Sven Hassel 


Drum sângeros câtre moarte 
BLOODY ROAD TO DEATH 


Dedicată comandantului de batalion şi prietenului meu, actualmente 
general în Corpul Blindat al Armatei vest-germane, Horst Scheiben. 


„Având în vedere proporţia uriaşă a pierderilor noastre la Stalingrad 
şi criza catastrofală de trupe de rezervă, Fuhrerul nostru a decretat ca, 
începând din acest moment, perioada de sarcină să fie redusă de la nouă 
la şase luni." 

Obergefreiter Joseph Porta 

către Obergefreiter Wolfgang Creutzfeldt. 

Salonic, primăvara lui 1943 


„Dacă nu sunt cu ochii în patru, afurisitul ăla de Himmler îi va avea 
în curând pe toţi prietenii mei în lagărele sale de concentrare." 

Göring către Generalfeldmarschall Milch, 

22 septembrie 1943 


Cântând cât îl tine gura, torpilorul Klaus Pohl părăseşte bordelul „La 
semnul patului legănat" din Pirgos. În depărtare poate fi auzit vacarmul 
unei partide de bile dintre un grup de marinari germani şi nişte soldaţi 
italieni din trupele alpine. 

Klaus Pohl rânjeşte fericit şi se hotărăşte să joace şi el un tur, dar se 
răzgândeşte în clipa în care privirea-i cade pe o fată drăguță pe care-o 
observase, în seara aceea, ceva mai devreme. 

— Hei, Liebling, o strigă, ecoul vocii sale răsunând în tăcerea nopții. 
Aşteaptă flota! E periculos să ieşi din convoi! Îşi duce degetele la gură şi 
sloboade o fluierătură ascuţită punând pe fugă toate pisicile din zonă. 

Fata priveşte înapoi şi zâmbeşte provocator. 

Klaus măreşte pasul. Plecase dezamăgit de la bordel. Erau acolo 
mai mulți clienți decât puteau suporta damele. Fluieră din nou: e atât de 
absorbit de fată încât nu bagă de seamă figurile indivizilor, iviţi de pe o 
stradă laterală, care îl urmăresc. 

Fata coteşte pe o alee mică. Odată ajunsă acolo, i se pare că a 
inghiţit-o pământul. 

Patru bărbaţi fac cerc în jurul lui. 

— Ce dracu! strigă, ducându-şi mâna la pistolul său P—38. 

Un laţ aruncat cu dibăcie din spate îi alunecă strâns în jurul gâtului. 
Se sufocă şi cade în genunchi, mâinile agitându-i-se prin aer. Bereta 
rotundă de marinar i se rostogoleşte pe stradă ca o roată pusă pe fugă. 
O cizmă i se afundă în vintre, un pat de pistol îl pocneşte în ceafă. 

În ziua următoare, torpilorul Klaus Pohl e găsit de câţiva civili greci 
care anunţă poliţia. Leşul său despuiat zace în şanţ, la numai câţiva paşi 
de Cartierul General German. Identificarea e foarte anevoioasă, 
identitatea cadavrului fiind stabilită abia atunci când flota sa îl dă 
dispărut. 

Cazul e tratat ca o investigaţie de rutină, fără importanţă. Zilnic, ies 
la iveală, prin şanțurile greceşti, leşuri de soldaţi germani despuiate. 

Două ore mai târziu, trei prizonieri greci sunt spânzurați în public 


drept represalii. 


PĂDUREA DE CACTUŞI 


Formaţiunea de luptă s-a oprit. Se uită la cadavrele care s-au umflat 
grotesc sub soarele arzător. Leşul unui Leutnant zace pe marginea 
fântânii. Limba i-a fost smulsă şi gura îi este un imens cheag de sânge. 

— Trebuie c-a durut al dracului de tare asta, face Porta, arătând 
înspre ofiţerul mort. 

— Ar fi fost un tip tăcut dac-ar fi scăpat cu viaţă, zice Bivolul, 
trecându-şi limba peste buzele crăpate de soare. 

— In livada aia afurisită, i-au legat pe câţiva dintre ei de nişte pomi 
îndoiţi la pământ şi pe urmă au dat drumul pomilor. Aşa că-i o idee 
sfâşietoare? zice Micuţul, alungând muştele cu o mânecă de uniformă 
grecească. 

— Am să le tai nenorocitele alea de mădulare, făgăduieşte Ţeastă şi 
scoate la iveală din carâmbul cizmei un cuţit de paraşutist. 

— Căprar tâmpit! îi aruncă Porta! Problema ta e că n-ai văzut încă 
destui morţi. 

— Partizanii trebuie lăsaţi să aibă şi ei o plăcere, e de părere 
Micuţul. La urma-urmei, noi, nemţii, am fi putut rămâne şi acasă, aşa-i? 
Porta descleştează fălcile rigide ale Stabszahlmeisterului mort. 
Forcepsul său sclipeşte în soare şi Porta e cu doi dinţi de aur mai bogat. 

Micuţul face rost de o cutie plină cu trabucuri. Cu morgă de director 
foarte bine situat, îşi aprinde un trabuc brazilian cât toate zilele şi se 
aşază la umbra oferită de un Kübel răsturnat, împingând la o parte leşul 
însângerat al şoferului. 

— Şi morţii sunt buni la ceva pe timp de război, zice Porta. Atrag 
atenţia muştelor şi le ţin departe de noi, ăştia care încă mai suntem în 
viaţă. 

— Ce puzderie de muşte, zice Gregor, cu mirare, în clipa în care un 
roi întreg se ridică bâzâind de pe cadavrul şoferului mort. 

Porta deschide o conservă de peşte şi înfulecă ajutându-se de 
baionetă. „Peştele-i bun pentru tine", scrie pe conservă. 

Îndărătul clădirii celei lungi, dădu peste zece Blitzmödel. Sunt 
moarte şi întinse cu grijă pe un rând. Nu-s moarte decât de vreo zi sau 
două. Duhoarea lor e încă suportabilă şi numai două dintre ele au ochii 
scoşi de păsări. 

— Mai întâi s-au distrat niţel cu ele, zice pofticios Micuţul, ridicând o 
fustă militară gri-albăstruie. Uite, asta şi-a pierdut podoabele! 

— Ajunge, porcule! îi strigă Bătrânul, furios. Nu ţi-e milă deloc de 
sărmanele femei? 

— Ce-am avut şi ce-am pierdut, n-o cunosc pe nici una, protestează 
Micuţul. Vrei să plâng până mi-or sări ochii pentru fiecare mort pe care-l 
întâlnesc în timp de război? Asta vrei? 

— Dacă eram în locul partizanilor, râde Bivolul, tresăltând din tot 
corpul său obez, aş fi luat una cu mine şi m-aş fi pus pe nişte „Kraft 
durch Freude" de câteva ori pe zi. Ăia din America zic că-i sănătos să faci 
amor. 

Un țipăt ascuţit ne face să sărim în picioare şi să punem mâna pe 
arme. O femeie aleargă pe deal în jos, împleticindu-se, gonită de un 
bărbat mic şi gras, care agită o secure deasupra capului. 

Cuţitul maur al Legionarului sclipeşte prin aer ca un fulger şi se 
înfige în pieptul bărbatului, care mai fuge câţiva paşi şi cade ca un 
butuc. 

Spre stupoarea noastră, femeia se aruncă bocind peste cadavrul 


său şi se apucă să strige blesteme bulgăreşti către Legionar. 

— Zice că eşti un ucigaş blestemat, explică Bivolul, care o rupe niţel 
pe bulgăreşte. Tocmai îşi aveau tămbălăul lor zilnic, iar securea făcea 
parte din decor. 

— Sfinte Allah! mormăie Legionarul, ştergându-şi cuțitul maur de 
mânecă. Cine naiba ar fi putut să ghicească una ca asta? 

Un Krupp-diesel hodorogit se face auzit în satul ars de soare. Din el 
sar câţiva cincisutişti! gălăgioşi. 

— Au măcelărit tot batalionul. Noi suntem tot ce-a mai rămas, strigă 
un Feldwebel cu faţa transpirată şi jegoasă. 

— Cine a făcut-o? întreabă Bătrânul sec. 

— Păgânii ăştia afurisiţi, strigă Feldwebelul furios. Batalionul nostru 
a venit aici de la Heuberg, acum câteva zile, şi chiar în prima ciocnire au 
nimerit într-o ambuscadă. Eu am rămas în urmă cu grupa mea şi am 
scăpat. 

— Cu alte cuvinte, ai şters-o, rânjeşte Porta sarcastic. Lui Adolf nu 
i-ar plăcea aşa ceva. Vreau să spun, în caz că treaba asta i-ar ajunge la 
urechi. 

— Ne putem alătura vouă? se interesează Feldwebelul, neluând în 
seamă şicana. 

— Aveţi arme? intervine brusc Bătrânul. 

— Numai carabine, cu douăzeci de lovituri de căciulă, răspunde 
Feldwebelul. Prusacii nu-s prea generoşi cu cincisutiştii. 

— Ai zeamă în el? vrea să ştie Bătrânul, arătând spre Diesel. 

— Nu, merge doar la deal în jos. 

— Atunci e-n regulă, râde Porta, vesel. Wehrmachtul Marii Germanii 
e obişnuit ca lucrurile să meargă în direcţia asta. 

— Rămâneţi, dacă vreţi, admite Bătrânul, dar reţineţi: Eu comand 
aici! 

— Trebuie să predăm carnetele de serviciu? întreabă un tânăr 
cincisutist, oferindu-l pe al său. 

— Şterge-te la fund cu el, îl sfătuieşte Micuţul, luându-şi un aer 
semet. 

— Suntem în rahat, îi zice Bătrânul Feldwebelului. Carul nostru de 
luptă e o epavă arsă, aşa că ne aşteaptă o mărşăluială zdravănă şi o 
plimbare peste munţi. 

— Îi cunoşti? se interesează Feldwebelul, zâmbind amar. 

— Nu, zice Bătrânul, laconic. 

— Se pare că-i găoaza universului acolo sus, şi două zile e viaţă 
lungă, făcu Feldwebelul, aruncând o privire îngrijorată către silueta 
întunecată a munţilor. Şerpi, scorpioni, furnici uriaşe şi Dumnezeu ştie 
câte altele. Cactuşi cu destulă otravă în ei ca să umple prăvălia unui 
chimist. 

— Ai vreo idee mai bună? rânjeşte Bătrânul, muşcând dintr-o bucată 
de tutun de mestecat. 

— Nu, acum lucrez pentru tine! 

— Adunătura asta a voastră are experienţă de luptă? 

— Doar câţiva, râde Feldwebelul, obosit. Restul sunt borfaşi şi hoţi. E 
chiar şi-un proxenet printre ei! 

Bătrânul oftează şi trimite un scuipat maroniu de suc de tutun pe 
fântână. Îşi aşază automatul pe umăr într-o poziţie mai comodă. 

— Spune-i adunăturii tale că noi procedăm rapid. 

— Curte Marţială rapidă, hă? dădu Feldwebelul glas avertismentului. 

— Ceva nelămuriri? face Bătrânul sarcastic. 

— Nici n-ai crede! râde Feldwebelul, cu răutate. 

— Îmi pare bine că ne înţelegem. 


1 Cincisutişti — trupe disciplinare 


— Ce-ar fi să ne daţi câteva automate sau o puşcă-mitralieră? 
sugerează Feldwebelul, oferind un pachet de „Junos". 

— Te crezi într-un Arsenal? mârâie Bătrânul, răsucindu-se pe călcâie 
şi dând cu piciorul într-o cască, care zboară prin aer şi cade pe un 
cadavru. Vă aruncaţi echipamentul în dezordine. Cum dracu poate lupta 
o armată într-un război cu echipamentul împrăştiat peste harta întregii 
Europe? 

— Da' prost dispus mai eşti astăzi, remarcă Porta, deschizându-şi a 
treia conservă de peşte. 

Bătrânul nu răspunde; îşi aruncă automatul pe umăr, îşi aprinde 
vechea lui pipă, cu capac de argint, şi-o porneşte spre remorca cu 
muniţie unde Feldwebelul s-a aşezat laolaltă cu câţiva dintre oamenii săi. 

— Cum te cheamă? întreabă Bătrânul, sumbru. 

— Schmidt. După o scurtă pauză, adaugă: regiment de linia-ntăi. 

Bătrânul scoate încet din gură şi scuipă cât colo un şuvoi brun de 
salivă: 

— Şi ce-i cu asta? 

— Credeam că te interesează. 

— Nu dau doi bani nici dacă eşti Feldmareşal. 

Bătrânul se apropie şi se aşază lângă noi, cerându-i lui Porta partea 
sa din conserva de peşte. 

— La naiba, sunt ostenit! geme Gregor sfâşietor, trecându-şi mâneca 
peste faţa acoperită de praf. Uite unde-am ajuns noi, floarea Germaniei, 
lăsându-l pe Untermensch? să-şi facă de cap. Generalul meu şi cu mine 
n-am fi admis aşa ceva. Dacă l-am fi avut pe el şi monoclul lui printre 
noi, ar fi avut de ce se teme toţi aflaţii în treabă. 

— Dacă treburile continuă în felul ăsta, Marea Germanie va fi 
ştearsă de pe hartă, zice Bivolul sumbru, iar noi, nemţii, vom fi din nou 
personajele alea rele din poveştile fraţilor Grimm. 

— O să fim mâncătorii de oameni cu care îi sperii pe sugari când se 
lasă seara, încuviinţează Porta. 

— O perspectivă a naibii de tâmpită, declară Micuţul, împachetând 
plictisit benzi de cartuşe în cutii de muniții. 

Din nord, dinspre munţi, se aude foc de artilerie. 

— Vecinii bat la uşă, fredonează Porta, întorcând cadavru pe spate 
în speranţa că va găsi dinţi de aur. 

— Tu iei mortierul greu! urlă Barcelona la unul dintre cincisutişti. 

Barcelona e Feldwebel, dar nu prea are ocazia să-şi etaleze gradul 
când e numai cu noi. 

— Cum rămâne cu orătania aia neagră de-acolo? întreabă Heide, 
arătând cu pistolul-mitralieră spre popa care şedea şi desena cerculeţe 
în praful drumului. 

— Poate pleca o dată cu noi sau poate rămâne unde e, zice 
Bătrânul, indiferent. 

— Curăţă-l pe garid, sugerează Tango, un german născut în 
România, care fusese profesor de dans la Bucureşti. Oricând are o clipă 
de răgaz dansează în paşi de tango, urmărind o orchestră lăuntrică. 

— Să-l curăţăm pe netrebnic, zbiară Micuţul. Ticăloşii ăştia cereşti 
aduc întotdeauna ghinion aici, pe pământ! 

— Da, hai să terminăm cu el. N-am văzut niciodată un popă 
încasând un bilet pentru o călătorie numai dus, chicoteşte Bivolul, în 
timp ce straturile sale de slănină tresaltă într-o veselie. 


2 Untermensch (om inferior) — termen pe care naziştii îl foloseau pentru 
popoarele de „rasă inferioară" — slavi, evrei, asiatici, negri —, opus celui 
de Herrenvolk (popor de stăpâni) cu care se desemnau pe ei înşişi şi alte 
popoare de „rasă superioară", ariană — germanicii, anglo-saxonii, 
nordicii. 


— Eu hotărăsc dacă cineva urmează să fie lichidat sau nu, decide 
Bătrânul, glacial. 

— O să fiu cu ochii pe el, oricum. Trupul şi sufletul nu ţin pasul de 
fiecare dată, zice Tango, schiţând câţiva paşi de dans. O dată, cei dintr-a 
patruşpatra au dat peste un pilot ceresc care nu avea mai multe legături 
cu Domnul decât diavolul însuşi! 

Ne aţintim cu toţii privirea asupra părintelui. 

— Dă să-i deschid beregata ticălosului! zice Micuţul, pipăindu-şi 
tăişul cuţitului de luptă. 

O escadrilă de He 111 trece urlând pe deasupra noastră. Unul dintre 
ele descrie un cerc în aer şi revine. 

— Asta ne mai lipseşte, să ne ia ai noştri drept păgâni, zice 
Bătrânul, privind neliniştit la avioanele de vânătoare. 

— Isuse, îşi varsă găinaţul! schelălăie Bivolul, repezindu-se între 
case. 

— Dispăreţi! strigă prevenitor Bătrânul, punându-se la adăpost 
îndărătul ghizdurilor fântânii. 

Îl urmez pe Porta chiar în fântână. Cad. Apa e ca gheaţa. Mă înşfacă 
în clipa în care eram pe punctul de a mă îneca. Stăm agăţaţi de ciutură. 

Deasupra capetelor noastre e un vuiet de tunet. Puşti-mitralieră 
clănţăne. Ne atacă întreaga escadrilă. Pare că a venit sfârşitul lumii. 

Avioanele nu pleacă decât atunci când întreg satul a dispărut de pe 
faţa pământului. 

Ciudat, dar nici unul dintre noi nu e nici măcar rănit. Atacurile 
aeriene sunt înnebunitoare, dar nu prea eficiente. Lipsă de precizie. 

— Atâta timp cât nu te afli în locul în care cad bombele, nu-i bai, 
rânjeşte Porta, aşezându-se pe nisip exact în acelaşi loc pe care şezuse 
înainte de începerea atacului. 

— Ce-ar fi să ne oprim aici? propune Feldwebelul Schmidt. Ne va 
culege divizia. 

— Şi ce-o să mai facă divizia? face Porta batjocoritor. 

— Merde alors! Au şi aşa destulă bătaie de cap, oftează Legionarul. 
Ce mai contează pentru ei o grupă în plus sau în minus! 

— Nu valorăm nici cât o grămadă de rahat de mâţă uscat, declară 
Micuţul, aruncând cu o piatră într-o pisică ce stătea şi se spăla pe 
cadavrul unui soldat german. 

— Doamne! strigă Porta furios. Până şi pisicile de-aici de pe lângă 
Marea Neagră nu mai dau dovadă de respect faţă de Armata germană. 
Unde-or să ducă toate astea? 

— La Kolâma! rânjeşte Gregor, pocnind pisica în plin cu o cască de 
oţel bine ochită. Mâţa aia afurisită e, cu siguranţă, o mâţă jidancă, e de 
părere Micuţul. Probabil că tocmai se gândea să se sloboade pe hoitul 
amărâtului de neamt. 

— Câte mai avem de îndurat, pufneşte Heide, cu necaz. 

— Armata-i terminată, zice Micuţul, aprinzându-şi un trabuc. Până şi 
zburătorii lui Göring ni se cacă-n cap. 

— Adunarea, şi la drum! porunceşte Bătrânul, ridicându-se. 

— Corpul omenesc nu a fost creat ca să mărşăluiască protestează 
Porta, întinzându-şi muşchii ţepeni şi strigând durere. 

Munţii sunt deprimanţi. De fiecare dată când ajungem în vârful a 
ceea ce credeam că e ultimul urcuş, descoperim altul, mai înalt, 
aşteptându-ne. 

Grupa nu ajunsese prea departe când Bătrânul îşi aminteşte că n-au 
fost umplute bidoanele cu apă. Pădurea de cactuşi e moarte curată fără 
apă. 

— Înapoi la fântână! ordonă aspru. 

— V-am povestit vreodată despre perioada în care generalul meu şi 


cu mine mărşăluiam peste Dunăre? îl iscodeşte Gregor. 

— Schimbă placa, am auzit-o p-asta de cel puţin douăzeci de ori, i-o 
taie Barcelona, iritat. 

— Mâncai împreună cu generalul tău? întreabă Tango, cu interes. 
Are o slăbiciune făţişă pentru gradele superioare. 

— Bineînţeles, face Gregor condescendent. Câteodată, dormeam 
chiar în acelaşi pat, cu monoclul nostru între noi. 

— Era pidosnic generalul tău? întreabă Porta, obraznic. 

— O întrebare ca asta te poate duce în faţa unui consiliu de război 
de urgenţă, mormăie Gregor insultat. 

— La dracu, urlă surprins Micuţul. Nu cred că există, cu adevărat, un 
astfel de consiliu. 

— Ţi-ai atins vreodată generalul? se interesează Tango, cu 
venerație. 

— Trebuia să-l dezbrac în fiecare seară când se culcuşea, pentru a fi 
gata pentru războiul de a doua zi, răspunde Gregor cu mândrie. 

— Ar cam fi timpul să ne băgăm fundurile la adăpost, nu credeţi? 
sugerează Micuţul, privind spre munţii de pe care se fac auzite focuri de 
puşcă-mitralieră. 

— Câte canistre mai avem? vrea să ştie Bătrânul, armându-şi 
pistolul-mitralieră model 40. 

— Doar cinci, râde Barcelona, dezamăgit. 

— Or să se gate în curând, rânjeşte Ţeastă. Arată ca un sac în care 
zornăie o grămadă de oase uscate. 

— Apa o să iasă din tine mai repede decât a intrat, face Micuţul. 
Cum' dracu poate un om să fie în halul ăsta de slab? Nu pricep. 

— Ţeastă ar trebui să se ducă-n America. Ar face avere arătându-se 
drept victimă a ororilor lagărelor de concentrare, sugerează Porta. 

— Tăceţi un pic din gură, mârâie Bătrânul, şi ascultați. Trebuie să 
trecem munţii, cu sau fără apă. E singura noastră şansă. 

— Sfinte Sisoe! izbucneşte Unteroffizier Krüger de la RD*. Nu-ţi dai 
seama ce vorbeşti! Acolo-i o pădure de cactuşi cu ţepii lungi cât 
baionetele. Va trebui să ne croim drum cu machetele şi n-avem decât 
două. N-or să ne ţină multă vreme. Şi pe urmă nu e nici urmă de apă 
pe-acolo. 

— Atunci ce dracu sugerezi? ţipă Bătrânul disperat. 

— Pe cărări până la drumul principal, răspunde Krüger, căutând cu 
privirea aprobări în jur. 

— Eşti nebun de legat, îi respinge Bătrânul sugestia cu dispreţ. 
Proprietarii legitimi ai ţării se află înşiraţi de-a lungul şoselelor cu intenţia 
hotărâtă de a ne veni de hac. 

— Să-i lovim la boaşe, propune Micuţul, mutându-şi chiştocul de 
trabuc dintr-un colţ în celălalt al gurii şi apucându-l cu dinţii. E timpul ca 
popândăii ăştia de la Marea Neagră să afle cine-i vizitează. 

— Nu-i aşa, micuţ viteaz ce eşti? rânjeşte Porta, întinzând mâna 
pentru un trabuc. 

Micuţul îi dă unul fără să crâcnească. 

Heide trebuie să-l aprovizioneze cu o halcă de cârnat de ficat. 
Nimeni nu îndrăzneşte să-l refuze pe Porta în momentul în care acesta 
cere ceva. Cel mai înţelept lucru pe care-l poţi face dacă vrei să rămâi 
viu e să te ţii bine cu el. E înzestrat cu acel ciudat al şaselea simţ — 
altfel întâlnit doar la evrei — de a dibui provizii de la distanţă de 
kilometri. Aruncă-l în pielea goală în mijlocul deşertului Gobi şi se va 
duce ţintă la ceva de băut. Poate nu chiar bere rece ca gheaţa, dar apă, 
în orice caz. 

Legionarul dă un şut resturilor dintr-un sac de merinde şi strigă 


3 RD — Regiment disciplinar 


acru: 

— On les emmerde! Batalionul trebuie să fie pe undeva dincolo de 
munţii ăia. 

— Se poate, răspunde laconic Bătrânul. Oricum, asta-i şi direcţia, 
noastră. Aşa deci! Nu se trage la întâmplare. Deschideţi focul doar 
asupra țintelor precise. Nu uitaţi că împuşcăturile atrag inamicul şi 
n-avem nevoie de aşa ceva. 

„Plop, plop" se aude de la nord. 

— Optzeci de milimetri, anunţă Bivolul, important, suflându-şi nasul 
cu degetele. 

„Crac", şi „crac", şi „crac!" 

— Cincizeci de milimetri, spune Porta, azvârlind dezamăgit, cât colo, 
un sac de merinde gol. 

— Cine le-o da toate uneltele alea? întreabă Gregor neliniştit. 

— Le vând trădătorii italieni şi germani, răspunde Heide, glacial. Ar 
trebui spânzurați. Pentru aşa ceva să existe doar o singură pedeapsă — 
moartea! Suntem prea moi. Judecată muierească. 

— În curând n-o să mai rămâneţi în Germania decât tu şi cu Adolf, 
râde Porta zgomotos. 

— Domnul ne va ajuta, murmură părintele, privind înspre noi. 

— l-auzi la maşina asta de rugăciuni, zice Ţeastă batjocoritor, arun- 
când cu un băț după preot. Nouă, târşelosilor, nu ne va ajuta Dumnezeu. 
Mai degrabă ne va da un şut în fund. 

— Isus îi ajută pe toţi cei care i se roagă Lui, răspunde părintele 
încet şi priveşte spre deşertul înecat în soare, unde mai fumegă încă 
clădiri în ruine în urma atacului aerian. p 

— Tu şi cu afurisitul tău de oaspete ceresc, urlă Micuţul furios. Aia 
care-au fost atârnaţi în Morellenschlucht au bolborosit la rugăciuni până 
când au încasat-o, şi Dumnezeu nu i-a ajutat deloc pe sărmanii 
nenorociţi. 

— Am prins legătura, ţipă Heide, răsucind febril discul staţiei noastre 
de emisie-recepţie. 

— Cine dracu eşti, băi rahat idiot? urlă el în receptor. 

— Linguşirile n-o să-ţi ajute la nimic. Aici e Armata poporului. O să 
curăţăm foarte curând cărările de tot rahatul vostru german. 

— Plimbă ursu', maimuţoiule, spumegă Heide. 

— S-a zis cu tine, cârnăţarule! În cinşpe minute de-acum înainte o 
să intri la măcinat. 

— Căpiatule! Heide scuipă furios pe staţie. Eşti nebun! 

— Te-ai ars, porc nazist! 

— Ce nemernic afurisit şi ăsta, strigă Micuţul, înfuriat. Hai să dăm o 
raită după el! 

Un urlet prelung răzbate din staţie. Contactul e întrerupt. 

— Crezi că ne pot vedea? întreabă, neliniştit, Ţeastă. 

— Bineînţeles că nu, răspunde Micuţul batjocoritor. Dacă ne-ar fi 
văzut, ne-ar fi curăţat până acum. 

— Ăştia nu-s partizani obişnuiţi, face Bătrânul, gânditor. 

— Comunişti ticăloşi. Roşii ca un cur de maimuţă, zbiară Micuţul 
furios, amenințând cu pumnul vârfurile muntelui. 

— Nu credeţi c-ar fi timpul să ne îndreptăm mădularele în direcţia 
potrivită şi s-o luăm într-acolo? spune Porta, adunându-şi echipamentul. 
— Antrenamentul îţi face bine, râde Tango, dănţuind în mijlocul 

pieţii. 

Bivolul se lungeşte în nisipul fierbinte şi despătureşte un document 
cât toate zilele. 

— Eu şi familia mea a trebuit să ne înfăţişăm unei comisii pentru 
puritate rasială, zice, din cauză că am ajuns propriul meu bunic. 


— Aşa ceva nu-i cu putinţă, spune Bătrânul, uluit, şi-şi pune jos 
automatul. 

— Nimic nu-i imposibil în al III-lea Reich nenorocit. Te pomeneşti că 
o s-ajung şi propriul meu străbunic. Aşteaptă numai ca băietanii ăia cu 
puritatea rasială să se pună pe mine. E vina nevesti-mi, ticăloasa aia 
căpiată. Are o fiică matură după care i s-au aprins călcâiele lui taică-miu 
şi s-a-ncurcat cu ea. 

— Fiica nevesti-ti trebuie să fie şi fiica ta, constată Bătrânul, cu o 
expresie foarte serioasă pe chip. 

— Da, da, aşa-i, dar vezi că nu-i chiar aşa. Ea o avea pe fi-sa înainte 
de a ne înnoda noi doi. Şi uite-aşa rezultă că taică-miu mi-a devenit 
ginere şi fiică-mea mi-e mamă! 

— Limpede, râde Porta. Fiică-ta e nevasta lui taică-tu. 

— Ce balamuc, face Gregor disperat, şi totul numai fiindcă un om 
sensoară cu o muiere care vine cu un plod prefabricat. 

— Ăsta, fiule, e doar începutul, oftează Bivolul. Acuma-i pricep mai 
bine pe ticăloşii ăia şmecheri de jidani. Nu se-nsoară decât cu fecioare. 
Până acum, din pricina cazului meu, doi inşi de la brigada de moravuri au 
luat-o razna şi, probabil, le vor urma şi alţii. Pur şi simplu, nu puteau 
pricepe că eu şi cu femeia mea avem un fiu care-i cumnat cu taică-miu. 

— Cum, dar e evident, intervine Bătrânul. Doar e fratele nevestei lu' 
taică-tu. 

— Da, pentru că nevasta lu' taică-tu e fiica nevesti-ti, rânjeşte 
Barcelona senin. 

— Treburile s-au complicat bine de tot, se văicăreşte nefericit 
Bivolul, în clipa în care fiică-mea, nevasta tatei şi a mea mamă, a avut 
un fiu. El mi-e frate, că doar e fiul lui taică-miu, dar e şi fiul fiicei mele, 
ceea ce înseamnă că-i sunt bunic. 

— În cazul ăsta, nevastă-ta ţi-a devenit dintr-o dată bunică, urlă 
Porta, vesel. 

— Da, afurisită treabă, aşa-i? mormăie Bivolul, cu o privire pierdută 
spre ceruri. lo-s soţul nevesti-mi, dar îi sunt şi nepot pentru că sunt 
fratele fiului fiică-si şi, din moment ce soţul bunicii tale ţi-e automat 
bunic — îşi desfăcu braţele într-un gest disperat —, atunci e limpede ca 
lumina zilei că eu îmi sunt propriul bunic şi comisia aia de puritate 
rasială nu ştie de unde să-nceapă ca să legalizeze toată treaba. Şi de-aia 
sunt eu acuzat de misgenaţie, care-i un fel de incest. 

— Or să te-nfunde, fiule, prooroceşte Micuţul, ameninţător. Nu-ţi 
rămâne decât să speri că Adolf nu va auzi nimic despre tine. 

O explozie puternică întrerupe această ciudată istorie de familie. 
Urmează împuşcături şi rafale al căror ecou se rostogoleşte peste munţi. 

O ştergem. O stranie nelinişte pune stăpânire pe noi. 

— Să rămânem pe loc, ne îndeamnă Feldwebelul Schmidt. E nebunie 
curată să mergem în pădurea aia de cactuşi. Până şi animalele se feresc 
de ea. 

— C'est le bordel, şuieră Legionarul mânios. Nebunia e să nu ne 
mişcăm. Ne vor tăia beregăţile cât ai zice peşte. Singura noastră şansă 
sunt cactuşii. 

— Cunosc drum. Foarte prost drum, se bagă în vorbă Stoiko, din 
Regimentul de gardă bulgăresc. E singurul supravieţuitor dintr-un spital 
de campanie pe care l-au luat partizanii. Se salvase ascunzându-se până 
la plecarea gherilei într-o ladă cu membre amputate. 

— Cât avem de mers? întreabă Bătrânul, plin de speranţă. 

— Trei, poate patru zi, răspunde Staiko nesigur, dar noi mergea 
foarte repede. Nu gândim la apă. 

— Apa-i problema cea mare, oftează Bătrânul, aprinzându-şi pipa cu 
capac de argint. 


— Am auzit vorbindu-se despre cămile care halesc cactuşii pentru 
sucul lor, spune Bivolul. 

— Impossible, mon ami, se dă mare Legionarul, au un gust mai rău 
decât urina de maimuţă fiartă. 

— Nu te poţi obişnui cu gustul? îl iscodeşte Porta interesat. Mai 
degrabă aş bea pipi de maimuţă decât să crăp de sete. 

Ziua se scurge încet, fără ca noi să luăm o hotărâre. Cadavrele 
emană o duhoare insuportabilă. Bătrânul ne-a ordonat de câteva ori să 
le îngropăm, dar ne-am făcut că nu-l auzim. 

Pentru moment, renunţă şi se aşază pe un bolovan între Barcelona 
şi Legionar. 

— N-avem încotro, trebuie să ne încredem în Stoiko, spune el, încet, 
fixându-l cu privirea pe bulgar, în uniforma lui jegoasă de gardă, 
gri-albăstruie, cu şnururi şi petice roşii. 

— Cunoaşte desişul, afirmă Legionarul, aprinzând gânditor un 
„Caporal". Ţăranii ăştia de munte sunt meşteri în croirea drumului 
printr-o pădure de cactuşi. Şi pe unde pot merge ei, putem merge şi noi. 
Aş vrea să-l văd eu pe ţăranul care-i mai dat naibii decât noi, soldaţii de 
rând! 

— Ai mai fost vreodată într-un desiş ca ăsta? face Barcelona, cu un 
zâmbet ironic. 

— Non, mon ami. Dar am auzit o mulţime de lucruri despre aşa ceva 
şi-ţi pot spune că e mai rău decât dacă ai trece desculţ prin cazanul 
iadului. 

— Eu am fost pe-acolo, zice Barcelona sumbru, lustruindu-şi 
pistolul-mitralieră. E iadul pe pământ. Nici diavolul însuşi nu s-ar 
încumeta s-o pornească prin asemenea locuri. Sunt uitate de Dumnezeu. 
După câteva ore eşti convins că până aici ţi-a fost. Totul emană moarte. 
Singurele vieţuitoare sunt nişte reptile veninoase, care te atacă în clipa 
în care te-au ochit. Zgărie-te într-unul din spinii ăia blestemaţi şi s-a zis 
cu tine. 

— Ce perspectivă! Ce mai perspectivă, strigă Porta, înghițind o 
sardea întreagă. 

— Le venim noi de hac nenorociţilor ălora de şerpi şi de cactuşi, 
mormăie Micuţul ameninţător. Doar suntem germani nu? Cuceritori, 
aşa-i? 

După-amiaza târziu, îşi face intrarea în sat un Kübel zgomotos, 
stropit cu noroi. Un maior în uniformă de camuflaj, cu un pistol-mitralieră 
la îndoitura braţului, sare din el şi se pune pe zbierat. 

— Ar cam fi timpul să strângeţi rândurile şi să construiți baricade pe 
şosea, nu credeţi? (Bate furios cu piciorul în pământ.) E ora închiderii, 
aşa-i? Trageţi obloanele, nu? Vor sosi întăriri de la divizie cel târziu 
mâine-dimineaţă. Şi tu, Feldwebel — se răsuceşte înspre Bătrânul —, vei 
răspunde cu capul dacă satul ăsta nu va fi păstrat. 

— Nu mai avem muniţie, domnule. N-o să putem ţine văgăuna asta 
mai mult de-o oră. 

— Nu încerca să-l înveţi pe tac-tu să facă copii, ţipă maiorul 
înroşindu-se. Păstrezi satul sau vei fi spânzurat. 

Se răsuceşte pe călcâie şi se caţără înapoi în Kübel, care dispare în 
lungul şoselei cu o viteză incredibilă. 

— Se mişcă precum un măgar cu un cactus sub coadă, rânjeşte 
Porta. Chiar crede că ne vom război cu vecinii pentru locul ăsta? 

— Ce repede a şters-o, observă Tango. N-aş fi crezut că un Kübel 
poate scoate o asemenea viteză. 

— Căcăcioşi cu conştiinţa încărcată, declară Micutul, furios, şi dă 
repede un şut violent într-un picior smuls. 

— Tipic pentru ticăloşii ăştia de eroi de tinichea. Cum le mai place 


lor să dea ordine altora acolo unde miroase a Walhalla“ şi a afurisită 
moarte de erou! remarcă Bivolul, cu dispreţ. 

Ne aşezăm din nou. Ţeastă prinde muşte şi le mănâncă. Zice că au 
gust de creveţi. Ne-a convins şi pe noi să le gustăm. Nu suntem de acord 
cu el. Să fie vreo pasăre într-o încarnare anterioară? 

— Allons-y! face Legionarul. Zăboveala pe-aici e apă de ploaie. 

— Şi cum rămâne cu păstrarea satului? întreabă Bătrânul gânditor. 
Ai auzit ordinele maiorului! 

— Nemernicul ăla, urlă Micuţul. N-are nici urmă de habar cine 
suntem noi de fapt. Asta-i singurul lucru bun în toată armata asta 
păcătoasă. În uniformă, toţi arătăm la fel. 

Într-un iureş de spaimă, praf şi săbii scânteietoare îşi face apariţia în 
sat o unitate călare de cazaci de-ai lui Vlasov?. 

Un Wachtmeister îşi struneşte calul. Acesta cabrează şi scoate un 
nechezat nervos. 

— Ce unitate voi? întreabă insul, într-o germană stricată. 

— Unitatea „Sfânta treime", răspunde Micuţul, lăţindu-şi gura 
într-un rânjet. 

— Tu nu obraznic, Obergefreiter, şuieră cazacul, spintecând aerul cu 
sabia în direcţia Micuţului. Tu stai drepţi, tu vorbeşti mie. 

— De ce, mă, fiu de capră caucaziană, strigă Micuţul dispreţuitor. 
Crezi că un cetăţean al Hamburgului va pocni călcâiele pentru rahaţi ca 
voi? Or să vă atârne ai voştri în curând, fii sigur de asta, băiete! 

— Feldwebel, tu face acuzaţie la omul ăsta, ţipă Wachtmeisterul, 
turbat. 

— Gura, şuieră Bătrânul, întorcându-i spatele. Găseşte-ţi alt teren 
de joacă. 

Wachtmeisterul îşi struneşte calul atât de violent încât acesta se 
ridică pe picioarele dindărăt. Micuţul se aruncă într-o parte, spre a nu fi 
lovit de copitele din faţă ale calului. Respiră adânc a uimire. 

— Ce dracu? Aşteaptă numai, pui de scroafă sifilitică, te-nvăţ eu 
minte, urlă, trimiţându-i calului o directă de stânga în bot. Apoi îl prinde 
de după ceafă şi încearcă să-l pună la pământ. 

Calul îngenunchează şi geme de spaimă, iar Wachtmeisterul loveşte 
cu sabia înspre Micuţul. 

— Maimuţoi ucigaş, răcneşte acesta, înşfăcându-l pe cazac de pe 
calul său şi pornindu-se să-l tăbăcească în pumni. Pui de târfă 
blestemată! 

— Ajunge, strigă Bătrânul, ridicând automatul. 

— Crezi c-am să las arătarea asta zbârcită să mă aibă la deştu' mic? 

Un Obergefreiter călare pe o motocicletă grea BMW frânează în piaţă 
şi derapează lateral, oprindu-se. 

— Doamne! Credeam că adunătura voastră e vreo gherilă. Sunt de 
la statul-major din 12 Grenadieri-RD. Ne-au pus pe fugă. Partizanii sunt 
pe ruta 286 şi s-a dezlănţuit iadul lângă Karnibat. 

— Şi-ncotro o apuci? întreabă Porta iscoditor. 

— O şterg la Malko Sarkovo, ne spune conspirativ, şi de acolo mai 
departe spre Vaiasal. 

— Dar asta-i în Turcia! intervine Heide, uimit. 


4 Walhalla — în mitologia nordică — locul ceresc de popas al celor căzuţi 
în luptă 

5 Andrei Andreevici Vlasov — general rus care a constituit o armată 
redutabilă din prizonieri ruşi din lagărele germane, cu care s-a alăturat 
armatelor lui Hitler în lupta împotriva comunismului. La sfârşitul 
războiului, s-a predat împreună cu armata lui americanilor, aceştia 
dându-i pe toţi pe mâna lui Stalin. Generalul Vlasov a fost spânzurat, iar 
soldaţii săi ucişi până la ultimul. 


— Ai nimerit-o, rânjeşte Obergefreiterul, cu o figură senină. M-am 
săturat de războiul ăsta. În trei zile de-acum înainte o să mă lăfăi pe 
plajă la Tekirdag, înconjurat de un harem întreg, iar voi, băieţi, puteţi fi 
din partea mea, cuceritori până la moarte. Dar fără mine! 

— Asta-i dezertare. O să te coste capu'! ţipă Heide, scandalizat. 

— Perfect adevărat, camarade! râde RD-istul. Eu o numesc 
prelungire de viaţă. Vreau să crăp în patul meu, aşa cum fac afurisiţii de 
generali. Asta-i democraţie! 

— Eşti un trădător! afirmă Heide. Constituţia prevede că fiecare 
individ are dreptul şi datoria să apere Vaterlandul cu preţul vieţii. Nu 
ştiai? 

— Niciodată nu mi-am pus semnătura sub legea asta, fiule, spune 
Obergefreiterul, rânjind. Aia care au semnat, ăia să se lupte. 

— Nu eşti recunoscător patriei tale? se burzuluieşte Heide, indignat. 

— Sunt bătut în cap? N-am cerut niciodată vreun Vaterland şi ţoalele 
pe care le port de când Vaterlandul şi-a asumat răspunderea pentru 
garderoba mea nu sunt ceea ce obişnuiesc eu să port, dar nimeni nu-mi 
cere părerea. 

Îşi pune în funcţiune motorul BMW-ului, se aşază în şa, îşi aranjează 
pistolul-mitralieră şi-şi trage casca pe ochi. 

— Băieți, să le transmit salutări din partea voastră muierilor 
turcoaice şi celorlalţi prăpădiţi de musulmani? 

— Chiar aşa, râde Porta, vesel. Spune-le să lase porţile 
larg-deschise, că sunt pe drum. 

— Dar dacă te trimit înapoi? întreabă Gregor, sceptic. Suedezii aşa 
fac. Ce, crezi că turcii nu-s la fel de ticăloşi? 

— Asta va fi voia lui Allah, cum zic ăia la care mă duc, nu-i aşa? 
admite Obergefreiterul. Vreau să spun, dacă nu ieşi în faţă cu nici un dar. 
Sunt de la Cartierul general, amice, şi am o ţâră de material Gekados de 
citit pentru urmaşii Profetului. Vrea careva dintre voi să mi se alăture? 
Mai e un loc pe perna târfei în spate. 

— E vreunul care nu poate mărşălui? întreabă Bătrânul, privind în 
jur. 

— Domnule, domnule! geme Porta, târându-se şi folosind automatul 
drept cârjă. Domnule, eu nu mai am deloc picioare. Trebuie să mă 
rostogolesc pe boaşe. 

— Şterge-o, Porta, face Bătrânul. 

Cu un zgomot de tunet, BMW-ul dispare în praful drumului. 

— Oare va reuşi? Gregor e sceptic. 

— Genul ăsta de Obergefreiter german reuşeşte întotdeauna, afirmă 
Porta categoric. 

— Ştii să citeşti o busolă? i se adresează Bătrânul lui Stoiko. Propun 
s-o luăm după busolă, 46. Asta-i drumul pe care-l ştii tu? 

— Feldwebel, spun da. Busola bună treabă, răspunde Stoiko, 
studiind cu interes instrumentul care zace pe hartă. Mergem drumul 
Stoiko şi drumul busolă. Înainte merge soldaţi răi, fără grad. Ei croieşte 
drum, vânează şarpe. 

— Îna-a-a-i-i-nte! strigă Bătrânul, aruncându-şi puşca pe umăr. 

Un timp, urmăm cărarea spre Gulumanovo. Apoi o luăm peste 
dealuri şi drumul devine doar o pereche de urme de roţi. 

În apropiere latră o mitralieră. Coloana se opreşte pentru o clipă, 
trăgând cu urechea. Privim neliniştiţi la desiş şi nici unuia nu-i surâde 
ideea de a mărşălui prin labirintul acela de ghimpi şi vegetaţie 
fantomatică, uscată şi strâns împletită. 

Luna, mohorâtă, aruncă lungi umbre spectrale. 

„Hârş, hârş!" Machetele îşi cântă cântecul, în timp ce doi cincisutişti 
croiesc drum printre cactuşi. 


Suntem încordaţi şi puşi pe aşteptare. Miroase a primejdie şi a 
moarte. Avem armele pregătite să intre în acţiune. 

— Ce loc blestemat, şopteşte Bivolul, cu spaimă. Pute a Ivan. Cunosc 
asta. 

— C'est un bordel! spune Legionarul. Dar va fi mai rău. 

Micuţul se opreşte atât de brusc încât mă ciocnesc de el. 

— Suntem observați, şopteşte răguşit. Nişte ticăloşi! Ucigaşi 
împuţiţi! 

— Eşti sigur? întreabă Bătrânul, îngrijorat. Cunoaşte şi preţuieşte 
instinctele de animal ale Micuţului. 

— Nu mă-nşel niciodată, ripostează Micuţul. Hai să-i găsim şi să le 
scoatem pipotele. 

— Pe mine nu contaţi, mormăie Porta, neliniştit. Pe-aici e întuneric 
ca în chiloţii unei negrese. 

— Negresă, hă, face Micuţul. Aş fi în stare să găsesc una şi într-o 
beznă totală. 

Cei doi dispar pe nesimţite în întunericul dintre cactuşi. 

— Beseff, şopteşte Legionarul, fixându-şi patul puştii-mitralieră în 
umăr. 

Timpul abia se târăşte. Au trecut aproape patru ore. Un urlet de 
moarte despică liniştea. 

— Ce naiba a fost asta? şopteşte Gregor, înspăimântat. 

Se întorc puţin înainte de ivirea zorilor, ducând între ei un porc 
sălbatic uriaş. 

— Nemernicul ăsta e singurul partizan de care ne-am lovit, râde 
Micuţul. Era aproape la fel de speriat ca şi noi. 

— A fost dragoste la prima vedere, anunţă Porta, lovind porcul mort 
cu palma peste fund. 

— Ce-a fost cu ţipătul ăla? întreabă Bătrânul. 

— Nu i-a convenit că i-am tăiat beregata. 

— Şi ce-i cu partizanii? se arată interesat Bătrânul. 

— Sunt pe-aici, pe undeva, îl informează Porta, aruncând o privire 
nesigură spre masa compactă de cactuşi. Nu pricep cum de se pot 
deplasa prin chestia asta fără să-şi croiască drum. 

În depărtare, tună artileria. Aerul se cutremură la sunetul exploziilor. 

— Deja bat la uşă, spune Bătrânul îngrijorat. Până să ne dăm seama 
ce se-ntâmplă, or să ne zboare în Împărăţia Veşnică. 

Un fost locotenent de la cincisutişti se înfăţişează înaintea 
Bătrânului. 

— Ei, Feldwbel, ce facem? Ne dăm bătuţi? În cazul ăsta preiau 
comanda. Chiar dacă m-au despuiat de gradul meu, sper că recunoşti că 
am mai multă experienţă în conducerea trupelor decât tine. 

Bătrânul îşi aprinde calm pipa şi îi aruncă fostului ofiţer, care s-a 
proţăpit cu un aer semet în faţa lui, o privire periculoasă. 

— Soldat! Nu ţi-a spus nimeni până acum că trebuie să stai în 
poziţie de drepţi cu călcâiele lipite atunci când te adresezi unui superior? 

Ex-locotenentul devine uşor neliniştit, dar se încăpăţânează. 

— Feldwebel, lasă prostiile astea. Preiau comanda şi conduc 
formațiunea. Ajunge! 

Micuţul se îndreaptă spre el. 

— Ascultă aici, băiete, răcneşte, înşfăcându-l de guler. Nu preiei nici 
o comandă. Treci la locul tău în coşuleţ şi acolo să stai până eşti chemat. 

— Frânge-i gâtul şi isprăveşte cu el, sugerează Bivolul, lingându-se 
pe buze. 

Micuţul îl îmbrânceşte pe fostul locotenent, care cade peste pielea 
proaspăt jupuită a porcului. 

Preotul îngenunchează şi începe să se roage cu glas plângăreţ, în 


timp ce agită un crucifix grosolan făcut din crengi. 

— Isus al tău a plecat lelea, râde Ţeastă. 

Micuţul se ridică într-un cot şi priveşte printre cactuşi. 

— Ticăloşii ăia sunt iarăşi cu ochii pe noi. 

Bivolul sare brusc în picioare şi, înainte ca cineva să-l poată opri, 
goleşte un încărcător întreg în tufişuri, într-o rafală prelungă. 

— Ai căpiat, omule? ocărăşte Bătrânul furios. O să ne pui un întreg 
batalion de-al lor pe cap. 

— Te-nnebunesc blestemaţii ăştia de cactuşi. Acolo erau ochi care 
se holbau la voi, se văicăreşte Bivolul, făcând să-i tresalte bojocii umflaţi. 

— Colonelul „Mistreţ" n-ar fi trebuit niciodată să mă pună pe liber 
din meseria aia a mea de şofer al generalului, oftează Gregor, necăjit. 
N-ar fi reuşit niciodată s-o facă de n-ar fi fost plecat generalul meu şi 
monoclul nostru într-o călătorie în interes de serviciu la Berlin. Faptul că 
noi trei am fost despărțiți a însemnat o greşeală tactică. 

— Aţi fi putut câştiga chiar şi războiul, aşa-i? râde Bătrânul. Tu, cu 
generalul tău şi cu monocilul vostru. 

— Posibil. Ne aparţineam unul altuia. Ar fi trebuit să vedeţi cum 
monoclul nostru îi făcea semn câte unui şef de stat-major şi noi 
fornăiam: „Vino încoace, domnule, şi aruncă-ţi o privire asupra hărţii, de 
operaţiuni...". Asta era de ajuns ca să se sloboadă ăia pe ei. Când ne 
dădeam chipiul jos, dinţii începeau să le clănţăne. N-aveam nici urmă de 
puf, nici măcar pe craniu. Aveam adevărate căpăţâni de generali prusaci. 
Ofiţerul cu aprovizionarea era un ageamiu care n-ar fi trebuit să ajungă 
niciodată Oberstleutnant. Ca să mute din loc punctul de întărire Dagmar, 
trebuia să treacă, de câteva ori, cu căruțele sale prin focul de baraj al 
artileriei inamice, lucru pe care îl detesta. 

— „Herr General", zicea el timid. „Cum să-mi strecor unităţile 
motorizate pe sub bombardamentul inamic? Nu pot folosi decât ruta 77". 
Şi tâmpitul o arăta pe hartă. Ca şi cum n-am fi ştiut cu toţii unde se afla 
ruta 77. Generalul meu îşi trecea un deget pe sub gulerul înalt şi trăgea 
adânc aer în piept. Cu sprâncenele ridicate, aproape până-n vârful 
capului, se uita la ofiţerul ăsta cu aprovizionarea. 

— „Dacă tu crezi că-i mai bine, îţi poţi lăsa trupele să fie cărate 
peste teren în aşternuturi de paie de către cărăuşi arabi, sau poate vrei 
să-ţi rezolv eu problemele?! Dacă ai îndoieli în legătură cu ce trebuie 
făcut, te sfătuiesc să ceri sfatul şoferilor tăi". Monoclu scos, monoclu pus 
din nou la loc. Oberstleutnantul ăla îngăima ceva de genul „Prea bine, 
Herr General!" În ziua aia au cântat îngerii. Până după-amiază, jumătate 
din Statul-Major îşi găsise o moarte eroică. 

— „Uite", făcea generalul meu în timp ce trânteam uşile şi ne 
căram, dând de pământ cu câţiva ofiţeri de ordonanţă nevinovaţi. „Din 
punct de vedere psihologic, e bine să dispari într-un nor de praf", explica 
el. Şi ne vâram mâna sub uniformă, apărând în faţa lumii ca în picturile 
cu Napoleon. 

— „Acum, probabil că idioţii ăştia vor ţine minte câtăva vreme cine 
hotărăşte aici", a zis generalul meu, luând o înghiţitură zdravănă din 
pahar. Obişnuiam să bem întotdeauna coniacul din pahare de bere. Cele 
obişnuite nu erau destul de încăpătoare pentru noi. 

— „Jawohl, Herr General", răcneam. Primeam şi eu un pahar, dar nu 
mai mult. Generalului meu nu-i plăcea ca şoferul său să capete prea 
mult de băut. Era o răspundere mare să plimbi un general. Incoace 
şi-ncolo, dar, de obicei, reuşeam să dau de duşcă vreo câteva pahare 
după ce se ducea la culcare. La puţin timp de la treaba asta am primit 
cea de-a patra stea a noastră şi am luat în primire un corp de armată, 
dar afurisiţi cum sunt ăia de la Cartierul general, i-au trimis colonelului 
„Mistreţ" frunze de stejar şi epoleţi roşii. 


Dacă în calitate de colonel era de groază, ca general-maior era mai 
rău decât vă puteţi închipui. M-am învârtit şi eu pe-acolo câteva zile 
sperând că, doar-doar, i-or da şi lui o divizie pe care s-o călăuzească la 
moarte şi distrugere. Dar nu i-au dat. L-au făcut, în schimb, şef de 
stat-major în divizia mea. Asta a fost ghinionul meu. Generalul meu a 
zburat la Berlin ca să le mulţumească pentru noua lui stea şi ca să-şi 
facă uniforme noi, acu' că era General Oberst. „Mistreţul" a dat nas în 
nas cu mine pe coridor pe când mă întorceam de la aeroport fără 
generalul meu şi monoclul nostru. Zâmbea ca un diavol care priveşte 
nişte popi cum se perpelesc pe tăciunii iadului. M-a lăsat să aleg între o 
plecare imediată la celălalt capăt al liniei frontului sau un consiliu de 
război fulger, cu el pe post de şef al tribunalului. Sentința fusese 
hotărâtă dinainte. Puteam vedea spânzurătoarea lucind în ochii săi 
galbeni şi veninoşi. 

— Dar ce-avea cu tine? întreabă Barcelona, mirat. 

— Când eşti şoferul unui general, poţi intra, foarte uşor în nişte 
chestii, şi beleaua-i gata. Nu-mi făceam nici o iluzie în ce-l priveşte pe 
„Mistreţ". M-a pocnit peste faţă cu documentele şi, cu un zâmbet 
răutăcios, a adăugat pe tonul cel mai patern: 

— „Unteroffizier Martin, dacă te-ai fi născut cu douăzeci de ani mai 
devreme şi ai fi trăit la Chicago, Al Capone ar fi aflat în tine omul care să 
fie mâna lui dreaptă. Chiar şi acum, orice tribunal din lume te-ar 
condamna fără şovăire la închisoare pe viaţă pentru câte-ai făcut". 

Un sfert de oră m-a spurcat cu neruşinare. Când eşti Unteroffizier, 
trebuie să înghiţi chestii din astea, mai ales dacă le serveşte chiar şeful 
de Stat-Major. Şi-a dat la iveală toate simţămintele alea cazone primitive. 
Se plimba încolo şi încoace şi, de fiecare dată când se oprea, bâţâia din 
genunchi în sus şi-n jos, de-i scârţâiau cizmele. Avea cele mai cu scârţ 
cizme, făcute anume pentru treaba asta. Avea nasul în genul ălora 
care-ţi dau de furcă cu uşile batante şi-ţi amintesc de istoria Romei. 
Ochelarii îi arătau ca farurile unui Horch. Am tras adânc aer în piept şi 
m-am ţinut tare, întrebându-l dacă pot să aştept până când se întoarce 
generalul meu, cu monoclul nostru, ca să-l pot felicita pentru cea de-a 
patra stea. Nu oricare prusac reuşeşte aşa ceva. Gradul de Generaloberst 
nu e decât pentru creme de la creme. Generalul meu mi-a spus 
întotdeauna că-i mai uşor pentru un criminal să ajungă în rai decât 
pentru un bărbat născut dintr-o muiere să ajungă general prusac. 

A trebuit să întreb de două ori până s-a prins „Mistreţul" ce-i 
ceream. Şi-a vârât bărbia în guler şi a pufnit pe nas ca un rinocer care se 
pregăteşte să atace. 

— Crezi că sunt idiot? a ţipat el înfuriat. 

Aşa credeam, dar m-am gândit că s-ar putea să-mi prelungesc niţel 
viaţa dacă ţin părerea asta numai pentru mine. Ştia el ce face, ticălosul! 
Dacă m-ar fi lăsat să aştept să-mi iau rămas-bun de la generalul meu şi 
de la monoclul nostru, nu s-ar fi ajuns aici. Ar fi fost la fel ca atunci când 
am râs de generalii ăia care erau întinşi pe spate, pe gheaţă, şi trăgeau 
cu mitraliera. Generalul meu a încercat de câteva ori până acum să mă 
ia înapoi, dar jigodia aia de „Mistreţi" împiedică de fiecare dată treaba 
prin reţeaua lui de la Berlin. Nu-i aşa că viaţa e cumplită?" Îşi ridică 
privirea la ceruri, ca şi cum ar fi aşteptat vreun ajutor de acolo. 

V-aţi dat seama vreodată cât de rar obţii ceea ce doreşti? Când o 
duci şi tu bine, te prăvăleşti deodată pe scara de serviciu. Uitaţi-vă la 
mâinile astea. (Îşi arată mâinile jegoase, zgâriate şi bătătorite.) Înainte 
erau albe şi moi ca ale unei călugăriţe. Uitaţi-vă la cizmele mele. Tot 
rahatul din Balcani e lipit de ele. Pe când eram cu generalul meu, luceau 
ca nişte oglinzi. (Oftează şi-şi şterge o lacrimă stingheră, gândindu-se la 
măreţii trecute.) N-am fost făcut pentru toată târşa asta la infanterie. 


(Oftează din nou.) În templul inimii mele arde o lumânare pentru 
generalul meu şi monoclul nostru, şi eu ştiu că şi el se gândeşte la mine 
atunci când îngenunchează în uniforma lui de noapte, îndărătul patului 
său de campanie, şi se închină Conducătorului suprem al războaielor 
rugându-se să binecuvânteze războiul nostru. 

Mărşăluim de vreo oră când, deodată, din cactuşi începe să răpăie 
înspre noi o mitralieră. 

— Fugiţi, fugiţi! ţipă Ţeastă, isteric, gonind înapoi pe cărarea 
îngustă. 

— Gura, idiotule! ocărăşte Porta, enervat, aruncând cu o grenadă de 
mână în direcţia din care vine focul de mitralieră. 

O explozie seacă, şi arma amuţeşte. Aproape instantaneu, o alta se 
porneşte să latre în spatele nostru. 

Izbucneşte panica. O grenadă explodează în mijlocul nostru, 
smulgând picioarele unui cincisutist. 

Micuţul se adăposteşte înapoia unui cactus. Gloanţele muşcă 
frunzele cărnoase din jur. 

M-am întins la pământ, îndesându-mă după un mugşuroi de furnici. 
Bivolul, cu o sută cincizeci de kilograme ale sale, o cască de oţel şi un 
automat, vine pe cărare ca o avalanşă. Automatul său scuipă foc. Se 
aruncă între cactuşi, unde izbucneşte o luptă infernală. Răcnetele 
sălbatice ale Bivolului întregesc scena. 

— S-a zis cu el, declară Porta, îndesându-se mai bine în ţărână. 

În curând, îl vedem pe Bivol că apare dintre cactuşi târând după el 
două cadavre ce musteau de sânge. 

— Ce dracu te-a apucat? întreabă Porta, urmărind uluit cum Bivolul 
îşi şterge pumnalul de unul dintre leşuri. 

— M-au apucat pandaliile. Atât de tare, c-aş fi spart şi nuci de cocos 
cu curul, strigă el furios. Nemernicii ăştia de partizani şi-au bătut joc de 
noi destul. Aveau nevoie de-o urecheală zdravănă, nemţească. 

Bem apa din vasul de răcire al uneia dintre mitraliere, o „Maxim". 
Are un gust oribil, dar e totuşi apă. 

Se iveşte şi soarele de după munţi, în timp ce noi ne continuăm 
marşul. Totul e învăluit într-o nuanţă rozalie, plăcută. Ne înfiorăm. Nopțile 
sunt reci, dar nouă ne fac bine. Într-o oră, va fi ca într-un cuptor încins. 
Începem să ne răstim unul la altul. Pe la amiază, ne urâm cu toţii. Cel 
mai tare îl urâm pe popă, cu veşnica lui vorbărie despre mătănii, şi 
rugăciuni: 

— Domnul e cu noi! Domnul ne va ajuta! 

— Gura! urlă Heide, turbat. Dumnezeu ne-a uitat! 

— Dumnezeu şi derbedeii ăia „roşii', pufneşte Bivolul, folosind o 
frunză de cactus drept evantai. 

Transpiră de două ori cât un om normal. De două ori cât oricine. De 
două ori a încercat să lase aruncătorul de grenade în urmă, dar Bătrânul 
a băgat de seamă de fiecare dată şi l-a trimis înapoi după el. 

Doi cincisutişti deschid drum cu machetele. Sunt schimbaţi la 
fiecare jumătate de oră. E muncă grea să croieşti o cărare prin cactuşi. 

La amiază, Bătrânul ordonă oprirea. Grupa e complet epuizată. Unul 
dintre cincisutişti moare în convulsii groaznice. l-au găsit un şarpe mic şi 
verde într-una din cizme. Porta îl omoară şi-l aruncă pe Heide, care e atât 
de şocat încât leşină. La început am crezut că a făcut un atac de cord, 
dar în clipa în care şi-a revenit avea mai multă viaţă în el decât se 
aştepta Porta. Au trebuit să-l ţină doi oameni, în vreme ce al treilea îi 
lega mâinile. 

După o oră, Bătrânul ordonă ridicarea, dar acum avansăm foarte 
încet. Nu străbatem decât vreo câţiva kilometri până la apusul soarelui. 
Fără să ne mai pese de mâncare, ne prăbuşim şi cădem în nesimţire. 


Rămânem pe loc toată ziua următoare. Întunericul s-a lăsat înainte de a 
ne trezi. 

— la să facem nişte cafea şi să încercăm să ne deznodăm niţel, 
sugerează Porta, scoțând dopul unuia dintre cele cinci bidoane ale sale. 

Micuţul şade în mijlocul cărării cu melonul său absurd pe cap. Işi 
rostogoleşte un trabuc imens dintr-un colţ în celălalt al gurii. 

— Să vedem numai părţile bune ale lucrurilor, proclamă el. Cactuşii 
ăştia împuţiţi prin care ne târâm nu-s atât de răi ca vreo vizuină 
scârboasă în care, până la noapte, să fim prăjiţi ca o felie de şuncă de 
către aruncătoarele de flăcări ale nemernicilor ălora păgâni. Aici vă 
smiorcăiţi de căldură, dar aţi uitat când am fost la Kilima, unde, dacă 
ieşeai să te pişi, îţi cădea membrul? Şi ce naiba înseamnă nişte furnici în 
comparaţie cu afurisiţii ăia de lupi siberieni, a căror haleală preferată 
sunt nemţii? Când mă gândesc la toate alea, ce-i pe aici îmi pare un 
rahat de picnic. 

— Eşti prea tâmpit ca să pricepi cât de îngrozitor e locul ăsta, zice 
Bivolul, care transpiră de parc-ar fi într-o saună. 

Micuţul continuă să fumeze, cu nasul în aer. Scutură scrumul de la 
trabuc cu un gest elegant, cum a văzut el odată într-un film american cu 
oameni de afaceri. 

— Tâmpit? Poate că sunt, poate că nu-s. Serviciul militar, amice, m-a 
învăţat că e nevoie de un trup sănătos, dacă vrei să supravieţuieşti. 
Creierul creşte el singur, fiule. Dacă ai prea multă umplutură de-aia 
cenuşie de la început, o iei razna fără să-ţi dai seama. Indivizii ţestoşi n-o 
duc mult. 

Un scorpion traversează sprinten cărarea. Ţeastă îl zdrobeşte cu 
patul puştii. 

Bubuitul greu al artileriei continuă neîntrerupt. 

Un roi de JU-87 — Stukas — apare de după munţi. Bombele pe care 
le poartă sub aripi sunt perfect vizibile. 

— Or să provoace niţică dezordine acolo unde vor vărsa chestiile 
alea, spune Feldwebelul Schmidt, umplându-şi încărcătorul automatului. 

Bătrânul îl muştruluieşte pe un fost locotenent care a aruncat două 
tambururi de rezervă. 

— Următorul care va fi prins că abandonează arme va fi împuşcat, 
strigă el furios. 

— Mă întreb dacă vor inventa, vreodată, o Germanie în care să fie 
plăcut să trăieşti, spune Bivolul gânditor, strivind o insectă lungă şi 
verde sub tocul cizmei. 

— Peste tot e plăcut, face Porta — fără a se adresa cuiva anume —, 
dar puţini dintre cei din jur îl aud. Imi amintesc de perioada în care am 
fost arestat în garnizoana din München şi asta numai fiindcă voisem să 
fiu confirmat la biserică. Aia credeau că mă pedepsesc vârându-mă la 
închisoare, dar se înşelau. Au fost unele dintre cele mai minunate clipe 
ale vieţii mele. Clipe de care o să-mi amintesc mereu cu plăcere. O 
perioadă de pârnaie e necesară dacă vrei să te alegi cu ceva din viaţă. 

— Tu ai spus-o, zice Micuţul, plimbându-şi trabucul prin gură. Chiar 
şi în războiul ăsta nenorocit, în care am intrat, nu te plictiseşti. 

— Doar n-o să vii să ne spui că-ţi place, strigă scandalizat Ţeastă. 

— De ce nu? întreabă Micuţul, cu o expresie fericită pe chip. N-am 
timp de pierdut autocompătimindu-mă. Eu savurez războiul. De unde să 
ştiu cum va fi pacea? Sunt unii care-ţi vor spune că va fi mult maia 
dracului decât războiul. Bunică-miu, care a înfundat opt ani puşcăria din 
Moabitt, pentru că a ameninţat că-i va tăia bucile Kaiserului, mi-a spus 
că până şi la Moabitt te puteai simţi bine. 

— Crezi că furnicile se simt bine? întreabă Barcelona, răvăşind cu 
ţeava un muşuroi de furnici. 


— Nici o fiinţă vie, nu poate trăi fără să se distreze, răspunde Porta. 
Chiar şi pasărea-colibri mai izbucneşte în râs din când în când. 

— L-am văzut o dată zâmbind pe detectiv-inspectorul Nass, strigă 
Micuţul, şi ăsta e un lucru aproape imposibil. Oţetul e şerbet în 
comparaţie cu ticălosul ăla acru. 

— Jos! urlă Porta, aruncându-se ca fulgerul îndărătul mitralierei 
grele. 

Se aude un zgomot de tunet şi proiectile-trasoare îşi muşcă drum 
prin sălbaticii cactuşi. Arunc grenade. Un automat izbucneşte dindărătul 
unui trunchi de cactus. Se aud ţipete care taie vacarmul, apoi asupra 
desişului ars de soare, se lasă o linişte mormântală. Greierii îşi văd mai 
departe de muzica lor nesfârşită. 

Rămânem la pământ şi aşteptăm. 

Heide sprijină aruncătorul de flăcări de un bolovan şi trimite un jet 
de foc între trunchiurile cactuşilor. În aer rămâne o putoare de ulei 
arzând. Două torţe vii ies împleticindu-se din pădurea de cactuşi şi se 
rostogolesc pe cărare în agonie. Încet-încet se carbonizează. 

— Pentru numele lui Dumnezeu, ce-a fost asta? întreabă Bivolul, 
uimit. 

— Partizani, zâmbeşte Porta. A strălucit un colţ de metal, altfel am fi 
încasat-o, fiule. Tot mai avem şi noi niţel noroc porcesc. 

Printre partizanii morţi, sunt şi trei soldaţi bulgari. 

— Se pare că prietenii noştri din Balcani ne cam lasă baltă, spune 
Bătrânul, înghiontind cadavrele cu ţeava pistolului-mitralieră. 

— O să-ţi despic foarte curând beregata aia idioată. Aşa o să fac, 
papagal al Bibliei, nătărău şi negru ce eşti, urlă Micuţul, care s-a luat la 
harţă cu preotul. II îmbrânceşte destul de tare, încât îl face să cadă pe 
spate, lovindu-se cu capul de un ciot. 

— De ce brutalizezi un om fără apărare? îl ocărăşte Bătrânul. 

— De ce nu? întreabă Micuţul, scuipându-l pe preot. Cine m-a-nvăţat 
s-o fac? Te întreb pe tine. Nenorocita asta de armată, nu? Ai văzut 
vreodată un soldat prăpădit vărsându-şi năduful pe un nemernic de 
ofiţer? Ai văzut? Spune! 

— Asta-i o scuză ieftină, zice Heide, didactic, luându-i dintr-o dată 
apărarea preotului. Eşti un individ rău, Wolfgang Creutzfeldt. Mereu 
brutal, mereu mitocan. Nu corespunzi spiritului noii Germanii. 

— Vită-te la capul tuturor relelor, mârâie Micuţul, dându-i un şut 
părintelui. Crezi că vreau să ajung căpitan în Armata Salvării? 

— Ce arată busola, îl întreabă Bătrânul pe Stoiko. 

— Patruzeci-şase, cum spus tu, Feldwebel. Voi nu vreţi înnebuniţi, eu 
spun voi mişcaţi repede, fugiţi! 

— Să-i dăm drumul, hotărăşte Bătrânul, neliniştit. 

Stoiko merge în frunte. 

— Pentru Dumnezeu, pune-te cu fundul înspre linia frontului, băiete! 
strigă Micuţul, care se află imediat în urma lui Stoiko. 

Coboară cu toţii de-a lungul unui povârniş. Chiar şi cincisutiştii se 
descurcă mai bine acum cu machetele lor. Povârnişul e atât de abrupt 
încât e nevoie să ne înfigem zdravăn călcâiele în pământ. 

Ajungem la o întindere de pietriş şi suntem nevoiţi să folosim funia 
de alpinist a lui Gregor. Bătrânul nu ne dă pace până la lăsarea nopţii. 
Numărătoarea ne arată că lipsesc doi inşi. 

Spumegând de mânie, Bătrânul cere voluntari care să se întoarcă 
să-i caute. Nimeni nu face un pas înainte. Departe, în urma noastră, se 
văd dâre de proiectil, iar între noi şi ele se află, desigur, partizanii. 

Preotul se ridică şi se oferă să meargă singur să-i caute. 

— Nu, îi respinge Bătrânul oferta, brusc. Partizanii or să te înhaţe 
înainte de a apuca să iei distanţă şi nu cred că mai e nevoie să-ţi spun ce 


le fac ei preoţilor. 

— Domnul mă va ajuta. Nu mă tem, răspunde părintele încetişor. 

— Domnul, Domnul, Domnul, şuieră Micuţul. Mai bine te-ai încrede 
în tipa asta de-aici. (Îşi mângâie arma.) Partizanilor nu le place deloc. Un 
42 în mână e mai bun decât Dumnezeu în cerul lui. 

— Să mă duc să-i caut? întreabă părintele, ignorându-l pe Micuţul. 

— Am spus nu, decide Bătrânul. Nu vreau să răspund de faptul că 
vei fi căsăpit. (Arată spre Unteroffizier Krüger de la RD-işti.) la doi 
cincisutişti cu tine. Fă o cercetare. Întoarce-te în două ceasuri cu sau fără 
ei. 

— Ce dracu ne pasă nouă de ocnaşii ăia? strigă Krüger, cu o faţă 
temătoare. De ce să ne riscăm noi vieţile pentru ei? Poate au dezertat la 
partizani. Rahaţii ăştia fără epoleţi sunt în stare de orice. 

— Gura, îl întrerupe Bătrânul, şi mişcă! 

Krüger alege doi cincisutişti. Pufneşte de furie. 

— Luaţi-o înainte, ordonă el, cu răutate. Ca nişte foşti ofiţeri ce vă 
aflaţi, sunteţi obişnuiţi cu asta. Şi acum, aveţi grijă băieţi! Am un 
arătător foarte nervos pe trăgaci. 

— Dar ce ţi-am făcut noi? protestează timid unul dintre ei. 

— Încercaţi numai să faceţi ceva, urlă Krüger, turbat. 

Mult timp după ce-au dispărut, auzeam vocea lui aspră. 

Micuţul a făcut o mică escapadă în desiş şi s-a întors cu trei obiele 
bulgăreşti şi cu un Kalaşnikov rusesc. 

— Unde ai găsit toate astea? întreabă Bătrânul, mirat. 

— Le-am câştigat la tabinet, rânjeşte Micuţul, trântindu-se pe burtă. 
Se porneşte să râdă, părând că nu e-n stare să se mai oprească. Are, 
probabil, senzaţia că a făcut o glumă din cale-afară de amuzantă. 

Se aprinde un foc. Lemnul e complet uscat, aşa că nu scoate fum 
care să ne dea de gol. 

Porta vrea să fiarbă nişte cafea, dar Bătrânul îi dă permisiunea să 
folosească preţioasa noastră apă numai după un scandal prelungit. 
Cafeaua miroase minunat. Stăm jos şi tragem cu urechea la sunetul 
greierilor şi la vocea îndepărtată a războiului. 

— Când ţi-e sete, e bine să sugi o piatră, ne spune Legionarul. 

— E al naibii de plăcut să şezi aici şi să te cerţi în noapte, zice 
Micuţul, visător. Ca şi cum ai fi un mucos de cercetaş. Mereu am vrut să 
mă înscriu în gloata aia. 

— O să fie groasă! face Tango, profetic, lustruindu-şi arma. 

— Va veni pasărea neagră a Morţii şi ne va lua, şopteşte, 
prevestitor, Gregor, în timp ce o grindină de explozii zguduie munţii. 

Porta cântă încetişor o melodie la flaut. Micuţul îşi scoate şi el 
muzicuţa. Tango dansează folosindu-şi carabina drept parteneră. 

— Te culci cu mine la noapte? şopteşte el, tandru, către armă. 

Ne atacă un roi de insecte ciudate. Mâinile şi braţele ni se umflă 
violent la fiecare pişcătură. Porta şi Micuţul îşi acoperă capul şi ceafa cu 
căştile lor pentru aruncătorul de flăcări, dar noi, ceilalţi, n-avem apărare. 
În curând, forţele ne slăbesc şi ajungem de nerecunoscut. 

Setea devine şi mai cumplită. 

— Bon, mes amis! Atâta timp cât mai sunteţi în stare să transpiraţi, 
nici unul dintre voi n-o să moară de sete, spune Legionarul, încet. Abia în 
clipa în care nu mai transpiraţi sunteţi în pericol. 

Mai avem apă doar pentru patru zile, chiar şi aşa, drămuită de 
Bătrânul în raţii foarte mici. Tango e de părere că ne vor trebui pe puţin 
două săptămâni ca să răzbatem. Ne mişcăm însă foarte încet. Câţiva 
încearcă să sugă apa din cactuşi, dar se îmbolnăvesc jalnic. Stomacurile 
li se întorc, pur şi simplu, pe dos în explozii de vomă convulsivă. 

Kriiger se înapoiază fără să fi dat de oamenii lipsă. 


— l-ai căutat? vrea să ştie Bătrânul, suspicios. 

— Am căutat peste tot, Herr Feldwebel, răspunde ex-Leutnantul, 
supărat. 

— Tu, Unteroffizier Krüger? întreabă tăios Bătrânul. 

— N-am lăsat nici o piatră neîntoarsă. Ar fi trebuit poate să 
interogăm furnicile dacă nu cumva i-au halit pe indivizi?! strigă Krüger, 
înroşindu-se. 

— Au trecut dincolo, la inamic, spune ex-Leutnantul de la Infanterie. 

— Ţie, tacă-ţi fleanca până când eşti întrebat, strigă Bătrânul, 
violent. 

— Ce, a şters-o careva din vânătorii ăia de fuste? întreabă Micuţul, 
cu un rânjet. 

— Dacă te referi la mine, îi răspunde, din umbră, vocea unui cincisu- 
tist, eu sunt încă aici! 

Dormisem doar câteva ore, când veniră santinelele să ne trezească. 
O coloană de partizani a trecut prin întuneric, fără să ne observe. 

Temători, ne încordăm auzul în noapte. Plesnesc două împuşcături 
nu departe de noi. 

— Fiţi gata s-o luăm din loc, şopteşte Bătrânul, aruncându-şi 
echipamentul pe umeri. 

Eu închei formaţia. E atât de întuneric încât nu-mi văd mâna 
înaintea feţei. 

Deodată, bag de seamă că sunt singur. Folosesc precaut lanterna de 
campanie. Numai cactuşi şi insecte. Ascult cu încordare. Nici un zgomot. 
Se pare că i-a înghiţit pământul pe toţi. Am impresia că fac o glumă. 
Sunt destul de trăsniţi ca să le treacă prin cap să glumească chiar şi 
într-un moment ca ăsta. Trag din nou cu urechea. Linişte. Nu se aud nici 
măcar greierii. Fac câţiva paşi şovăitori. S-au ascuns. Numai pentru 
plăcerea de a mă vedea speriat. 

— La naiba, arătaţi-vă! strig înfundat. Nu-i deloc hazliu! 

Nimic nu se mişcă. Oare i-am pierdut? 

— Bătrânule! îl chem, încet. 

O sudoare de gheaţă îmi podideşte faţa. Singur într-o ţară de 
partizani, în mijlocul pădurii ăsteia oribile de cactuşi. 

— Porta, ieşi odată, fir-ai să fii! 

Nici un răspuns. Şi, totuşi? Nu s-a auzit o voce? Mai strig o dată şi 
trag cu urechea. Nimic. Vântul? Simt din când în când o uşoară adiere pe 
obraz. Deodată îmi dau seama îngrozit că sunt singur. Absolut singur. Am 
pierdut grupa, şi ea pe mine. Nici n-am băgat de seamă c-am rămas în 
urmă. Poate că ceilalţi încă nici nu ştiu c-am dispărut. Or să se-ntoarcă în 
clipa în care or să-şi dea seama. Bătrânul nu-i abandonează pe cei 
rămaşi în urmă. S-ar întoarce chiar şi pentru Krüger. 

Stau nemişcat, trăgând cu urechea în noapte. Doar respiraţiile 
monotone ale vântului, freamătul furnicilor şi băzâitul insectelor. Mai 
rămăsesem eu singur, de-a lungul războiului ăstuia, dar niciodată într-o 
asemenea situaţie. Ştiam întotdeauna unde se află inamicul, precum şi 
direcţia propriilor linii. In pădurea asta nenorocită de cactuşi, inamicul 
poate fi oriunde. Un inamic crud. Liniile noastre sunt departe. Nici nu ştiu 
pe unde. Poate c-au fost chiar rupte fără să ştiu şi întreaga Armată de 
Sud se retrage înspre Germania. Trebuie să încerc să dau de grup. În cel 
mai rău caz, să răzbat de unul singur. Îmi pregătesc automatul şi înşfac o 
grenadă. Ţine-ţi firea, îmi spun. Nu-i arunca în aer pe ai tăi. 

Nu se poate să fi dispărut. Sunt de ani de zile în grupa Bătrânului şi, 
slavă Domnului, prin câte n-am trecut împreună! Patru ani, zi de zi, pe 
tot felul de fronturi. Mă rog, am stat câteodată despărțiți prin spitale de 
campanie, dar nu pentru multă vreme. Grupa asta e căminul meu. Aici 
mă simt în siguranţă, îţi poate fi dor şi atunci când stai întins comod 


într-un pat de spital. Dor de grupa de acolo, din prima linie a frontului. 
Atunci când ieşi şi eşti trimis înapoi cu trei dungi roşii în acte — ceea ce 
înseamnă că vei avea parte doar de sarcini uşoare şi de schimbarea 
îmbrăcăminţii în fiecare zi —, toate durerile şi neliniştile dispar la 
vederea figurilor binecunoscute. Şi din nou o porneşti cu grupa ta înspre 
linia întâi. Până şi rana din plămân, care deseori mai-mai că te-a sufocat 
la spital, nu-ţi mai face probleme. Ai ajuns din nou acasă, între ai tăi. 
Nimic altceva nu mai contează. Prietenii au grijă de tine. Te pun trăgător 
la mitralieră sau îţi dau în grijă staţia radio. Cu astea te descurci chiar 
dacă rana din plămân nu-i complet vindecată. 

N-o să las să se rupă asemenea legături numai pentru că m-am 
rătăcit într-o pădure blestemată de cactuşi. Or să mă caute ei imediat ce 
vor băga de seamă că am dispărut. 

Tango se va întoarce, va vedea că nu-s şi va da alarma. Tango era 
chiar în faţa mea. 

Ar fi nebunie curată să continui drumul în aceeaşi direcţie. Ne-am 
putea foarte uşor pierde unii de alţii. Mai bine mă odihnesc şi aştept 
ivirea zorilor. Lucrurile arată întotdeauna altfel la lumina soarelui. 

Nu mă aşezasem de multă vreme când, deodată, mă cuprinde 
panica. Mă ridic şi încep să înaintez încet. Tot timpul am impresia că aud 
voci. Dar nu-i decât vântul. Instinctul de luptă mă previne. Nu mai sunt 
singur. lau poziţie, tăcut, lângă un cactus. Automatul meu e gata să intre 
în funcţiune. Linişte. Nimic altceva decât linişte. Şi o beznă zdrobitoare, 
care îmi dă senzaţia că mă înăbuş. 

Cât timp am stat acolo nemişcat n-o să ştiu niciodată. Mă hotărăsc 
s-o iau din loc. Din întuneric se aude un zăngănit de oţel pe oţel. Imi 
sfâşie nervii încordaţi ca o împuşcătură. Mă las tăcut la pământ şi scot o 
grenadă din cizmă. 

— Aoleu, măi closet ambulant! şopteşte din beznă vocea minunată 
a lui Porta. 

— N-am făcut-o intenţionat, nătărăule! tună vocea de bas a Micuţu- 
lui, al cărei ecou se răsfrânge prin pădure. 

Careva râde. Trebuie că e Barcelona. 

înlăuntrul meu, urlu de uşurare, dar nodul din gât nu-mi dă voie să 
scot nici un sunet. 

Înaintez cu grijă. 

— Stai, că trag! hăuleşte Porta din întuneric. 

— Eu sunt, strig. 

Mă aflu din nou acasă. Bătrânul e cu ei. 

— Unde naiba ai fost? întreabă Porta, cu un aer de reproş. Data 
viitoare n-o să ne mai întoarcem după tine. 

— Vânai fuste, aşa-i? face Micuţul, chicotind. E cam criză de aşa 
ceva pe-aici. Mai degrabă poţi regula un muşuroi de furnici. O să te 
gâdile niţel la instrument. 

Le explic ce s-a întâmplat. 

— Las' că-ţi trece, zice Porta. Credeam că de data asta am scăpat, 
în sfârşit, de tine. 

— O să fie cu noi când ne-om lua livretele, rânjeşte Gregor. 

Cu puţin timp înainte de răsăritul soarelui, ne aşternem din nou la 
drum. Unul dintre răniţi moare. În timp ce-l căram, îşi dăduse duhul, 
tăcut. Bătrânul ne cere să-l îngropăm. 

— Întinde-l acolo şi o să dispară mai repede decât îţi închipui, face 
Micuţul, practic, arătând spre un muşuroi uriaş de furnici. Chestiile alea 
roşii pot curăța un elefant cât timp mănânc eu un ou fiert. 

Dar Bătrânul e încăpățânat. Vrea să-l îngropăm pe soldatul mort. 

Preotul confecţionează o cruce din două tulpini de cactus. 

Furioşi, ne punem pe săpat şi rostogolim cadavrul în groapă. 


Mormântul nu e destul de mare, aşa încât suntem nevoiţi să-l îndoim şi 
să călcăm pe el ca să-l facem să încapă. 

Preotul ţine o scurtă cuvântare şi recită slujba de înmormântare 
deasupra lui. In cele din urmă, nivelăm cu picioarele pământul de pe 
mormânt şi Bivolul aruncă pe el o cască. Una turtită şi găurită care a 
făcut războiul chiar de la început. 

— La merde aux yeux, Şuieră Legionarul. Nu fiecare poilu are parte 
de un tacâm atât de drăguţ, cu rugăciuni şi cu pământ deasupra lui. 

— Milităria nu prea le are pe astea cu recunoştinţa zice Porta, acid. 

— Nu amesteca Armata în treaba asta, ţipă Heide. 

— Nu dau doi bani pe Armata ta, răspunde Porta enervat. N-a făcut 
decât să mă stoarcă din prima zi în care am dat ochii cu ea. 

— Armata mea, cum îi spui tu, va avea ea grijă de tine, promite 
Heide. (Îşi ridică ameninţător mâna.) Nemernici mai mari decât tine au 
crezut că-şi pot bate joc de ea fără urmări. 

Un şir întreg de cadavre — soldaţi din armata bulgară — e întins 
de-a lungul cărării. Schelete şi uniforme zdrenţuite. Restul a fost curăţat 
de furnici. 

Porta sprijină unul dintre schelete de un cactus, arătând cu o mână 
înspre sud. 

— O să-l bage la balamuc de groază pe următorul erou solitar care 
se va arăta pe-aici, râde Micuţul, punând un chiştoc de trabuc între dinţii 
rânjiţi. 

Ne-au mai rămas doar câţiva stropi de apă. Ne luptăm anevoie cu 
drumul prin iadul ăsta încins. 

Mintea preotului o porneşte razna. Se crede episcop şi ia cactuşii 
drept enoriaşi. Işi târăşte picioarele de-a lungul coloanei cântând psalmi, 
cu o voce răguşită şi spartă, băgând spaima în păsările negre, 
mâncătoare de hoituri. _ 

Bătrânul nu mai suportă. Il plesneşte de câteva ori, urzicător, peste 
faţă. 

Preotul se aşază şi smiorcăie ca un ţânc. 

— Doamne, Dumnezeul meu, de ce m-ai părăsit? plânge el înspre 
cerul senin. 

— Lichidaţi-l, sugerează Julius Heide, cu răceală. Porcii ăştia negri 
aduc ghinion. Fiihrerul ne-a spus că slujitorii sfinţi pe pământ sunt inutili. 
Dumnezeu are el grijă de noi şi fără ei. 

— Şi pe-asta a zis-o Adolf? se miră Micuţul. Câte n-a zis până acum 
ticălosul ăla crăcănat. 

Îl cărăm pe preot mai departe cu noi. Ne binecuvântează şi ne 
garantează viaţa veşnică. 

— Lasă asta, popo, strigă Porta, agitându-şi automatul deasupra 
capului. Mai bine ne-ai ajuta să ne păstrăm viaţa asta pe care-o avem 
cât mai mult posibil. 

— Ce-ai zice de câteva fulgere din alea de-ale lui Dumnezeu — 
Doamne-Doamne! — aruncate în căpăţâna partizanilor ăstora păcătoşi 
din urma noastră? întreabă Micuţul, practic ca de obicei. 

Acum, sugem cu toţii pietricele, care zornăie lovindu-se de dinţii 
noştri, în timp ce ne dăm osteneala să scoatem şi ultima picătură de 
salivă din glandele secate. Setea ne duce la limita nebuniei. Bătrânul 
ameninţă că-l va împuşca pe primul pe care-l vede luând o înghiţitură 
din bidonul cu apă. 

A doua zi la prânz, Porta îl surprinde pe Feldwebelul Schmidt bând pe 
furiş şi-l duce în faţa Bătrânului. 1 se ordonă să care greul aruncător de 
grenade. Pierde dreptul la următoarele patru raţii de apă. Numai o gură 


6 Poilu (în fr.) — „păros", termen folosit în jargonul soldăţesc pentru 
recruți. La noi îşi are echivalentul în „biban”, „tilicar”, „pufarez” etc. 


pentru fiecare, dar asta preţuieşte mult mai mult decât perlele. 

Schmidt reuşeşte să fure din nou apă. La început e bătut măr şi, 
dacă n-ar fi intervenit Bătrânul, ar fi fost omorât. Acum aleargă în cerc la 
soare, în timp ce noi, ceilalţi, ne odihnim. 

După treizeci de minute, începe să ţipe şi se trânteşte la pământ. 
Refuză să se ridice. Legionarul îl pune pe picioare cu lovituri de pat de 
puşcă şi îl obligă din nou să alerge sub soarele arzător. În curând, 
Schmidt se trânteşte pe coate şi pe genunchi. Legionarul îl pocneşte 
între coaste şi îi înfundă mutra în pământul prăfos. 

— O să crape, spune Gregor. 

— Nu-i nimic, răspunde Ţeastă, indiferent. E vina lui, nu? 

Nici unuia dintre noi nu-i e milă de el. Bătrânul îi încredinţase 
provizia de apă şi, în calitate de Feldwebel, ştia ce-l păştea dacă fura apă. 
Bătrânul n-avea de ales. Dacă-l lăsa pe Schmidt nepedepsit, noi, ceilalţi, 
ne căsăpeam pentru apă înainte de căderea nopţii. Nu-i uşor să conduci 
o formaţie, şi nici nu-i felul Bătrânului de a vedea un om cum moare 
alergând. Dar chiar dacă l-ar împuşca pe Schmidt, n-am prea băga de 
seamă. Am văzut prea mulţi oameni împuşcaţi. E un lucru de fiecare zi 
pentru noi. Prima oară când am văzut un individ împuşcat în ceafă ni s-a 
făcut rău. Împuşcarea în ceafă e, probabil, cel mai ticălos mod de a 
lichida un om. Se bagă gura ţevii pistolului în scobitura cefei şi se 
orientează în sus. Un pocnet, şi capul se întoarce aproape de tot pe dos. 
Creierii curg peste faţă. Corpul înţepeneşte şi cade ca un buştean. Faţa 
ajunge adesea la spate. 

Acum putem privi un om împuşcat în ceafă fără nici o remuşcare. 
Poate părea chiar amuzant. Nu pentru că am fi din cale-afară de brutali, 
ci pentru că războiul ne-a schimbat. Dacă n-ar fi făcut-o, am fi ajuns de 
mult clienţii azilurilor Armatei. Mulţi au sfârşit-o acolo. 

Schmidt se prăbuşeşte. Aruncătorul de grenade îl pocneşte în ceafă. 
Amândouă cutiile cu proiectile îi scapă din mâini. 

— Bête! Sus cu tine! strigă Legionarul, turbat. Îl plesneşte pe 
Schmidt cu baioneta, dar nu se întâmplă nimic. 

— Jigodie moale şi împuţită, aruncă Tango, dispreţuitor. 

— Bagă-i un cactus în cur, sugerează Bivolul. Asta ar trebui să-i dea 
fiori. 

Legionarul îl pune din nou pe picioare pe Schmidt. 

— Şcoala Legiunii, râde el, triumfător. 

După câteva clipe, Schmidt e mort. Cade ca o foaie de hârtie 
purtată de un vânticel lin. 

Trupul său e lăsat pe un muşuroi de furnici. Îndată e acoperit de 
uriaşe furnici roşii. 

Bătrânul dă ordin să continuăm imediat marşul. 

În ziua următoare, străbatem o întindere de bolovani şi pietriş 
mărunt. Pe aici nu cresc nici măcar cactuşi. Limbile ni se umflă ca nişte 
bucăţi de piele uscată. N-a mai rămas decât o gură de apă pentru 
fiecare. Bidoanele sunt goale. 

Doi cincisutişti mor fără cel mai mic zgomot. Nici măcar ultimul 
spasm convulsiv. A muri de sete e cu totul diferit. 

— De ce nu şi-au dat duhul nemernicii ăia înainte de a turna pe gât 
raţia lor de apă? se plânge Tango. 

— Oh, Doamne, vă mai aduceţi aminte când am făcut dragoste cu 
mongpolezele alea sub cascadă? ţipă Porta. 

— Îl împuşc pe următorul care mai scoate o vorbă despre apă, strigă 
Heide, răguşit. 

Ţeastă descoperă că preotul are un burduf plin cu apă sub sutană. 

— Dă-ncoace apa aia, părinte! cere Bătrânul, tăios, punând mâna pe 
el. 


— E apă sfinţită, zâmbeşte părintele, prosteşte. Trebuie să ne 
spălăm picioarele cu ea înainte de a păşi în Templu. 

Dintr-o ţopăitură comică, e sus pe un bolovan. Ţine burduful ridicat 
deasupra capului. 

— N-o să spele picioarele nimănui cu apa aia, ţipă Bivolul, înnebunit. 

Facem cerc în jurul părintelui. Un cerc care se strânge ameninţător. 

— E apă sfinţită, urlă, apă sfinţită de la Dimitrovgrad! 

— Ne doare-n cur chiar dacă-i pişatul marelui preot din Ierusalim, 
urlă Micuţul. Dă-o-ncoace, maniacule! 

— Ne aduce ghinion, strigă, furios, Barcelona. Pe când eram în 
Brigada alpină, trebuia să cărăm cu noi un ticălos ca el. Ne-au căzut în 
cap arbori de mahon. Transportorul de trupe s-a făcut zob. Am nimerit în 
mijlocul unui câmp de mine care ne-a rupt în bucăţi. La Drutus a trecut o 
avalanşă peste noi. O lună de zile am dus-o tot aşa. Un dezertor rus — 
un comisar — ne-a convins, în cele din urmă, că totul nu era decât din 
vina nenorocitului de preot. Dar ştiţi cum sunt ăştia din Alpină — 
misionari până la ultimul. Cânta psalmi deasupra sărmanilor morţi, dar 
nimeni nu voia să-i vină de hac. Tot rusul ne-a scutit de treaba asta. 
Fusese educat în aşa fel încât să nu aibă scrupule în legătură cu 
lichidarea unui preot. S-a strecurat în spatele lui pe când se pregătea să 
halească nişte budincă georgiană. Pac! Şi creierii preotului s-au 
amestecat cu budinca. Prieteni, încă în aceeaşi seară, norocul nostru 
revenise! Totul a mers ca-ntr-un vis până când am ajuns la Elbrus, unde 
ne aştepta un alt popă. S-a dus iarăşi norocul nostru. La opt zile după 
asta, întreaga brigadă era în Walhalla. 

lute ca o pisică, Bătrânul ajunge lângă preot, îi smulge burduful din 
mâini şi-l aruncă lui Porta. 

— Răspunzi de ce-i înăuntru! 

— Prea bine. (Porta face o reverență adâncă.) Ai chiar atâta 
încredere în mine? Nici măcar taică-meu n-ar avea. Cel puţin din clipa în 
care m-a prins că băusem din sticla sa personală de şliboviţă. 

Mărşăluim în sus pe o pantă abruptă şi dăm din nou de cactuşi. 
Trupul Micuţului se ridică în faţa mea precum o casă. Vorbăria sa 
neîntreruptă mai-mai că face curent în jur. Când se opreşte, mă ciocnesc 
de el. Cară mitraliera grea de companie, cu afet cu tot, legată de 
spinare. Pare inepuizabil. Trei paşi de-ai mei fac cât unul de-al lui. Are o 
statură ieşită din comun. Muşchii imenşi îi umflă uniforma, prea strimtă 
pentru el. Puterea lui e anormală. Se opinteşte cu umărul într-un perete 
şi acesta se prăbuşeşte. E un fleac pentru el să spargă cărămizi dintr-o 
singură lovitură cu muchia palmei. 

Porta crede că străbunicul Micuţului a fost o gorilă care a scăpat din 
grădina zoologică de la Hagenbeck şi a violat-o pe străbunică-sa, care 
tocmai săpa prin împrejurimi. Micuţul e foarte mândru de această 
anecdotă. 

Mă încurc într-o încrengătură de ghimpi. Mă aplec să mă eliberez şi 
o creangă mă plesneşte peste faţă, sfâşiindu-mi-o. Sângele curge gârlă. 
Mă împiedic, şi ghimpii lungi îmi trec prin uniformă, înfigându-se în carne 
ca nişte baionete. 

Porta mă ajută să mă descurc. Formaţia ia o pauză, în vreme ce 
sanitarul îmi extrage ghimpii veninoşi şi curăţă rănile. Pe după-amiază 
sunt umflat şi am temperatură foarte mare, dar, din fericire, sanitarul are 
nişte ser la el. Înfige acul seringii în mine direct prin uniformă şi prin 
bluza de camuflaj. Am senzaţia că tot serul mi se duce într-un plămân şi, 
furios, dau să-l pocnesc cu automatul. Acul se frânge, în timp ce el se 
aruncă într-o parte. 

— Maimuţoi blestemat, ţipă, scoţându-şi P-38-ul. Te-nvăţ eu minte 
să mai pui labele tale jegoase pe Corpul medical! 


Pistolul său trosneşte de două ori înainte ca ceilalţi să sară la el să 
i-l smulgă. li trebuie mult timp să se potolească, dar nici măcar atunci nu 
vrea să mă mai atingă. 

Un cincisutist cu ceva pregătire medicală îmi scoate acul rupt din 
spinare. 

— Să mori de sete e cel mai rău, spune Legionarul, privind peste 
deşertul pietros, unde aerul dogoreşte. 

Ajungem, la un perete impenetrabil de lăstăriş. Machetele nici nu-l 
pot ciupi. 

— Înapoi, ordonă Bătrânul, strângând din dinţi. 

Teama şi disperarea pun, încet-încet, stăpânire pe noi. Totul pare 
fără speranţă. 

Auzim rafale violente care par să vină de dincolo de dealuri. O 
„Maxim" răpăie furioasă şi o MG-42 îi răspunde. Cărarea ne conduce 
înapoi în desiş. 

Porta recunoaşte un locşor prin care am trecut mai devreme. Ne 
oprim epuizați şi ne trântim la pământ. 

Bătrânul studiază atent harta şi încruntă din sprâncene, 
ciocănindu-şi capacul pipei. Stoiko cântă pe înfundate un cântec popular. 

— Unde dracu ne duci? strigă Bătrânul, lovind furios cu pumnul în 
hartă. 

— De ce nervos, Herr Feldwebel? întreabă Stoiko, mirat. Voi nebuneş- 
te mers busolă 46. Ac aleargă jur-împrejur tot timpul. Dar om din Gardă 
bulgar ascultă numai ordin. Numai soldat tâmpit gândeşte singur. 

Bătrânul îi smulge busola şi harta. 

— Busola e în regulă! strigă el, roşu la faţă. 

Dar când Stoiko se apropie de busolă, acul acesteia se învârte 
nebuneşte. 

Bătrânul îl fixează pe Stoiko cu privirea. 

— Ce-ai în buzunare, bulgar criminal ce eşti? urlă Porta. 

— Numai lucruri eu foloseşte la fermă când război gata. 

Bătrânul îl caută prin buzunare şi scoate la iveală o frumuseţe de 
dinam. 

Magnetul a dereglat, fireşte, acul busolei. 

Bătrânul răcneşte ca un apucat şi azvârle magnetul departe, în 
desiş. 

— Feldwebel avut grijă, îl previne Stoiko. Nu face gălăgie. Diavol 
vine, cactus rău. Taie cu cuțitul macheta ascuţit! La duhul din cactus nu 
pasă tu neamt, tu rus. Taie beregata înainte zice tu „Heil Hitler”, sau ei 
„Front Roşu". Duhul nu place om nebun face gălăgie. Tu avut grijă. 
Pleacă soare, venit diavol rău din cactus! 

— Fac ceva pe diavolul tău ăla rău, urlă Bătrânul scos din minţi. 

Stoiko îşi face trei cruci şi sare în cerc cu nişte mişcări ciudate. Se 
pare că asta îl protejează de diavolul cactuşilor. 

— Nu-mi place treaba asta, îmi şopteşte Micuţul, făcându-şi cruce, 
la rândul său. Are un mare respect pentru tot ceea ce este supranatural. 

— De ce dracu n-ai luat-o pe drumul pe care-l ştiai? ţipă, turbat, 
Bătrânul. 

Stoiko dă din cap disperat şi-şi desface braţele. Soarele face să-i 
strălucească epoleţii laţi ai Gărzii regale. 

— Feldwebel ordonat mergem busolă 46. Stoiko crezut nebun, dar 
Garda regală bulgară nu gândeşte singur, aşa mie nu păsat tu nebun. 
Ordin e ordin. Tu ordonat busolă 46. Eu văzut ac nebun şi el, dar nu eu 
conducător. Tu conducător. Tu nu spus „mergi scurtătură acasă". Tu zis 
aşa, noi de mult acasă acum. 

— Isuse! geme Bătrânul. De ce a trebuit să-mi ieşi în cale? 

— E băiat în regulă, zice Micuţul, râzând înfundat. Încă vreo câţiva 


din ăştia ca el şi n-o să mai scoţi la capăt războiul haotic pe care-l vor 
provoca nici cu toate armele lumii. 

Bătrânul dă de câteva ori din cap, pe urmă se aşază şi-l trage pe 
Stoiko după el. 

— Ascultă, Stoiko. Las-o încolo de militărie. Din clipa asta nu mai 
eşti soldat. 

— Feldwebel! (Stoiko se ridică şi începe să-şi scuture praful de pe 
uniformă.) Stoiko merge acuma fermă. Face treabă rămas nefăcut de 
când început război rău. Tu scrie scrisoare când ajuns acasă Germania. 

Trece pe la fiecare dintre noi să-şi ia rămas-bun. Bătrânului îi trebuie 
câteva minute să-şi revină. Pe urmă, explodează cu intensitatea unui 
baraj de artilerie. 

— Îți dau eu ţie fermă, om nebun, nebun ce eşti. N-o să-ţi mulgi 
vacile alea păcătoase încă multe sute de ani de-acum încolo. Şezi, 
netrebnicule, şezi! (Bătrânul trânteşte patul armei de pământ, în spatele 
lui.) Ascultă-mă şi ţine-ţi gura închisă până când termin. Dacă nu pricepi 
ceva, îmi spui. M-ai înţeles? 

— Feldwebel, nu pricepe! 

— Ce? Ce nu pricepi? Bătrânul rămâne cu gura căscată. 

— Nu pricep ce vrea tu să pricep, zice Stoiko, cu un zâmbet amabil. 

Bătrânul îşi aruncă boneta în praf, loveşte violent o cutie cu muniţie, 
pe urmă îşi pironeşte lung privirea pe faţa lui Stoiko. O faţă calmă de 
ţăran. 

— Eşti din nou soldat. Îţi ordon să gândeşti! Aşa! Dacă ceva nu-i în 
regulă, spune-mi! 

— Feldwebel! Război nu în regulă. Tot război. Nu înţeleg război! 

— Doamne-Dumnezeule din cer! strigă Bătrânul exasperat. Ştiu 
asta! Dar suntem în război. Şi trebuie să-l facem. Lasă asta. Suntem în 
mijlocul unei grămezi de cactuşi. Asta contează acum. Nu te mai gândi la 
nimic altceva. Poţi să faci asta? Eşti propriul tău conducător. Tu singur. Eu 
şi toată formaţia te urmăm. Tu eşti şeful. M-ai înţeles? 

— Tu mi-ai dat stele, eu dau ordin. Gardă bulgară nu îndrăzneşte dat 
ordin fără stele. 

Bătrânul îşi smulge, fără să şovăie, stelele de pe epoleţi şi-l 
numeşte pe Stoiko temporar Feldwebel (fără soldă). 

Formaţia îi dă onorul. 

— Acum înţeleg. Noi doi Feldwebel. (Râde fericit.) Făceai aşa prima 
oară, noi acum acasă, beam apă rece bună. Aşteptaţi. Găsesc drum în 
cactus. 

Câteva ore mai târziu, când aproape că ne luasem gândul de la el, îl 
vedem că apare din desiş murdar şi zgâriat, dar cu o expresie de 
mulţumire pe chipul tăbăcit de ţăran. 

— Eu găsit cărare, striga el, fericit. Cărare grea, cărare bună. Nu 
întâlnim demonul din cactus. Demon nu place cactus albastru. Nu atinge 
cactus albastru. Omoară scorpion. Atunci cărare uşoară. 

— Luaţi-vă armele! Mişcarea! ordonă Bătrânul, care a şi pornit pe 
urmele lui Stoiko. 

În depărtare, se face auzită o întreagă gamă a zgomotelor de 
război. 

— Parcă-ar sări în aer întreg bordelul, face Porta, gânditor, trăgând 
atent cu urechea la bubuitul tunurilor. 

— Hai mai repede, cum a zis şi puştoaica pe cale de a fi violată 
pentru a patra oară, rânjeşte Micuţul. 

— Aoleu, băieţi, vă daţi seama ce-ar fi să ne întâlnim acuma cu 
vreun transport de care să ne agăţăm? spune visător Bivolul. 

— Transport? Aici? zice Porta. Nişte cai ne-ar prinde bine. Dacă mor 
de sete, le poţi bea măcar sângele. 


— Imediat ce ajungem înapoi la regiment o să mă îmbolnăvesc. la 
gândiţi-vă că o parte a tratamentului ar fi să bei un butoi întreg de apă 
ca gheaţa, oftează Gregor, lingându-şi buzele crăpate. 

— Eu o să le consult mai întâi pe artistele trotuarului în privinţa 
stării în care se află omuleţul ăla mic de jos, strigă Porta obscen. Mă 
gândesc să nu se fi ales nefericitul cu vreo indispoziţie permanentă din 
cauza lipsei de apă. 

Traversăm un şir nesfârşit de dealuri şi, în cele din urmă, ajungem la 
unul care arată altfel decât celelalte. E mai abrupt, mai înalt, iar sus e 
neted. Stăm şi ne holbăm câteva minute. Are în el ceva ameninţător, 
ceea ce ne pune pe gânduri. 

Stoiko găseşte un drumeag care pare acceptabil. Gâfâind şi icnind, 
începem să ne căţărăm. Odată ajunşi în vârf, ni se deschide în faţa 
ochilor o panoramă fantastică. Ne aruncăm la pământ pentru un scurt 
răgaz. Stăteam întinşi, moţăind numai de vreun sfert de oră, când, 
deodată, preotul începe să urle. Punem mâna pe arme, primul gând 
ducându-ne la partizani. In culmea isteriei, acesta ne arată deşertul 
bolovănos, care se întinde înaintea noastră, tremurând în soarele 
fierbinte. 

— Apă, ţipă. Priviţi! Priviţi! Un lac! Un lac cu lebede! 

Bătrânul se ridică şi-şi scoate binoclul. Nu există nici un lac. Doar 
stânci şi pietriş. Pietriş sclipitor şi încins. 

Preotul aleargă împleticindu-se, ţinându-şi bastonul lung în faţă. Se 
împiedică şi se rostogoleşte pe panta abruptă. In prima clipă am crezut 
că şi-a frânt gâtul, dar apoi e din nou în picioare şi fuge mai departe, 
ţopăind printre bolovani. Se aruncă la pământ şi se rostogoleşte încoace 
şi încolo, ridicând nori de praf în jur. 

— Apă, apă! Doamne, Tu nu m-ai uitat! 

Dar nu în apă se tăvăleşte el, ci în praf, în praf uscat şi roşu. 

— Sus! porunceşte aspru Bătrânul, şi o ia din loc. 

E nevoie să ne folosim paturile puştilor ca să-i punem în mişcare pe 
unii dintre ei. Un rănit a murit, dar n-avem putere să-l îngropăm. Îi 
înfigem carabina în pământ şi îi atârnăm casca de ea. Bătrânul îşi vâră în 
buzunar plăcuţa lui de identitate. Astfel, părinţii acestuia vor afla şi vor fi 
scutiţi de chinul de a spera la nesfârşit că, odată, şi-odată, se va întoarce 
acasă. 

Legionarul începe să cânte. Porta îşi scoate flautul din carâmbul 
cizmei. Micuţul îşi apucă şi el muzicuţa. Cu voci răguşite, începem să 
cântăm cu toţii. Sună ca o petrecere de maniaci ambulantă. 


Es waren zwei Legionăre, 

Michael und Robert, 

Sie hatten das Fort verlassen 

Und suchten den Weg zum Meer. 

Sie wollten nie wieder Patrouille gehen 

Und nie wieder im Leben auf Posten stehen 
Es waren zwei Legionăre, 

Michael und Rvbert, 

Adieu, mon general, 

Adieu Herr Leutnant...” 


Cu priviri posomorâte, îl urmărim pe preot care face mişcări de înot, 
întins pe burtă, în praf. Nici unul nu are putere să-l ajute. Intreaga atenție 


7 Au fost doi legionari/ Michael şi Robert,/ Părăsiseră fortul/ Şi căutau 
drumul înspre mare./ Nu mai voiau să meargă niciodată în patrulă/ Şi 
niciodată să mai stea planton./ Au fost doi Legionari/ Michael şi Robert/ 
Adio, domnule general/ Adio, domnule locotenent... 


ne e îndreptată spre noi înşine. 

— Apă! strigă acesta. Râde dement, aruncându-şi praf roşu în cap, 
ca şi cum s-ar împroşca cu apă. 

— Să-i crăpăm ţeasta, sugerează Heide, răguşit, ridicând mitraliera 
ca pe-o măciucă. 

— Lasă-l în pace, tună Bătrânul, ştergându-şi faţa arsă de soare cu 
voalul care-i atârnă de pe casca sa tropicală. 

Soarele e necruţător. Ai impresia că-ţi fierbe şi măduva din oase. Doi 
cincisutişti încep să se păruiască. Înainte de a apuca să-i despărţim, unul 
îi spintecase celuilalt stomacul cu baioneta. Măruntaiele i se revarsă 
afară şi mugştele albastre-verzui roiesc în jurul unui ospăț. 

Sanitarul îl scapă din chinuri pe omul rănit mortal. E 

Nu e permis, fireşte, să-i administrezi cuiva lovitura de graţie. Insă 
aici e necesar. Bătrânul nu prea ştie ce să-i facă ucigaşului. E un fost 
Stabsfeldwebel. Convenim asupra unui verdict de nebunie trecătoare şi 
uităm întâmplarea. 

Preotul a dispărut. Băgăm de seamă numai atunci când Bătrânul 
întreabă de el. Doi inşi sunt trimişi înapoi să-l aducă. E nevoie de 
ameninţări cu Procedura de urgenţă şi de automatul Bătrânului ca să-i 
determinăm să plece. 

Târziu, în noapte, se întorc. Trântesc furioşi leşul preotului la 
picioarele Bătrânului. 

— E, în sfârşit, în siguranţă, în sânul lui Avraam! mormăie Tango, 
dansând în nisip. 

— Vai, sărmanul om! Ce păcat că a trebuit să moară tocmai în 
mijlocul încercării la care l-a supus Dumnezeu, oftează Porta, simulând 
părerea de rău. 

Formaţia e din nou pe drum, cu Stoiko şi Bătrânul în frunte. Spinarea 
lată, gri-verzuie a Micuţului e tot în faţa mea. Nu văd nimic dincolo de el. 
Umerii i se leagănă în mers, precum cocoaşele unei cămile. Spinarea i se 
încovoaie sub greutatea mitralierei grele. Mai demult, singura armă pe 
care un soldat trebuia s-o care era o puşcă, dar uită-te la noi, soldaţii 
actualului război mondial. Puşti-mitraliere, afeturi, tambururi de rezervă, 
tambururi duble, pistol, pistol automat, staţie radio, muniţie o grămadă, 
echipament de semnalizare, şi apoi efectele personale. Singura pe care 
am aruncat-o e masca de gaze. Nu fiindcă ar fi fost din cale-afară de 
grea, dar cutia ei e bună să-ţi ţii în ea tot felul de mărunţişuri: ţigări, 
chibrituri şi alte chestii din astea. Dacă se vor porni să folosească gaze 
pe neaşteptate, războiul se va sfârşi brusc. Foarte puţini soldaţi şi-au mai 
păstrat masca. Jumătate din Europa e presărată cu măşti de gaze 
nedorite. 

Deşertul pietros pare fără margini. Bolovani în stânga, bolovani în 
dreapta. Cât vedem cu ochii în faţa noastră, o mare nesfârşită de pietriş 
roşu ca tăciunii iadului. Soarele prăjeşte pietrele, care degajă o dogoare 
aidoma respirației dintr-o gură de furnal. Noaptea e un frig cumplit, de 
ne clănţăne dinţii. Pe-aici nu zboară păsări. Le întâlnim la tot pasul 
hoiturile uscate de soare, cu aripile desfăcute. 

— Oare ce le omoară? întreabă Porta, împingând cu ţeava 
automatului hoitul unei păsări negre. 

— Ciuma. Ciuma păsărilor, spune Heide care, ca de obicei, e surprin- 
zător de bine informat. Ţineţi-vă departe de ele. O poate lua şi omul. 

Precipitat, Porta îşi freacă ţeava automatului în praful roşu. 

— Ciumă? Doamne, ăsta-i un lucru scârbos, face Micuţul răguşit, 
privind împrejur la puzderia de păsări moarte. Război şi mizerie. Astea-s 
treburile în care se curăţă majoritatea speţei umane. 

— Poţi trece şi prin ciumă şi prin război dacă te obişnuieşti să 
trăieşti în rahat, râde Porta, obosit, făcându-şi vânt cu jobenul său 


galben. 

Cădem într-un somn frate cu moartea. Un cincisutist se omoară cu o 
grenadă de mână. E o privelişte îngrozitoare. Măruntaie împroşcate 
peste tot. Acest lucru ne dă pentru un timp subiect de vorbă. 

Micuţul e convins c-o să găsim apă. Se jură c-o poate adulmeca şi 
freacă aerul între degetul gros şi arătător. 

— E umezeală în aer, declară el, plin de sine. 

Mai-mai să ne luăm la bătaie din cauza acestei afirmaţii. 

Porta găseşte o mână de melci galben-maronii, pe jumătate morţi. 
Au un gust acceptabil. Trebuie doar să-i înghiţi repede. Întreaga formaţie 
se târăşte în patru labe căutând melci, până când Micuţul strică treaba, 
întrebându-l pe Heide dacă melcii sunt purtători de ciumă păsărească. 

Vomităm cu toţii. Numai Porta, indiferent, adună melcii de la cei 
care nu-i mai pot mânca. După ce-i aruncă în aer, îi prinde în gură şi-i 
înghite ca o barză care înghite broaşte. Îi poţi vedea alunecând de-a 
lungul gâtlejului său lung şi subţire. 

Eu nu pot înghiţi decât cinci. Al şaselea începe să mi se plimbe prin 
gură şi sunt nevoit să-l scuip. 

Ciudat, melcii par să ne mai potolească setea. Ne simţim ceva mai 
bine şi ne continuăm drumul. 

Stoiko ne conduce printr-o trecătoare dintre creste. Pereţii de granit 
se înalţă deasupra noastră de ambele părţi. Cerul senin, cu soarele său 
dogorâtor, nu mai e decât o fâşie îngustă, departe, deasupra capetelor 
noastre. 

— Doamne, mărşăluim într-un mormânt, geme Gregor, sfârşit. E în 
pragul deznădejdii. 

N-ajută nici conversaţia pe care o începe Porta despre maşinile 
Ferrari. 

— Şi cum zici că arată Mercedes-Benz-ul cu înaltă compresie pentru 
curse? îl întreb. Aveai şi tu cu generalul tău aşa ceva în care să vă 
plimbaţi? 

Gregor se uita la mine cu o privire stinsă. Şi-a pierdut tot interesul 
pentru maşinile de curse. Nu reuşim să-l înviorăm nici măcar atunci când 
îi cerem să ne descrie cutia de viteze din porțelan Meissen a generalului 
său, asta fiind de obicei cheiţa magică. 

In cursul zilei, ieşim din trecătoare şi ne trezim din nou în faţa 
întinderii bolovănoase. Suntem bucuroşi că am scăpat de întunecimea 
apăsătoare. 

Heide le-a văzut primul. Schelete. Sute de schelete. Oase care 
strălucesc, albe, în verdele cactuşilor. Sunt şi oase de măgar. De 
jur-împrejur zace echipament împrăştiat. Unele dintre schelete mai 
poartă căşti de oţel. Majoritatea sunt bulgari, dar zărim şi câţiva 
bersaglieri italieni. li recunoaştem după căştile împodobite cu pene. 

— Sfântă Maria, ce-a fost pe-aici? întreabă Barcelona, neliniştit. 

— Numai Dumnezeu ştie, răspunde Bătrânul. Partizani, probabil, şi 
se poate să nici nu fie prea mult de-atunci. Pe-aici, soarele, vântul şi 
seceta fac urgent dintr-un cadavru un schelet. 

— Şi furnicile, adaugă Porta. 

Regimul nostru devine ciudat şi variat. Legionarul găseşte câţiva 
gândaci învârtindu-se în jurul scheletelor. Sunt mari şi graşi şi au un gust 
minunat. 

— În deşert, obişnuiam să-i halim, explică el, rupând unul. 

După-amiază, târziu, ne târâm într-un sat unde, de asemenea, peste 
tot sunt schelete, dar aici s-a dat o luptă. 

În piaţă, spânzură un şir întreg de schelete. Îmbrăcămintea le ţine 
întregi. 

Porta şi Micuţul dispar între ruine. Nu putem să ne credem ochilor 


când îi vedem apărând cu un burduf plin cu apă. 

Bătrânul e nevoit să ne ţină la distanţă cu automatul. Suntem ca 
animalele sălbatice şi nu ne liniştim decât atunci când e nevoit să 
împuşte un fost locotenent care refuză să-i asculte ordinele. 

Corpul însângerat ne încremeneşte. A înnebunit Bătrânul? De obicei 
e în stare să menţină disciplina şi fără să folosească arma. Işi învârteşte 
automatul în semicerc. 

— În formaţie, nenorociţilor! Mai vrea careva un bilet în rai? 

Îmbrâncindu-ne şi mârâind ca nişte câini turbati, intrăm în rând. 

Porta îi întinde burduful Bătrânului. Ne umplem bidoanele pe rând şi 
burduful se goleşte. 

În ciuda avertismentelor Bătrânului, ne bem pe loc întreaga raţie. 
Apa are un gust oribil, dar nu ne pasă. Ne mai astâmpără setea o vreme. 

Porta e atât de fericit încât îşi scoate flautul din carâmbul cizmei şi 
cântă. 

În umbra spânzurătorilor în care atârnă mulţimea de schelete, care 
zornăie şi se leagănă, cântăm cu toţii, laolaltă: 


Germanie, nobilă casă, 

Atârnă stindardele însângerate. 
Lasă-le să fluture şi să se întindă, 
Dumnezeu e cu noi pe soare şi furtună. 


Ni se face foarte rău din cauza apei. Oamenii se cufuresc peste tot, 
cu pantalonii în vine. 

— Dezinterie, comentează doctorul. 

Şase inşi au murit deja. Noi, ceilalţi, zăcem întinşi câteva zile, în 
vreme ce temperatura ne răvăşeşte trupurile. Doctorul ne dă ce are la 
dispoziţie. Încet-încet, ne revenim. 

Porta a găsit din nou apă. De data asta, doctorul insistă s-o fierbem. 
Nu e prea multă, dar ne e de folos. 

— Aţi văzut? Ce v-am zis eu? N-am găsit apă? rânjeşte Micuţul, 
triumfător. 

Primul care i-a văzut pe cei doi a fost Bivolul. Aproape că ne-am 
lovit nas în nas. Lucru ciudat, dar n-au băgat de seamă prezenţa noastră. 

Îi urmărim tăcuţi. Se mişcă sprinteni, părând să aibă o treabă 
importantă. 

Mărşăluim toată noaptea. Luna îşi trimite lumina palidă asupra 
pustiului bolovănos. Undeva urlă un câine. Unde sunt câini trebuie să fie 
şi apă, şi, în general, oameni. 

Casa e de fapt o cocioabă aruncată pe-o creastă, gata să se prăvale, 
în orice clipă, în hăul de dedesubt. Cei doi indivizi grăbiţi dispar în 
spatele ei. 

Porta şi cu mine ne strecurăm în urma lor. Grupa se desfăşoară. 
Mitraliera grea e instalată îndărătul unei stânci. In noaptea care freamătă 
de încordare, nu se aude nici un zgomot. Cei doi, parcă au fost înghiţiţi 
de creste. Luăm poziţie în spatele unui balot de paie, care ar trebui să ne 
protejeze de gloanţe. 

Se aud parcă nişte bătăi într-o uşă, şi noaptea e sfâşiată de o voce 
aspră. 

— Delco! Olia! Aveţi musafiri! leşiţi afară şi întâmpinaţi-ne! 

Nici o replică. Doar fluieratul înăbuşit al vântului nocturn şi un 
zgomot de lemn crăpat sub lovitura unui pat de armă. 

— Afară, porcilor! Nu vă puteţi ascunde de judecata noastră. 

— Judecata nocturnă, şopteşte Porta, chicotind. 

Cei doi năvălesc în cocioabă. Cizme ţintuite răsună crunt. Pasul 
călăilor. 


— Delco şi Olia! leşiţi şi apăraţi-vă, trădători nenorociţi! Prietenii 
voştri germani nu mai sunt aici să vă apere. 

— Se mai înşală omul! şopteşte Porta, mângâindu-şi tandru 
automatul. Moartea vine cel mai adesea ca urmare a unei erori! 

Îndărătul geamurilor înguste pâlpâie ceva ca o lumină, aruncând 
umbre prelungi. Il putem vedea limpede pe cel care o ţine. 

— Ce ţintă perfectă, spune Porta, ridicând automatul! Crezi că 
nimeresc punctul negru? 

— Arde-i, şoptesc, cu respiraţia tăiată. 

— Niet, rânjeşte Porta. Stai să aflăm ce au de gând candidaţii ăştia 
la călătoria verticală înainte de-a le vărsa creierii. Nu-s decât nişte 
momâi, nimic altceva. r 

O lumânare lungă şi subţire începe să ardă obosită. Intr-un colț, pe 
un pat scund, stau oameni lipiţi de perete. O femeie tânără, un bărbat şi 
un copil de vreo cinci ani. 

— lată-i pe Olia şi pe Delco, şopteşte Porta. Trădători, dar depinde, 
bineînţeles, din care parte priveşti lucrurile. Cunosc o grămadă de 
trădători cumsecade care sunt de departe mai cinstiţi decât naționaliștii 
ăştia de ultimă oră. Işi pune o ţigară în gură. 

— Doar n-o s-o aprinzi acum, fac eu, îngrozit. 

Porta mă priveşte dispreţuitor, scoate o scânteie din tăişul unei 
lame de ras, suflă într-o cârpă arsă şi-şi aprinde ţigara de la jar. 
„Bricheta" rusească e făcută pentru fumatul în război pe timp de noapte. 
Primitivă ca şi poporul care a inventat-o, dar fără vreo flacără care să te 
dea de gol. 

Suflă fumul, ţinând ţigara în căuşul palmei, ca să nu poată fi văzută 
bobiţa de jar. 

— O distracţie cere şi-un fum, şopteşte el. 

Omul din interior râde mulţumit. 

— De ce n-aţi deschis uşa? De ce-a fost nevoie s-o spargem? 
Vino-ncoa, Liuco! Toată familia-i adunată, dar, la vederea noastră, le-a 
pierit graiul de bucurie. Râde zgomotos şi prelung. 

Liuco, tovarăşul său, care stătea în cadrul unei uşi înguste din 
capătul colibei, intră cu paşi apăsaţi. Un ţigaret îi joacă între dinţi. Râde 
parcă ar cârâi, ciudat şi sec. Doar călăii mai râd aşa când povestesc 
despre câte-o execuţie deosebită. 

— Aveţi ceva şnaps? întreabă, deschizând uşile dulapurilor şi 
aruncând pe podea oale şi crătiţi. Ustensilele sărăcăcioase de bucătărie 
se fac ţăndări pe podeaua de piatră. 

— Ce... ce vreţi? bâiguie bătrânul de pe pat, cu o voce 
tremurătoare. Intreaga încăpere miroase a groază. 

— Să stăm niţel de vorbă cu tine, dragă Delco. Să vorbim în 
nemţeşte sau poate preferi limba noastră? Hai să vorbim nemţeşte. 
Precis ţi-ai uitat limba maternă după atâţia ani petrecuţi cu prietenii tăi 
germani! 

— N-am nimic de-a face cu nemţii, se apără Delco. Dacă aş fi avut, 
crezi că aş mai fi locuit aici? 

— Delco dragă, ce prostie! Ştim totul despre tine. Te-ai lovit cumva 
la cap de ţi-ai afectat memoria în halul ăsta? Nu-ţi mai aduci aminte de 
Peter, de Pone, de llieco? De frate-miu? 

— Nu ştiu despre ce vorbeşti. Ştiu ce i s-a întâmplat fratelui tău, dar 
n-am nici un amestec. 

— Pierderea memoriei! Un caz elocvent, face omul cu ţigaretul şi cu 
râsetul acela uscat. A dibuit o sticlă de şliboviţă şi o goleşte pe jumătate 
înainte de a o pasa tovarăşului său. 

— Se pare că e contagioasă. Nimeni nu-şi mai aminteşte nimic. 
Boala se pare că-i foarte răspândită în vreme de război. Dar tu, Olia, 


te-ai contaminat şi tu de amnezie? 

Femeia nu-i răspunde. Din ochii ei larg-deschişi răzbate groaza. Îl 
ţine pe băiat strâns lipit de ea. 

— Aerul uscat de prin partea locului face gândurile atât de uşoare, 
încât, până la urmă, zboară şi se duc, râde omul cu ţigaretul, după care 
sloboade o râgâitură sonoră. 

— De ce daţi buzna aici la miezul nopţii şi spargeţi uşa? De ce nu 
veniţi ziua, ca nişte oameni cinstiţi? 

— Delco, Delco, ţi-am simţit lipsa atât de tare încât, pur şi simplu, 
n-am mai avut stare când am aflat unde eşti. Prietenii tăi, nemţii, au fost 
destul de amabili şi ne-au ajutat. Ştii că şi noi facem niţică treabă pentru 
ei. Sau poate nu ştii? Sunt foarte mulţumiţi de tine şi de Olia. 
SD-Obersturmfihrer Schandt ne-a cerut în mod special să vă vizităm şi 
să avem grijă de voi. Şi iată-ne, am venit. (Aruncă o privire prin camera 
sărăcăcioasă.) Locuinţa voastră de la Sofia era mult mai drăguță. Omul 
cu ţigaretul râde sinistru şi atonal, parcă ar scârţâi o spânzurătoare în 
bătaia vântului. 

Tovarăşul său cântă încet: 


Wenn was nicht klappt, dann sag ich unverhohlen, 
Wie man so sagt: „Die Heimat hat'sbefohlen" 

Es ist so schön gar keine Schuld zu kennen 

und sich nur einfach ein Soldat zu nennen’ 


Se urcă gălăgioşi pe masă şi dau din picioare. Cizmele lor de călărie, 
lustruite, sclipesc în lumina candelei. Au ceva ameninţător în ele. Aştia 
doi sunt nişte soldaţi şi totuşi lasă impresia că ar fi pe jumătate civili. 

— Nu vă plictisiţi aici, în munţi? întreabă răutăcios omul cu ţigaretul. 
Numai între scorpioni, şerpi şi ciupitori din alea mici şi roşii care să vă 
ţină tovărăşie? 

Cu degete tremurânde, tânăra femeie îşi încheie rochia de noapte 
până la gât. Băieţelul se lipeşte mai strâns de maică-sa. Nu pricepe 
limba germană, dar simte încordarea din aer. 

Omul cu ţigaretul ia o chitară din perete, se urcă din nou pe masă şi 
începe să zdrăngăne. 

— Ţineţi şi seri muzicale pe-aici? Scoate de pe corzi câteva acorduri 
aspre şi disonante. 

Mica familie se înghesuie mai tare în perete, ca şi cum ar spera că 
acesta-i va înghiţi. Feţele le sunt doar nişte pete palide. Greierii cântă 
asurzitor, înecând aproape sunetele turbate ale chitarei. 

Mă uit la Porta, nesigur, şi ridic automatul. 

— Încă nu, şopteşte, dând din cap. Încă nu-i treaba noastră. Asta-i o 
chestie între greci şi bulgari. Dacă se întâmplă ceva ilegal, atunci 
intervenim. O să ne ocupăm de situaţie în locul poliţiei, care nu-i cu noi 
în momentul de faţă. 

Zâmbesc obosit şi-mi doresc să fiu oriunde, numai aici nu. 

În interiorul colibei, vânătorii triumfă. Prada lor e încolţită. Băiatul îşi 
lipeşte capul ciufulit de pieptul tatălui. 

— De ce-aţi trecut de partea diavolilor ălora bruni? întreabă şeful. 

— Pentru că au crezut că e în folosul lor, e limpede, zice omul cu 
ţigaretul râzând. (Işi apucă încet carabina de pe umăr, o dezasigură cu 
zgomot şi scoate din buzunar o şină cu gloanţe. Le expune la lumină. 
Cele şase gloanţe strălucesc ca aurul.) Drăguţe, aşa-i? şopteşte el. 
Gloanţe nemţeşti! (Scoate unul de pe şină şi-l cercetează atent.) Sunt 


8 Dacă ceva nu-i in regulă, atunci spun fără tăgadă,/ Aşa cum se spune: 
„Patria a dat poruncă."/ E atât de bine să nu porţi nici o vină/ Şi să te 
numeşti pur şi simplu Soldat. 


nou-nouţe. Făcute la Bamberg, în 1943, şi cred că au numele voastre pe 
ele. 

Olia plânge încet. 

— V-am căutat multă vreme, zice şeful, cu răceală. Nu v-am dat de 
urmă decât după ce-am întrebat de voi pe la prietenii voştri nemți. 
Şi-acu' am venit! 

— Şi nu păreţi din cale-afară de fericiţi că ne vedeţi. (Omul cu 
ţigaretul râde.) Aţi fost condamnaţi la moarte! V-aţi trădat poporul şi noi 
am venit să executăm sentinţa. 

— N-am trădat pe nimeni, strigă Delco, sălbatic, luându-şi nevasta 
sub braţ. Ţara noastră e aliată Germaniei. Armata noastră se bate în 
Soviete. Eu sunt poliţist bulgar. 

— Delco, pricepi atât de puţin. Ai fost poliţist, sărmană unealtă a 
regaliştilor ce eşti. Poporul bulgar nu vrea să lupte pentru rege şi vasalii 
săi fascişti, împotriva marii noastre surori, Uniunea Sovietică. 

— Regele a poruncit să ne luptăm cu sovieticii, strigă Delco, 
disperat. 

Cele două ţevi de carabină se ridică încet, până când sunt 
îndreptate exact înspre el. Omul cu ţigaretul scoate un râs fără nici o 
urmă de amuzament în el. 

— Cât de proşti sunt oamenii, oftează. Pur şi simplu nu vor să 
priceapă. 

Olia scoate un țipăt sfâşietor şi-şi ascunde faţa în palme. Delco 
încearcă să se ridice în picioare, dar cade înapoi, disperat. E pus în faţa 
inevitabilului. Băieţelul pare că se face mai mic, înghesuindu-se între 
părinţii îngroziţi. Cu ochii negri, se uită la musafirii ăştia înfricoşători care 
au apărut brusc din noapte. 

În cameră domneşte tăcerea morții. 

Omul cu ţigaretul zdrăngăne, visător, la chitară. Brusc, o azvârle cât 
colo. Corzile vibrează şi plesnesc. Râde zgomotos. 

Două împuşcături trosnesc aproape simultan. 

Olia alunecă încet de pe pat, cu faţa încă îngropată în palme. Delco 
se ridică pe jumătate, apoi cade de-a curmezişul patului, agăţându-se de 
pernă. Corpul i se contorsionează şi devine inert. 

În clipa imediat următoare împuşcăturilor, în încăpere se lasă o 
linişte stranie. Cei doi călăi rămân câteva minute aşezaţi ţeapăn pe 
masă. 

O chemare de pasăre, lungă şi ascuţită, vine dinspre grupul nostru. 
Porta le dă de ştire cu un cârâii de corb, că suntem în regulă. 

— De ce nu i-ai chemat şi pe ei? întreb, în şoaptă. 

— Niet, Bătrânul ar fi stricat ultimul act şi nu cred că bunului nostru 
Dumnezeu german i-ar fi plăcut. Porta râde cu răutate. 

— Ce facem, intrăm? 

— Nu, nu! Lasă-i să se mai distreze puţin. Rahaţii! 

Cei doi călăi încă mai stau aşezaţi pe masă şi privesc la băiat. 
Acesta mângâie drăgăstos părul tatălui. 

— Mă împuşcaţi şi pe mine? Acum am rămas singur. 

Călăii se uită întrebător unul la altul. Omul cu ţigara ridică arma. 

— Nu, şuieră şeful, lovindu-l peste mână. 

— De ce nu? face celălalt, surprins. Aşa-i trebuie micului trădător. 

Îmi pregătesc o grenadă. Dacă-l omoară pe puşti, o arunc. Sunt atât 
de furios, încât mă trec fiori. 

— Tăticule, mămico, am rămas singur. Unde-o să mă duc? 

Vocea micuţului tremură. Se vede că e pe cale să izbucnească în 
plâns. Războiul ăsta „mare" i-a călit pe copii într-un mod neobişnuit. 
Chipul brutal al morţii a devenit pentru ei o imagine comună. 

Călăii sar sprinteni de pe masă. Omul cu ţigaretul râde, 


apucându-se din nou să răscolească şifonierele să vadă dacă nu dă 
peste ceva ce i-ar putea folosi. Examinează cadavrele cu ţeava 
carabinei. _ 

Olia încă mai respiră. li propteşte gura ţevii în ceafă. Trosneşte o 
împuşcătură. Ţeasta explodează. Bucăţi de os şi de creier împroşcă 
încăperea. 

Porta mă priveşte. Nu spunem nimic, dar ne înţelegem asupra a 
ceea ce e de făcut. 

Părăsesc gălăgioşi coliba. 

Un căţel mic şi alb apare sprinten de după colţ. Omul cu ţigaretul îl 
omoară cu câteva lovituri de pat de puşcă, iar cu un şut îi proiectează 
corpul în colibă. 

— Ar fi mai bine să omorâm copilul, zice el, după ce-au mers o 
bucată de drum. Dacă vin nemţii, ne poate identifica. 

— Ai dreptate, spune şeful, du-te şi fă-o! 

Omul cu ţigaretul râde sec şi sacadat. Râsul i se frânge într-o 
horcăitură în clipa în care mai-mai că se ciocneşte de ţevile automatelor 
noastre. 

— Hai noroc! zice Porta amabil, ducând mâna la jobenul său galben. 

— Ooo, exclamă uimit omul cu ţigaretul. 

— Booo! râde Porta. 

— Avem Ausweis, zice şeful, neliniştit. Suntem în, slujba SD-ului. 

— Aveţi pe dracu, răspunde Porta, brutal, izbindu-l fără avertisment 
cu automatul peste faţă. Cătarea îi sfâşie obrazul. 

Îmi înfund arma în plexul omului cu ţigaretul şi trag piedica de 
siguranţă. 

— Uşurel, amice, sau îţi zbor măruntaiele prin spinare. 

Ca toţi ucigaşii, şi el e îngrozit de moarte. 

— Ce-aveţi de gând? întreabă şeful, ştergându-şi sângele de pe faţă. 

— Ghici, răspunde Porta, aspru. 

— Să-i spunem? 

Porta îl scuipă în faţă pe şef. 

— Zici că aveţi Ausweis! Zici că sunteţi în slujba SD-ului! Zici că 
sunteţi prietenii noştri, aşa-i? 

— Bineînţeles că suntem, se grăbeşte să răspundă omul cu 
ţigaretul. In ochii săi se citeşte panică şi groază. 

— Aşa, aşa! face Porta, cu un rânjet teribil. Eraţi prieteni şi cu 
decedaţii ăia doi dinăuntru? 

— Erau trădători, zice şeful. Comunişti, spioni sovietici. 

Porta fluieră, surprins: 

— Şi voi doi le-aţi luat piuitul? Îmi pare rău, puişorilor, nu ţine. V-am 
urmărit toată noaptea. Un lucru: voi doi vă pricepeţi să creaţi o scenă de 
execuţie interesantă, dramatică. O să primiţi de la un critic cinci stele 
pentru lucrul ăsta. 

— N-am făcut decât să executăm ordinele, se precipită, neliniştit, 
omul cu ţigaretul. 

— Ordinele? şuieră Porta. Şi coaiele tot din ordin le purtaţi, aşa-i? 
Uite ce-i, copilaşi, noi suntem plătiţi ca să ucidem. Plătiţi de către statul 
german. Ne-au dat pentru asta grade pe mânecă şi tinichele pe piept. 
Suntem buni în meseria asta, pricepeţi? Aşadar, în general, o facem doar 
pentru bani, dar voi, băieţi, sunteţi SD-işti şi sunteţi prietenii noştri. Aşa 
că de dragul vostru o vom face pe degeaba. O să vi se zboare maţele 
gratis. Şi încă de către nişte experţi! 

Auzim călcaturi de cizme şi zornăituri de echipament venind 
dinspre cărare. E grupa, cu Bătrânul în frunte. Îi arunc o privire scurtă lui 
Porta. Dă încet din cap. 

— Roiu, prieteni, le spune celor doi călăi. Dacă fugiţi mâncând 


pământul, încă vă mai puteţi salva. 

Pentru o clipă, nu par să priceapă ce le-am spus. Figurile noastre 
sunt prietenoase. Părem că le vrem binele. Se răsucesc fulgerător pe 
călcâie şi o şterg cât pot de iute. 

— Salutare, băieţi, strigă Porta, ducând mâna la jobenul său galben. 

Automatele noastre scuipă foc. Cei doi se prăbuşesc şi se 
rostogolesc pe cărare în jos. 

— Ce dracu se-ntâmplă, strigă Bătrânul, din urma noastră. (Vede 
cadavrele.) Ce-i asta? întreabă, ameninţător. 

— Câţiva păgâni, rânjeşte Porta. Tocmai au asasinat un bărbat şi o 
femeie. Le-am poruncit să se oprrească, dar n-au vrut. Au fugit şi noi am 
deschis focul, conform regulamentului. 

Bătrânul ne cercetează, bănuitor. 

— Dacă aţi aranjat o "încercare de evadare", vă paşte procedura de 
urgenţă! 

Micuţul apare, cu un râs scurt, şi ne arată trei dinţi de aur. 

— l-aţi aranjat cum trebuie, băieţi. Aproape că i-aţi tăiat în două. 
Trebuie că erau nebuni de legat de-au încercat s-o şteargă. 

Băiatul încă mai stă lângă trupul tatălui său mort, mângâindu-i 
părul. Mâinile îi sunt acoperite de sânge. 

— Acum sunt singur. Unde să mă duc? repetă el automat, 
încremenit. 

Bătrânul îl ia şi-l mângâie. 

— O să vii cu noi! 

Pe părinţi îi îngropăm în spatele casei, apoi controlăm prin cocioabă, 
dar nu găsim nimic. Nici apă nu e multă. Două burdufuri, pe jumătate 
goale. 

— Trebuie să fi luat apa de pe undeva, face gânditor Legionarul şi 
continuă căutarea. 

Încercăm să-l întrebăm pe băiat, dar acesta e ca paralizat şi repetă 
întruna: „Acum sunt singur. Unde să mă duc?" 

Ajungem din nou la întinderile dezolante de stânci şi grohotiş. 
Într-un fel de poiană, dăm peste cadavrele a cinci soldaţi bulgari. Când le 
atingem, se fărâmiţează. 

— Setea, face Bătrânul, laconic. 

— Mai degrabă dezertori. Obosiţi de război şi de tot rahatul, e de 
părere Porta. 

Micuţul caută dinţi de aur. Nu găseşte. 

— Hai să mergem, strigă Bivolul, disperat. În ultima vreme slăbise 
considerabil. 

Doctorul le dă roată. 

— Isprăviţi! Isprăviţi! murmură acesta. 

Suntem epuizați de sete şi nu putem mărşălui decât câţiva kilometri 
dintr-odată. După fiecare pauză, e nevoie de paturi de armă ca să ne 
punem din nou în mişcare. 

Un cincisutist e înţepat de un scorpion şi moare în convulsii 
groaznice. Stăm înspăimântați în jurul lui şi-l privim cum moare. 

În timpul unei pauze din ziua a patra, suntem speriaţi de o 
împuşcătură de pistol. S-a împuşcat sanitarul. Zace cu capul într-o baltă 
de sânge. Muştele albastre au acceptat deja invitaţia la cină. 

— Asta-i o soluţie, zice Gregor, cu o voce morbidă. 

— Fără prostii acum, şopteşte răguşit Bătrânul. 

Nu ne putem aduna forţele ca să-l îngropăm pe sanitar. Furnicile 
roşii îşi iau imediat în primire sarcina şi-l vor curăța în curând. În câteva 
zile, rămân doar o uniformă şi un schelet. Îi înfigem carabina cu ţeava în 
pământ, după ce i-am scos închizătorul, şi-i aşezăm o cască în vârf. 

— Hai mai departe, mormăie Barcelona. Foloseşte o puşcă drept 


cârjă. Un picior îi e teribil de umflat şi emană un miros de carne putredă. 

După-amiază se iscă o gâlceavă între Micuţul şi fostul colonel. Arată 
ca nişte păsări care stau gata să se încaiere. 

Colonelul trage. Glonţul şterge beregata Micuţului. Legionarul îşi 
ridică automatul şi-l doboară pe colonel, apoi se aşază tăcut, ca şi când 
nimic nu s-ar fi întâmplat. 

Colonelul cade în genunchi, ţinându-se cu mâinile de stomac. 
Sângele îi şiroieşte printre degete. 

— Ucigaşilor! Horcăie şi se prăbuşeşte înainte. 

Brusc, băieţelul începe să râdă. Un râs ascuţit şi penetrant. Pentru o 
clipă, îl privim surprinşi. Apoi ne punem şi noi pe râs. 

Colonelul îşi ridică privirea. Are faţa schimonosită şi nouă ni se pare 
că seamănă cu un clovn de la circ. 

Râdem croncănitor, ca o grămadă de ciori maniace. Bătrânul e 
singurul care nu râde. Il priveşte pe colonelul mort, ca şi cum n-ar 
pricepe ce se întâmplă. 

— Generalul a murit în zori! urlă Bivolul nebuneşte şi dă un şut în 
capul colonelului. 

Nu vom şti niciodată cine i-a tăiat capul. Tango e pe cale să-l 
proiecteze cu un şut, când o rafală de automat se înfige înaintea 
picioarelor sale. 

— Ajunge, şuieră Bătrânul, vârându-şi un încărcător plin în automat. 

Ne revenim şi cădem la pământ, care pe unde apucăm. Când 
Bătrânul ne zoreşte din nou, patru dintre noi mor ca în somn. 

Ne simţim picioarele ca şi cum am umbla pe cioburi de sticlă. 
După-amiază, dăm peste un cactus al cărui suc e bun de băut. 
Legionarul ştie treaba asta de pe vremea când era „şobolan al 
deşertului". Ne simţim atât de împrospătaţi încât mai mărşăluirăm vreo 
zece kilometri înainte de a ne odihni din nou. 

Porta mărşăluieşte în faţa mea, mormăind ca pentru sine. 

— Rața trebuie lăsată întotdeauna să atârne. Jumulirea penelor 
trebuie făcută cu mare grijă. Pielea nu trebuie găurită în nici un caz. 
Aripile pot fi tăiate. Capului, îngăduiţi-i să rămână şi el. Pipota trebuie 
scoasă, pentru că orătăniile mai au obiceiul de a se umple cu nisip şi 
aceasta crănţăne între dinţi când mănânci, dar restul trebuie lăsat 
înăuntru, în pasăre. Apoi, legi o felie subţire de slănină în jurul dihaniei. 
Niţică sare şi piper şi, pe urmă, o azvârili în cuptor. Dar, pe sfânta 
Elisabeta, fă orice, numai n-o lăsa acolo mai mult de opt minute. Sosul 
trebuie subţiat atent doar cu un strop de apă. Coniacul trebuie lăsat să 
se ardă. Coniacul ars şi cu untul îi dau arătării aroma ei adevărată. 

Un timp îşi continuă drumul în tăcere. Apoi se linge pe buze şi îşi 
ridică privirea spre soarele arzător. 

Mărşăluieşte şi vorbeşte de parcă ar fi absolut singur. 

— Sper că iepurele a fost lăsat să se îmbibe cel puţin două ore în 
rachiu şi-n vin roşu. Cepele le punem în unt. Opt sute grame de carne de 
porc, tăiată felii groase, trebuie fiartă uşor. Şi, hop, iese la suprafaţă 
lighioana noastră cea iute de picior. Rotiţi-l cu gingăşie ca să se 
rumenească peste tot. Mai apoi presăraţi pe corpul delict o mână de 
făină. Totul trebuie lăsat să se prăjească niţel. Trei pahare de vin roşu, 
puţină supă, un căţel de usturoi pisat şi, dacă nu vreţi să atrageţi asupra 
capetelor voastre mânia Maicii Preciste din Kazan, nu uitaţi sarea şi 
piperul. Acum lăsaţi alergătorul să se perpelească în cuptor vreo oră, 
timp în care pregătiţi verdeţurile. Un chil de bureţi, tocaţi atât de mărunt 
de parcă ar urma să fie presăraţi pe sânii delicaţi ai unei tinere fecioare. 
La asta adăugaţi nişte măceşe tocate mărunt. Mai apoi, se prepară 
cepele rumenite. Înlăturăm coaja de pe opt roşii fără sămânță şi le 
stoarcem bine. Un mic rozmarin în vârf şi ne alegem vinul. Pentru desert, 


aş alege Hamantaschen, pe care jidanul îl savurează la marea 
sărbătoare de Purim. 

— Ce naiba, delirezi? îl întreb, uimit. 

— Îmi fixam numai un ospăț pentru propria-mi pomană în 
binecunoscuta mea bucătărie. 

— Taci din gură, te rog, spune Gregor, cu vocea înecată în lacrimi. 
Mai am puţin şi crăp de foame. 

— Dacă-om ajunge vreodată p-acasă, spune Porta, oprindu-se o 
clipă, vă recomand o mâncare de păstrăv în sos cu unt, sau poate 
nisetru, dar aveţi grijă ca peştele să fie servit veritabil. Pentru felul doi, 
nu veţi fi dezamăgiţi dacă veţi alege o musaca de miel, gătită în stil 
franțuzesc. Asta însă trebuie servită din străchini de lut. Între aceste 
feluri, puteţi încerca şi nişte melci burgunzi, în suc propriu. Aştia măresc 
pofta de mâncare. Dacă vă hotărâți asupra mielului, atunci trebuie să 
încheiaţi masa, se înţelege, cu creveţi prăjiţi. 

— încă o vorbă şi-ţi zbor blestematele tale de fălci, urlă Bătrânul, 
îndreptându-şi pistolul-mitralieră către Porta, care e tocmai pe cale să 
explice care fel de vin l-ar alege pentru meniul recomandat de el şi de 
ce. 

Ne reperează un Fieseier Storch”. Pilotul ne dă ocol de câteva ori. 
Stăm împrăştiaţi pe culmea platoului, într-o stare de epuizare totală. 

Bătrânul trage cu toată muniţia noastră de semnalizare. 

Câteva ore mai târziu, Storchul e înapoi. Ne aruncă burdufuri cu 
apă. 
În ziua următoare, eram destul de înzdrăveniţi ca să ne continuăm 
marşul. 

Ne găseşte o coloană blindată. De-abia mai suntem în stare să ne 
suim în camionete, care ne duc spre Corint. Petrecem câteva zile în 
infirmerie. Băieţelul e preluat de autorităţile greceşti. Nu vom afla 
niciodată ce s-a întâmplat cu el. Grupa noastră s-a oferit să-l adopte, dar 
NSFO” respinge ideea, cu dispreţ. Să adoptăm un Untermensch? Nu e 
permis. 


„Odată ce-ai executat un ordin pentru SD eşti legat de noi pentr 
totdeauna. Ai priceput? Pentru totdeauna... Nimeni nu părăseşte viu 
Serviciile de Securitate" 

SD — Obergruppenfihrer Heydrich către 

SS Hauptsturmführer Alfred Naujock, 

aprilie 1936 : 


Ceasul arată puţin după ora unsprezece, într-o dimineaţă 
călduroasă de duminică a anului 1944. 

Străzile oraşului Essen sunt pustii. A fost dată alarma. Toată lumea 
e în adăposturi. Nu, nu toată lumea! Din Rottstrasse îşi face apariţia o 
patrulă SD în uniforme de culoarea şoarecelui, cu capete de mort argintii 
sclipind pe caschete. În fața lor, merg doi puşti de treisprezece ani, cu 
mâinile împreunate la ceafă. 

Patrula o coteşte pe Kreuzekirch Strasse. Puțin mai jos, de-a lungul 
străzii, intră într-o curte bombardată. 


9 Fieseier Storch — avion triloc multifuncțional, capabil de a decola şi 
ateriza pe spaţii mici, putând zbura şi planat; atingea înălţimi mari şi 
avea câmp vizual în toate direcţiile. A fost folosit îndeosebi ca avion de 
legătură între comandamentele de trupe. 

10 NSFO — Nationalsozialistischer Fuhrungsoffizier — ofiţerul politic 


— Treceţți acolo! comandă Unterscharfiihrerul SD, arătând cu ţeava 
automatului spre un zid înnegrit de funingine. Fi 

Puştanii trec la perete şi se postează cu spatele la el. Işi coboară 
mâinile. Ochii, adânc înfundaţi în orbitele scheletice, privesc îngroziți. 
Amândoi sunt mici şi din cale-afară de slabi. 

— Faţa la perete, ţipă Unterscharfiihrerul cu o voce ascuţită şi 
penetrantă. Mâinile la ceafă! 

SD.-iştii fac câţiva paşi înapoi şi-şi ridică automatele. 

Puştii încep să plângă. Se lipesc de zidul negru, ca şi cum ar aştepta 
ajutor de acolo. 

— Opriţi, strigă deodată o voce. 

Un civil bine îmbrăcat se apropie grăbit. 

— Ce cauţi aici? întreabă Scharfiihrerul, coborând încet țeava 
automatului. 

— Sunteţi nebuni? Nu puteţi împuşca copiii, pur şi simplu. 

— Nu putem, ai? Putem, ba chiar mai mult decât atăt. 

— Dar nu sunt decât nişte copii! zice civilul, pe un ton stăruitor. 

— Nu mă mai freca la cap, răspunde Scharfiihrerul. În timpul unui 
raid aerian, jaful se pedepseşte, pe loc, cu moartea. Nu-mi pasă nici 
dacă sunt copii de țâță. 

— Sunt profesorul Kuhlmann, Oberstabsarzt şi Supraintendent al 
Spitalului auxiliar nr. 9 de aici, din Essen. 

— la te uită, rânjeşte Scharfiihrerul, privindu-şi oamenii. Nici unul 
dintre noi nu-i beteag în clipa asta, doctore. 

— Vă interzic să-i împuşcaţi pe copiii ăştia! M-ai înţeles, Herr 
Scharfiihrer? 

— Lasă-l pe „Herr' la o parte, răspunde Scharfiihrerul, în timp ce un 
licăr periculos îi apare în ochi. Îşi ridică automatul şi-i vâră ţeava în 
stomacul profesorului. Acum, ascultă-mă, prăpăditule! Pentru mine nu 
eşti decât un civilaş tâmpit, aşa că-ţi ordon s-o ştergi de-aici, şi repede! 

— Îți poruncesc să le dai drumul copiilor ăstora, strigă profesorul, 
înroşindu-se. 

— Număr până la trei, şuieră Scharfiihrerul. Dacă nu dispari până 
atunci, o să le ţii tovărăşie. Unu... 

Profesorul se dă înapoi încet, pas cu pas: 

Scharfiihrerul zâmbeşte mulţumit şi-şi concentrează din nou atenţia 
asupra celor doi copii de la zid. Trupurile lor plăpânde tremură în spasme 
convulsive. 

— Foc! strigă el. Ecoul comenzii răsuflă prin curte. 

Cinci pistoale-mitralieră latră. 

Puştii se prăbuşesc. Sub ei, se formează o baltă de sânge, care se 
întinde pe betonul curții. 

Profesorul fuge din locul ăsta, astupându-şi urechile cu mâinile. 

SD-iştii îşi aruncă nonşalant automatele pe umăr şi ies zgomotoşi 
din curte. N-au făcut decât să execute ordinul: 


PURICII 


Două corpuri se leagănă încet, încolo şi-ncoace, în adierea călduţă. 
Bârne uscate trosnesc. 

Plutonul doi şade sub spânzurătoare, jucând zaruri. Micuţul priveşte 
îngrijorat în sus. 

— Sper că prăpădiţii ăia doi n-or să ne cadă în cap pe neaşteptate. 

Nici unul dintre noi nu ştie cine i-a spânzurat pe generalul german şi 
pe femeia-căpitan rusoaică. Toţi şi totul a fost ucis în acest sat. Până şi 
câinii, şi pisicile. Compania a fost trimisă încoace pentru o operaţiune de 


„măturare", dar în dimineaţa asta, când am ajuns, satul era deja un 
sat-fantomă. 

Cadavrele începuseră să miroasă din cauza căldurii. 

În dosul clădirii şcolii a fost ridicată o spânzurătoare, de care atârnă 
doi partizani şi un SS-ist din Divizia musulmană. Musulmanul mai are 
încă pe cap fesul său cenușiu. De crengile copacilor din pădure atârnă o 
grămadă de civili. Generalul şi căpităneasa se pare că au fost puşi să 
stea pe un butoi cu vin care le-a fost apoi smuls de sub picioare. O bună 
parte din vin s-a vărsat, dar mai rămăsese destul în butoi pentru a ne 
umple bidoanele de apă. 

— Unde naiba a dispărut Porta? întreabă Bătrânul, aruncând un 
şase. 

— La vânătoare, spune Gregor, agitând vertiginos, deasupra capului, 
cornetul cu zaruri. 

— N-are nimic altceva în bilă, mormăie Bătrânul. Numai la dinţi de 
aur îi e gândul. 

— Uşurel, Bătrânule, uşurel, protestează Micuţul. Cum ar putea un 
amărât să facă altfel rost de capital pentru a-i ţine piept ticălosului ăluia 
de Wolf, mecanicul-şef, fără să mai ciupească niţel din când în când? 

— Lasă asta, şuieră Bătrânul, aprinzându-şi pipa cu capac de argint. 
N-o să mai tolerez aşa ceva, luaţi aminte! Asta se cheamă jefuire de 
cadavre şi vă costă capul în oricare armată aţi fi. 

Porta apare de după colţ, fluierând fericit. Duce pe umăr trei blănuri 
albe. 

— Ce ungher lovit de sărăcie, ne strigă. Nimic altceva decât astea 
trei piei. 

Bătrânul îi cumpără una pe loc. Pe celelalte două, le păstrează Porta 
pentru el. Nopțile sunt reci şi noi îl invidiem. 

Micuţul îi cere lui Porta să-i împrumute o piele pentru o jumătate de 
noapte ca să simtă şi el o dată cum e să dormi în ceva moale şi călduros. 

— După ce mă voi lăfăi în ele câteva nopţi, am hotărât să le 
închiriez, face Porta, de pe poziţia proprietarului. Vei fi primul pe listă, 
fiule. 

Dormim într-unul din bordeiele ţărăneşti. Înfăşurat în blană, 
Bătrânul scoate un oftat de mulţumire. 

La miezul-nopţii, izbucnește tărăboiul. Bătrânul aleargă, urlând, prin 
bordei, scărpinându-se ca un apucat. Tot corpul îi e acoperit cu ciupituri 
de purici. Faţa îi e presărată cu pete roşii, care se transformă curând în 
băşici. 

În scurt timp, sărim cu toţii în picioare, ţopăind şi scărpinându-ne. 
Mii de purici ne-au atacat trupurile lipsite de apărare. Blănurile mustesc 
de mulţi ce sunt. 

Ne precipităm afară din încăpere, departe de micii vampiri. 

Numai Porta doarme mai departe netulburat. Stă întins în acelaşi 
loc, înfăşurat în cele două blănuri ale sale. 

Nu pricepem nimic. Pe noi mai-mai că ne-au ciupit până la os. 
Micuţul e de părere că Porta a scăpat din cauză că e roşcovan. 

— Aveam o târfă pe Reeperbahn care era roşcată şi-şi avea tarlaua 
în jurul lui Cafe Keese, explică el. „Fund încins" îi spuneam noi. Şi nu lua 
niciodată purici. Chiar şi atunci când tot Sankt-Pauli era plin, ea n-avea 
treabă. Toţi scandinavii ăia tâmpiţi care veneau să bea una ieftină plecau 
încărcaţi de purici germani. 

— Dacă te apropii cu blestematele alea de incubatoare de purici, le 
dau foc, spumegă Bătrânul, scărpinându-se în continuare nebuneşte. 

— Ho, ho! strigă Porta, indignat. Nu există purici în blănurile astea. 
Trebuie că i-ai avut dinainte. 

A doua zi după întoarcerea noastră la Corint, Porta se plimbă cu 


blănurile pe umăr. Nu apucă să se depărteze prea mult, când îl ajunge 
din urmă Kubelul comandantului. 

— Ce blănuri sunt alea pe care le ai acolo, Porta? întreabă colonelul 
Hinka, aplecându-se curios în afară. 

— Trăiţi, don' colonel, sunt cadou de la unchiul meu din Suedia, să 
trăiţi! Trebuiau să fi ajuns de ziua mea, dar, din Suedia până aici, au 
întârziat, domnule. Poşta suedeză se face cu reni, să trăiţi! 

— Chiar ai un unchi în Suedia? se interesează colonelul Hinka, 
uimit. N-am ştiut. 

— Trăiţi, don' colonel, familia Porta se întinde în toată lumea. 
Feldwebelul Blom a întâlnit câţiva în Spania, iar pe când eram staționat 
în Italia am dat de numele ăsta pe o grămadă de firme, să trăiţi! Suntem 
o adunătură nomadă, domnule, nu facem niciodată purici într-un singur 
loc, să trăiţi! 

— Şi unde mergi cu blănurile alea? Ai de gând să le vinzi? 

— Don' colonel, s'trăiţi, unchiul meu suedez nu vrea să-mi fie frig 
noaptea, dar pătura ersatz germană, pe care ne-o asigură Fuhrend, e 
destul de călduroasă pentru mine. Da, domnule, niciodată nu mi-e frig 
noaptea, aşa că acum mă îndrept spre Corint ca să vând blănurile astea. 

— Cât costă? întreabă colonelul Hinka, trecându-şi mâna peste 
blănuri. 

— Don' colonel, să trăiţi, dumneavoastră vi le vând ieftin. Un 
kilogram de cafea, o sticlă de şnaps şi un cartuş de ţigări, ăsta-i preţul. 

— E-n regulă, zâmbeşte colonelul Hinka. Te poţi duce să-ţi iei 
mărfurile de la popota ofiţerilor. 

Porta aruncă cea mai mică dintre blănuri pe bancheta din spate a 
Kubelului şi le saltă pe celelalte două înapoi pe umăr. 

— Ce-i asta? îl cercetează surprins colonelul Hinka, ridicând blăniţa 
cea mică. Am crezut că le iau pe toate trei. 

— Nu, să trăiţi, don' colonel! Aţi cumpărat numai o blană. 

— Nu crezi că eşti cam prea şmecher, Porta? 

— Don' colonel, ăsta-i un preţ foarte ieftin şi numai pentru o singură 
blană. 

— Nu mă-ndoiesc, murmură colonelul Hinka. Bine. Dă-le-ncoa pe 
toate trei. Chiar aşa scumpe cum sunt. 

— Don' colonel, să trăiţi! Blănurile suedeze şi tot ceea ce are de-a 
face cu ele sunt acum proprietatea unică a domnului colonel, zbiară 
Porta, punând celelalte două blănuri pe bancheta din spate, îndărătul 
adjutantului. 

— Oberst Hinka o să te vâre în puşcărie până putrezeşti, 
prooroceşte Bătrânul, în clipa în care află de la Porta unde sunt acum 
blănurile puricoase. 

— Nu l-am obligat să le cumpere, rânjeşte Porta, nepăsător. Era 
înnebunit să pună mâna pe ele. L-am atenţionat că i-am vândut mai mult 
decât blănurile, aşa că n-are de ce se plânge. 

— Să vinzi un asemenea circ de purici propriului comandant, asta-i 
sinucidere curată, strigă Gregor, cu un râs sec. 

A doua zi, în zori, Porta primeşte poruncă să se prezinte de urgenţă 
la reşedinţa comandantului. 

Colonelul Hinka îl întâmpină dezbrăcat până la brâu şi acoperit cu o 
puzderie de pişcături de purici. 

Urlă neîntrerupt la Porta, vreme de douăzeci de minute. 

— Îmi dau seama, ţipă el, în cele din urmă, că ai în faţă o carieră 
promițătoare de cămătar. Dar cu mine să nu-ţi mai permiţi una ca asta, 
întrucât îţi promit că-ţi va fi întreruptă fulgerător. Ai fost la Germersheim. 
Ce părere ai de locul ăla? 

— Să trăiţi, don' colonel, răspunde Porta, pocnindu-şi călcâiele cu 


toată forţa, de pe celălalt mal al Rinului, Germersheim face o impresie 
plăcută, care-ţi aminteşte puternic de marele nostru trecut imperial. 
N-am auzit însă pe nimeni în toate minţile care să-l găsească atractiv, 
văzut din interior. 

— Piei din ochii mei! urlă Hinka, arătând violent cu degetul spre uşă. 

Afară, Porta dă nas în nas cu adjutantul, căruia colonelul Hinka îi 
împrumutase, cu generozitate, peste noapte una dintre blănuri. 

— Se pare că eşti de părere, şuieră ofiţerul torturat, că sângele meu 
e bun pentru purici?! 

— Domnule adjutant, să trăiţi, nu ştiu nimic despre purici. Probabil 
că vreun păduchios de ofiţer, domnule, din Statul-Major, domnule, s-a 
apropiat de blănurile alea suedeze. 

Câteva minute mai târziu, Porta e în stradă, cu blănurile şi puricii 
săi. 

În susul străzii adormite se întâlneşte cu preotul regimentului care 
trage invidios cu ochiul la blănurile albe pe care Porta le poartă 
nonşalant pe umăr. 

— Ale tale sunt astea? întreabă el, prudent. 

— Da, domnule Uberfeldkapellan, răspunde Porta, salutând ţeapăn. 

Preotul îşi trece cu gingăşie, degetele lungi şi subţiri peste blănuri, 
gândindu-se ce bine le-ar sta pe post de şa pentru calul său. 

Calul se uită la Porta şi Porta se uită la cal cu figura preocupată a 
unui negustor de cai sadea. 

„S-ar putea scoate din tine nişte fripturi zdravene", îşi spune el în 
gând şi calculează rapid ce câştig i-ar aduce calul, măcelărit cum 
trebuie, pe piaţa de carne din Corint. 

— Ce ai tu acolo sunt nişte blănuri foarte frumoase, le laudă preotul, 
cu convingere. N-am mai văzut aşa ceva. 

— Da, sunt suedeze, zice Porta, cu emfază. 

— Marfa suedeză e marfă de calitate, zâmbeşte sfetnicul militar 
spiritual, aplecându-se înainte pe gâtul calului. De unde a obţinut bunul 
nostru Obergefreiter aceste blănuri minunate? 

— Mi le-a dat colonelul meu. Le-a primit de la o fermă de blănuri din 
Finlanda, explică Porta, cu nişte ochi mari şi inocenți. 

— Aşa deci, colonelul tău are o fermă de blănuri în Finlanda? (Se 
pare că au fost trezite bănuielile înnăscute ale preotului, căci, pentru o 
clipă, se uită cercetător la Obergefreiterul lung şi slăbănog dinaintea sa.) 
Parcă ai spus că blănurile sunt suedeze! 

— Îmi pare rău, domnule, blănurile astea sunt din partea suedeză a 
Finlandei, pe care cei de acolo o numesc Nyelanda. 

— Dar cum de-a ajuns colonelul tău să posede o fermă de blănuri în 
Finlanda? 

— Vă cer scuze, domnule, mama colonelului meu e una dintre 
marile fiice ale Finlandei, zice Porta, uitându-se la preot cu o expresie 
care trădează atâta naivă bunăvoință încât ar fi de ajuns să-l facă până 
şi pe cel mai dur gardian NKVD-ist să izbucnească în lacrimi. 

— Are doi metri şi zece centimetri înălţime, adaugă el, după o 
scurtă pauză, oftând destul de tare. Mama colonelului meu a moştenit o 
fermă de animale cu blană, cum ar fi urşii polari, samurii şi toate 
celelalte care mai trăiesc în partea suedeză a Finlandei. Vă rog, domnule, 
cunoaşteţi Finlanda? 

Preotul militar trebui să admită că n-o cunoaşte. 

— Regimentul nostru a fost odată pe-acolo, în războiul ăsta, i se 
destăinuie Porta, scărpinând calul preoţesc după ureche. Eram partizani 
voluntari conduşi de un căpitan Guri care era şi el partizan. Credeţi-mă, 
domnule, aproape toţi vecinii pe care i-am întâlnit au murit de atac de 
cord. Era aproape ca o epidemie pe care-o duceam cu noi. Bineînţeles, 


domnule, acest căpitan Guri al nostru nu era german, ci un fel de lapon, 
şi un ofiţer foarte pios, domnule. Niciodată nu-l vedeai omorând un vecin 
înainte de a spune o rugăciune pentru sufletul lui. 

— Da, da, bineînţeles, răspunde preotul, dus pe gânduri, trecându-şi 
încă o dată degetele peste blănuri. De vânzare, Obergefreiter? 

— Ce, domnule? Eu, domnule? întreabă Porta, prosteşte. Experienţa 
l-a învăţat că, ajutându-te de prostie, faci ce vrei cu preoţii militari. 
Oamenii evlavioşi sunt de cele mai multe ori oameni stupizi. 

— Nu, omule, blănurile, bineînţeles, face preotul iritat. De multă 
vreme n-a mai dat peste un asemenea idiot ca Obergefreiterul ăsta 
roşcovan. Ce vrei pe ele? 

— Păi, domnule Uberfeldkapellan, să trăiţi, mă gândeam la cinci 
sticle de şnaps şi trei kilograme de cafea. Şi mă mai gândeam şi la cinci 
cartuşe de ţigări, dar, dacă blănurile vor servi cauza cea bună, o să cer 
numai trei. 

— N-ar trebui să bei alcool, îl mustră preotul, cu severitate. ` 

— Nu, domnule, nu! Nu pun nici o picătură pe limbă, niciodată. Imi 
fac frecție la genunchi cu el, domnule. Ajută contra reumatismului 
grecesc. 

— Îmi pare rău, nu am şnaps. Cafeaua şi ţigările, de asemenea, 
nuintră în discuţie. Îţi voi da, oricum, cinci sute de mărci pentru ele. 

— Nu, domnule, îmi pare rău, să trăiţi! Dar nu pot primi mai puţin de 
două mii, oftează Porta, cu tristeţe. Sunt un biet soldat german, 
domnule, care nu am pe lume altceva de dat ţării decât viaţa şi blănurile 
mele suedeze. Şi în ce priveşte viaţa, nu prea mai pot spune că-mi 
aparţine, nu-i aşa? Fiihrerul şi Armata hotărăsc în privinţa asta, 
domnule. Sunt ultimul din cei şaişpe fii ai bietei mele mame, domnule. 
Toţi ceilalţi cinşpe au fost oferiţi Vaterlandului, domnule. 

— Asta e foarte greu pentru mama ta, spune preotul cu blândeţe, 
gândindu-se la ororile războiului. 

— Se descurcă, domnule, ca o adevărată mamă germană, spune 
Porta, mândru. Simte că cinşpe fii e minimum ce poate da pentru Führer 
şi Vaterland când ştie că în viitor ne aşteaptă o mie de ani de pace şi 
libertate. Mama mea spune că nu i-e dat oricărei ţări să-i vină Fuhrerul 
trimis de Dumnezeu via Austria. 

Preotul îl părăseşte derutat pe Porta, cu blănurile atârnându-i de 
oblâncul şeii şi cu punga uşurată de o mie de mărci. 

Porta a descoperit dintr-o dată că în blănurile astea zace o mină de 
aur. Dacă le foloseşte cum trebuie, afacerea poate continua la nesfârşit. 

— Ce-a avut de spus Oberst Minka? întreabă Bătrânul, cu interes, în 
clipa în care Porta intră în bordei. 

— Nimic deosebit. A avut o noapte neliniştită cu puricii. Mi-a 
înapoiat blănurile şi acum au intrat în serviciul Sfinţiei Sale. Nu orice 
păduchelniţă are o asemenea ocazie. 

Micuţul îşi bea cafeaua şi râde atât de tare încât se îneacă. 

— Pun pariu zece contra unu că popa te va blestema toată noaptea 
şi mâine-dimineaţă îţi vei primi pieile înapoi fără binecuvântare, 
prooroceşte Gregor, frecându-şi mâinile în aşteptare. 

În dimineaţa următoare, părintele soseşte în galop cu calul numai 
spumă. 

— Vei suferi pentru asta, fornăie, azvârlind blănurile peste faţa lui 
Porta. 

Porta îşi ridică braţul ca pentru salut, dar şi-l îndoaie şi-şi loveşte 
interiorul cotului cu mâna stângă. Clasicul semn internaţional, pe 
înţelesul oricui. 

— O să mai auzi de mine, Obergefreiter! ţipă preotul, palid de furie. 
să nu crezi c-am terminat cu tine. 


— Înapoi la tăticu, drăguţii mei, se adresează Porta râzând puricilor, 
în timp ce scutură blănurile de praful drumului. 

Numai vederea blănurilor ne dă mâncărime, dar între Porta şi purici 
pare că s-a instaurat un armistițiu. Sunt prieteni şi nu se atacă reciproc. 

O motocicletă BMW cu ataş coboară zgomotos de pe deal. În ataş, 
cu un aer de general, şade mecanicul-şef Wolf. Pe motocicletă stau 
cocoţate cele două gorile chinezeşti ale lui, înarmate cu Kalaşnikovuri. 

Wolf se opreşte într-un nor de praf, în clipa în care privirea i se 
loveşte de blănuri. 

— Ce-ai acolo? întreabă el, arogant, plesnind blănurile cu nagaika, o 
moştenire de la NKVD. 

— Ce-i? Ţi s-au căcat în ochi câinii ăia ai tăi? Nu ştii ce-s nişte 
blănuri când le vezi? aruncă Porta, cu dispreţ. 

— De unde le-ai şutit? insinuează Wolf jignitor. 

— Crezi că toţi suntem ca tine? îi înapoiază Porta insulta, cu un aer 
degajat. 

— Se confiscă, declară Wolf, categoric. Conform HDV, tot ce se 
găseşte în zonă trebuie depus la cea mai apropiată magazie. Aia-s eu, 
amice. S-a-nţeles, pui de căţea? 

— Beşi! Vâră-te în propriul tău cur, face Porta, dispreţuitor. Eu şi 
forţele armate germane avem idei diferite pe tema „ce-i proprietatea 
privată" şi „ce aparţine prăpădiţilor de nemți". 

— Limba aia a ta te va duce într-o zi la ştreang, ţipă, acuzator, Heide 
din interiorul colibei, unde zace cufundat în Mein Kampf. 

— Ce vrei pe ele? întreabă Wolf, tăios. Sare din ataşul BMW-ului, 
deschizându-şi tocul pistolului, în timp ce se apropie. Experienţa l-a 
învăţat să nu rişte nimic atunci când face afaceri cu Porta. Se poate 
întâmpla orice. 

— Nu-s de vânzare! l-o întoarce Porta glacial, şi îşi aprinde un trabuc 
imens. De fapt nu suportă trabucul, dar consideră că, într-un moment 
critic, e bine să se învăluie într-un nor de fum şi să i-l sufle adversarului 
în faţă. Al Capone din Chicago avea mereu un trabuc în gură când trata 
afaceri. E singurul din şaizeci şi două de milioane de italieni la care Porta 
priveşte cu admiraţie şi pe care vrea să-l imite. 

— Nu-s de vânzare? Lui Wolf nu-i vine să-şi creadă urechilor. Până şi 
cei doi câini-lupi ai săi par scandalizaţi. Să posede Porta ceva care să nu 
fie de vânzare? Cu neputinţă! S-ar vinde până şi pe el însuşi negustorilor 
arabi de sclavi dacă preţul ar fi destul de bun. 

Wolf se joacă distrat cu puşca-mitralieră montată pe ataş şi, ca din 
întâmplare, ţeava armei se pune pe direcţia lui Porta. 

— Lasă prostiile, jidan scârbos, şuieră Wolf, iritat, agitând mitraliera 
de parcă arvrea să pună la pământ întreg plutonul 2 dintr-o singură 
rafală. 

— Sunt gata să cumpăr blănurile alea, şi când zic că sunt gata, 
atunci cumpăr. Ai băgat la cap? Ce zic eu e bătut pe muchie. Dacă nu le 
vinzi, le iau pe gratis, înţelegi? Ţi-a intrat în mizeria dintre urechi ceea 
ce-am zis? Aruncă-le în ataş şi poţi veni la următoarea chenzină să-ţi iei 
un coşuleţ cu mere, să-ţi faci o plăcintă. Socoteşte-te norocos că nu te 
raportez la Gefepo'! pentru hoţie. 

— Ar trebui să intri într-un circ ambulant, Wolfi, băieţaş! se hlizeşte 
Porta. O să te descurci foarte bine căzând în fund în pauzele dintre două 
numere. 

— Vreau blănurile alea! latră Wolf, şfichiuind aerul cu nagaika. 

— Una e să vrei, alta să poţi, ripostează Porta, pufnind cu dispreţ. Îşi 
aruncă blănurile pe umăr, ca semn că subiectul e încheiat, şi începe s-o 

ia pe drum în jos. 

— la stai, glumeţule, strigă Wolf, alergând în urma lui, nu te pişa 
împotriva vântului, n-o să faci decât să te uzi. Noi doi putem rezolva o 
afacere la fel de bine ca nişte fiice de preot. 

Porta îl ignoră şi măreşte pasul. Îl observase pe prietenul său, 
preotul micuţului sat grecesc, cocoţat pe clopotniţă, şi-i face amical 
semn cu mâna. 

Preotul îi răspunde zâmbitor la salut şi începe să tragă de funie. 
Aerul se umple cu dangăt de clopot. Sătenii ies din case şi se adună în 
piaţetă. 

Wolf îşi dă o palmă peste frunte, încercând să-şi pună creierul în 
funcţiune. Mai-mai că se înăbuşă de furie din cauza încăpăţânării lui 
Porta, care intră în crâşma ţinută ilicit de către podar tocmai în clipa în 
care un infanterist beat-criţă e azvârlit afară şi ameninţat cu moartea 
dacă încearcă să se mai întoarcă. 

— Acid pentru amigdale, comandă Porta, ciocănind cu automatul în 
tejghea. O halbă mare cu „şampania săracului" alunecă pe tăblie spre el 
Şi, cu o mişcare bine sincronizată a braţului şi a cefei, o dă de duşcă pe 
nerăsuflate. 

Tango îşi croieşte drum spre el, cu Bivolul pe urmele sale. 

— Ştiu unde se află o încărcătură întreagă de vin, şopteşte Bivolul, 
conspirativ. Grecoteii o pot livra la noapte şi se poate întoarce în 
Germania în cutii de muniții goale. 

— Mai avem o alternativă, rânjeşte Tango, şiret, schiţând câţiva paşi 
de dans. O putem trimite la Bielefeld ştampilată „Gekados", în cutii de 
zinc sigilate. N-ar îndrăzni s-o atingă nici măcar SS-iştii lui Heini. 

— Ne întâlnim la preot diseară la unşpe, spune Porta, dând peste 
cap încă o halbă, şi acum întindeţi-o, copilaşi, şi daţi-mi pace. Trebuie să 
gândesc. 

— E mai mult decât poţi tu cumpăra, ricanează Tango, aruncând o 
privire plină de înţeles mecanicului-şef Wolf, care dă uşa de perete în 
aceeaşi clipă. 

Porta suflă fumul trabucului uşurel în nasul lui Tango. 

— Uite ce-i, Tango, băiete, tu exişti numai pentru că eu sunt un om 
de treabă. Sorocul tău în Wehrmachtul Marii Germanii va veni în clipa în 
care simt că nu mai vreau ca tu să respiri acelaşi aer cu mine. 
De-alde-ăştia de teapa ta, care nu sunt în stare să numere până la 
douăzeci fără să-şi scoată cizmele din picioare, ar trebui să fie fericiţi 
pentru fiecare minut în care le permitem să umble drepţi pe faţa 
pământului. 

Wolf râde mulţumit. Putea să guste o glumă, cu condiţia să nu fie 
îndreptată împotriva lui. 

— Ştiai că ai o mutră de tâmpit când râzi? îl întreabă Porta, cu 
dispreţ. 

Lui Wolf i se pune un nod în gât şi e pe cale să spună ceva grosolan, 
dar îşi aminteşte de blănurile acelea atractive. Îl bate pe Porta pe umăr, 
cu amiciţie forţată. 

— Atunci când are loc un război e momentul potrivit pentru oamenii 
cu vederi largi să facă afaceri. Ştiu eu ce-i cu cutiile alea de zinc. Sunt ca 
şi ale mele, dar, bineînţeles, că mă voi da la o parte şi ţi le voi lăsa ţie, 
dacă-mi vinzi blănurile. 

— Ai arăta grozav într-o caricatură, îi aruncă Porta, făcându-i semn 
unei fete drăguţe, cu părul lung, care şade pe genunchii unui Wachtmeis- 
ter de artilerie. 

— Ce vrei? întreabă fata, cu o expresie rece pe frumoasele ei 
trăsături slave. 

Porta îi ridică fusta. 


— i-o arăt pe-a mea, dacă mi-o arăţi pe-a ta! 

— Porc! mârâie fata. 

— Obergefreiter, completează Porta, înclinându-se. 

— O adunătură cultivată, grecoteii ăştia, rânjeşte Wolf. Îşi rostesc 
numele îndată ce-i întâlneşti. Să lăsăm gluma, Porta, prietene, ce-ai zice 
de trei chile de caviar, cinci cartuşe de Camel şi o ladă întreagă de 
şliboviţă pentru vechiturile tale de blănuri, şi ăsta-i preţul maxim! 

— Trei chile de caviar! O să-mi crească aripioare de peşte în urechi 
şi bronhii în fund până când l-oi termina de mâncat, spune Porta, 
sarcastic. Hai, deschide vorba despre whisky şi cafea, ca să avem măcar 
un punct de plecare. 

Pornesc de la o sticlă de şnaps şi, după trei ceasuri de discuţii încin- 
se, presărate din abundentă cu ameninţări grele, târgul e încheiat. Beau 
adălmaşul şi, cu paşi nesiguri, se duce fiecare la treburile sale, Wolf pur- 
tând blănurile sub braţ. Hotărăşte să le inaugureze imediat, culcându-se 
cu o Blitzmădel pe ele. 

— Va fi cea mai înfocată ciocnire pe care-o vor avea cei doi, rânjeşte 
Porta, nerăbdător. 

— O să te sfâşie, prooroceşte Bătrânul, sumbru. 

Porta mai-mai să se-nece cu mâncarea la gândul nopţii pe care-o 
vor petrece Wolf cu Blitzmădel şi cu puricii. 

— Aş vrea să le împrumute şi neisprăviţilor ălora chinezi o blană, 
zice Micuţul. Ce n-aş da să-i văd pe cei doi năpădiţi de purici! 

În ziua următoare, apare Wolf cu toată gaşca. Blitzmâădel şade în 
Kübelul blindat între el şi unul dintre chinezi. Puricii au făcut-o să arate 
ca o găină fiartă. 

— Ce dracu s-a-ntâmplat cu mutra ta? strigă Porta, cu prefăcută 
nedumerire, privind cu interes trăsăturile umflate ale lui Wolf. 

— Doar n-o să crezi, lepădătură de jidan, că o să scapi după ce m-ai 
tras în piept pe mine? urlă Wolf, scrâşnind din dinţi şi azvârlind blănurile 
în capul lui Porta. 

— Închide-ţi gura aia puturoasă, Wolf. Faci o gălăgie ca un porc care 
şi-a prins boaşele în maşina de tocat, răspunde Porta, cu un aer condes- 
cendent. Nu te-ai târât tu în genunchi prin faţa mea ca să-ţi vând 
blănurile alea minunate? Eu n-am vrut să le vând. 

— O să plăteşti pentru asta! rage Wolf, îndreptându-şi automatul 
către Porta. Furios, îl loveşte pe unul dintre chinezii săi. 

— Calm, calm, îl sfătuieşte Porta, părinteşte, oamenii pot muri din 
cauza tensiunii prea mari. 

— Să-mi returnezi tot ce ţi-am dat, zbiară Wolf, în pragul nebuniei. 
Ţi-am înapoiat blestematele alea de păduchelniţe. 

— Crezi că stai de vorbă cu un idiot? râde Porta, scuturând din cap. 
Treaba ta dacă te lipseşti de blănuri, dar îţi datorez eu ceva? Nu, fiule, nu 
aici. Nu ştiai că suntem în Grecia? 

— Dar tu ştiai că-s purici în blană? urlă Wolf, scărpinându-se cu 
disperare. 

— Adevărat, admite Porta, nonşalant. 

— De ce n-ai zis? fornăie Wolf. 

— Pentru că n-ai întrebat, zâmbeşte Porta. 

Wolf izbucneşte într-un răcnet prelung de animal, proferând amenin- 
tări sângeroase despre răzbunări stranii şi nemaipomenite. 

— Faci o impresie proastă din clipa în care deschizi gura zice Porta. 
Până şi un italian hămesit n-ar îndrăzni să primească de la tine o cutie 
gratuită de spaghete. 

— O să-ţi trag pielea peste urechi, făgăduieşte Wolf, arătându-şi 
colții. 

— O să-ţi scuipăm pe mormânt, prăpăditule, îi promite Micuţul, din 


întunecimea bordeiului. 

— Eşti fraier, Wolf, zâmbeşte Porta ironic, şi fraierii se ard! 

— Linişte, băieţi, spune Wolf, mângâindu-şi dulăii, care-l asculta 
orbeşte. Voi doi o să căpătaţi un cadou frumuşel. O să primiţi capul unui 
ticălos într-o cutie drăguță, roz, legată cu o fundă albastră. 

— Nici nu-ţi închipui ce ne gândim noi să-ţi pregătim ţie striga 
Micuţul de la fereastră. 

— Ia te uită, râde Wolf sarcastic şi scuipă în direcţia Micuţului. Tu să 
gândeşti? Ţi-am văzut hârţoagele, băiete. La şcoala de instrucţie ai avut 
coeficientul de inteligenţă treizeci şi nouă şi chiar numai pentru atât au 
fost nevoiţi să te dea cu căpăţâna aia idioată de un perete de beton timp 
de zece zile De atunci îţi tot scade nivelul, încet, dar sigur. Tu eşti ăla 
căruia-i scriu pe frunte numărul de la cizme atunci când i se dau altele 
de la magazie. Oamenii de ştiinţă ai lui Adolf de la Buchenwald încep să 
intre la idei. Dacă sunt în stare să înveţe un dobitoc ca tine să tragă cu 
puşca, atunci ar trebui să încerce şi cu maimuţele acelaşi lucru. 

— Dă tu din gură, dă! Arunci cu rahat în jur ca o stropitoare din 
câmp care împrăştie apă, strigă Micuţul din bordei Eu stau mult mai bine 
decât tine, Wolf. Am acte care spun că-s ţicnit, dar tâmpit nu sunt, amice, 
ţine minte! Şmecher da, şi gorobeţii ăştia şmecheri, de teapa mea, sunt 
cei care vor scăpa vii din războiul ăsta. Indivizii deştepţi se aleg cu o 
moarte eroică, aşa-i? 

— Mecanic-şef, Wolf, eşti puiul rătăcit al unei târfe de cinci mărci şi, 
în calitatea asta, îţi vom scoate cu gloanţe buricul prin şira spinării la 
prima ocazie, promite Porta, solemn. 

— Mai avem unul şi pentru gămălia ta, câine mizerabil, zbiară 
Micuţul, fericit. 

— O să slobozim o încărcătură dintr-o puşcă cu ţeava retezată direct 
în curul tău, Wolf, chiuie Gregor, vesel. 

— Pentru voi, adevăratul război începe din clipa asta, urlă Wolf, 
lovindu-şi automatul. O să vă halesc, unul câte unul. 

— Dacă mă-ta a fost scroafă, înseamnă că tu eşti un porc avortat, 
Wolf! i-o întoarce Porta, scuipând pe fereastră. 

— Toată lumea ştie de ce nu capeţi niciodată permisie, strigă, 
triumfător, Gregor. Pentru că ţi-ai violat toate cele cinci surori! 

În aceeaşi zi, Wolf îşi transpune amenințările în fapte. 

Numai printr-o minune, nu moare Porta otrăvit. Luase de la 
căruţa-bucătărie două budinci, dintre care, una i-a aruncat-o unui câine 
aflat pe-acolo din întâmplare. Două secunde mai târziu, câinele a murit. 
Palid şi tremurând, Porta a zvârlit-o şi pe cealaltă unui porc care a trecut 
în eternitate la fel de repede ca şi câinele. 

A doua zi, descoperim cu toţii scorpioni în cizme, iar Bătrânul 
găseşte în buzunarul jachetei lui Porta un şarpe mic şi veninos a cărui 
muşcătură ucide instantaneu. 

Micuţul zboară prin acoperişul closetului căci o mină „S" explodează 
exact în clipa în care se aşezase comod pentru a răsfoi un nou teanc de 
poze pornografice. 

Treaba devine atât de groasă încât nu mai îndrăznim să ne 
vânturăm singuri pe-afară. Nu mâncăm nici măcar din sectorul Crucii 
Roşii înainte de a testa mâncarea pe altcineva. 

Într-o noapte, târziu, aşezaţi în bordei, croim planuri cum să-l 
pierdem pe Wolf. Porta nu e de acord cu nici una dintre propunerile 
noastre. Micuţul îşi freacă fruntea în sus şi-n jos de perete. A auzit el că 
asta ajută atunci când trebuie să te gândeşti bine la o problemă. 

— Dac-ar fi să-l întâlnim întâmplător pe o cărare de munte, zice el, 
şiret, nu l-ar putea cuprinde vreun beteşug? 

— Ba da, s-ar putea, de exemplu, îneca din greşeală, oftează Porta, 


luând o înghiţitură de vodcă. 

— Am cunoscut odată la Hamburg un tip care a făcut stop cardiac 
exact în clipa în care au venit să-l viziteze câţiva prieteni cu cuțite, 
spune Gregor, agitând prin aer un cuţit de luptă ascuţit ca un brici. 

— Wolf nu-i atât de slab de înger. Şi-ar fi greu să te apropii de el cu 
un cuţit, mormăie Porta, abătut. Ce n-aş da să am o asemenea ocazie! 

— Pas question! Trebuie să aflăm o metodă deosebit de rafinată prin 
care să ducem treaba la bun-sfârşit, afirmă Legionarul. 

Porta se îndreaptă spre uşă şi aruncă o privire afară. Becuri electrice 
care se leagănă în vânt îl fac să gândească cum i-ar sta lui Wolf bălăbă- 
nindu-se acolo, cu capul în jos şi cu gâtul rupt. 

— Spurcăciunea dracului, urlă Micuţul, dându-se cu capul de perete. 
L-aş spinteca cu mă-sa cu tot! 

— Ce-i de făcut? oftează Porta, aşezându-se pe prag. Nu-l putem 
scoate din bârlog. S-a baricadat în şandramaua aia ca Adolf în vizuina 
lupului. 

— În fiecare miercuri suie-n munţi ca să-ntâlnească pe cineva, 
spune Barcelona brusc. Am auzit-o întâmplător de la un negru neamt 
care-i gornist într-un regiment de infanterie. 

Micuţul scoate o fluierătură prelungă şi ascuţită. 

— Şi ce-ar fi dacă i s-ar opri motorul în trecătoare, iar nemernicul ar 
cobori să vadă ce-i? 

— Cu niţel ajutor din partea cuiva, ar putea cădea şi s-ar răni grav, e 
de părere Bătrânul, după o clipă de gândire. 

— Poate că printr-un boschete zace şi-un cuţit lung şi ascuţit, în care 
s-ar putea tăia la burtă, vărsându-şi maţele, nu? rânjeşte Micuţul, fericit 
la acest gând. 

— Nu, nu matele, respinge Porta ideea. Un glonţ în frunte. Cum le 
fac vitelor la abator. 

— Şi pe urmă îi vom azvârli creierul ăla ciupit de vărsat până în 
Creta, ca să-l halească jivinele sălbatice, jubilează Micuţul. 

— Ce grămadă frumuşică de sânge va curge din ticălos, hohoteşte 
Gregor. 

— O să-l ardem drept între ochii ăia mici, de şobolan, urlă Micuţul, 
scoţându-şi naganul şi ţintind pe fereastră. 

— O să vă scurteze de-un cap pe toţi pentru crimă, prooroceşte 
Heide, sumbru. 

— Numai cei dovediţi sunt executaţi, şopteşte Porta, confidenţial. 
Băieţii care ştiu cum să tragă rezolvă o treabă ca asta fără probleme. 
Sunt genul de indivizi care încasează după aceea recompense şi 
felicitări. 

— Astea-s regulile societăţii, oftează Gregor. Numai tâmpiţii sfârşesc 
îngropaţi cu capetele între picioare şi cu nume de criminal. Cei cu vederi 
largi fac aceleaşi fapte, dar sunt lăudaţi pentru că nu sunt prinşi. 

— Wolf ăsta e cel mai laş porc de neamţ pe care-l ştiu, strigă 
Micuţul, indignat. L-am urmărit deunăzi prin Atena, dar tot timpul caută 
adăpost îndărătul femeilor şi al copiilor. E convins că nimeni nu va omori 
femei şi copii numai pentru a-l curăța pe el. Nu ştiu decât pe unul dintre 
noi care e în stare de aşa ceva. 

— Cine-i ăla? întreabă Gregor. 

— Eu, răspunde Micuţul, râzând zgomotos. 

— Ce ziceţi de asta? strigă Tango. Îi putem trimite căpăţânile 
chinezilor în pachetele, sub formă de cadou. 

— Mai bine pe cele cinci surori ale sale şi câinii, sugerează Porta. Nu 
dă doi bani pe gălbezele lui. 

— l-ar putea zdruncina totuşi nervii, e de părere Micuţul. Atât de 
tare încât ne va cere, probabil, iertare şi va pune capăt războiului său 


personal. 

— Vom afla în curând cât e de tare, spune Porta, muşcând dintr-o 
halcă de friptură de porc. 

În aceeaşi seară, în timp ce ne îndreptam spre tripoul preotului 
grec, este aruncat asupra noastră un cocteil Molotov. Micuţului îi ia foc 
uniforma, dar se salvează aruncându-se în râu. 

Câteva zile mai târziu, Porta capătă permisia să viziteze un 
Feldwebel de la Pionieri, o cunoştinţă de pe vremea când era la Şcoala de 
explozibili din Bamberg. Asistă interesat la pregătirile unui test de 
importanţă majoră cu toluen rusesc. Incărcăturile sub formă de 
bastonaşe sunt plasate, de către pionieri, în jurul unei stânci uriaşe. Mai 
târziu, Porta va susţine că era de trei ori cât Stânca Gibraltarului. 

Feldwebelul îi explică lui Porta cu atâta mândrie principiul acţiunii 
acestui explozibil, de parcă el, în persoană, ar fi inventat toluenul. 

— Funcţionează de fiecare dată? vrea să ştie Porta. Nu există 
rateuri? 

— „Bum" de fiecare dată, garantează Feldwebelul. 

Pe înserat, echipa se pune la adăpost. Feldwebelul ataşază două fire 
la o cutiuţă neagră. 

— Acum ai să vezi ce n-ai văzut, îl anunţă pe Porta, aducând câteva 
ajustări cutiei. Apasă pe un buton şi uriaşa stâncă devine un imens nor 
de praf. 

— Fir-aş al naibii, strigă Porta, cu admiraţie, când i se permise să 
ţină aparatul în mână. Seamănă niţel cu aparatele alea noi de 
telecomandă. Apeşi pe un buton şi sare în aer vreun borfaş din Paris, 
apeşi pe altul şi se lasă cu ploaie de măruntaie la Viena. 

— Ai dreptate, râde Feldwebelul, numai că rezultatul e puţin diferit. 

După ce-au mai aruncat în aer câteva tancuri rablagite, Porta le dă 
pionerilor o mână de ajutor la împachetarea explozibililor şi urmăreşte 
unde aşază prietenul său, Feldwebelul, detonatorul. 

Câteva ore mai târziu, bine-dispus, face semn unei maşini-amfibie a 
SS-ului să-l ia şi pe el. Se tolăneşte fericit pe banchetă şi-şi întinde 
picioarele peste parbrizul lăsat. Bagajul său e pe bancheta din spate şi 
conţine destul explozibil pentru a curăța străzile din Tokio la o oră de 
vârf. 

— la te uită, face Micuţul, privind cu ochii mari la sârmele colorate, 
la bateriile şi bastoanele cu explozibil pe care le scoate Porta din sac. Ce 
radiou de buzunar drăguţ ai tu aici, zice el, mângâind cu gingăşie 
detonatorul electric. 

— Tu ai spus-o, fiule. E atât de drăguţ că nu-ţi vine să crezi. O să-l 
punem pe postul „MS" („moarte sigură"), şi Porta izbucneşte în râs până 
ce-l umflă sughiţul. 

Micuţul dă cu pumnul în masă cu atâta forţă încât îi sare o scândură 
şi-l pocneşte drept în bărbie, dar, la gândul decesului iminent al lui Wolf, 
e atât de fericit încât nici nu bagă de seamă. 

— Minunat, pe cinstea mea, strigă el, jonglând neglijent cu un 
baston de explozibil. Chestiile astea ne vor produce o muzică plăcută. 

— Jos cu diavolul de pe tron, rânjeşte Porta, maliţios; îl vor trimite 
pe Wolf, împreună cu chinezii şi câinii săi, în călătoria cea mai lungă. 
După ce-o să-l vedem dispărând la orizont, o să tragem o beţie cum nu 
s-a mai pomenit. 

— Vezi să nu dai greş! îl previne Bătrânul, amar. 

— Mă îndoiesc, spune Heide, cercetând bănuitor explozibilii. 

— Nu sunteţi zdraveni, râde Gregor, din toată inima. E destul 
explozibil pentru a elibera tot regatul elenilor de prezenţa nedorită a 
nemților. 

— Dacă vrem să-l aranjăm pe Wolf cum trebuie, şi asta am de gând, 


afirmă hotărât Porta, ne trebuie cel puţin douăşpe bastoane. Îl ştiu eu pe 
nemernicul ăla. Cred că e agentul Mafiei în armata germană. Când a fost 
citat ca martor într-un consiliu de război la Bielefeldt, ofiţerul cu 
apărarea a spus: „Oberfeldwebel Wolf, dacă te-ai fi născut în Sicilia, ai fi 
fost unul dintre primii trei capi ai Mafiei!" 

— Vă sfătuiesc să vă asiguraţi că detonatorul e pus pe lungimea de 
undă care trebuie, zâmbeşte Heide, tăios. Ar fi neplăcut să explodeze 
încărcăturile sub fundul vostru. 

— Sfântă Maria, Doamne fereşte! mormăie Porta, speriat, făcându-şi 
cruce. 

— E uimitor, am mai spus-o, face Micutul, ţinând detonatorul în 
palmă şi răsucind discul. E de necrezut câte putem inventa noi, oamenii. 
E nevoie doar să te dai cu capul de pereţi atât cât trebuie. O cutiuţă ca 
asta şi, ia gândeşte-te, îl face pulbere şi pe cel mai mare nemernic. 

— Pe toţi dracii, omule! strigă Porta, îngrozit, smulgându-i detonato- 
rul din mână. Ne poţi trimite la dracu pe toţi răsucind chestia aia. Cum 
naiba era poziţia ei? Nu te amesteca în treburi tehnice pe care nu le 
pricepi. Asta-i numai pentru oameni ca mine, care-au călcat pe la şcoala 
de bubuituri din Bamberg. 

— Acum mai avem necazuri şi cu detonatorul ăla blestemat, oftează 
Gregor, cu resemnare. Duceţi-l în câmp mai repede, înainte de-a ne sălta 
în aer. 

— Eu n-o să păţesc, nimic, anunţă Micuţul, făcând un gest elegant 
cu mâna. Mie mi s-a prezis viitorul şi ştiu că o să mor de o moarte 
liniştită şi drăguță. 

— Cum dracu să-l răsucesc? întreabă Porta, nesigur, învârtind 
discul. 

— Pune-l pe treişpe, sugerează Micuţul, optimist. Treişpe e numărul 
meu norocos. 

Barcelona dă discul înapoi şi îl fixează pe numărul treisprezece. 

Totul e împachetat în două cutii de trabucuri lungi şi, ca o ultimă 
trăsătură de penel, acestea sunt legate cu o panglică din mătase 
albastră. La unul dintre capete i se face o fundă mare. 

— Poftim, face Porta, înmânându-i Micuţului pachetul. Du-te, 
prietene, şi livrează cadoul nepotului lui Frankenstein. 

— Cum? zbiară Micuţul, îngrozit. Crezi că-s născut alaltăieri? 
(Împinge cu gingăşie pachetul din dreptul lui.) Mai ales în situaţia asta 
când nici măcar nu ştiu dacă radioul ăla mic şi afurisit a fost conectat 
cum trebuie sau nu! 

— Ai zis că treişpe e numărul tău norocos! strigă Porta, acuzator. ŞI 
tot tu spuneai că ţiganii ţi-au promis c-o să mori în linişte. Atunci ce te 
roade? 

— Nu poţi să crezi tot ce ţi se spune, nu? zice Micuţul, precaut. 
Treburi de genul ăsta sunt pentru oameni betegi. 

Ne aşezăm şi chibzuim. Cele două cutii periculoase de trabucuri 
stau pe masă înaintea noastră. 

— Am găsit! strigă Micuţul, cu seninătate. Noaptea trecută am dat 
peste un caraliu italian căruia i se spune „Moacă rece". Era băiat bun, 
am auzit, dar asta a fost înainte ca Armata să-l ia în primire şi să-i 
asigure o reputaţie proastă. A fost trimis aici la grecotei drept pedeapsă 
pentru că torturase oameni undeva, într-o puşcărie, la nord de Neapole. 
Obişnuia să le zdrobească toate deştele de la picioare în acelaşi timp, 
sau aşa ceva. El se laudă cu treaba asta. Îl cheamă Mario Frodone şi ţine 
la afaceri. Se zice că dezgroapă cadavrele după execuţie şi le vinde la o 
fabrică de cârnaţi, dar nu ştiu dacă-i adevărat sau nu. E genul de individ 
care poate rezolva o treabă ca a noastră. 

— Nu-i rău, nu-i rău deloc, răspunde Porta. Din câte ştiu, Wolf are 


ceva scheme cu nişte macaronari, aşa că n-ar fi mare minune dacă un 
halitor de spaghete va apărea cu un cadou pentru el. 

— Prefer să zac toată viaţa într-o puşcărie din China decât să 
deschid cadoul ăsta, strigă Barcelona, lovindu-se fericit cu palmele peste 
coapse. 

Puțin mai târziu, Micuţul revine însoţit de caporalul din poliţia 
italiană. Porecla de „Moacă rece" i se potriveşte de minune. Nici unuia 
dintre noi nu-i fusese dat să vadă până acum nişte trăsături atât de 
brutale şi respingătoare. Probabil c-a fost trimis în Grecia drept pedeapsă 
pentru brutalitate. 

Porta îi strânge mâna cu pretinsă cordialitate. 

— După ce duci cutiile astea două cu trabucuri unde trebuie, te 
aşteaptă la noi cinci cartuşe de ţigări şi trei sticle cu şnaps. 

Caporalul Mario Frodone îşi dezveleşte două rânduri de dinţi albi, 
strălucitori, într-un zâmbet. E convins că asta-i cea mai simplă afacere 
care i-a ieşit până acum în cale. 

— Nu-l lăsa să te refuze, îl previne Porta. Domnul care trebuie să 
primească acest cadou e un om foarte bănuitor. 

Mario se îndepărtează cu pachetul sub braţ, fluierând fericit. Porta 
stă la geam, odihnindu-şi uşor degetul pe butonul de declanşare al 
detonatorului. 

— Lasă-mă pe mine să-l apăs! se roagă Micuţul. Ştii că-mi plac 
lucrurile care bubuie. 

— Nu! (Porta i-o retează brusc.) Vreau să am plăcerea de a face asta 
singur. Du-le şi fii cu ochii pe macaronar, şi fă-mi un semn când a 
înmânat trabucurile. 

Micuţul o şterge şi, ascunzându-se îndărătul caselor, îl urmăreşte pe 
asasin, care fluieră vesel. 

Mario traversează piaţa cea mare, la capătul căreia e cantonată 
compania de transport a lui Wolf. Toate drumurile de acces în interiorul ei 
sunt închise, zăvorâte şi nituite, iar paza dindărătul sacilor cu nisip a fost 
dublată. 

— Halt, cine-i acolo? urlă Wolf de după un paravan de oţel, în clipa în 
care-l zăreşte pe italianul care se apropie fluierând. 

— Caporal în Poliţia Regală Italiană, Mario Frodone. Prieteni buni 
aduc cadou de la alţi prieteni buni! Ţine cele două cutii de trabucuri 
deasupra capului. 

— Ce fel de cadou? întreabă Wolf, ridicând, curios, capul peste 
muchia paravanului de oţel. 

— Trabucuri, urlă Mario. Trabucuri din Brazilia! 

— Cine dracu să-mi trimită mie trabucuri? întreabă Wolf, bănuitor. 

— Căpitan din Corpul Regal Italian de Bersaglieri, minte Mario. 

— Apropie-te încet, ordonă Wolf, tăios. Ţine cadoul meu în mâinile 
întinse. Şi, fără figuri, că-ţi zbor căpăţâna aia plină cu spaghete. 

Mario observă limpede vreo cinci-şase ţevi îndreptate asupra lui. 

— Gesu, Gesu, omoară încetişor oamenii ăştia răi cu cancer dacă 
ceva rău se întâmplă la caporal Mario Frodone, se roagă el, în şoaptă, cu 
ochii spre cer. 

Micuţul freamătă de nerăbdare şi se apropie ca să nu piardă nimic 
din spectacol. 

Puțin mai încolo, unul dintre tancurile Puma ale companiei îşi 
verifică aparatul de semnalizare radio. 

Caporalul Mario Frodone e la jumătatea drumului prin piaţă în clipa 
în care Gefreiter Schmidt apasă pe butonul de emisie. Se aude un strigăt 
în difuzorul radioului său, urmat de o explozie prelungă. 

— Ce naiba a fost asta? întreabă Ge'freiter Schmidt, scoțând capul 
prin trapa turelei. 


O coloană de foc se înalţă spre cer şi întreaga piaţă pare că se 
scufundă în pământ. Casele din jur se fărâmiţează. Sute de găini albe 
fâlfâie afară din ferma de orătănii care este pulverizată într-un nor de 
moloz şi praf roşcat de cărămidă. 

Caporalul Regal Italian Mario Frodone dispare fără urmă în ciuperca 
de fum neagră care se ridică, aidoma unei umbrele, deasupra satului. 

Mecanicul-şef Wolf, gaşca lui, câinii-lup, cei doi gardieni chinezi şi 
cinci tractoare zboară prin zidul opus al casei şi aterizează în ruinele 
clădirii grădinarului, două sute de metri mai încolo. 

Wolf plânge, în timp ce gorilele sale chinezeşti se jură să dezerteze 
înapoi, spre o viaţă mai liniştită, la plutoanele de execuţie ale NKVD-ului. 
Amândoi sunt de acord că nemţii au un fel ciudat de a face cadouri. 

— Isuse, ce băşină! icneşte Micuţul, apoi e ridicat în aer şi purtat 
într-un gigantic nor de praf, zburând orizontal prin văzduh, împreună cu 
două camioane şi un tun antitanc, pe lângă bordeiul în care Porta mai stă 
şi acum, holbându-se, uimit, la butonul detonatorului electric pe care 
încă n-a apucat să-l apese. 

Deplasându-se, suflul ajunge la bordei şi-l ridică în aer dimpreună cu 
toată strada. 

Sunt aduse, în grabă, din Atena formaţiuni de salvare. Vina cade pe 
partizani, ca de fiecare dată când nimeni n-are habar de ce s-a întâmplat. 
Suntem transportaţi la Spitalul auxiliar nr. 9 din Atena. Wolf, cu 
ambele picioare rupte şi în tracţiune, Micuţul, bandajat ca o mumie 

egipteană, iar noi, ceilalţi, cu răni mai mult sau mai puţin grave. 

O lună mai târziu, se poate citi în ziarul italian „Il Giorno", ediţia din 
Neapole, la rubrica „Decese" următorul anunţ: 


„lubitul nostru fiu, frate, cumnat, văr, unchi şi prieten, caporal în 
Corpul Regal Italian al Poliţiei militare, ataşat Regimentului 4 Alpin, 

MARIO GIUSEPPE FRODONE 

decorat cu Ordine militare d'Italia şi cu Croce di guerra al valore 
militaria pentru servicii mai presus de chemarea datoriei, în războiul care 
a fost impus scumpei noastre Patrii, a fost răpit foarte, foarte brusc 
dintre noi, ucis într-un mod îngrozitor de către persoane afurisite şi rele. 
Fie ca boala şi moartea să-i doboare! Soldatul ucis era fiul lui Giuseppe şi 
al Catarinei, fratele iubit al Vittoriei, al Mariei, al lui Fabio şi Roberto. 
Familia va primi condoleanţele duminică la ora douăsprezece, la cârciuma 
Bombolini de pe Corso Mussolini". 


Cu puţin timp înainte de a ni se da drumul din spital, doi infanterişti 
ruşi declanşează o încăierare teribilă. Ei susţin că cei două sute cincizeci 
de mii de cazaci de-ai lui Vlasov aflaţi în serviciul nemților valorează de 
două ori mai mult decât tot restul Armatei germane, care, luată la un loc, 
nu ştie decât să defileze în pas de gâscă. De aceea, spun ei, Germania 
pierde toate războaiele sale. 

— Hău, hău! urlă un caporal de vânători bulgar, aruncând un borcan 
plin cu urină spre sora-şefă, care intră să vadă de ce-i atâta gălăgie. 

Sora, care are grad de ofiţer, îl înşfacă de urechi şi-l dă cu capul de 
un perete. Caporalul o loveşte între picioare şi aceasta se rostogoleşte, 
tipând, sub pat. 

Porta ciocăne de zor în piciorul de ghips al lui Wolf. Cei doi chinezi se 
grăbesc să-i sară în ajutor cu cârjele ridicate, dar Porta se apleacă şi 
loviturile îl nimeresc pe şeful lor. 

Micuţul rage ca un taur sălbatic şi, învârtindu-şi braţele prin aer ca 
pe nişte pale de moară, loveşte în tot ce-i intră în raza de acţiune, fie 
prieten, fie duşman. Pune mâna pe doi ruşi şi-i azvârle afară pe coridor, 
unde Bivolul îl vânează pe un caporal italian chel, care nu are pe el decât 


bocancii de alpinist. Urlând şi gemând, cad grămadă peste cei doi ruşi şi 
alunecă toţi patru pe coridorul lustruit-oglindă drept în sala de operaţii, 
în care un Leutnant este pregătit pentru o operaţie de apendicită. Cu 
locotenentul pe ea, masa de operaţie, dispare pe terasa care duce în 
grădină. Crezând că ruşii au ajuns la Atena, locotenentul se târăşte în 
patru labe spre adăpost. 

Cu figura schimonosită de furie, un sergent român îşi aruncă pipa 
aprinsă în aer şi-şi desface braţele ca şi cum ar fi pe punctul de a se 
îneca într-un curent vertiginos, prăvălindu-se apoi cu o horcăitură în jos, 
pe scări. 

Un soldat bătrân de la aprovizionare, care a fost pe-afară să 
cumpere lucruri de pe piaţa neagră, vine şontâncăind pe cârje, cu o 
geantă mare atârnată de gât. În aceeaşi clipă, apare, duduind pe scări, 
cu pistolul în mână, sergentul de serviciu, şi bătrânul soldat, 
închipuindu-şi că a fost prins, îşi învârte geanta cu cumpărături deasupra 
capului, azvârlindu-o drept în mutra sergentului. Ouă, cârnaţi, dulceaţă, 
macaroane fierbinţi, muştar şi o cantitate enormă de ketchup împroşcă 
în toate direcţiile, în timp ce geanta îi sparge sergentului capul. 

Ţopăind, cu un scaun pliant într-o mână şi cu un cârnat din care 
picură ketchup în gură, apare un sergent italian lung şi slăbănog. Când îl 
zăreşte pe unul dintre vlasovişti, crede că au năvălit ruşii şi-l pocneşte pe 
cazac cu scaunul în cap. Acesta se prăbuşeşte ca lovit de o bombă. 

Doctori, asistente, surori şi pacienţi dau cu toţii buzna pe scări, în 
jos, inundând coridoarele. Prin aer, zboară scaune, mese, cârje şi 
recipiente medicale. 

Cât ai clipi din ochi, spitalul arată de parcă ar fi încasat un 
bombardament masiv de artilerie. Toate geamurile sunt ţăndări şi nici o 
mobilă n-a rămas întreagă. Până şi cei doi simulanţi încăpăţânaţi de la 
rezerva 19 se numără acum printre cazurile de rănire gravă. 

Micuţul aleargă ca din puşcă cu chinezii lui Wolf pe urmele sale. 
Unul dintre ei agită un satâr cu mâner scurt, pe care, fără îndoială, îl va 
folosi dacă va pune cumva mâna pe Micuţul. Tot ce le stă în cale zboară 
în lături. O cotesc pe pista acoperită pentru biciclişti, despre care 
localnicii spun c-ar fi cea mai mare din lume. 

Urlând ca o fiară, Micuţul încalecă o bicicletă nou-nouţă şi porneşte 
în urmărirea propriilor urmăritori. Aceştia se aruncă la o parte, peste 
barieră, drept în scaunele spectatorilor. Micuţul apasă pedalele cu toată 
forţa şi ţâşneşte spre curba cea mare. Picioarele i se mişcă precum 
pistoanele unui motor la viteză maximă. 

— Slăvite Buddha! strigă Wu, cu admiraţie. Om ăla şi bicicletă, bine 
împreună! 

Într-o viteză ameţitoare, Micuţul intră în curbă şi iese imediat în 
linie, dreaptă cu vacarmul unui tren rapid. La priveliştea acestei goane, 
urmăritorii lui uită de supărare. Micuţul însuşi e în extaz. Dintotdeauna 
şi-a dorit să fie unul dintre marii ciclişti de pistă, cu numele şi fotografia 
în toate ziarele. De aceea, când a intrat în Armată, a vrut să se alăture 
unei unităţi cicliste, să devină un dragon al pedalelor. 

Calcă şi mai aprig în pedale, stând aplecat peste ghidon şi, în plin 
avânt, ia curba dinaintea „optului", în care intră cu o viteză pe care m-ar 
putea-o obţine nici un profesionist. 

Când intră din nou în linie dreaptă, vede, cu groază, că ceva mai 
încolo pista e blocată de o construcţie din scânduri în formă de butoi. 
Pipăie precipitat după frâne, dar o bicicletă de curse nu are frâne. Apasă 
pedalele înapoi, dar acestea se rotesc liber fără a reduce din goana sa 
nebunească. 

Cu o viteză incredibilă, ţâşneşte peste baricada rotunjită şi, pentru o 
fracțiune de secundă, rămâne suspendat în aer; pare că se înalţă înspre 


grinzile din tavan, se dă peste cap în aer şi cade înapoi pe pistă, izbind-o 
cu un trosnet asurzitor. 

— Pe toate sfintele temple din China! exclamă Wang cu admiraţie, 
gorila aia îşi pierde timpul în armată! 

În ziua următoare, după ce-am ieşit din spital, Porta dă peste un 
intendent din Statul-Major care caută un cadou pentru ziua de naştere a 
generalului său. Intendentul a auzit prin intermediul lui Wolf de cele trei 
blănuri ale lui Porta şi e nerăbdător să pună mâna pe ele, convins că 
acesta ar fi cadoul cel mai potrivit pentru ziua de naştere a generalului. 
Wolf fusese convins că în felul ăsta îi face rost lui Porta de o şedere 
îndelungată în închisoarea militară. Care general ar trece cu vederea 
faptul că a fost ciupit aproape mortal de purici? Şi încă de ziua lui de 
naştere! 

Se înţeleg repede asupra preţului şi intendentul pleacă, în tovărăşia 
celor trei blănuri, zâmbind fericit. 

Două zile mai târziu, blănurile şi puricii se întorc, ca de obicei, la 
Porta. 

Generalul îi telefonează colonelului Hinka şi cere ca Porta să fie 
aspru pedepsit. 

Porta e chemat din nou la reşedinţa comandantului, însă de data 
asta colonelul Hinka îi porunceşte să îndepărteze blănurile din zona 
regimentului. 

Amărât, coboară la baza navală, unde întâlneşte un vechi prieten, 
un Oberbootsmann, pe care însă nu-l interesează în mod deosebit 
blănurile, întrucât doarme întotdeauna lângă cazanele de la bordul 
crucişătorului. Dar un Kapitânsleutnant din flotila puitoarelor de mine, 
fără să se târguiască prea mult, cumpără blănurile pe loc. 

O oră mai târziu, puitorul de mine părăseşte Pireul, ducând cu el toţi 
puricii. 

— Sper că sărmanii micuţi n-or să facă rău de mare, spune Porta, 
îngrijorat, fluturând în urma lor un minuscul steag al Greciei. 

Câteva zile mai târziu, află de la Oberbootsmann că puitorul de mine 
a fost capturat de englezi şi că întregul echipaj se află prizonier în Anglia. 

Porta nu-şi poate reţine o lacrimă, gândindu-se că a pierdut pentru 
totdeauna blănurile, cu micuţii lor purici zglobii, căci, fără îndoială, 
primul ofiţer englez care le va vedea le va confisca. 

După o vreme, când colonelul Hinka îl va întreba ce s-a întâmplat cu 
blănurile şi cu puricii, Porta îi va putea răspunde fără a minţi: 

— Herr Oberst, să trăiţi! Vă aduc la cunoştinţă, cu regret, că puricii 
au trecut la englezi, domnule! 


„Hitler s-a proclamat suprema autoritate juridică în Reich. Din acest 
moment, el singur hotărăşte ce e bine şi ce e rău. Şi nimeni nu-i va 
contesta hotărârea". 

Dr. Goebbels, 30 ianuarie 1934 

Fortăreaţa Germersheim, 

24 decembrie 1944 


La 25 decembrie 1944, Maiorul Bruno Schau, condamnat la moarte pe 
2 iulie 1944 la Paris, va fi executat de către un pluton de execuţie la 
Fortăreaţa Germersheim la ora unsprezece. 

Ofiţer-comandant: Maior Klein 

Comandantul plutonului de execuţie: Leutnant Schwarz. 

Ofiţer-magistrat: Auditor Brandt 

Ofiţer-medic: Stabsartzt Dr. Koch 


Preot: Oberfeldkapellan Almann 


Plutonul de execuţie va fi format din zece oameni, numai ţintaşi 
buni, aleşi din compania a doua. 

O companie disciplinară formată din cincizeci de prizonieri. Zece 
oameni aleşi din fiecare companie. 

Un grup care să-l lege pe condamnat la stâlp. Un Feldwebel şi doi 
Unteroffizieri să fie aleşi pentru această acţiune. 

Echipament: 

Alte grade: uniformă de serviciu, cizme de infanterie, cască de oţel, 
echipament din piele, două cartuşiere, baionetă, carabină K98. 

Ofiţeri: sabie, pistol de serviciu şi cască de oțel. 

Restul personalului de serviciu detaşat pentru execuţie: uniformă 
de serviciu şi bonetă de campanie, centiron şi baionetă. 

Unteroffizier Faber va fi responsabil cu ridicarea stâlpului de execuţie 
care va fi livrat de magazia intendenţei la ora nouă. 

Maiorul Schau va fi informat despre ora execuţiei la ora nouă. Va fi 
întrebat ce dorințe are, cum să fie înmormântarea şi ce sfaturi are 
pentru rudele apropiate. Apoi, îincătuşat la mâini şi la picioare, va fi dus 
în fața părintelui pentru consolarea spirituală. Cătuşele nu vor fi slăbite 
sau înlăturate nici în timpul consolării spirituale şi nici în timpul 
examinării medicale. Condamnatul va fi tot timpul supravegheat strict de 
către doi Unteroffizieri înarmaţi cu pistoale-mitralieră. 

Adjutantul va da ordin să fie legat condamnatul la stâlp. 
Stabsfeldwebel Albert va fi însărcinat cu ataşarea a şase bucăţi de sfoară 
cu lungimea de 1,65 metri de inelele stâlpului. De asemenea va procura 
şi o bucată de pânză care va servi drept ţintă. 

Plutonul de execuţie va bate pas de defilare în faţa pavilionului 
companiei a doua, la ora zece şi jumătate. 

Comandantul plutonului de execuţie, Leutnant Schwarz, e 
răspunzător pentru ca deplasarea spre locul execuţiei să se desfăşoare 
în cea mai strictă ordine şi disciplină militară. Orice fel de manifestare va 
fi suprimată pe loc prin cele mai severe mijloace. Pot fi folosite arme de 
foc dacă nu se dă ascultare primei somaţii. 

Fluieratul, şoptitul şi făcutul cu ochiul vor fi privite ca manifestări 
nepermise. 

După execuţie, patru oameni vor lua cadavrul, îl vor dezbrăca şi îl 
vor aşeza gol în sicriu. Echipamentul executatului va fi înmânat 
intendentului, care va răspunde de repararea uniformei. 

Unteroffizier Buchner va fi responsabil cu aşezarea sicriului în spatele 
zidului protector la ora unsprezece fără un sfert. De asemenea, va fi 
responsabil cu livrarea sicriului după execuţie către autorităţile de 
înmormântare la cimitir, de unde va obține o chitanţă. Documentele 
necesare vor fi obţinute de la adjutant. 

Maiorul Schau va fi legat de stâlp cu două frânghii petrecute în jurul 
pieptului, două în jurul taliei şi două sub genunchi. Frânghiile vor fi bine 
strânse. 

Preotul îl va însoţi pe prizonier până la stâlpul de execuţie şi va 
recita un „Tatăl Nostru". Pe urmă va face patru paşi lateral şi 
comandantul plutonului de execuţie va da comanda: „Ochiţi!" 

Comanda „Pe loc repaus!" nu va fi dată decât în clipa în care 
ofițerul- medic îl declară pe omul executat mort. Plutonul de execuție nu 
va pleca până când corpul nu va fi dezlegat de la stâlpul de execuţie şi 
întins în sicriu. Doi oameni din compania întâi vor fi însărcinaţi să 
îndepărteze urmele de sânge. Pentru acest scop vor fi echipați cu cârpe 
şi lopeți. 

Feldwebelul Reincke va fi responsabil cu curățarea stâlpului de 


execuţie şi înapoierea acestuia la magazie. 

Începând cu o oră înaintea momentului execuţiei, până când sicriul 
va fi îndepărtat şi operaţiunile de curăţare vor fi terminate, locul 
execuţiei nu va fi accesibil personalului care nu este însărcinat cu 
servicii legate de execuție. 

Semnat: Heinicke Oberst Şi 

Comandant Fortăreața Germersheim 


SERVICIU DE ESCORTĂ 


— Cum te simţi fără stele? îl întreabă Micuţul pe Feldwebelul 
Schmidt în timp ce străbat împreună câmpiile întinse şi mlăştinoase de 
anghinare. 

— în regulă, în regulă, căposule, mormăie Schmidt, ursuz. S-ar 
putea ca, în curând, să te îndrepţi şi tu spre groapă fără dungi pe umăr. 

— Şi ce dacă? face nepăsător Micuţul, scuipând în vânt. Viaţa la 
Barras”? e a naibii de nesigură. 

— Asta aşa-i, oftează Carl, abătut. Acu' o săptămână, Feldwebel şi 
acu' un rahat, şi totul pentru că am refuzat să trag într-o turmă de greci 
prăpădiţi. 

— Cine-a fost capiul care te-a făcut Feldwebel? întreabă Porta, dând 
din cap şi întinzându-i lui Carl o bucată de cârnat de berbec. Să refuzi să 
împuşti un civil, ce chestie! 

— O să înveţe el la Germersheim să asculte de ordine, rânjeşte 
maliţios Micuţul. 

— Nu cred că-i aşa de rău cum se spune, îngăimă Carl. 

— Ai fost pe-acolo? întreabă Porta, trăgând la el cu coada ochiului. 

— Nu, dosarul meu e curat. 

— Acum e plin de rahat, fiule, spune Porta. 

— Zece ani în coteţul ăla blestemat, strigă Micuţul, vesel. 

Indiferent, Porta taie încă o felie din cârnatul lung de berbec. 

— Pot să-ţi povestesc o grămadă de chestii despre Germersheim 
care nu li se spun copiilor la şcoală. 

— Ştim şi nişte povestioare simpatice despre Torgau, Glatz şi Fort 
Zittau!5, rânjeşte Micuţul, înghițind o bucată de cârnat. 

— Basme! refuză Carl ideea, încăpățânat. 

— O să rămâi uimit, zâmbeşte Porta. l-am văzut pe tipii cei mai duri 
spărgându-se ca nişte coji de ou la cinci minute după ce-au pocnit din 
călcâie în faţa „Cerberului" Heinrich. 

— Te-a luat dracu! strigă Micuţul, punând o mână încurajatoare pe 
umărul lui Carl. Nenorocitul de tine, o să-ţi blestemi zilele că nu i-ai 
curăţat pe grecii ăia, fiule. 

les în şoseaua spre Corint şi încearcă să se alăture vreunui convoi 
de maşini, dar nimeni nu opreşte pentru ei. 

Micuţul trăncăneşte de zor despre păţaniile sale de la Germersheim. 

— Am făcut instrucţie cinci ore încheiate, în apă până la gât, şi totul 
sub comanda personală a lui Gustav cel de Fier. Nu făcusem decât să-i 
scap un ţucal plin în cap, dar să ştii că nu-i băiat rău. E în stare să-ţi rupă 
coastele atât de repede că nici nu simţi. 

— Fereşte-te de „Cerberul" Heinrich, spune Porta cu un zâmbet 
calm. Dacă te aruncă în celula 42, o să intri acolo în pas de gâscă şi o să 


12 Barras — argou pentru Armată 

13 Torgau, Glatz, Fort Zittau — oraşe germane în care se aflau închisori 
militare cărora le mersese faima în timpul războiului datorită regimului 
de detenţie extrem de dur şi chinurilor inumane la care erau adesea 
supuşi deţinuţii 


ieşi tocătură. 

— Lipeşte-te de Ausbildungskompanie!* 3, îl sfătuieşte Micuţul. 
Acolo-i şef „Puricele", Rittmeisterul Lapp. Ţopăie pe nişte picioare de 
tinichea care scârţâie atât de tare că-l auzi venind de la doi kilometri. ŞI 
mai e şi pe jumătate chior, dar asta-i bine pentru că mai tot timpul habar 
nu are cu cine stă de vorbă. 

Cei trei ajung la Corint după-amiaza târziu şi prind un tren de marfă 
spre Atena, unde a doua zi de dimineaţă tocmai ploua, iar expresul de 
Salonic plecase, îşi ştampilează ordinele de serviciu la ofiţerul din gară şi 
se pun de acord, dacă tot erau acolo, să viziteze centrul istoric al 
oraşului. 

— Avem trei săptămâni la dispoziţie, strigă Porta, extaziat. Trei 
săptămâni, drace, cu bani de drum şi merinde! Vă daţi seama ce pot 
face nişte tipi inteligenţi cu aşa ceva? 

Intrară în fiecare cârciumă ce le-a ieşit în cale. 

Carl se teme să nu piardă trenul. 

— la-o uşurel, fiule! spune Micuţul. Noi, superiorii tăi, ne asumăm 
răspunderea. Tu eşti prizonierul nostru şi în curând o să intri la pârnaie. 
Nu uita că durata călătoriei face şi ea parte din sentinţa ta şi orice-ai păţi 
cât eşti cu noi tot e mai bine decât ce-ţi va pregăti „Cerberul" Heinrich 
când va pune gheara pe tine. 

— Nu-i iese din cap că a fost Feldwebel şi că acum doi Obergefreiteri 
îi spun ce are de făcut, zice Porta, înţelegător. 

— E greu, după zece ani de grad, oftează Carl, apatic. 

— Las' că o să ai zece ani la dispoziţie să te obişnuieşti, rânjeşte 
Micuţul. , 

— O să afli acolo ce valoare au însemnele de Obergefreiter. Aştia 
deţin toate cheile. 

Trec prin Ermos Epmoi şi ajung la localul Sintagma, locul de 
întâlnire al aristocrației ateniene. 

Într-un restaurant de trotuar din faţa hotelului Grand Bretagne, 
Micuţul dă cu ochii de un domn obez, legănându-se pe un scaun alb din 
fier. 

— la te uită la dihania aia osânzoasă, răsună strigătul său prin 
preajmă. Îl cercetează cu interes pe omul cel gras. Fesele îi atârnă de 
ambele părţi ale scaunului. 

— Cântăreşte cel puţin trei chintale, gândeşte Porta, cu voce tare, 
mestecându-şi buza de jos. 

— Patru, ghiceşte Micuţul. Aşază-l pe un elefant, şi face bietul 
animal hernie. 

— Şi asta în toiul războiului, cu raţionalizare şi foamete la tot pasul, 
strigă Porta, indignat. Înnebunesc când văd aşa ceva. 

— El foarte mulţi bani. Mult vapoare în Pireu, mult vile pe insule, 
şopteşte precaut un lustragiu. 

Un chelner servil pune cu lingura mure în farfuria grăsanului. Un 
altul presară zahăr şi un al treilea toarnă frişcă. Nici unul nu ascunde 
faptul că se aşteaptă la un bacşiş consistent. 

— Drace, ia uite-l cum mănâncă, face Porta, hămesit. 

— E imoral, spune Micuţul şi înşfăcând o lingură, o repede de 
trei-patru ori în farfurie. Murele zboară în toate direcţiile. 

Milionarul cel obez cade pe spate, scoțând nişte sunete aidoma unei 
locomotive cu abur. 

Se iscă panică. Din partea opusă a pieţii, sclipesc zgărzi de câini 
poliţişti. O patrulă combinată a poliţiei germane şi greceşti se apropie în 
fugă, dinspre Ministerul de război, cu bastoanele ridicate. 

— Oamenii afurisiţi n-au pace, uite-aşa! strigă Micuţul furios, 

punând un bocanc pe burta grăsanului şi lăsându-se cu toată greutatea 
pe ea. 

— Voi veniţi, strigă lustragiul, alergând înaintea lor de-a lungul 
străzii Miltropo. Traversează o curte interioară şi se caţără printr-o 
fereastră deschisă într-o încăpere în care câteva doamne probează nişte 
rochii. 

— Verificăm gazele, spune Porta, ajutându-l pe lustragiu să intre pe 
geam. 

Când apare şi Micuţul, doamnele se pun pe ţipat. 

— Uşurel, uşurel, se hlizeşte Micuţul. Amânăm citirea contorului 
până data viitoare. 

— Târfe stricate! ţipă lustragiul, scuipând pe un portret al regelui. 

— Eşti o fată drăguță, spune Porta, ciupind-o de fund pe una dintre 
ele. 

Aceasta îi strigă nişte blesteme grele şi o bucată de lemn de foc îi 
zboară pe lângă cap. 

— Muierile care înjură şi vorbesc murdar sunt cele mai straşnice, 
afirmă Micuţul, cu un aer de cunoscător. Aveam şi noi una în Sankt-Pauli. 
Cum deschidea gura, cum împroşca cu mizerii. Toţi o credeau o putoare 
din cauza asta, dar se înşelau. Cenuşăreasa ştia ea ce face. A sfârşit-o 
măritându-se cu un baron şi mergând la biserică trasă de patru cai albi. 
De-atunci n-am mai văzut-o pe Reeperbahn, dar proxeneţii de lux o mai 
întâlneau din când în când pe la intersecțiile de la Alster şi-şi scoteau 
pălăriile în faţa ei, cu toate că ea nu catadicsea niciodată să le răspundă. 
A ajuns atât de sus în societate încât nici nu era în stare să tragă adânc 
aer în piept şi să le arunce o înjurătură. Pufnea pe nas sonor, ca o vacă 
atunci când miroase un taur în cur. Tipii din Sankt-Pauli s-au scârbit în 
aşa hal încât întorceau privirea de fiecare dată când o vedeau, ca să nu 
şi-o polueze. 

Ajung în faţa unei agenţii de turism unde „Kraft durch Freude"!5 
anunţă excursii la Veneţia. 

— Măi, ce-ar fi să facem şi noi o excursie şi să ne dăm pe-acolo cu 
gondola? întreabă Porta, arătând spre un afiş colorat. 

— Ai căpiat sau ce? protestează Carl, neliniştit. Nu putem merge la 
Veneţia când avem de mers la Viena. 

— Şi mai zici c-ai fost Feldwebel într-un batalion de cincisutişti! 
oftează Micuţul, clătinând, dezamăgit, din cap. Fă ce-ţi ordonăm, omule, 
pentru numele lui Dumnezeu! Nimeni nu-l poate trage la răspundere pe 
prizonier pentru aranjamentele de călătorie făcute de cei din escortă. 
Cine naiba poate demonstra că n-am crezut că Veneţia e o scurtătură 
către ţinta călătoriei? N-am prea avut note mari la geografie noi, aşa-i? 

Se îndreaptă cu toţii spre Acropole, într-un taxi tras de cai. 

— Acum că tot suntem aici, hai să admirăm priveliştea, e de părere 
Porta. Chiar pe-aici pe unde mergem în clipa asta au trecut odinioară 
legiunile Romei, explică el, cu patos. 

— Şi mai trec şi-acum, spune Micutul, deloc impresionat, arătând 
spre doi Bersaglieri, urcând dealul împreună cu trei fete. 

— Hei, puicuţelor, ce ziceţi de o excursie, strigă Porta, arătându-şi 
ospitalier prohabul. 

Fetele râd şi se urcă în trăsură. Bersaglierii mârâie ca nişte tigri 
flămânzi cărora li s-a luat prada. 

— E ceva de văzut acolo sus? întreabă Porta, arătând spre Acropole. 

— Nu cine ştie ce. Bolovani şi trepte ciuntite, care te-ajută să-ţi rupi 


15 * „Kraft durch Freude" (în traducere: Forţă prin plăcere) — organizaţie 
specială, creată în 1934, în cadrul „Frontului German al Muncii", menită 
să asigure membrilor ei petrecerea timpului liber şi al vacantelor într-un 
mod plăcut prin excursii, călătorii, sport, programe culturale. 


vreun picior. 

— Întoarce, îi porunceşte Porta vizitiului. O să ne povestiţi voi ce-aţi 
văzut pe-acolo, şi în felul ăsta nu mai pierdem timpul. 

Se opresc la un restaurant de mâna a şaptea, proprietatea fratelui 
vizitiului. După cea de-a treia sticlă de vin, Micuţul şi vizitiul dansează 
sirtaki de se cutremură casa. 

— Soţul meu e pe front, spune Sula, o brunetă foarte drăguță. 

— Pe care? se interesează Porta, practic. 

— Nu ştiu, mărturiseşte ea. E ofiţer. Erou grec. 

— Îmi dai voie să te ating? întreabă Porta, chipurile copleşit. N-am 
întâlnit niciodată o soţie de erou. 

Se plimbă cu toţii prin parcul regal, oprindu-se la templul lui Zeus, 
unde mănâncă păsări din pădurile Seich-Sou. Se luminase aproape de 
ziuă în clipa în care păşeau pe scări, în vârful picioarelor, spre 
apartamentul Katinei. 

— Te rog, mergi încet, şopteşte ea. S-ar isca necazuri dacă ar afla 
cineva că ţinem nemți pe-aici. În cartierul ăsta sunt numai comunişti. 

— Ar trebui împuşcaţi, strigă Micuţul, scuipând pe o seceră şi-un 
ciocan grosolane, desenate pe perete. 

— Frontul Roşu! strigă Porta în direcţia unei babe care trage 
iscoditor cu ochiul dindărătul unei uşi întredeschise. 

Femeia mormăie ceva către el şi trânteşte uşa. 

— Partidul are întotdeauna dreptate, rânjeşte Carl, dând un picior 
uşii. 

Apartamentul miroase a parfum ieftin. Sula se aruncă pe spate 
într-un pat larg şi îşi ridică picioarele, descoperind o bucată de coapsă 
goală deasupra marginii ciorapilor. 

Micuţului îi joacă ochii în cap şi o împinge pe Katina pe o blană mare 
de oaie întinsă pe podea. 

Fata ţipă indignată, îşi lipeşte strâns coapsele, îşi trage fusta în jurul 
lor şi o ţine strânsă cu ambele mâini. 

— Aşa, aşa, chiuie Micuţul, satisfăcut. Fetele drăguţe nu-şi scot 
singure chiloţii. Găseşte o pană de gâscă şi începe s-o gâdile sub braţ ca 
s-o facă să dea drumul fustei, dar fata nu se gâdilă. 

— Ce e asta, ce faci tu? întreabă ea mirată. E vreo nouă perversiune 
nemţească? Am avut odată un căpitan care mă zgâria cu un cui. Când 
cuiul lăsa urme pe picioarele mele, îşi dădea şi el drumul. 

— Stai că-ţi las eu nişte urme, fetiţo, promite Micuţul solemn, dar nu 
cu un nenorocit de cui grecesc. O înşfacă de glezne şi o ţine în aer de 
parc-ar fi o găină atârnând spre vânzare într-o piaţă siciliană. 

Katina se cabrează în aer ca un acrobat şi-şi înfige dinţii între 
picioarele lui. Cu un urlet de durere, Micuţul îi dă drumul şi se apucă cu 
ambele mâini de prohab. 

— Trebuie să fac pipi, chicoteşte ea şi aleargă spre closetul incredibil 
de curat ca o măsură de precauţie împotriva bolilor genului. 

Micuţul se năpusteşte pe urmele ei. Din experienţă, se aşteaptă ca 
ea să încerce să evadeze. Corpul său uriaş blochează intrarea, dar ea 
fredonează fericită un cântecel, în timp ce apa pleoscăie în apă. 

Micuţul îşi vâră un trabuc între dinţi şi scoate un nor de fum. 

— Te-ai pişat destul pentru un copil de talia ta, strigă el nerăbdător 
şi, înşfăcând-o de păr, o târăşte înapoi în cameră. 

Fata scoate un țipăt ascuţit, îl pocneşte în fluierul piciorului şi-i 
muşcă aproape complet o ureche. 

— Isuse, mă iubeşte! răcneşte Micuţul, cu vocea lui dogită de bas. 

— Te urăsc, ticălosule! şuieră ea, zbătându-se să scape din 
strânsoare. 

— Mă iubeşti, căţea! zbiară Micuţul, încântat. Dă-mi un pupic! Trage 


de hainele ei, dar acestea sunt făcute dintr-un material rezistent, care nu 
se rupe uşor. Poartă o fustă tricotată care se lungeşte pe măsură ce el 
trage de ea. 

Se rostogoleşte iar şi iar, până când seamănă cu ceva făcut sul. Cei 
doi se luptă îndârijiţi pentru fustă. Haina, bluza şi sutienul au fost de mult 
făcute bucăţi. El are aerul că vrea s-o lege noduri-noduri. Gemetele sale 
de pasiune alternează cu răcnete de durere. Pentru un moment, e în 
genunchi în pat, pentru ca, în clipa următoare, capul să-i atârne dincolo 
de marginea mesei. Amândoi ajung cumva în vârful dulapului enorm. 
Acesta se clatină şi se prăbuşeşte cu un trosnet asurzitor. 

Dintr-odată, amândoi, sunt în bucătărie bând apă. Un urlet de 
groază alarmează toată casa. Micuţul atârnă pe geam afară cu capul în 
jos, în timp ce ea îl pocneşte între picioare cu un sucitor. 

— Porc împuţit, duşman al ţării mele, ţipă ea şi varsă un bidon de 
gaz peste el. 

Porta şi Sula ajung tocmai la vreme, pentru a o împiedica să-i dea 
foc. 

Cu două salturi gigantice, Micuţul şi fata sunt înapoi în sufragerie şi 
reîncep bătălia pentru rămăşiţele îmbrăcăminţii ei. 

— Isuse Hristoase, eşti cea mai grozavă muiere pe care am 
întâlnit-o în viaţa mea, gâfâie Micuţul, muşcând-o de coapsă, dar acum o 
s-o încasezi cu totul. 

Înainte ca ea să se dezmeticească, nu-i mai rămăseseră decât un 
ciorap şi un pantof. O minge încâlcită, formată din bocanci, curele de 
piele, ciorapi, pantofi şi suspensoare, se rostogoleşte până sub pat. 

Pentru o clipă, se lasă liniştea. Apoi se aude un urlet prelung şi patul 
e ridicat de la un capăt încât Carl şi Sula zboară din el. Micuţul goneşte 
prin cameră, prin bucătărie, şi în sus pe scara îngustă, cu Katina 
călărindu-l ca un jocheu. 

După scurt timp, apar din nou, târându-se, Micuţul având buza de 
sus plesnită şi un smoc de păr negru în mână. Se rostogolesc peste 
masă, cad pe podea cu o bubuitură surdă, dar orice-ar face Micuţul, 
Katina se pune de fiecare dată de-a curmezişul. Cu o priză de luptător, îi 
imobilizează mâinile şi picioarele, dar ea se eliberează din nou. 
Continuând lupta lângă fereastră, sunt pe punctul de a se prăbuşi pe 
scara de incendiu. 

— Dacă o să cadă, şopteşte Porta fascinat, o să merg mâine la o 
înmormântare. 

Cei doi îşi redobândesc echilibrul în chip misterios şi cad înapoi în 
cameră. Katina sare în sus şi-n jos pe stomacul lui şi-l pocneşte peste 
faţă cu un pantof cu toc înalt. El o învârte ca pe-un fus, încercând s-o 
ameţească. Se prăbuşesc peste dulap cu un zgomot infernal şi trec prin 
tăblia subţire într-o ploaie de lemne şi aşchii. Dulapul se răsuceşte, uşile 
se deschid şi apare Katina. Micuţul e pe urmele ei, cu un ochi însângerat. 

Carl şi Thea abia au timp să se aplece, când cei doi zboară pe 
deasupra capetelor lor. Micuţul ajunge deasupra, în timp ce ea îşi înalţă 
picioarele, către tavan. Răzbat molfăieli, găfâituri, clipoceli, icnete, parcă 
ar frământa un brutar aluatul. 

— Poate acum vom avea linişte, oftează Porta, încolăcindu-şi mâinile 
în jurul Sulei. Se pun energic pe treabă în patul cel mare. 

Când li se face foame, prăjesc cârnaţi pe balconaşul cel mic. Apoi 
schimbă partenerii. Katina se suie în pat cu Carl, spunându-i că e 
bărbatul pe care îl aşteaptă de-o viaţă. 

Micuţul se întinde pe podea şi susţine că e mort, dar Sula îl trage în 
pat şi se aşază deasupra lui. . 

Thea şi Porta li se alătură. In curând se fac auzite oftaturi şi gemete 
de satisfacţie. 


În mijlocul întregii scene, e sfâşiată o pilotă şi camera se umple cu 
pene mici şi rotitoare, aidoma fulgilor de zăpadă. 

Sula face crampe la stomac de atâta râs. 

Deodată, uşa este izbită de perete cu un trosnet, şi un bărbat uriaş, 
complet chel, năvăleşte în cameră învârtind un peşte uscat în mână. 

Katina, care atârnă de gâtul lui Carl, se smulge brusc şi se porneşte 
să ţipe cât o ţine gura. 

— Porcul ăsta neamt m-a violat! 

— Oare? urlă bărbatul chelios. 

Înşfăcând-o de păr, o pune de-a curmezişul unei canapele 
demodate şi-o bate amarnic cu peştele cel uscat. Apoi ridică capacul 
canapelei, o azvârle înăuntru, îl apucă pe Carl şi-l aruncă peste ea, 
aşezându-se cu toată greutatea ca să se închidă bine. 

— Continuaţi, urlă el sălbatic. Ardeţi-vă până când v-o cădea părul 
şi-o să fiţi pleşuvi ca mine. Daţi-i bătaie, că după aia vă iau eu în primire 
şi vă târăsc prin toată Atena. 

Se prăbuşeşte apoi greoi pe masă. 

— Nevastă-mea-i o curvă, se adresează el văzduhului. Se cuplează 
cu inamicul, scroafa! Îi omor pe amândoi. Al dracului să fiu de n-o fac! 

— Asta-i soluţia, spune Porta, pe un ton amical, împingând o sticlă 
de bere spre soţul dezolat, care zace plângând deasupra mesei. 

— Bătrâna Grecie se duce de râpă, geme el, muierile noastre şi-au 
vârât nasul în nădragii duşmanului. 

— Adevărat, adevărat! (Porta scoate un oftat profund. Oamenii şi-au 
pierdut fundamentul moral. Şi asta pentru că regele vostru v-a părăsit. 

Sula se îmbracă încet. Mai întâi îşi trage ciorapii peste picioarele 
întinse, apoi se zbate să intre într-un corset cu dunguliţe roşii şi negre. 
Se joacă puţin cu sutienul înainte de a-l îmbrăca şi de a-l încheia între 
sâni. Un furou scurt şi negru zace întins peste masă. 

Micuţul stă în genunchi în pat şi o urmăreşte cu interes. Tot mai are 
bocancii în picioare. 

Deasupra mesei, bărbatul cel chel plânge tot mai tare. 

— Strip-tease din cap până-n picioare, îngaimă Micuţul, privind 
fermecat la fată. 

— E îndeajuns ca să-i înţepenească toate degetele până şi unui arab 
castrat, spune Porta. 

— Şi să-l transforme într-un violator, şopteşte Micuţul. 

Sula zâmbeşte şi-şi mişcă fundul în pantalonaşii ei negri şi strâmţi. 
Are tot ceea ce-şi poate dori un bărbat, şi ea ştie lucrul acesta. 

Micuţul scoate becul electric şi-l aruncă în stradă, dar nu se face 
mai întuneric. Nici n-a observat că între timp se luminase de ziuă. 

Un tramvai răpăie pe străzi. Două Messerschmitturi scheaună în 
văzduh. 

Sula se îndreaptă spre uşă, legănându-se şi aruncându-i în trecere 
bărbatului bocitor de pe masă o oală cu apă în cap. Apoi se întoarce şi îi 
aruncă Micuţului, în pat, o jumătate de cârnat. 

— Aici, Fido, rosteşte cu dispreţ. 

Înainte ca ea să apese pe clanţa uşii, au şi ajuns-o din urmă şi au 
azvârlit-o înapoi în pat. Hainele zboară de pe ea mai repede decât şi-ar fi 
putut închipui vreodată. 

Când pleacă cei trei, e aproape întuneric. Omul cu chelie şi cele trei 
fete le fac semne de la balcon. 

Ei merg de-a-ndăratelea pe stradă, răspunzându-le prin semne, 
până când nu-i mai pot zări. 

— O să fie plictisitor după ce nemţii o să părăsească Grecia, spune 
Sula cu un oftat adânc. 

— Pe urmă or să vină englezii, zâmbeşte Thea. Şi cu ei te poţi distra. 


Doar uniforma diferă, restul e la fel. 

Pentru a masca aparențele, când se apropie de gară, îi pun cătuşele 
lui Carl. La urma-urmei e totuşi un prizonier în drum spre puşcărie. 

— Face o impresie mai bună, spune Porta, scuzându-se, în timp ce-i 
închide cătuşele. Uite aici cheia de rezervă, adaugă el, punând-o în 
buzunarul lui Carl. În felul ăsta le poţi scoate urgent dacă pe noi ne 
curăţă careva sau dacă războiul se sfârşeşte brusc şi de bucurie uităm 
să-ţi dăm drumul. 

— Nu le poţi acoperi cu ceva ca să nu vadă toată lumea că-s umflat? 
mormăie Carl, ţinând în faţă cătuşele lucitoare. 

— Nu, omule, nu! declară Porta. Dacă oamenii nu le văd e ca şi cum 
nu le ai. Hai, înviorează-te şi fă pe posomorâtul. Poate-ţi dă careva ceva 
din milă, ceva ce mai apoi să putem împărţi. 

— Dacă ne întreabă cineva, spunem că i-ai dat în cap unui Oberst, 
face Micuţul convins. Oamenilor le plac treburi de genul ăsta. 

— O, Doamne, oftează Carl, amărât. 

— Şi să nu te superi când o să te lovim cu bastoanele pe spinare, 
continuă Porta. Trebuie să arătăm ce va să zică disciplina socialistă în 
armata prusacă. la-ţi figura aia încruntată, îi spune el Micuţului în clipa în 
care păşesc zgomotos în clădirea gării. 

Escorta şi prizonierul reuşesc să stârnească atenţia şi majoritatea 
oamenilor îi aruncă lui Carl priviri pline de compasiune, uitându-se cu ură 
la cei doi însoțitori cu trabucuri. 

— Ăsta ne-ar omori dacă ar îndrăzni, şopteşte Micuţul, fericit, 
suflând un nor de fum în figură unui bărbat mărunţel cu melon. 

O bătrână cu nişte porci în lesă îl mângâie pe Carl pe obraz şi îşi 
plimbă miloasă mâinile pe cătuşe. 

— Îl aşteaptă vremuri grele pe bietul soldăţel! 

Carl încuviinţează din cap. 

— Nu-ţi fă griji, dragul meu. Viaţa pe-aici oricum nu valorează prea 
mult, iar dac-ai împuşcat un ofiţer sau i-ai jefuit pe bogaţi, te aşteaptă un 
loc în rai. 

Îl înghionteşte în coaste pe Porta, furioasă. 

— Dar ăştia de-alde voi care fac hatârurile grangurilor şi duc băieţi 
sărmani la pierzanie or să sfârşească în iad! 

Îl mângâie din nou pe Carl pe obraz. 

— Mergi cu Dumnezeu, soldăţelule. Nu te pot spânzura decât o 
dată. Uite-aici o bucată de brânză pentru lunga călătorie pe-care-o mai 
ai înainte. 

Îi pune lui Carl sub braţ o bucată mare şi rotundă de brânză de 
capră. 

— Târşeloşi, şuieră dei Gefreiten, care joacă zaruri pe-o bancă. 

— Obergefreiter Joseph Porta, se înclină Porta drept răspuns. 

— Trenul, trenul, ţipă lumea îngrămădindu-se pe peron, ca o 
avalanşă. 

Poliţia civilă şi militară încearcă în zadar să menţină ordinea. Femeia 
cu porcii vine de-a lungul trenului în goană ca un berbece. Porcii guiţă ca 
turbaţi. 

— Crezi că asta-i una dintre călătoriile de le zice „Kraft durch 
Freude"? întreabă mirat Micuţul şi-şi roteşte braţele ca o morişcă pentru 
a-şi face loc prin mulţime. 

Conductori transpiraţi aleargă în lungul trenului, trântind uşile. 
Bagajele sunt aruncate prin ferestre şi proprietarii se caţără după ele. 

Trenul se urneşte. S-au urcat toţi şi nu mai încape un ac. Toţi, cu 
excepţia a doi grăsani de poliţişti militari. 

— Trebuie să urcăm şi noi, strigă ei. 

Încearcă să sară înăuntru, dar nimeni nu le face loc. Unul cade în 


nas pe peron şi casca de oţel i se rostogoleşte sub tren. 

În gara din Lamia, Crucea Roşie distribuie carne de porc, fasole şi 
cafea turcească. Porta, bineînţeles, face rost de trei porţii. 

Trenului i se ataşază un vagon-închisoare, un vagon lung de marfă, 
cu uşi zdravăn zăvorâte şi cu guri de ventilaţie. 

— Dachau, Buchenwald, spune Porta, lingându-şi gamela. Mă întreb 
dacă le-or da şi lor fasole. 

— Un şut în cur, asta le dau, mormăie acru un infanterist. 

O soră de la Crucea Roşie îl raportase că a încercat să facă rost deo 
porţie în plus. Asta îl va costa un an fără permisii şi de trei ori câte trei 
zile de carceră. 

— Soră de caritate, cică. Pe bune că e, oftează un prizonier. Să mori 
de râs, nu alta. 

La Salonic, trenul aşteaptă ore în şir şi e încontinuu cercetat. Târziu 
după-amiază, se anunţă că nu va pleca până a doua zi, deoarece calea 
ferată a fost aruncată în aer. Soldaţii pot merge la barăci după raţii. 
Civilii aprind focuri pe peron ca să-şi pregătească mâncarea. 

După o noapte plăcută în oraş, cei trei ajung la gară numai ca să 
afle că reparația liniei va fi gata doar peste trei zile. 

Un poliţist militar pistruiat şi morocănos le ştampilează actele. 

— Escortă şi prizonier, buchiseşte, el şi priveşte fericit la cătuşele lui 
Carl. Ce-a făcut maimuţoiul ăsta? 

Porta îşi dă seama că adevărata crimă — refuzul de a executa 
ordinul — nu-l va impresiona îndeajuns pe copoiul pistruiat şi se 
lansează, în stilul său caracteristic, într-o poveste sângeroasă. 

— Un monstru, un adevărat monstru, asta e, spune el înghiontindu-l 
pe Carl. Omul ăsta şi-a împuşcat maiorul, a spintecat burta comandantu- 
lui său de companie şi i-a halit ficatul şi ochii. Se pregătea să-i facă de 
petrecanie şi Hauptfeldwebelului său, când a fost prins cu organul şi cu 
boaşele omului în mână. Un maniac religios. (Porta îşi dă ochii peste cap 
şi se bate cu degetul la tâmplă.) Nebunul credea că va putea salva 
lumea împiedicând poporul german să se reproducă. 

— Nebunie curată! face copoiul uluit. Nu-i aşa uşor să ne împiedici 
pe noi, germanii. 

— Te cred, încuviinţează Porta, dar el a fost membru onorific al 
societăţii „Fără război", aşa că, probabil, i se părea logic să încerce. 

— Unde îl escortaţi? întreabă polițistul, incapabil să-şi desprindă 
ochii de la Carl. 

— Germersheim, zâmbeşte Porta, amabil. O să-i scoată sufletul din 
el pe-acolo. 

— Asta şi merită, decide polițistul, răguşit. Taică-miu e Hauptfeldwe- 
bel într-o adunătură de infanterie. 

— Şi încă nu şi-a pierdut pendula? rânjeşte Micuţul, izbind vesel cu 
pumnul în masă, făcând toate ştampilele să danseze. 

Puțin mai încolo, în oraş, sunt opriţi de un Leutnant pentru că n-au 
salutat regulamentar. Trebuiră să-l încătuşeze pe Carl de un stâlp şi să 
treacă de patru ori prin faţa Leutnantului salutând corect. In urma 
acestei întâmplări, încep să-i salute pe toţi cei care poartă uniformă, 
inclusiv pe poştaşi şi pe îngrijitorii de parcuri. 

După o vreme, intră cu toţii la „Vulturul semet", ca să-şi odihnească 
braţele şi să bea bere. 

— Sper că n-o s-o iei la sănătoasa şi să ne bagi în belea cu Poliţia 
militară, îl atenționează Porta pe Carl, în timp ce-i scoate cătuşele. 

— Ar şterge-o ca din puşcă, dac-ar avea ocazia, comentează 
Micuţul, izbind cu halba în tejghea. 

— Opriţi gălăgia! strigă proprietarul, un Volksdeutscher!€, cu 

emblema partidului la butonieră. 

Caraba uriaşă a Micuţului îl înşfacă de cravată. 

— Cu ce drept ne dă o lepădătură de Volksdeutscher ordine nouă? 

— Hai, plimbă ursul, strigă cârciumarul furios, eliberându-se din 
strânsoare. Pot chema Poliţia militară cât ai zice peşte. 

— Poliţia militară? izbucneşte Porta, aruncându-şi automatul pe 
tejghea şi trântind lângă el o banderolă a copoilor militari. Auzi. Poliţie 
militară! Cu cine dracu-ţi închipui că stai de vorbă? Noi suntem Poliţia 
militară, idiotule! Tacă-ţi gura aia spurcată pentru ultima oară, sau vei fi 
tu ăla arestat. la spune, vrei să fii executat în propria-ţi budă? 

— Hai să ne cărăm de-aici, zice Micuţul, scuipându-l în faţă pe 
cârciumar. Caralii cinstiţi ca noi nu pot bea bere în văgăuna asta. 

— Mulţam pentru băutură, încuviinţează Porta, plecând fără să 
plătească. 

Se duc cu toţii la „Sânul ospitalier", ceva mai la vale, unde servesc 
chelneriţe. 

— Noi suntem Poliţia, tună Micuţul, aplecându-se peste tejghea, în 
aşa fel încât toată lumea să-i poată admira banderola Poliţiei militare. 

— Ce doresc domnii? întreabă ospătăriţa, ridicând cotul Micuţului ca 
să lustruiască tejgheaua. 

— Trei amestecuri, comandă Porta, punând automatul pe tejghea. 

— Saltă fierul ăla! şuieră ospătăriţa. 

— Nu cotizezi la fiare vechi? întreabă Micuţul. Cu aşa ceva îţi poţi 
lichida datoriile. 

Porta îndepărtează arma fără o vorbă. 

Fata toarnă în trei halbe pe jumătate bere, apoi şliboviţă şi suc de 
roşii, după care le amestecă folosindu-se de o baghetă de sticlă. 

Îşi urează unii altora sănătate, şi golesc halbele dintr-o înghiţitură 
prelungă. 

— Are un gust scârbos, icneşte Carl, da-şi face efectul rapid. 

— Până în clipa asta mă îndoiam că pământul se-nvârteşte, spune 
Micuţul, uluit, dar acum chiar simt că o face. Ţineţi-vă bine de masă, 
băieţi, să nu cădeţi de pe el. 

Cântă „Die Zeit Kennt Keine Wiederkehr", în timp ce împleticesc de-a 
lungul străzii Metropolis în direcţia bordelului „Curcanul verde". In mod 
inexplicabil însă, aterizează la secţia de poliţie de pe strada Nicodemus, 
unde îşi strâng mâinile cu poliţiştii greci, uimiţi, şi spun că au fost rugaţi 
să le transmită salutări de la prieteni anonimi. 

— Când or să te spânzure, o să ai dreptul la niţică mântuire 
sufletească, susţine Micuţul pe la miezul nopţii, în timp ce stau toţi trei 
aşezaţi pe marginea unei fântâni arteziene, pescuind peştişori aurii pe 
care-i mănâncă de vii. 

— Regulamentul militar prevede toate posibilităţile, sughite Porta 
aprobator. 

Micuţul cade în fântână, încercând să demonstreze că e în stare să 
stea pe buza ei într-un picior şi cu celălalt la spate. 

— Mult zgomot pentru nimic, explică Porta unui public invizibil. 

— Să nu-ți închipui că ai putea scăpa de noi, bolboroseşte, 
ameninţător, Micuţul, înşfăcându-l de guler pe Carl şi trăgându-l în 
fântână. Să nu crezi că suntem doar nişte sălbatici, cu creierii între 
picioare. 

— Noi, şi împreună cu noi Armata, nu ne jucăm când e vorba de 
servicii de escortă, zbiară Porta, cu degetul ridicat. 

Se împleticesc pe stradă, salutând un pisoi căruia i se adresează cu 
„Herr General". 

— Aha, aici erai? ţipă Porta, aruncându-se de gâtul unui domn care 


de origine germană şi vorbitori de limbă germană, cetăţeni ai altor state 


tocmai trecea pe-acolo, întorcându-se de la amanta lui. Va trebui să dai o 
raită pe la şcoala de infanterie din Hammelsburg ca să înveţi să haleşti 
bocanci vechi milităreşti la micul-dejun. 

— Mai târziu, în viaţă, e foarte folositor pentru oricine, sughite 
Micuţul. 

— Cavaleria e baza, îngaimă Carl, fericit, încercând să se caţere pe 
un gard de fier şi căzând, în repetate rânduri, de partea cealaltă. 

Civilul se smuceşte şi pleacă grăbit în josul străzii. 

— Salutări mamei, strigă Porta după el, numai tu şi cu mine ştim c-a 
fost nemţoaică. 

— Trebuie să instituim un exemplu, spune Micuţul când se trezesc, 
în zori, în mijlocul pieţii de legume. 

Din toate părţile sosesc căruţe de la ţară. Îşi propteşte ţeava 
pistolului său P-38 în fruntea unui măturător de stradă, care moţăie 
sprijinit în coada măturii. 

— Ce-ai zice dacă te-aş împuşca? Ti-ar plăcea? 

— Heil Hitler! Heil Hitler! ţipă măturătorul. Sunt singurele cuvinte în 
germană pe care le ştie. A descoperit că merg de minune la majoritatea 
soldaţilor germani. 

Micuţul coboară pistolul şi-l îmbrăţişează, căzând într-un tomberon, 
de unde de-abia îl scot câţiva oameni. 

— La Bruxelles, am pus mâna pe un grup deghizat în uniforme ale 
Armatei Salvării, îi explică Porta unui zarzavagiu. 

— Salvaţionişti! urlă Micuţul. Îmi place când aud de ei. Sunt drăguţi. 
Când e cazul, se duc la spânzurătoare fără să crâcnească. 

Trenul opreşte la Stoby. Partizanii au aruncat şinele în aer. Unităţi ale 
poliţiei croate spânzură trei civili de stâlpii de telegraf. Cineva trebuie s-o 
încaseze în locul partizanilor, care au scăpat. 

În depărtare ţăcăne puştile-mitralieră. 

— lar mai lichidează un tren, spune ofiţerul conductor, bătându-l pe 
umăr pe mecanic. Ai avut noroc, maiorule, c-ai întârziat la Salonic. 

Dintr-un vagon iese o femeie care aleargă, ţipând. Pe urmele ei, un 
soldat beat, fără veston şi cu prohabul larg deschis. 

Un infanterist rezemat de un stâlp, mestecând o bucată de pâine, 
întinde un picior, ca din întâmplare, şi soldatul se dă de-a berbeleacul pe 
peron. Doi indivizi din paza gării se aruncă asupra lui ca nişte lupi 
flămânzi. 

— Îi iau eu actele, maiorule, ca să-i anunţăm unitatea când l-om 
spânzura? întreabă ofiţerul conductor. 

— O să-l spânzurați? face mecanicul, uimit. 

— Bineînţeles, aici suntem în campanie. Un frumuşel de consiliu de 
război fulger în care un ofiţer şi doi soldaţi vor analiza cazul. Fireşte, 
soldaţilor li se va spune dinainte care va fi verdictul. Am improvizat o 
spânzurătoare în dos, la grajduri, nu cine ştie ce, doar un buştean pus pe 
nişte bârne. Putem spânzura zece inşi dintr-odată. Călăul nostru, un civil, 
încasează cinci mărci pentru fiecare om şi e foarte mulţumit. 

— Doamne! exclamă mecanicul, ştergându-şi sudoarea de pe 
frunte. Şi nu crezi că într-o zi veţi avea necazuri din cauza asta? 

— De ce oare? întreabă ofiţerul mirat. Curțile noastre marţiale sunt 
regulamentare şi toate cazurile se înregistrează. Persoanele executate 
sunt îngropate în pământ sfinţit. Totul e-n perfectă ordine. Noi nu suntem 
ca ăia din SD. Cei mai răi dintre cei răi sunt trataţi aici legal şi, aş putea 
spune, chiar cu căldură -sufletească. 

Spre seară, trenului i se ataşază câteva vagoane de marfă pe care 
sunt montate tunuri cu tragere rapidă. 

În faţa locomotivei sunt cuplate două vagoane descoperite, pline cu 
saci de nisip, ca măsură de protecţie împotriva minelor. Prizonierii sunt 


aşezaţi peste saci. Dacă linia e minată, ei vor fi ucişi primii. 

Trenul porneşte, târziu în noapte. Nu ia viteză până când nu intră în 
Valea Strumei. Aceasta este considerată porţiunea cea mai periculoasă a 
traseului. 

Prizonierii de pe vagoanele descoperite din faţă sunt puternic 
iluminaţi, ca un avertisment pentru partizani. Încet-încet, pasagerii 
adorm. 

Porta joacă zaruri cu un fruntaş de la Marină. Are de recuperat o 
restanţă de plată de vreo doi ani, şi reuşeşte. 

La ultima aruncătură, trenul e zguduit de fulgerul unei explozii. 
Scrâşnet de fiare şi trosnet de lemne creează un vacarm îngrozitor. 
Tunurile sincronizate ripostează instantaneu şi cascade de flăcări 
luminează povârnişurile munţilor. Tremurul puternic al exploziilor zguduie 
întreaga vale a Strumei, mitralierele latră furioase, aruncând dâre 
fosforescente spre valul de figuri întunecate, care coboară pantele, 
azvârlindu-se în râul înspumat. 

— Ne vedem în groapa comună! strigă Porta, sărind prin geamul 
spulberat, urmat de Micuţul şi de Carl. 

Un ciob de sticlă i-a retezat aproape complet capul marinarului, 
precum o ghilotină. Întregul compartiment e împroşcat cu sânge. 

Porta şi Micuţul se târăsc până sub vagonul pe jumătate răsturnat. 
Carl se îndreaptă în goană către o movilă, unde zace o mitralieră 
părăsită. Încarcă rapid şi trage rafale scurte înspre partizani, care se află 
acum dincoace de râu. 

Câteva mortiere scuipă grenade. Pentru o clipă, atacul e respins, dar 
alte şi alte valuri se năpustesc de pe râpele şi povârnişurile munţilor. Par 
inepuizabili. Neîntrerupt, figuri întunecate se aruncă înainte. 

Cei de la mortiere reuşesc să regleze tirul şi opresc atacul. Urlete 
ascuţite sfâşie noaptea care ascunde masacrul pe toată lungimea căii 
ferate. 

Atacatorii se retrag la fel de brusc cum au şi apărut. 
Gloanţe-trasoare le muşcă urma. Grenade de mână zboară prin aer, iar 
flacăra albastră a exploziilor dislocă stânci şi răscoleşte pământul. Pentru 
o fracțiune de secundă, retina înregistrează imaginea unui corp uman 
suspendat în aer. Se aude un urlet prelung de moarte. 

În apropierea căii ferate, într-o cazemată veche, s-au adăpostit 
câţiva partizani. O legătură de grenade smulge din ţâţâni uşa de oţel. 
Câteva cocteiluri Molotov dispar în întuneric. Urmează o explozie 
înfundată şi prin nişele de tragere răzbat flăcări. Supraviețuitorii se 
împleticesc afară, cu hainele arzânde, devenind ţinta mitralierelor. 

Porta îşi şterge sudoarea de pe faţă şi se târăşte de sub vagon 
împreună cu Micuţul. Obrazul lui Carl a fost sfâşiat de o bucată de 
şrapnel. Un sanitar îi închide rana cu două fâşii mari de leucoplast. 

— Pe toţi dracii! strigă Carl. Se cheamă că suntem în serviciu de 
escortă şi, conform regulamentului, prizonierul trebuie să ajungă la 
destinaţie nevătămat. Partizanii ăştia nu par să fi citit regulamentul. 

O explozie asurzitoare sparge liniştea şi flăcări albastre ţâşnesc spre 
înălţimi. E ca şi cum întregul munte ar fi sărit în aer. Bolovani enormi se 
rostogolesc pe povârniş, ducând cu ei, în adâncuri, partizani şi soldaţi 
germani. Cu un bubuit prelung, avalanşa trece peste tren, smulgând 
câteva vagoane şi aruncându-le în râu. 

— Doamne Atotputernic! face Micuţul, gâtuit de emotie, dacă n-am 
fi avut norocul diavolului în persoană, n-am mai fi trăit până la vârsta 
asta. 

Într-o oră, totul se termină. Partizanii dispar în noapte, în urmă nu 
rămân decât morţii. 

Locomotiva cea mare e neatinsă. Pistoanele ei pompează cuminţi şi 


un şuvoi subţire de abur ţâşneşte dintr-o parte. 

Mecanicul şi fochistul sunt morţi. Cadavrul unuia dintre ei atârnă în 
deschizătura uşii, cu capul pendulându-i inert. Celălalt zace întins pe 
cărbuni, cu beregata tăiată. Erau sârbi, ucişi de către alţi sârbi. Îl ajutau 
pe duşman. 

Personalul civil al trenului a dispărut fără urmă. Au fost luaţi de 
partizani şi ca un avertisment, înainte de căderea serii, corpurile lor 
mutilate vor fi găsite pe străzile celui mai apropiat oraş. 

Cazacii lui Vlasov ajung la faţa locului pe cai asudaţi, spintecând 
leşurile cu săbiile lor lungi. Un Rittmeister german, în uniformă 
căzăcească, primeşte ordine de la comandantul trenului. 

— Es-ca-dri-i-i-lă, v-aliniaţi! Înainte! ţipă el cu o voce spartă. 

Multă vreme după ce aceştia s-au mistuit în depărtare, se mai poate 
auzi tropotul copitelor. 

În zare se înalţă o flacără şi se fac auzite mitraliere furioase. 

— Acuma-i măcelăresc şi pe ei, mormăie un Feldwebel de la Pionieri, 
continuând să-şi curețe arma. 

— Cine pe cine măcelăreşte? întreabă Porta, cu dispreţ. 

— Cazacii pe partizani, rânjeşte Feldwebelul, mulţumit. 

Vântul se joacă prin vagoanele devastate, suflând asemănător 
corzilor unei mandoline prost acordate. Câinii pornesc să latre. Soarele, 
răsărit deasupra munţilor, îşi trimite razele fierbinţi peste trenul distrus. 
Cadavrele de pe coastă încep să se umfle. Milioane de muşte roiesc în 
sclipiri negre-albăstrui şi se hrănesc din rănile larg-deschise. 

— Războiul e un sezon bun pentru muşte, spune Porta, gonind un roi 
de pe un braţ smuls. 

Mâinii îi lipsesc trei degete. 

— Mă întreb unde-o fi restul, face Micuţul, interesat. 

— Dracu ştie, spune Carl, dar trebuie c-a fost marinar. la uite câte 
tatuaje! 

Porta ridică braţul şi îi examinează mai atent tatuajele. 

— A fost la Bankok. Desenul ăsta e chinezesc. Păcat că un 
asemenea braţ artistic va fi mâncat de un roi de muşte de rahat 
iugoslave. 

Micuţul se tolăneşte comod pe spate, îşi vâră mâna sub cămaşa sa 
jegoasă şi scoate la iveală un pachet turtit de ţigări. Scoate nerăbdător o 
ţigară şi o apucă între buzele însângerate care au fost recent în contact 
cu un pat de puşcă. Fără o vorbă, întinde pachetul celorlalţi doi. Ţigările 
sunt de tipul celor care se fumează în marina engleză. Le-a luat de la un 
partizan mort. 

— Aşa întins şi cu o ţigară bună, mai-mai că-ţi vine să uiţi de 
războiul ăsta sângeros, spune Carl, visător, întinzându-şi picioarele pe o 
uşă smulsă. Aţi observat cât e de plăcut pe-aici? 

— Al naibi de plăcut, spune Porta, mulţumit, împingându-şi cutia 
măştii de gaze sub cap, drept pernă. 

— Poate că scârba asta de război s-a terminat cât am stat noi 
culcaţi pe-aici, visează Micuţul. Durează mult până să ajungă ştirile 
într-un loc ca ăsta. 

— Aş avea chef de-o negresă grasă, râde Porta, obscen, suflând 
fumul pe nas. 

— Câte târfe or fi pe lume, toate-s ocupate la ora asta, afirmă 
Micuţul, slobozind o băşină prelungă. 

— Târfele ar trebui să ne fie distribuite de la popota Armatei, e de 
părere Porta. 

— Vezi şi pune mâna pe cât poţi de multe cât mai suntem în 
călătoria asta de escortă, îi spune Micuţul lui Carl. Din clipa în care-o să 
te trezeşti la pârnaie, prietene, fii sigur că nu mai pupi niciodată aşa 


ceva. 

— Cum adică, niciodată? întreabă Carl, scoțând ţigara din gură. În 
zece ani o să fiu din nou liber. 

— O să te omoare, fiule, prooroceşte Micuţul, ascultă ce-ţi spun. Pe 
toţi ăştia cu şederi lungi îi curăţă. Or să te bage într-o unitate de 
dezamorsare a minelor şi acolo o s-o duci cinci zile dacă eşti foarte 
norocos. 

— De ce m-ar omori dacă-mi văd de treabă? 

— Oricine care face purici pe-acolo mai mult de-un an vede prea 
multe, afirmă hotărât Micuţul. Oficial, nu există închisori în Germania, nu 
uita că suntem un stat socialist cu tentă de dreapta. 

— Ce porci, oftează Carl. 

— Acum spui adevărul! râde Porta. Noi am descoperit asta de mult, 

— Când lucrezi în gropile comune, abia atunci trebuie să fii cu 
ochii-n patru, explică Micuţul. E posibil să te îngroape şi pe tine laolaltă 
cu morţii adevăraţi. 

— Ai văzut tu aşa ceva? întreabă Carl, cu îndoială. 

— N-am văzut nimic, rânjeşte Micuţul. Am citit despre asta în 
poveştile fraţilor Grimm. 

— N-o să ajung între mine şi nici în gropile comune, spune Carl. Nu 
mă prezint voluntar pentru nimic, chit că mă vâră la carceră zece ani. 

— Habar n-ai ce spui! râde Porta, sarcastic. O să vrei să haleşti şi 
rahat, numai să te scoată din celula aia. 

— N-o să dureze decât jumătate din zece ani, spune Carl. Războiul 
se va termina în cinci ani şi o să mărşăluiesc acasă ca un erou. 

— Poate, răspunde Porta sceptic, ridicând din umeri. 

— Cum ar trebui să arate târfa aia neagră de care vorbeai? întreabă 
Micuţul, revenind la lucruri mai interesante. 

— Nu prea grasă şi cu plete lungi şi negre, spune Carl. Nu le pot 
suferi pe muierile creţe. 

— La naiba cu părul, rânjeşte Porta. Nu asta cauţi la ele. A mea să 
fie grasă şi cu nişte muşchi la ţâţe care să-ţi rupă falca dacă ţi le repede 
în mutră. 

— Eu vreau una lungă şi slabă care să dea din cur, urlă Micuţul, 
vesel. Am auzit că fetişcanele negre sunt cele „mai grozave din lume. 
Când şi-or mişca o dată coapsele, ţi se face de poţi scoate dopuri cu ea, 
în vecii vecilor, amin! 

Un proiectil de semnalizare explodează departe, pe cealaltă coastă 
a muntelui, dar sunetul nu ajunge până la ei. 

— lar pun ceva la cale bandiții ăia, e de părere Micuţul. Nu trag ei cu 
rachete numai ca să admire nişte culori drăguţe. 

— Crezi că se vor întoarce? întreabă Carl, neliniştit. 

— Nu se lasă până când nu împrăştie trenul ăsta peste toată Valea 
Strumei, afirmă Micuţul, cu tărie. 

— Propun s-o ştergem urgent, înainte de-a începe hora, spune Porta. 
La urma-urmei, nu prea avem motive de întâlnire cu indivizii ăia. 

— Ai căpiat? Asta-i dezertare, şopteşte Carl, îngrozit. Nu pot face 
una ca asta. Mi-am făcut întotdeauna datoria de soldat. 

— Probabil că din cauza asta ai încasat zece ani, rânjeşte Micuţul. 
Te-ai născut într-un pat prea alb. Fă ca noi şi-o să fie bine. 

— Fă-ţi boarfele şi la drum! hotărăşte Porta, ridicându-se ferm. Sunt 
câteva cutii cu proiectile în vagonul ăla stricat O să arunc un ou într-una 
din ele, şi-n clipa în care pornesc şi bubuie facem paşi. Or să se uite cu 
toţii în direcţia aia şi n-o să bage nimeni de seamă că executăm o 
retragere tactică. 

— Asta ne poate scurta de-un cap, oftează Carl, resemnat. 

— Sau ne poate prelungi vieţile, spune Porta, cu un rânjet scurt. 


— Băieţii deştepţi părăsesc întotdeauna corabia în prima barcă de 
salvare, filosofează Micuţul, ridicând o grenadă de mână de pe jos. 
Căpitanul e idiotul care pleacă ultimul. 

Carl îl priveşte îngrozit cum deşurubează capacul albastru al 
grenadei. 

— Ţineţi-vă chiloţii! face Micuţul, fericit. Vine furtună. 

Îşi leagănă braţul şi grenada cade cuminte între cutiile cu proiectile. 

Râde, mai-mai să se-nece în clipa în care se ridică în văzduh rachete 
de semnalizare şi flăcări, şuierând printre vagoane şi cărucioare. 

— Pa şi pusi, dragilor! Cheia e sub preş, strigă Porta, luând-o la 
sănătoasa. 

Un automat latră furibund şi gloanţele răscolesc pământul chiar în 
spatele Micuţului, care s-a încurcat în nişte sârmă ghimpată. 

— Iob tvoie mati! urlă el şi, răsucindu-şi automatul, goleşte tot 
încărcătorul înspre tren, în timp ce toată lumea se aruncă la adăpost. 
Eliberându-se din sârma ghimpată, goneşte şi el pe urmele celorlalţi. 

Cu răsuflarea tăiată, aterizează într-o crevasă îngustă din pământ. 

— Ce mai duş de oţel! blesteamă el. Ticăloşii au tras în mine. Un 
neamt de-al meu. 

— Toţi germanii sunt nemernici, spune Porta, dar nu-ţi pierde, 
vremea cu asemenea consideraţii. O să fie aici în câteva minute. In clipa 
de faţă suntem mai în siguranţă la partizani decât la ai noştri. 

— În ce rahat m-aţi băgat, afurisiţilor! spumegă Carl. Să fiu 
împuşcat ca un dezertor mizerabil înainte de-a ajunge măcar la puşcărie! 
Gâfâind, îşi croiesc drum prin desiş şi ajung într-o vale lungă. În 
clipa în care ies de după o stâncă, le şuieră gloanţe deasupra capetelor. 
Sus, pe creasta dealului, stă comandantul trenului, ameninţându-i cu 

automatul. 

— Ne ducem după ajutoare, domnule! zbiară Porta, încurajator, 
agitându-şi jobenul galben. 

— Înapoi, porcilor! urlă maiorul, răguşit. 

— Tot acasă-i cel mai bine, răcneşte fericit Micuţul şi dispare după 
un paravan de stânci din preajmă, nu înainte de a-i face un semn de 
rămas-bun comandantului. 

Mărşăluiesc toată ziua, ocolind satele şi şoselele. 

Spre miezul nopţii, cerul se aprinde şi o explozie prelungă, 
răsunătoare, cutremură pământul. 

— Ăsta a fost trenul, spune Micuţul, privind înapoi. 

— Deci nu mai e nevoie să chemăm ajutoare, face Porta. 

— Atunci asta-i tot! râde Micuţul. 

— Ghinionul celor care-aşteaptă, spune Carl, încet. 

— Întotdeauna ghinionul e de partea celor care aşteaptă, răspunde 
Porta, desfăcându-şi braţele, dar epocile mari cer sacrificii pe măsură. Ce 
vrei, aparţinem unei generaţii ghinioniste. 

După un scurt răgaz, pornesc mai departe şi a doua zi de dimineaţă 
ajung în dreptul unei şosele largi. Când se pregătesc să intre pe ea, 
Micuţul ridică mâna şi se aruncă în şanţ. Un Mercedes negru cu trei osii 
trece, în plină viteză, pe lângă ei şi opreşte un kilometru mai încolo, la o 
fermă. Din maşină sar cinci bărbaţi în uniforme cenușii. 

Se aude o rafală scurtă de automat. Pe urmă se lasă din nou 
tăcerea. 

— Fantome ale SD-ului, şopteşte Micuţul. Pe onoarea mea de Ober- 
gefreiter al Marii Germanii, dacă ăştia nu-s vânători de capete. 

— S-o ştergem, bâlbâie Carl, nefericit. 

— Păi asta şi facem, rânjeşte Porta, cu nepăsare. 

— Ce-ar fi să le şutim gondola? întreabă Micutul, plescăind, 
gânditor, din limbă. 


— E mai puţin obositor să conduci decât să mergi, afirmă Porta. 

— Să nu vă-nchipuiţi că mă amestec în furtul unei căruţe chiar de 
sub fundul Gestapoului, protestează vehement Carl. 

— Nu ţi-a cerut nimeni părerea, hotărăşte brusc Porta! Eşti un 
prizonier sub escortă. Poţi să te dai şi cu curul de pământ, până una-alta 
execuţi ce spune escorta sau vei fi tu însuţi executat pe loc. 

— Şi acum, îţi ordonăm să mergi într-un Mercedes negru! comandă 
sever Micuţul. Prizonierii trebuie să asculte de ordine. Unde-am ajunge 
altminteri? 

— Sunteţi amândoi nişte descreieraţi, strigă Carl, bătând furios cu 
piciorul în pământ. Când o să ajungem la Germersheim, o să înşir totul 
într-un raport. 

— Raport? râde Porta din toată inima. Va fi un roman. Şi nimeni no o 
să creadă o iotă. 

— O să-l trimită la balamucul din Gressen, e de părere Micuţul. 

Se apropie precauţi de imensul Mercedes mirosind de la o poştă a 
Gestapo, parcat sub un copac. 

Carl se ghemuieşte pe bancheta din spate, blestemând, cât pe ce să 
izbucnească în lacrimi, de frică. 

Purtând o banderolă şi o insignă a Poliţiei militare, Porta ţopăie în 
vârful picioarelor, înconjurând de câteva ori maşina. 

— N-o s-o fac, şopteşte Carl, încăpățânat, înghiontindu-l pe Micuţul. 

— Atunci rămâi aici şi explică Gestapoului cine-a fugit cu gondola 
lor, rânjeşte Micuţul. O să fie atât de încântați încât o să toarne la plumb 
în tine până o să-ţi iasă pe dincolo. Şi pe urmă or să te halească la 
micul-dejun. Nu ştiu dacă ai aflat, dar asta fac ei cu prizonierii. 

Porta le face semn cu mâna. 

— Sunt patru canistre cu benzină de rezervă, şopteşte el. Cu căruţa 
asta ajungem la porţile iadului. 

— Probabil că ştie şi drumul, spune Carl. Să furi de la Gestapo, 
Doamne Sfinte! O să albesc de tot până la Germersheim. 

— Am încurcat-o dacă n-au lăsat cheile în maşină, face Micuţul, 
vesel. Ai crede că vor să scape de ea. Mă-ntreb dacă n-au furat-o şi ei, la 
rândul lor. 

— N-o să ajungem prea departe cu numerele astea ale SS-ului, 
bâiguie Carl, nenorocit. Şi mai sunt şi negre. Pute a Gestapo de la un 
kilometru. 

— Şi cine zice că nu suntem de la Gestapo? întreabă Micuţul. 
Ticăloşii ăia umblă şi ei în uniforme ale Armatei. 

— Ar trebui s-o împingem puţin mai la vale, spune Porta, deblocând 
frâna de mână. 

Pietrişul zornăie sub cauciucurile late. 

— E a naibii de grea, mormăie Micuţul, punând umărul la spatele 
maşinii. 

Porta se strecoară la volan, iar Micuţul sare cu îndemânare peste el 
şi ocupă locul de lângă şofer. Cu mâneca îşi lustruieşte grijuliu plăcuţa în 
formă de semilună a Poliţiei militare. 

Carl se caţără pe bancheta din spate, ghemuindu-se cât poate de 
mult. 

— Ţine-mă, Doamne! şopteşte el, pierdut. 

— Şi acum trebuie să pornim, copăcel-copăcel, zice Porta, bâjbâind 
pe la bordul maşinii. 

— E o splendoare, face Micuţul, cu admiraţie, mângâind căptuşeala 
portierei. Ce mi-ar mai plăcea să mă plimb pe Reeperbahn cu dulceaţa 
asta. Nemernicul ăla de Nâss o să-şi piardă pardesiul de piele şi pălăria 
lui cu boruri lăsate când m-o vedea. 

Motorul tuşeşte scurt în clipa în care Porta răsuceşte cheia în 


contact. Lor li se pare ca un urlet, dar nici măcar găinile din preajmă nu 
reacţionează. 

Porta apasă ceva mai tare pe acceleraţie, iar motorul geme încet şi 
emană un miros puternic de petrol. 

— Dacă vin SS-iştii, îi dau drumul, şuieră Micuţul, punându-și 
automatul în poziţie de tragere. 

Carl îşi muşcă mâinile cu disperare şi înalţă o rugă fierbinte către 
ceruri, cu toate că nu e credincios. 

— Ce dracu se-ntâmplă? întreabă Porta, ştergându-şi sudoarea de 
pe faţă. Chestiile astea de înaltă compresie pornesc de obicei numai 
când te uiţi la ele. 

— Poate că n-ar fi rău s-o întindem, spune Micuţul, suflându-şi nasul 
cu degetele. Chiar dacă suntem un fel de Poliţie militară, o să fie cam 
complicat să le explicăm ălora din SS ce facem noi aici, în maşina lor. 

— Nu înţeleg, oftează Porta, dând din cap. S-o fi înecat motorul? 
Pute ca un câmp petrolier arăbesc. 

— la încearcă să demarezi brusc, sugerează Micutul, întotdeauna un 
adept al soluţiilor dure. 

Porta apasă nebuneşte pe accelerator şi joacă cheia în contact. 
Motorul sforăie încetişor. 

— Drace, strigă, călcând furios pe accelerator. 

Motorul porneşte cu un tunet şi bubuie ca o baterie de artilerie. 

— Isuse! icneşte Porta. Parc-ar fi un pachet de dinamită sub capota 
asta. 

Un SD-ist dă buzna pe poartă în clipa în care maşina se pune în 
mişcare. 

— Staţi! ţipă el. Aia-i maşina noastră. Opriţi, ticăloşilor! 

Dar nimic în lume nu-l mai poate opri pe Porta. 

Maşina cabrează şi ţâşneşte înainte ca o ghiulea, în timp ce Porta se 
lasă cu toată greutatea pe accelerator. 

O rafală de pistol automat le trece şuierând pe deasupra capetelor. 

— Las' că v-arată mandea cum se mânuieşte pocnitoarea, mărâie 
Micuţul, întorcându-se furios. Işi ridică automatul şi sloboade două rafale 
scurte spre SD-ist, care cade la pământ. 

Mercedesul greu trece urlând pe şosea, luând virajele cu o schelălăi- 
tură ascuţită. Eşapamentul scoate încontinuu flăcări. 

— Maică precistă din Kazan, mormăie Porta. În armată, am avut 
de-a face cu o grămadă de vehicule ciudate, dar asta le depăşeşte pe 
toate. Trebuie s-o schimbăm cumva, înainte de a face omletă din ouăle 
mele. 

Micuţul pune sirena să urle, aruncând priviri semeţe în toate 
direcţiile. 

_ — Căpiaţilor, strigă Carl, înnebunit, de pe bancheta din spate. 
Intr-un minut o să aveţi pe urme tot Gestapoul. 

Îşi fac intrarea în localitatea Brod cu o viteză mai mult decât 
respectabilă. Porta opreşte în faţa unui atelier de reparaţii, cu lungi şiruri 
de maşini hodorogite, aşteptând afară să le vină rândul. Smulge două 
tăblițe cu numere ale Armatei de pe un Opel şi i le întinde Micuţului. 

— Pune-le p-astea în locul numerelor jegoase ale SS-ului. Până 
atunci, dau o raită prin zonă. 

— Asta-i falsificare, fraudă, protestează Carl. Până şi o Curte 
Marţială formată din beduini surzi, muţi şi chiori ne-ar spânzura pentru 
ce-am făcut până acum. 

— Ajunge, porunceşte Micuţul. Tremuri ca o piftie, omule! 

Porta dispare în atelier, fluierând fericit, şi dă nas în nas cu un 
mecanic cu grad de Obergefreiter. 

Un cartuş de ţigări dispare urgent în salopeta mecanicului. Porta 


capătă trei cutii cu vopsea şi un steguleţ triunghiular de comandant din 
hârbul unui Horsch. 

— Totu-i în regulă cu ordinele de deplasare? întreabă mecanicul 
Obergefreiter, dând dovadă de un excelent simţ practic. 

— Da, spune Porta, gânditor, ai nimerit-o. Ce-ai zice dacă te invit să 
bem câte ceva la popotă? 

— Niciodată n-am refuzat o aşa ofertă, răspunde colegul său. Vezi 
biroul ăla cu multe geamuri? Cum intri pe uşă, pe stânga, o să dai de un 
dosar îndărătul unei perdele albastre. Acolo sunt păstrate ordine de 
deplasare în alb. la un teanc. O să ai destule să-ţi ajungă până-n 
America. 

— Şi ştampilele? întreabă Porta, cu un zâmbet obraznic, în timp ce 
al treilea pahar le urmează primelor două. In ce-i priveşte pe prusaci, un 
ordin neştampilat nu-i bun pentru ei nici să se şteargă la fund. 

— După ce-ai pus mâna pe ordinele de deplasare, explică tovarăşul 
său, împingând paharul pentru a-i fi umplut a patra oară, ia-o-n sus pe 
scări spre galerie, a doua uşă pe stânga. Acolo găseşti toate ştampilele 
de care ai nevoie până la adânci bătrâneţe. la una cu număr de FPO. 
Sunt în plasa aia galbenă. Modelele le găseşti în plasa neagră. Fereşte-te 
de „Porc“. Asta te-mpuşcă pe loc dacă dă de tine. 

— De unde ştiu cine-i „Porcul“? întreabă Porta, practic. 

— O să-l auzi cum grohăie, răspunde colegul său. 

— Hai să trăieşti până la moarte, şi să fii un hoit drăguţ, rânjeşte 
Porta, încurajator, şi dă buzna pe scări spre galerie, după ce-a şterpelit 
un teanc întreg de ordine de deplasare. Aruncă precaut o privire prin 
birou şi, văzându-l gol, intră nonşalant şi subtilizează două ştampile. 

— Ce cauţi aici? vine o voce falsă dindărătul lui. 

Porta trage adânc aer în piept, se răsuceşte şi pocneşte din călcâie. 

Un maior de la Corpul Tehnic, cu o faţă asemănătoare cu cea a unui 
porc, se află în faţa lui. 

— Domnule, strigă Porta, permiteţi să raportez, îl caut pe şeful 
mecanic Lammert de la ateliere, să trăiţi! Porta văzuse numele scris pe 
geamul uşii de la biroul de jos. 

— Ce treabă ai cu şeful? 

— 'Trăiţi, am un mesaj pentru el din partea unui prieten, domnule! 

— Nu are timp de pierdut cu mesaje prietenești. Lucrează pentru 
câştigarea războiului, grohăie „Porcul", morocănos. Ce cauţi în biroul 
meu? Face un inventar fulgerător al obiectelor mutate de la locul lor. 

— Domnule, cer permisiunea să folosesc telefonul, să trăiţi! 

— Ce dracu îţi închipui că-i aici? Cabină telefonică? ţipă „Porcul. leşi 
imediat afară, măi încurcă-lume, şi să nu te mai prind prin sectorul meu, 
că te dau pe mâna Gestapoului. 

In spatele unui zid, vopsesc Mercedesul cel negru în culoarea de 
camuflaj a Armatei. Pentru autenticitate, Porta îi mai aplică şi câteva 
lovituri cu un baros. Patina frontului de est, cum o numeşte el. 

— Ce păcat, era o maşină drăguță, se lamentează Micuţul. 

Trec încet cu maşina prin oraş. 

— Hai să luăm o cafea, propune Porta, arătând spre o clădire 
pompoasă care aduce a hotel de lux. li lipsesc doar mesele de pe trotuar 
şi umbrelele. 

O cotesc elegant până în faţa intrării. 

— Nu opri! strigă Carl. Uite santinelele. 

— Isuse! murmură Porta. Se pare că aici nu-i de noi. 

— SD-işti, mormăie Micuţul, grijuliu. Dacă ne-ntreabă cineva ceva, 
eu nu-s cu voi. 

Porta ambalează motorul şi maşina ţâşneşte înainte, slobozind prin 
ţeava de eşapament limbi lungi de flăcări care-i determină pe SD-işti să 


sară la adăpost. 

Se strecoară pe lângă o mulţime de patrule ale poliţiei şi blocaje 
rutiere, dar, de fiecare dată când poliţiştii dau cu ochii de steagul 
triunghiular de comandant, fac semn maşinii să treacă mai departe, şi 
astfel ies în curând din oraş. 

În ziua următoare, îşi fac intrarea în localitatea Kukes, unde 
întâlnesc un „ajutante di battaglia" italian, care e bucătar-şef la o unitate 
de stat-major. 

Spre surprinderea lor, află de la acesta că sunt în Albania. 

— Mergem pe drumul spre Germerscheim, via Viena, spune Carl, cu 
tristeţe. 

— Deci aveţi o mică deviere de la traseu, zâmbeşte italianul. Dar 
acum că tot sunteţi aici, ce ziceţi de o gustărică? 

Două ordonanţe de bucătărie aşază o masă pe pavaj, sub o umbrelă 
mare în culorile verde, roşu şi alb ale Italiei. Felul întâi e un curcan 
într-un sos verde. 

— Asta trebuia să fie comandantul meu de divizie, spune italianul, 
numit Luigi Trantino. Lui am dat altceva. Oaspeţii lui Luigi au dreptul la 
mâncare bună. 

Stropesc curcanulcu vin de munte dintr-o stacană enormă. 

— Eu sunt soldat viteaz, afirmă Luigi, arătând spre baretele viu 
colorate de pe pieptul său. Asta am căpătat în Abisinia. 

— Ce, şi tu ai fost pe-acolo să-i înveţi pe negri ce-i aia credinţa 
romană? întreabă Micuţul. 

Luigi încuviinţează, cu gura plină. 

— Aia pricep repede. Dumnezeu este unul! 

— Normal, încuviinţează Porta, lăsându-se pe spate şi aruncând o 
bucată de carne în gura-i larg-deschisă. 

— Cum sunt negrii? întreabă Micuţul, curios. Muşcă? 

— Sunt oameni de treabă, spune Luigi, gesticulând cu furculiţa prin 
aer. Nu put, cum zic americanii. Chestia asta cu rasa e o mare tâmpenie. 

— Pe mine mă lasă rece, strigă Porta, rânind cu pâinea prin sosul 
verde. 

— Înainte de război, aveam hotel prima categorie, izbucnește Luigi: 
Toţi ştabii veneau la mine la masă. Şi Musso a halit de două ori. Aveam 
harem mare, muieri de tot felul, orice. Pe urmă, porci fascişti au făcut 
italieni paşnici să meargă la război, oftează el. Soldaţii luat hotelul. Făcut 
pe mine să port uniformă. Ce rahat! Teribilă Africa. Multe luni de zile fără 
„zuppa de calamaro". Acolo nu cultură. Răi ca nemţii. ltalianul moare 
fizic şi moral dacă acolo multă vreme. 

Ordonanţele vin cu următorul fel de mâncare. 

— „Pasta con le sarde", proclamă Luigi mândru. Asta mănâncă Mafia 
când mare Capo plănuieşte mare lovitură. 

Porta plescăie din limbă. 

— Voi romanii ştiţi să vă bucuraţi de viaţă. 

— Ne descurcăm bine, admite Luigi. 

— Spaghete aveţi? întreabă Porta. Ştii de care, cu boia şi brânză 
deasupra. 

— Avem, bineînţeles! 

Comanda e dată imediat la bucătărie. 

— Când aveam bordello, nu luam niciodată fată care nu a fost 
crescută cu „spaghetti alla Carbonara", zbiară Luigi fericit. Unge totul de 
minune pe dinăuntru. 

Micuţul îşi toarnă o porţie uriaşă de spaghete din castronul aşezat în 
mijlocul mesei. Mestecă, înghite şi se opinteşte în ele cu stoicism. Pare 
că spaghetele nu-i vor dispărea niciodată pe gâtlej. Încet-încet, faţa i se 
învineţeşte. 


— Trebuie să le mănânci cu brânză, spune Luigi cu un aer de 
cunoscător. 

Micuţul dă din cap a încuviinţare, cu gura plină. Presară brânză pe 
nişte fire kilometrice de spaghete. 

— O să moară, spune Porta, privind cu interes la faţa vânătă a 
Micuţului. 

În disperare de cauză, Micuţul apucă spaghetele cu ambele mâini şi 
le rupe. 

— Mamma mia, cum supravieţuiţi voi italienii unei astfel de porţii de 
spaghete? geme el. 

— Trebuie înveţi să mănânci, explică Luigi. Uite-aşa! (Răsuceşte 
fulgerător spaghetele pe furculiţă.) Fii atent, spune el, sigur de sine, şi 
repetă figura de câteva ori. 

Porta şi Carl se dau bătuţi imediat, dar Micuţul, în încăpăţânarea lui, 
se încurcă în gesturi. În cele din urmă, renunţă şi mănâncă restul cu 
degetele. 

— Locul ăsta o cloacă împuţită, declară sumbru Luigi, după un timp 
în care au râgâit cu toţii în tihnă. Ofițerii, nişte rahaţi. Mă bagă în 
balamuc. Tot timpul lacomi. Vinul ba prea rece, ba prea nou. Vor rață 
prăjită, friptură de căprioară, homar. Pare că nu au aflat că suntem în 
plin război de treizeci ani, cu foame şi mizerie la tot pasul. Mie mi-e 
scârbă. 

— Se vede treaba că mai şi beţi straşnic, face deodată o voce 
dintr-o parte a mesei. 

— Ce dracu? sare Luigi ca ars, şi nu-i vine să-şi creadă ochilor. 

Un negru tuciuriu, cu un fes roşu pe cap, purtând un veston iugoslav 
gri-albăstrui la două rânduri, stă în rigolă, zâmbind cu toată gura. In 
piciorul stâng poartă un bocanc de vânător de munte italian, în dreptul o 
lungă cizmă de călărie germană. 

— Mâncaţi bine, repetă, arătând spre mâncărurile de pe masă. 
Daţi-mi! 

— Manierele îl fac pe om, fiul meu negru, spune Porta cu demnitate. 
Te afli într-o tovărăşie albă. 

— Vezi-ţi de treabă, neamţule. Vrei să-ţi sparg dinţii? 

— Fir-aş al dracului, urlă Micuţul indignat. Te-au învăţat coloniştii să 
vorbeşti şi acum te-ntorci acasă în Reich, aşa-i, amice? 

— Dacă aşa stă treaba, o să aibă un şoc, oftează Porta. Socialismul 
nu-i ceea ce se spune că ar fi... 

— De unde vii, negrule? întreabă Luigi, curios. 

— Du-te şi tu dracului, Spaghetti! Eu nu te-am întrebat pe tine de 
unde-ai apărut. Dă-mi nişte mâncare! Trage un scaun şi se aşază la masă 
fără să mai aştepte vreo invitaţie, împingând la o parte farfuria lui Carl, 
ca să-şi facă loc. g 

— Beppo! strigă Luigi în direcția bucătăriei. Adă un homar. Iți place 
sosul iute? i se adresează el negrului, cu un zâmbet şiret. 

— Pot mânca şi foc, dacă vreau. 

— Doamne, asta vreau s-o văd şi eu, zbiară Micuţul. Am văzut-o pe 
una de pe Reeperbabn făcând asta, dar aia era o târfă. 

— „Diavol roşu" extra, numărul unu! comandă Luigi cu o privire 
nerăbdătoare pe faţă. 

Porta se ridică şi se îndreaptă spre bucătărie spre a-i da o mână de 
ajutor lui Beppo. 

— Boia, comandă el, golind o cutie întreagă de praf roşu în sos. O 
lingură sau două de piper şi nişte sos picant. Tocmai la timp îşi aduce 
aminte şi de ardei iute roşu. 

— Paprika e plină de vitamina C, spune Beppo, oferindu-i o cutie 
mare cu condimente. 


— O gustărică minunată, rânjeşte Porta, amestecând şi o cantitate 
uriaşă de praf de usturoi. 

Beppo râde atât de tare încât e cât pe ce să scape cei cinci homari, 
în timp ce se îndreaptă, spre masă. 

— Servire leneşă! strigă negrul albanez. 

— Uite-aici şi sosul special, spune Porta, dar sunt sigur că o să fie 
mult prea tare pentru tine. Numai albii îl suportă. 

— Nimic nu-i prea tare pentru mine, latră negrul, cu îngâmfare, şi, 
înşfăcând un homar, smulge carnea de pe el, îi sparge cleştii în dinţi şi 
scufundă conţinutul în sosul „Diavol roşu". 

Porta îl urmăreşte cu ochi mari, ca un om care asistă la o încercare 
de sinucidere. 

— Să chemăm pompierii? întreabă Beppo, cu ochii la victimă. 

Negrul îşi vâră homarul în gură şi-l înghite. Faţa îi devine dintr-o 
dată cenuşie, înţepeneşte, cască gura şi grimase groaznice îi trec peste 
chip. Pentru un moment, pare că e deja mort. Dă să vorbească. Nici un 
cuvânt nu i se desprinde de pe buze. 

Politicos, Porta îi întinde nişte vin. Negrul înşfacă stacana şi şi-o 
toarnă pe jumătate pe gât. 

Abia acum începe sosul să-şi facă pe deplin efectul. Ca o rachetă, 
negrul ţâşneşte în aer, căutându-şi respiraţia, aleargă în cerc, pe urmă în 
bucătărie, de unde se aruncă printr-o fereastră deschisă. Scoate un țipăt 
prelung şi ascuţit şi se opreşte pentru o clipă la masă. 

Automat, Porta îi oferă stacana cu vin. Restul conţinutului zboară în 
stomac şi sosul arde de o mie de ori mai tare decât înainte. 

— Aa-a-a-a-a-ah! urlă el, ca un lup împuşcat în burtă. O mână i se 
crispează pe stomac, cealaltă pe beregată. Se trânteşte pe spate şi-şi 
azvârle picioarele prin aer. Bocancul alpin italian îi zboară, îşi arcuieşte 
corpul şi, întins pe spate, se mişcă pe stradă ondulându-se ca un şarpe. 
Pe urmă e din nou în picioare. Se aruncă în râu şi bea de parcă arvrea 
să-l sece. 

La scurt timp după aceea, iese din apă şi se caţără pe o faleză, 
aproape verticală, cu agilitatea unei capre de munte. 

— E uimitor de câte sunt în stare canibalii ăştia când vor, nu-i aşa? 
strigă Micuţul. 

— Ce naiba ai pus în „sosul diavolului"? întreabă Luigi. 

— Ceva tranchilizante care or să facă un băiat bun din el, rânjeşte 
Porta. 

În următoarea clipă, negrul se întoarce. Arată ca un om care a 
traversat Deşertul Gobi pe jos. Le întinde mâna politicos. 

— Pleci deja? întreabă Porta. 

— Mă duc înapoi în Libia. 

— De ce? vrea să ştie Micuţul. 

— Mâncarea de pe aici nu-mi face bine! 

Homarii lui Beppo au depăşit şi cele mai mari aşteptări. Porta îi 
laudă generos. 

Luigi ridică o gheară, de parcă ar fi un baston de mareşal. 

— În curând vor închide dugheana. Când îmi fac bagajul, nu vreau 
să plec înapoi în Italia sărac, şopteşte el confidenţial. 

— Ai dreptate, plescăie din buze Porta. Numai proştii ies dintr-un 
război mai săraci decât au intrat. 

— Cei mai mulţi sunt idioţi, afirmă Luigi, înmuind o bucată de homar 
în maioneza de usturoi. 

— Domnul fie lăudat, zâmbeşte Porta, fericit, e opera Lui! 

— O să fie bine înapoi în Italia, spune Luigi. Mie nu pasă de război. 
În Italia am ce-mi trebuie. 

— Aşa văd şi eu lucrurile, e de acord Porta. Tot ce vor obţine din 


treaba asta e că noi germanii şi voi italienii vom sfârşi-o cu fundurile 
tăbăcite. 

— Salută-i pe ăi din Italia din partea noastră, spune Micuţul, între 
două îmbucături de homar. Poate că n-o să fim cu mult în urma voastră. 

— Gesu, Gesu, ţipă Luigi, îngrozit, cât pe ce să se înece cu propriul 
homar. Madre di Chtisti, nu lăsa să se întâmple asta! (Îşi face cruci, şi 
ridică ochii către ceruri). Sper şi mă rog ca ultimul dintre nemți să fi 
părăsit Italia înainte de a ajunge eu înapoi. 

— Ce, nu-ţi suntem pe plac? întreabă Porta, surprins. Suntem aliaţi 
şi luptăm umăr lângă umăr într-un război care ne-a fost impus. 

— N-am spus că italianul nu iubeşte pe neamt, intervine Luigi, dând 
din cap. Când, ca acum, oameni de treabă, dar când mulţi la un loc, fac 
prea multă gălăgie, ocupă spaţiu. 

— Ai întrucâtva dreptate, admite Micuţul, lingând platoul cu 
maioneză de usturoi. 

— Voi puşcaţi tot timpul, insistă Luigi, nu pricepeţi că asta periculos. 
Când puşti într-un om, de obicei el puşcă înapoi. 

— Destul de adevărat, oftează Porta. 

— Ce ziceţi, luăm un coniac de cafea? întreabă Luigi, ridicându-se. 

— Am mâncat atât de mult, încât nu mă mai pot mişca, râde Porta, 
descheindu-se la pantaloni. lubesc haleala. Sunt în stare să trăiesc doar 
ca să mănânc. 

— Te-ai aranjat binişor pe-aici, îl laudă Carl pe Luigi, în timp ce gustă 
din coniac, cu un aer de cunoscător. 

— Aici e bine, admite Luigi, întinzându-şi picioarele mai comod. 
Vreau doar libertate. Poate vine Tommyn în curând şi ne bumbăceşte 
atât de tare încât n-o să ne mai ardă să puşcăm înapoi. 

— Mai ai? întreabă Porta, împingând spre Luigi paharul de coniac 
gol. Numai Dumnezeu ştie când ne vom mai întâlni cu licoarea asta. 

Zâmbind, Luigi îi umple paharul până la buză, astfel încât Porta e 
nevoit să se aplece şi să soarbă. Suge lichidul ca un bivol care bea apă. 

— Chiar în clipa asta ai tăi încasează o ciomăgeală zdravănă, spune 
Micuţul, scuipând în direcţia unui desen de pe un afiş de recrutare 
înfăţişând un SS-ist idealizat. 

— leri am văzut general în retragere, urmat de camion plin cu pradă 
eliberată, spune Luigi. Asta semn bun. 

— Peste tot dai de consilii de război fulger, spune Porta, slobozind o 
băşină răsunătoare. În curând vor fi pe-aici mai mulţi copoi decât soldaţi. 
Nici măcar lipsa de muniţie nu-i mai opreşte. Întotdeauna se găseşte un 
copac şi o frânghie. Nu foloseşte frânghia, răsfeţi copilul, cum zic 
pedagogii. 

— Wehrmachtul Marii Germanii e pe butuci, am putea spune, 
oftează Micuţul, aruncând peste umăr o bucată de plăcintă cu mere, spre 
marea fericire a unui câine din spatele lui care o devorează. 

— O să-mi închei la Germersheim socotelile cu campania asta 
faimoasă şi o să mă acopăr de glorie când voi apărea acasă ca persoană 
persecutată politic, râde Carl mulţumit. De aici poate ieşi ceva. Ticăloșii 
de ieri sunt eroii de mâine. 

— Nu te bucura prea devreme, i-o retează Porta, sec. N-o să dureze 
prea mult până când îngrămădliţii îşi vor reveni din şocul de a fi pierdut 
un război. 

— Se aude că toată afurisita de Armată a 9-a a şters-o la inamic, 
zice Micuţul conspirativ. 

— Armata a 9-a? Asta a fost curățată de mult! face Carl cu mirare. 

— Generalfeldmarschall von Manstein şade pe un bolovan în Polonia 
şi plânge de sare cămaşa de pe el, spune Porta, confidenţial. 

— Nu-i nici un von Manstein, urlă Micuţul, atoateştiutor. E născut 


Lewinsky, un nume care nu-l face prea fericit pe Adolf. Puteţi spune ce 
vreţi, dar e un lucru al dracului de surprinzător. 

— E haios. Veştile bune în armată nu le afli niciodată din ziar, 
filosofează Luigi. 

— Fuhrerul a spus că nu mai e nevoie de genii tactice operaţionale, 
explică Porta. De-acum vom avea comandanţi gen „cap de lemn", care 
ne vor călăuzi în bătălie cu urlete vesele, şezând alături de noi. 

— Atunci, ăsta chiar că e sfârşitul, confirmă Micuţul, important. O 
armată de vite care stă nemişcată va fi curățată de către artileria 
vecinului nostru din două băşini. 

— Ce grămadă de minciuni împuţite ni s-au servit în ultimii ani, 
spune Carl, cu dispreţ. 

— Cu excepţia câtorva dintre noi, în rest toţi le-au crezut, zâmbeşte 
Porta, superior. 

— Şi ce-i mai rău e că mulţi încă le mai cred, şopteşte Luigi. 

— Căpeteniile noastre din război au scăpat hăţurile din mână, 
decide Porta. Picioarele la spinare, băieţi! 

— Dar au avut vreodată în mână hăţurile? întreabă Luigi, surprins. 
Dintotdeauna am crezut că nemţii oameni ciudaţi. Capete pătrate. 

— Grofaz!” se va perpeli în curând în suc propriu, spune Micuţul, 
optimist. 

— Ne aşteaptă vremuri grele, zice Porta. N-o să apucăm să facem 
stânga-mprejur, că imediat am fi numiţi dezertori. 

— La Cartierul General al Fuhrerului sunt nebuni cu toţii, e de părere 
Carl. 

— Pe cel pe care Dumnezeu vrea să-l bage în rahat, mai întâi îl 
orbeşte, explică Porta, cu voce patetică. 

O companie de recruți coboară, cântând, de pe poteca şerpuită de 
munte. Cizmele şi echipamentul le sunt curate şi căştile, cu vulturul pe o 
parte, sclipesc de noi ce sunt. Porta se scarpină pe spinare cu baioneta 
şi-i priveşte îngândurat. 

— Când vezi o şleahtă de eroi germani dichisiţi ca ăştia, ţesălaţi din 
cap până-n picioare, mai-mai că-ţi vine să crezi că mitul despre eroismul 
german continuă să existe. 

— în trei zile, partizanii îi vor fi curăţat pe băieţii ăştia, afirmă Luigi, 
sec. 

— Slavă Domnului că am intrat în horă de la început, spune Porta. 
Dacă nu, n-am mai fi fost acum în viaţă. 

— Soldaţii vechi nu mor niciodată, proclamă Carl, întinzându-se atât 
încât scaunul de răchită pe care şade e cât pe ce să se rupă. 

Micuţul sloboade o râgâitură prelungă, în urma căreia Feldwebelul 
companiei rămâne ca trăsnit. 

— Sunteţi în stare să salutaţi? întreabă el, nervos. 

Toţi patru salută în tăcere, dar fără a se ridica din scaunele lor de 
răchită. 

Un zgomot de tunet se porneşte dinspre răsărit şi se apropie ca o 
furtună. O salvă de obuze se prăvăleşte cu un urlet peste oraş. Pământ 
şi foc se înalţă către cer. Un şir lung de case dispare într-un nor de praf. 
Şcoala de dincolo de drum e săltată în aer şi se prăbuşeşte, bucată cu 
bucată. Acoperişul cade intact peste pereţii pulverizaţi. 

Feldwebelul de companie e tăiat în două şi bucăţile azvârlite pe 
coasta muntelui. Compania de recruți se topeşte într-o mare de flăcări. 

Luigi dispare cu o iuţeală uimitoare într-o tranşee îngustă, urmat 
îndeaproape de Porta şi Micuţul. Carl ridică un scaun de răchită şi-l ţine 


17 GROFAZ — poreclă dată lui Hitler, reprezentând inițialele expresiei 

deasupra capului, în speranţa nebunească că se poate apăra de schijele 
care plouă în jur. 

Suflul exploziei unui obuz îl proiectează într-o adâncitură din 
pământ. 

Un alt obuz loveşte din plin casa în care s-a stabilit bucătăria 
diviziei. Se înalţă nori negri de fum şi casa se surpă încet. Numai hornul 
şi un cazan imens de aramă rămân neatinse. 

Marea umbrelă verde-alb-roşie pluteşte prin aer şi se aşază încet pe 
tranşeea îngustă. 

— Culorile bătrânei Italii! spune Luigi, mândru. Aduc noroc! 

O nouă salvă se prăvăleşte, gurile li se umple cu praf de cărămidă. 
Copacii de pe povârniş se rup precum chibriturile şi zboară prin aer. 
Corpuri dezmembrate sunt azvârlite pe deasupra acoperişurilor. O 
pereche de cai e aruncată departe în sus, pe pantă. Strada devine un 
vulcan de schije de lemn şi bolovani proiectaţi prin văzduh. 

— S-o ştergem de-aici! strigă Porta. Vii, Spaghetti? Ăştia de-aici nu 
mai au nevoie de arta ta culinară. 

Luigi rămâne un moment dus pe gânduri. Apoi îşi îndeasă pe cap 
căciula cu pene de Bersaglieri, aruncând o ultimă privire umbrelei 
colorate. 

— Si! Acuma plec acasă în Italia! 

Carl vine în goană de pe stradă, purtând încă deasupra capului 
scaunul de răchită. 

— Cine dracu trage în halul ăsta? strigă el agitat. 

— la telefonul şi întreabă la „Informaţii" sugerează Porta. 

Spre mirarea lor, găsesc Mercedesul neatins în mijlocul grămezii de 
ruine. 

— Diavolul are grijă de Gestapo, rânjeşte Porta. 

Părăsesc oraşul în viteza maximă, urcând pe o şosea îngustă de 
munte. Instinctul lui Porta îl previne să nu folosească şoseaua principală, 
pavată. 

— Unde mergem? întreabă Luigi, aranjându-şi penele. 

— într-un loc îndepărtat, murmură Micuţul, misterios. 

— Sfinte Sisoe, războaiele astea moderne sunt groaznice! face Porta. 

— Crezi că erau mai distractive în vremurile de demult? întreabă 
Carl. 

— Erau foarte diferite, răspunde Porta. Un şmecher pe nume Marius 
i-a bătut pe Verceleni pe câmpiile Provenţei cu ajutorul câinilor de 
război!E. 

— Asta-i o minciună sfruntată, zbiară Micuţul, dar probabil, c-ar fi 
mai distractiv. Auzi, câini de război! Cu ăştia le-am veni de hac ticăloşilor 
de dincolo. 

Un maior de la Vânători îi opreşte şi le ordonă să-l ia şi pe el. 

Micuţul se aşază pe bancheta din spate, între Carl şi Luigi. 

Intră în Kralfero în fruntea unui batalion de vânători. 

Maiorul cercetează Mercedesul cu un ochi bănuitor. 

— Ce căutaţi aici? întreabă el, suspicios. 

Porta îi întinde, în tăcere, documentele, falsificate. 

— Oho-ho! face maiorul, răsfoind gânditor ordinele de deplasare şi 
foile de drum. Nu v-aţi abătut niţel de la ruta spre Viena? 

— Cu tot respectul, domnule, partizanii nu ne-au permis să urmăm 


18 Aluzie la generalul roman Caius Marius, care în anul 101 î.Hr. a zdrobit 
armatele cimbrilor la Vercellae (azi Vercelli). Fondator al armatelor 
profesioniste romane, pe lângă o serie de alte inovaţii organizatorice şi 
tactice, a folosit în lupta corp la corp şi câini de război, obicei practicat 
de altfel şi de către triburile celtice, galice, iberice, germanice şi chiar de 
către greci. 


ruta directă, zâmbeşte Porta, genial. 

— Ce caută italianul ăla alături de Armata germană? mormăie 
maiorul, sceptic, şi-i cere lui Luigi actele. 

Luigi se caută disperat prin buzunare. 

Maiorul le face semn unor poliţişti militari, dar înainte ca aceştia să 
ajungă la maşină sunt seceraţi de o rafală de mitralieră. In stradă plouă 
cu grenade de mână. De pe acoperişuri se porneşte focul asupra 
batalionului de vânători. Soldaţi răniţi se târăsc gemând la adăpost. 
Cocteiluri Molotov explodează cu un şuier sec. Lichidul arzând împroşcă 
oameni şi materiale. 

— Partizani! icneşte maiorul, sărind în lături de lângă maşină. 

Porta salută şi zâmbeşte idiot. 

— Da, domnule, se pare că ne curăţă. 

O rafală de puşcă-mitralieră mătură strada şi gloanţele scutură 
trupurile celor morţi deja. 

Porta pune maşina la adăpostul unui zid, de unde pot observa 
drama în oarecare siguranţă. 

O maşină blindată, dotată cu un tun automat, îşi face apariţia de 
după colţ, ciuruind pereţi şi acoperişuri. Grenade zboară prin ferestre, în 
case. Un cearceaf lung şi alb se desfăşoară în cădere de la una dintre 
ferestre. Soldaţii iau cu asalt uşile din stradă. In curând zboară pe 
geamuri corpuri de bărbaţi şi femei, care lovesc caldarâmul cu un sunet 
înfundat. 

Două tancuri Puma apar huruind şi puştile lor mitralieră trimit limbi 
de flăcări prin ferestre. 

Deodată, maiorul e din nou lângă ei. 

— Sunteţi arestaţi! urlă, ţintindu-l cu pistolul pe Luigi, dar se 
prăbuşeşte înainte, horcăind. 

Micuţul se rostogoleşte într-o parte spre a evita corpul în cădere. 

Automatul lui Carl latră. O siluetă cade de pe acoperiş, după care 
cade, zornăind un pistol-mitralieră. 

O oră mai târziu totul s-a terminat. Prizonierii sunt îndesaţi într-o 
biserică şi în jurul lor roiesc soldaţi turbaţi. 

— Căţeaua asta l-a omorât pe bătrânul Herbert dintr-a 4-a! zbiară 
un Wachtmeister gras de la Artilerie. Îi repede femeii un pumn în figură, 
spărgându-i buzele, şi apoi o loveşte cu cizmele între picioare. 

— Târfă! urlă şi alţii. Termină cu ea! 

Un locotenent îşi croieşte drum prin mulţime. 

— Atenţiune! strigă el, cu vocea înecată de furie. 

Până ce nu trage un foc de pistol în aer, soldaţii nu-l bagă în seamă. 

— Prizonierii trebuie trataţi corect, ordonă el. Noi nu suntem nişte 
bandiți, cum sunt duşmanii noştri. Vom constitui un tribunal de urgenţă 
şi vor fi împuşcaţi cu toţii, dar mai întâi trebuie judecaţi. 

— Staţi numai, blestemaţilor! O să vă scoatem maţele prin gâtlejuri, 
îi ameninţă un Oberjaeger pe cei trei prizonieri, care stau cu faţa la 
perete şi cu mâinile împreunate la ceafă. 

— De ce să mai pierdem timpul cu judecata, întreabă un Gefreiter, 
dintr-un batalion de pionieri. (Arată spre o tânără femeie care stă într-un 
colţ.) Căţeauaa asta îmi aparţine. Pe toţi dracii, o să cânte înainte de-a 
crăpa! 

— Aţi auzit ce-a ordonat locotenentul, îi previne un Wachtmeister de 
cavalerie pe câţiva soldaţi, care încep să facă mai mult decât doar să, 
amenințe. Noi suntem Herrenvolk, dar nu suntem brute. 

— Când o veni Ivan Untermensch, aşa ca noi, ticăloşii ăştia vor 
pricepe care-i diferenţa, strigă maliţios un Feldwebel. 

Un soldat înalt şi slab îl pocneşte pe un tânăr cu ţeava automatului. 

— Porcul ăsta ne-a distrus căruţa-bucătărie. El e nemernicul căruia 


trebuie să-i mulţumim că nu vom mânca nimic astăzi la cină. 

— Sparge-i faţa, sugerează un infanterist bătrân, cu un cârnat sub 
braţ. 

Un ofiţer magistrat s-a instalat îndărătul altarului, care, cu ajutorul 
unui steag, a fost transformat într-un pupitru al judecătorului. Ochelarii 
săi fără rame reflectă lumina asupra celor două şiruri de prizonieri 
aliniaţi înaintea sa. Işi drege glasul, scoate la iveală o listă lungă şi, cu o 
voce piţigăiată, începe să le recite numele. După fiecare nume, ridică 
privirea şi spune solemn: 

— În numele Fiihrerului şi al poporului german, te condamn la 
moarte prin împuşcare! 

Repetă această formulă de şaizeci şi şapte de ori. 

Condamnaţii sunt duşi afară din oraş într-o carieră de piatră, la o 
milă depărtare de Samaila, iar pionierii le înmânează câte o cazma. 
Trebuie să sape cu toţii o groapă comună. Asta-i cel mai practic mod 
de-a rezolva lucrurile. 

După ce-au terminat, şterg cazmalele înainte de a le înapoia 
străjerilor lor. Sunt ţărani săraci şi cunosc valoarea unei cazmale. 

Un locotenent foarte tânăr comandă plutonul de execuţie. Transpiră 
şi se bâlbâie agitat. 

Prizonierii sunt aliniaţi de-a lungul marginii gropii, în aşa fel încât să 
se prăbuşească pe spate direct în ea. 

— Haide, haide! strigă locotenentul. Următorul, următorul, să 
vedem ceva mai multă mişcare pe-aici! 

Tânărul care a distrus căruţa-bucătărie e atât de speriat încât cade 
în groapă, şi ceilalţi prizonieri sunt nevoiţi să-l ajute să iasă. 

Câţiva dintre ei cântă „Internaţionala" şi strigă „Nazişti ucigaşi!". 

Colonelul, care a venit să asiste la execuţie, îşi exprimă admiraţia 
faţă de comportamentul prizonierilor. 

— Excelent, excelent! spune el. Au ceva de învăţat trădătorii 
germani de la oamenii ăştia. E o plăcere să-i vezi! 

— Fără îndoială că Domnul va ţine cont de asta, face adjutantul, cu 
un nod în gât. 

— Li se cuvine, spune colonelul, un om foarte pios. 

După ce a fost executat şi ultimul condamnat, se aruncă pământ 
deasupra lor şi pionierii îl bătătoresc. 

Porta o coteşte cu Mercedesul pe o stradă lăturalnică, acoperită cu 
pietriş. Un pod de pe şoseaua principală a fost aruncat în aer. 

Deodată are loc o explozie răsunătoare şi şoseaua se despică. O 
perdea de flăcări se înalţă spre cer, în timp ce Mercedesul e săltat în aer 
şi cei patru oameni aruncaţi din el. 

— Şi-acum ce facem? piuie Luigi nefericit, la adăpostul unei căpiţe 
de fân, privind Mercedesul distrus. Singurul obiect rămas neatins e 
steguleţul de comandant pe care Porta îl vâră la centură. Poate că, mai 
târziu, va fi de folos. 

— Şi-acum? întreabă Carl, îngrijorat. O să ajung vreodată la 
Germersheim, să încep să-mi execut cei zece ani? 

— Fiecare zi pe care-o petreci cu noi e o zi mai puţin din 
condamnarea ta, îl linişteşte Micuţul. 

— De ce nu am rămas eu la ai mei? se tânguie Luigi, cu glasul 
înecat de lacrimi. Aş fi primit bucătărie nouă de divizie. Niciodată armata 
italiană face război fără bucătărie pentru „spaghetti Carbonara". 

În timp ce păşesc abătuţi pe şosea, începe să plouă. De pe culmile 
munţilor coboară frigul. Jos, în vale, şerpuieşte Dunărea, cenuşie şi tristă, 
iar în depărtare latră puşti-mitralieră. 

Când se înserează, se adăpostesc într-o vilă rece şi neospitalieră de 
la marginea unui sat, dar nici nu apucă să aţipească că sunt treziţi de un 


grup de infanterişti care caută, la rândul lor, adăpost. 

Un locotenent se răsteşte la ei şi le ordonă să-şi prezinte actele. 
Acestea arseseră însă o dată cu Mercedesul. 

— Mâine veţi fi daţi pe mâna Poliţiei militare, latră el, brusc. 

— Noi suntem Poliţia militară, spune mândru Micuţul, scoţându-şi la 
iveală plăcuţa. 

In aceeaşi clipă, afară încep să răpăie pistoale-mitralieră şi grenade 
de mână sfâşie şoseaua. Voci aspre strigă ordine în sârbeşte. 

— Mişcaţi! ţipă locotenentul. Partizanii! 

— S-o ştergem de-aici, şopteşte Porta şi se strecoară precaut prin 
uşa din dos urmat îndeaproape de ceilalţi trei. 

În timp ce pleacă, un grup de partizani pătrunde în vilă. Siluete 
sălbatice apar de pe străzile lăturalnice, Cocteiluri Molotov pătrund prin 
ferestrele caselor. 

— Hai mai departe, rânjeşte Porta, săltându-se într-un camion al 
unui convoi care se îndreaptă spre Belgrad. 

Cu puţin înainte de a pătrunde în Belgrad, convoiul e supus unui 
atac aerian. Camionul cu care au călătorit e azvârlit în mijlocul unui 
câmp. Porta e lovit în umăr de câteva şrapnele. Piciorul Micuţului e 
zdrobit sub o ladă cu muniţie. Braţul lui Carl e rupt. 

Se târăsc optimişti până la Belgrad şi se prezintă la un spital de 
campanie. Micuţul foloseşte o puşcă drept cârjă. Luigi speră că va găsi 
un tren din Belgrad cu direcţia Italia. 

— Mai bine erai şi tu rănit, spune Porta, fixându-l pe Luigi cu privirea 
şi mângâindu-şi automatul. Ţi-ai fi făcut rost de acte noi. 

În Ubi, nimeresc din nou în mijlocul focului. O grenadă explodează 
în faţa lui Luigi, smulgându-i jumătate din faţă şi un braţ. Zace gemând 
şi, înainte ca ceilalţi să apuce să-i acorde primul-ajutor, e mort din cauza 
sângelui pierdut. 

Îl îngroapă în grădina din faţa casei unui lucrător de la Căile Ferate, 
şi-i agaţă casca cu pene de Bersaglieri de crucea de mesteacăn înfiptă 
pe mormânt. 

— Opt zile sunt de ajuns, spune cu acreală un ofiţer medic din 
Lazaretul de Rezervă 109 din Belgrad. 

Un tunar de la Antiaeriană le spune, cu un aer vesel, că pacientul 
care ocupase mai devreme patul lui Porta murise cu o oră în urmă. 

— Asta-i baftă, izbucneşte Porta, mulţumit. Nu, mor prea des doi inşi 
unul după altul în acelaşi pat. 

— Mi-au trecut o dungă roşie prin acte, spune încet un infanterist, 
din colţul în care şade privind o muscă de pe abajurul lămpii cum îşi 
aranjează aripile. Credeţi că mă vor împuşca după ce mă înzdrăvenesc? 

— Bineînţeles că te vor împuşca, spune Gefreiterul de la Artilerie, 
care se află în spital de multă vreme. Tu, frăţioare, eşti de sus până jos o 
rană provocată prin automutilare. Cei mai mulţi indivizi de pe-aici sunt 
bătuţi în cap, spune, întorcându-se către Porta. Dacă inamicul ar infiltra 
un spion pe-aici, ăla s-ar duce înapoi şi-ar raporta că întreaga Armată 
germană e formată numai din maniaci. Avem şi un tip din Corpul de 
mecanici constructori. Trebuia să construiască un horn pentru bucătăria 
Corpului de aprovizionare. In mod ciudat, s-a trezit cu hornul gata 
construit şi cu el însuşi în interiorul hornului, fără a fi în stare să mai iasă. 
Asta s-a întâmplat într-o aripă mai puţin folosită a clădirii şi, în 
consecinţă, a fost dat ca dezertor. Dacă nu trecea un brutar prin 
încăperea în care acesta zăcea în interiorul hornului, nu l-ar fi găsit 
nimeni niciodată. L-au scos pe diliu de acolo cu ajutorul câtorva ciocane 
pneumatice. Stătuse în horn doişpe zile şi când l-au scos delira. Acum 
vor să-l facă să mărturisească cum c-ar fi fost o tentativă de dezertare. 
El zice că nu şi-a dat seama ce face şi că mortarul s-a uscat înainte ca el 


să realizeze unde se află. Nu putea să iasă pe sus, pentru că hornul se 
îngusta pe măsură ce se înălța. Acum aşteaptă o comisie de la Berlin. Au 
fotografiat hornul şi i-au făcut schiţe. Au încercat să se şi, caţere în sus 
pe el, pe dinăuntru, ca să se convingă că într-adevăr tipul n-avea cum să 
iasă pe-acolo. Dar tot mai vor să demonstreze c-ar fi fost o tentativă de 
dezertare din partea acestuia. 

— Dacă nu putea ieşi din horn, spune Porta cu seriozitate, ar fi fost 
cam complicat să dezerteze. 

— Asta-i şi părerea noastră, râde artileristul, dar ăia cu epoleţii roşii 
sunt de altă părere. Unul din Poliţia militară îl vizitează în fiecare zi şi 
şade lângă patul său, urlând: „Mărturiseşte, omule, sau o păţeşti. Ai 
încercat să dezertezi!" 

— Au şi ei nevoie de un amărât în care să poată trage cu puşca, 
spune Micuţul, sumbru. Un război fără execuţii nu-i un război în regulă. 

— Sunt o grămadă de grav-răniţi pe-aici. Eu însumi mi-am pierdut 
ambele picioare şi jumătate din stomac. 

— Atunci n-o să-ţi mai haleşti întreaga raţie de mâncare, aşa-i? 
spune Porta, cu un aer practic. Trebuie să te gândeşti şi la genul ăsta de 
probleme pe timp de război. Cum s-a întâmplat? 

— Adormisem, într-o livadă. , 

— Nu sună periculos. 

— Dar este atunci când o mitralieră autopropulsată trece peste tine, 
spune artileristul, cu tristeţe în glas. 

— Nu vei fi acuzat de automutilare? întreabă Carl. 

— Nu, totul s-a spart în capul comandantului bateriei. Livada era în 
afara perimetrului câmpului de instrucţie. Se afla sub comanda Diviziei, 
şi eu o păzeam. Dormeam în timpul pauzei de masă. Comandantul 
bateriei se târăşte acum pe frontul de răsărit, culegând mine. Şoferul a 
încasat-o şi el pentru conducere neglijentă. In beci la Torgau. 

— În Pavilionul B se află doi inşi, unul a orbit şi celălalt a amuţit, 
spune artileristul. Se pregăteşte o rezervă şi pentru surzi. In clipa de faţă 
nu-i decât unul surd, şi pe ăsta îl împuşcă săptămâna viitoare. Refuz de 
executare a ordinului. Uitase să-şi vâre dopurile în urechi. Era de la 
artileria de pe căile ferate. Au ţinut consiliul de război lângă patul său şi 
au fost nevoiţi să-i comunice sentinţa în scris, pentru că nu era în stare 
s-o audă, De atunci plânge întruna şi încearcă să se prezinte voluntar 
pentru orice, dar cine are nevoie de un soldat căruia să i se scrie toate 
ordinele? 

— Nu, nu prea-i timp pentru aşa ceva, consimte Porta, gânditor. 

— În Pavilionul A îi avem pe simulanţi. Pe-acolo, viaţa e mai 
dinamică. In fiecare dimineaţă, toarnă în ei o doză de purgative şi una de 
vomitive, indiferent de boala pe care o acuză. Acelaşi regim şi înainte de 
culcare. Un banal caz de tifos a murit alaltăieri din cauza asta. E unul 
acolo care face pe nebunul deja de un an întreg. Indată ce se apropie 
cineva de el, mârâie ca un câine şi sare să-l muşte de picioare. Dar cel 
mai interesant caz dintre toate e al puştiului din patul de lângă noi. Şi-a 
rupt gâtul încercând să le arate camarazilor cum se dansează Prisiadska. 
S-a încins prea tare dansând şi, când a venit clipa saltului celui mare în 
aer, a calculat greşit distanţa, sărind pe geam. In cădere, a rupt un 
catarg pentru steaguri, s-a dat peste cap, şi ar fi aterizat în picioare dacă 
nu ar fi fost dat din nou peste cap de către un panou cu o lozincă pentru 
regiment. Aşa stând lucrurile, a căzut în gămălie şi şi-a frânt gâtul. Dar 
unde mai pui că-l şi costă. | s-a spus că accidentul nu s-a produs în 
timpul serviciului, ca urmare trebuie să plătească toate pagubele, plus 
tratamentul medical. 

— Asta îl va învăţa minte să evite afurisitele alea de dansuri ruseşti, 
filosofează Porta. Mie-mi plac jocurile mai liniştite. Când te arunci într-un 


vals, cel puţin ai o parteneră de care să te agăţi. 

— Ar fi nevoie să punem mâna pe preot şi să ne mai spălăm 
conştiinţele de păcate, spune un dragon. 

— Şi-o s-o luăm imaculaţi de la început. Ai dreptate! consimte Porta. 

Uşa se dă în lături, izbindu-se de perete, şi un soldat mic de statură, 
în uniformă finlandeză, pătrunde gălăgios în salon. Poartă pe umăro 
uniformă nou-nouţă de căpitan. Pocneşte din călcâie şi salută. 

— Caporal de vânători lussi Lamio din Taijala, nimerit aici din 
greşeală! 

Îşi atârnă uniforma de lampă, se caţără pe masă, îşi taie câteva felii 
dintr-un codru mare de pâine şi trânteşte o bucată groasă de cârnat între 
ele. 

— Care dintre voi a fost la Naesset? întreabă el, cu gura plină. 

— Dezbracă-te şi vâră-te în pat, ordonă o soră, intrând în salon. Jos 
de pe masă şi ia uniforma de pe lampă! 

— Voi, căţelelor germane, sunteţi bune să daţi ordine, strigă lussi, 
dar ai grijă. Eu sunt caporalul Lamio din Batalionul 3 Sissi şi la Kariliuto 
mi se spunea „scursoarea lui Dumnezeu". În Karelia nu suportăm să ne 
spună nici o căţea germană când să mergem la culcare. Dacă vrem să 
stăm pe masă, atunci stăm pe masă, pe Dumnezeul meu! Urăsc muierile 
care încearcă să dea ordine. Locul femeilor e la bucătărie sau să ne facă 
să ne simţim bine la saună. 

Sora dă din cap şi pleacă de îndată ce a făcut patul. 

— La Naesset, am aranjat un batalion de fuste din Leningrad, pe 
cinstea mea! Erau adevărate fiice ale lui Satan, nu ca golitoarea asta de 
ţucale care îşi închipuie că poate porunci unui caporal finlandez. Dacă 
vreau să stau pe masă, atunci stau pe masă. 

— Femei-soldat? întreabă artileristul, cu mirare. 

— În Rusia nu-i nevoie să ţi se bălăbăne un mădular între picioare ca 
să duci în tranşee o viaţă împuţită de infanterist. Ticăloasele alea 
comuniste ne-au aruncat gloanţele lor de mitralieră atâtea câte au avut. 
Şi pe urmă au sărit la bătaie cu paturile armelor. Aveam două companii 
de trupe de vânători din Batalionul Sissi, şi eram pe urmele lor încă de la 
Suomisalmi. A fost un drum greu. Deseori eram în teritoriul inamic. Ne 
deplasam atât de repede încât era greu să duci o viaţă normală. Ruşii 
ăştia parcă simt în fiecare clipă respiraţia noastră, a finlandezilor, în 
ceafă. Comandantul nostru de companie, fiul unor păgâni din Lahti, care 
n-avea în cap decât moarte şi femei, hotărâse ca unele dintre femeile 
astea de la Leningrad să fie ale lui. Oamenii care citesc şi altceva decât 
numai Biblia, şi care ştiu despre ce e vorba, spun că e minunat să te 
tăvăleşti prin fân cu una dintre căţelele astea ideologice. Poate că n-ar fi 
stricat să citim câteva cărţi din bibliotecile pe care le-am ars pe drum. 
Cred că n-am mai fi fost atât de veseli. De două ori am fost cât pe-aici să 
punem mâna pe ele. Phiii, ale dracului mai erau! Poţi adulmeca în aer 
febra asta comunistă şi fanatică. Le promiteam de toate, doar să ridice 
mâinile şi să se predea. Căpitanul nostru avea un aparat care îi amplifica 
vocea şi mai ştia Vorbi şi ruseşte, aşa că înțelegeau ce le spuneam: 
Veruski roi! Dar n-au vrut să arunce armele. Nu ştiu de câte ori le-a 
strigat: Stoi! prin aparatul său. Nici un om creat de Dumnezeu nu le 
poate determina pe ticăloasele astea comuniste să arunce armele şi să 
sfârşească lupta. 

lussi trimite un jet lung de scuipat pe geam şi mai ia o bucată de 
cârnat. In acelaşi timp, mestecă şi tutun. 

— E bun la gust? vrea să ştie Carl. 

— Dacă n-ar fi, n-aş face-o, nu? răspunse, nepăsător, micuțul 
finlandez, muşcând din pâine. În cele din urmă, le-am tot urmărit pe 
muieri până la mare, de unde nu puteau ajunge înapoi acasă decât înot, 


continuă el, dar politica lor nu le-a făcut chiar atât de năroade. Acuma, 
cei mai mulţi dintre noi suntem creştini şi simţim că e păcat să împuşti 
femei, chiar dacă sunt şi nişte căţele de soldăţoaice comuniste. 

La început, le-am luat cu binişorul, dar, în curând, a trebuit să ne 
răzgândim. Ele cântau cântece păgâne şi se dădeau la noi cu cazmale de 
infanterie, aşa că am fost nevoiţi să le înţepăm, pe ici, pe colo, cu 
gloanţe. Suomi'*-le noastre erau încinse la roşu. Dar trebuia să 
continuăm până când fiecare dintre ele era moartă ca un hering în piaţa 
din Wiborg. Pe urmă am eliberat ce mai era pe-acolo, şi am luat cu noi 
multe lucruri folositoare. Căpitanul, fiul ăla de diavol, le-a luat tot părul. 
Din el şi-a făcut perii fine pe care să şi le-atârne pe pereţii din casă, 
pentru a-şi aminti de soldaţii ăştia cu fustă din Leningrad. 

Sora revine împreună cu doi Feldwebeli din Corpul medical, care 
caută gâlceavă, dar, înainte ca aceştia să scoată vreo vorbă, lussi 
coboară de pe masă, îşi îndeasă bereta lui finlandeză de schi pe cap, 
salută şi izbucneşte într-un cântec răcnit: 


Războiul ne călăuzea paşii 

Prin grindină, zăpadă şi mocirlă, 
Plecam unde şuieră gloanţele, 
Departe de patrie, prieteni şi blândețe. 
Viaţa de-aici din tranşee 

Nu-i doar distracţie şi bere, 

Și poate că-n cele din urmă 

Vom muri pentru ceea ce apărăm. 


— Nu mai spune nimic, se întoarce el către soră. Mă voi da jos de pe 
masă, îmi voi lua uniforma de pe lampă şi mă voi băga în pat. Asta o fac 
pentru că vreau eu, nu pentru că mă obligi tu. 

Fără să-i învrednicească pe cei doi Feldwebeli şi pe soră cu vreo 
privire, atârnă uniforma de căpitan finlandez pe cuierul din spatele 
patului, o perie grijuliu, cu o mică perie de haine, lustruieşte leul 
Finlandei de pe revere şi îl salută. Apoi se dezbracă tăcut şi-şi 
împachetează uniforma, după obiceiul din armata finlandeză. 

— Ce uniformă ai acolo? întreabă Porta, curios. 

— Doar vezi că e uniforma unui căpitan finlandez de Jaegers!% 

— Pentru ce naiba o cari după tine? Doar nu eşti căpitan! intervine 
Micuţul. 

— Doamne, da' proşti mai sunt nemţii. Nu pricep cum de-aţi avut 
îndrăzneala să intraţi într-un război. Nici măcar nu ştiţi că găina e mai 
mare decât puiul. Cine a zis că aş fi căpitan de vânători? Dacă a spus-o 
cineva, acela e un mincinos. Sunt caporal în Batalionul Sissi şi uniforma 
am şterpelit-o de la croitorul din Kuusamo. Trebuia s-o poarte căpitanul 
Rissanen la o petrecere distinsă, dar, slavă Domnului, n-am plătit încă 
nici o marcă pentru ea. Fără îndoială că distinsul căpitan mai şade şi 
acum în izmene şi mă aşteaptă. N-avea decât un veston de campanie în 
care-l hărţuise pe inamic luni de zile, astfel încât acum se tocise şi se 
pătase niţel. Nimeni nu se poate prezenta la o petrecere cu femei 
drăguţe şi ofiţeri eleganţi într-o vestă veche de vară de combatant 
finlandez, chiar dacă are stele pe guler. Mai devreme sau mai târziu, tot 
o să-i duc uniforma asta. Cred că trebuie să-l sun înainte dea mă 
întoarce. Trebuie să vă mărturisesc că domnul căpitan Rissanen poate 
deveni foarte agitat la cap. O vreme, a fost la azilul Lapintahti, de lângă 
Helsinki, pentru că, în timpul unei crize, a împuşcat un pădurar, dar când 
a venit războiul ăsta a fost lipsă de ofiţeri, aşa că l-au declarat vindecat. 

Colonelul are ordin să nu-l enerveze. Când nu e furios, e un om foarte 
cumsecade. Dacă n-aţi fi fost voi, nemți tâmpiţi, căpitanul Rissanen şi-ar 
fi primit de mult uniforma şi ar fi putut merge la multe baluri şi petreceri 
distinse. 

— Nu vorbiţi prostii, râde artileristul. Cum puteam fi noi, germanii, 
răspunzători pentru faptul că nu şi-a primit uniforma căpitanul tău? 

— Dacă ai fi întâlnit vreodată regimentul vostru SS Alpin „Nord", n-ai 
mai întreba ca un tâmpit, răspunde lussi, desfăcându-şi braţele într-un 
gest neputincios. Mi-au ordonat să merg cu ei, au făcut gălăgie mare şi 
au spus o grămadă de prostii în nemţeşte. După cum auziţi, sunt în stare 
să vorbesc bine germana, dar ţăranii ăia nu puteau să mă înţeleagă. La 
Oulu, m-am trezit, dintr-o dată, prin nu ştiu ce întâmplare ciudată, la 
bordul unui mare vapor cu aburi care purta numele de „SS Niedeross" şi 
am călătorit pe vaporul ăsta printr-o grămadă de locuri, pe care nu le-aş 
fi văzut niciodată dacă oamenii ăştia cu capete de mort nu m-ar fi luat 
cu ei. M-au trimis apoi de la regiment la regiment. N-ar fi exclus să-mi fi 
vrut binele şi să mă scape de monotonia războiului ăstuia. Am fost la 
Ssennosero, Klimasware, Rovaniemi şi Karunki, ca pe urmă, într-una din 
zile, să mă trimită împreună cu Divizia 169 turingiană de infanterie la 
Hammerfest. De acolo am mers mai departe cu vaporul, un ţucal scârbos 
de vapor, şi aveam impresia că fiecare e oarecum speriat. Ne deplasam 
de parcă Satan, în persoană, era la curul nostru, strângând şurubul. În 
clipele alea, acostam, apoi o luam repede din loc. Am fost prin multe, 
multe locuri din Norvegia. Nu cunosc numele tuturor oraşelor. Nu erau 
nişte denumiri sonore, astfel încât n-aveam nici un motiv să le ţin minte. 

Într-o dimineaţă, ajungem într-o altă ţară, în Suedia. Toate 
vagoanele au fost sigilate şi suedezii ăia se învârteau pe-acolo înarmaţi, 
încercând să pară înfricoşători. Dar erau ridicoli. Dacă i-ar fi văzut 
duşmanul, putea pleca acasă mulţumit. La Engelholm, au dispărut 
douăştrei de oameni. Nemţii spuneau că pe-acolo mereu dispăreau 
oameni, oricât de severă ar fi fost paza. Era ca şi cum i-ar fi înghiţit 
cineva sau ceva. Călătoria a fost neobişnuită. Cu toţii cântau şi erau 
fericiţi, până când au ajuns la Engelholm. Dar, îndată ce-au plecat 
de-acolo, nu vedeai decât chipuri posomorâte şi dezamăgite. La 
Trellebârg, m-am dus să mă plimb, lucru pe care n-ar trebui să-l faci dacă 
nu eşti suedez. Totul e şui şi cu curu-n sus în ţara aia! Aştepţi cuminte să 
traversezi strada, uitându-te la stânga, aşa cum ai fost învăţat, şi apare, 
deodată, un camion care mai-mai că-ţi zboară nasul. Intri în panică şi 
începi să alergi, uitându-te mereu în dreapta, dar diavolii ăştia dau peste 
tine de unde te aştepţi mai puţin. Când ajungi în mijlocul şoselei şi te uiţi 
la dreapta, cum fac toţi oamenii cu bun-simţ, se năpustesc asupra ta din 
stânga şi te vânează ca pe-un şoarece. M-am înfuriat atât de tare încât 
mi-am scos baioneta şi am început să urlu străvechiul strigăt de luptă al 
armatei finlandeze: Hug ind, nordens drenge!”. 

Şi închipuiţi-vă că suedezii s-au pus în mişcare. Vecinii noştri ruşi 
n-ar fi putut-o face mai iute. Un poliţai, cu o sabie la şold, a încercat 
să-mi stea în cale. 

— Bagă-te pe unde-ai venit. În orificiul mă-tii, am strigat eu. Cale 
deschisă pentru fiii liberi ai Finlandei! 

Au venit mai mulţi şi-au încercat să mă aresteze, dar n-au reuşit. 
Nici un suedez cu picioarele lui ca nişte scobitori nu, e în stare să i se 
opună unui caporal finlandez din Jaegers, care a trimis mai bine de o 
sută de vecini de-ai noştri lipsiţi de Dumnezeu în braţele lui Satan. Apoi 
au apărut poliţiştii militari nemți, cu căştile lor de fier victorioase şi cu 
toată artileria personală pe care-o puteau căra, agăţată de ei. Îmi 
zbierau în faţă tot felul de cuvinte păgâne. Suna ca o petrecere 

rusească. Ne-am distrat cam vreo jumătate de oră. Sângele curgea gârlă 
şi uniformele erau în zdrenţe. A fost o zi minunată. 

„Slavă Domnului", gândeam eu, când am ajuns din nou la bordul 
vaporului. „Acum ne îndreptăm din nou către Finlanda, cu uniforma cea 
nouă a căpitanului Rissanen". Dar am fost din nou dezamăgit. Am 
aterizat în Germania! "Foarte bine, mi-am spus. Acum, lussi, vei vedea 
Germania. O să ai ce povesti când te vei întoarce în Karelia!" Dar or să 
creadă cu toţii că spun minciuni. Vreţi să-mi faceţi plăcerea şi să vă 
înscrieţi numele în carnetul meu de serviciu? E ştampilat peste tot. N-aş 
fi bucuros gândindu-mă că mă pot pune la zid drept trădător când o să 
ajung din nou acasă. 

— O să ai nevoie de o grămadă de ştampile ca să ţi se creadă toată 
povestea asta, chicoteşte Porta. 

— Atunci lasă-i să mă bănuiască, urlă lussi, dând cu pumnul în 
pătură. Bănuiala nu face rău. E un lucru sănătos. Ce-ar fi dac-am crede 
toate minciunile pe care politicienii le îndrugă săracilor? La Berlin, am 
dat peste un maior finlandez, un bărbat lung şi slăbănog, cu boneta 
trasă pe ochi, de parcă i-ar fi fost frică să nu fie recunoscut şi dus în faţa 
Curţii Marţiale să răspundă pentru crimele sale. Era un om rău, cu 
pinteni şi cizme negre de călărie, cu toate că nu era nici măcar dragon. 
Nu-mi plac indivizii ăştia care poartă pinteni, dar nu ştiu nici să meargă 
pe bicicletă. Avea pe chip aceeaşi expresie pe care-o au toţi domnii, 
ăştia distinşi şi radia de militarism. Se lăuda că mă poate expedia urgent 
înapoi în Finlanda. Doi tipi de la Misiunea militară finlandeză m-au 
condus la tren. În drum spre gară, am aruncat o ocheadă prin oraş şi am 
reuşit să-i tragem o bătută finlandeză. După câteva discuţii cu nemţii din 
gară, ni s-a permis să trecem de bariere. Nemţii m-au ajutat să mă urc în 
tren, şi-am plecat. Cei doi prieteni mi-au făcut semn cu mâna şi-au 
strigat „Ura!" cât timp au fost în stare să zărească trenul. 

Ce s-a mai întâmplat la Berlin, nu ştiu, dar trenul mergea în direcţie 
opusă. În loc să ajung la Helsinki, sunt acum la Belgrad şi aici am fost 
rănit. Toţi au căpiat în locul ăsta. Împuşcă oameni peste tot. „Opriţi, fii ai 
lui Satan! Eu nu sunt neamt! Eu sunt un caporal finlandez în Jaegeri, care 
n-are treabă cu războiul de pe-aici!", le-am strigat. Dar tot au continuat 
să tragă în mine şi, în cele din urmă, m-au nimerit, dracii! 

Îşi trage pătura peste cap, se culcuşeşte ca un câine şi adoarme 
imediat. Tot restul şederii lui la spital n-a schimbat o vorbă cu nimeni. 

Într-o dimineaţă, devreme, sunt eliberaţi şi li se dau ordine noi de 
deplasare. Au devenit, după cum spune Porta, oameni noi, cu toate 
vechile lor păcate iertate. 

La gară, li se spune că trenul lor nu va pleca decât târziu, în noapte, 
aşa că se duc la „Tri Sesira", unde Porta comandă cu extravaganţă 
„bosansk cufe". Găluştile le mănâncă reci, dar asta nu le face mai puţin 
gustoase. 

Dau peste trei prostituate şi se duc cu ele acasă. Vorba lui Carl, 
„doar ca să vadă cum trăiesc". 

Porta nu-şi aminteşte din episodul ăsta decât nişte despuiate şi un 
scaun care se prăbuşeşte. 

— E-n regulă, vrem numai câteva delicatese, explică Porta, amabil, 
ospătarului-şef, în costum de seară, de la restaurantul de lux „Zlatni 
Bokal". 

O orchestră de coarde cântă Strauss şi în aer pluteşte un miros de 
parfumuri scumpe. Oameni eleganţi se înghesuie în foaier. 

— Numele meu nu e Nico, spune ospătarul-şef, cu răceală. 

— Nu? Asemănarea e izbitoare! zâmbeşte Porta, legănându-se pe 
picioare. Dă-te la o parte, Nico, şi lasă-ne să intrăm! 

— Numele meu nu e Nico! şuieră ospătarul-şef, înroşindu-se în obraji. 


Numele meu este Pometniks! 

Porta se înclină de la mijloc şi-şi ridică jobenul galben. 

— Obergefreiter Joseph Porta, şi ăsta-i Obergefreiter Creutzfeldt. 
Vino-ncoa, Micuţule, şi salută-l cum se cuvine pe monsieur Nico! 

— Salut, amice, rânjeşte Micuţul şters, înşfăcând mânuţa albă a 
ospătarului-şef şi zdrobind-o în pumnul său uriaş. 

Pometniks inspiră adânc şi-şi aranjează cravata albă. 

— Îmi pare rău, domnule Porta. Acesta e un restaurant select. Nu 
v-aţi simţi în largul dumneavoastră aici şi, din nefericire, toate mesele 
sunt ocupate. 

Micuţul izbucneşte într-un hohot stupid de râs şi-şi trece caraba prin 
părul dat cu briantină al ospătarului-şef, făcându-l să stea în smocuri. 

— Nico, Nico, eşti o lozincă afurisită. Uite acolo o masă goală, cu 
două scaune. Îl ridică în aer pe Pometniks astfel încât să poată vedea pe 
deasupra capetelor mulţimii de oaspeţi 

— Mare brânză! zbiară Porta. O să luăm unul din scaunele astea! Şi, 
cu un scaun sub braţ, îşi croieşte drum prin restaurantul aglomerat. 

Pometniks e nevoit să alerge ca să ţină pasul cu ei. Injură încet, dar 
amarnic, în sârbă şi germană. 

— Masa asta e rezervată, gâfâie el, vă puteţi aşeza la cea din colţ, 
dar numai pentru o oră. Pe urmă va fi şi aceea rezervată. 

— Şi tu când eşti rezervat, Nico? întreabă Porta, gâdilându-l sub 
bărbie. 

— Pometniks, gâjâie acesta. 

— Vrei să spui că nu eşti Nico, celebrul criminal sexual? De 
necrezut, ce asemănare! 

— Eşti în regulă, rânjeşte Micuţul, trecându-şi din nou mâna prin 
părul ospătarului-şef. Îşi dezbracă vestonul şi-l atârnă de spătarul 
scaunului, se descheie la cravată şi la cămaşă şi îşi scarpină pieptul 
păros. 

Oaspeţii se holbează spre masa lor. Orchestra îşi pierde ritmul 
pentru că dirijorul uită să mai mişte bagheta. Un chelner mititel, cu o 
mutră de şoarece, le înmânează meniul şi aşteaptă cu creionul pregătit. 

— Micky, ia chestia asta de citit de-aici! spune Porta. Doar nu 
suntem la bibliotecă! 

— Îl cheamă Micky? întreabă Micuţul, privind la chelner cu o 
expresie de motan flămând. 

— Nu-i limpede? râde Porta. Dac-ar intra într-un spital, n-ar mai fi 
lăsat să iasă. L-ar închide cât ai clipi într-o cuşcă, la un loc cu ceilalţi 
cobai. 

— Ce doresc domnii? întreabă micuțul chelner, ostil. 

— „Prase", comandă Porta arogant, lăsându-se pe spate şi legănân- 
du-se cu scaunul. 

— Îmi pare rău, monsieur, nu avem purcel de lapte prăjit pe proţap. 

— Atunci, cur-de-şoarece ne poţi aduce, djuvic? 

— Cu plăcere, monsieur. O doriţi iute? 

— Bine-nţeles, Micky. Doar nu-ţi închipui că halim tocană sârbească 
fără să fie iute. Dar mai întâi adă-ne câte o porţie zdravănă de 
Poddvarac, să ne stârnim pofta de mâncare. 

— Pui cu varză acră înainte de tocană, se miră chelnerul. Nu cred că 
domnii vor fi în stare... 

— Nu crezi nimic, rânjeşte Micuţul. Ad-o mai repede, amice. 

— Adu-ne înainte de toate ceai de prune ca să ne curăţăm rahatul 
dintre dinţi. Două sticle, dar imediat! ordonă Porta. 

Nici n-apucă chelnerul să deschidă bine prima sticlă, că deja era 
goală. 

— Ăsta-i cel mai bun ceai pe care l-am gustat în viaţa mea, răcneşte 


Micuţul, încântat. 

— N-are nimic comun cu ceaiul, răspunde Porta. E spirt. 

— Atunci de ce-i spun ceai? întreabă Carl, uluit. 

— În felul ăsta, nu-s nevoiţi să-şi mintă nevestele când le spun c-au 
fost să bea un ceai, explică Porta. 

După ce-au terminat cea de-a doua sticlă, Micuţul îşi aruncă braţul 
după umerii unei doamne de la masa vecină, care poartă o rochie foarte 
decoltată, şi îi dă un bobârnac peste un sân de i-l scoate afară. 

Porta începe să cânte un cântec obscen, cu o voce ţipătoare. 

Carl o înşfacă pe fata cu ţigări şi începe să danseze spietka. Ţopăie 
şi ţigările sunt presărate pe podea. 

Ospătarul-şef se apropie în fugă, urmat de doi chelneri şi un portar. 

— Ajunge, strigă el, încet. Aici nu-i bordel. Afară cu voi! 

— încă n-am mâncat, protestează Porta. Fii băiat bun, Nico! Mama 
ne-a dat voie să venim aici singuri. 

— Afară, sau chem Poliţia militară. 

— Nu te osteni, suntem deja aici! Porta scoate la iveală nepreţuita 
sa banderolă. 

— Azvârliţi-i afară! porunceşte ospătarul-şef portarului. 

Acesta întinde o mână destul de masivă către Micuţul. 

— Haide, să n-avem necazuri! 

— Sparge-i dinţii! urlă Porta, înşfăcând un platou cu varză acră de 
pe masa vecină şi repezindu-l în figura ospătarului-şef. Acesta aruncă în 
Porta cu un pahar de vin roşu. În câteva secunde n-a mai rămas nimic pe 
masă care să poată fi aruncat. Micuţul îşi balansează cizma ţintuită, 
numărul patruzeci şi nouă, şi-i dă drumul. Aceasta percutează gamba 
portarului, care scoate un țipăt şi începe să ţopăie într-un picior. 

Doi chelneri în jachete verzi de husar pun mâna pe Carl, care le dă în 
cap cu o scândură pe care se taie carnea. 

Fata cu ţigările vine alergând şi zgârie faţa Micuţului. Acesta o 
azvârle în orchestră, care cântă neîncetat valsul „Dunărea albastră". 

Porta înfige o furculiţă în mâna ospătarului-şef. O supieră zboară 
prin aer, împroşcând cu supă de miel în toate direcţiile. 

Oaspeţii hohotesc de râs.Cred că e un spectacol înscenat, La „Zlatni 
Bokal" e mereu câte un eveniment-surpriză. 

Un Generalmajor râde atât de tare încât îi cade proteza în supă. 

La plecare, Porta ia două sticle de şliboviţă de pe un raft şi le 
declară confiscate de către Poliţia militară pentru analiză. 

În timp ce Micuţul trece pe lângă bufet, este împinsă prin ghişeu o 
oală cu tocană sârbească. O ia ca pe un dar, însă mai întâi vâră capul 
prin deschizătură ca să mulţumească. 

Nu protestează nimeni. Chelnerul-şef e bucuros că-i vede 
îndepărtându-se. Putuse vedea întreaga sa clădire pe cale de a fi făcută 
bucățele. 

— O să pun odată un cocteil Molotov în dugheana aia, zbiară Porta, 
în timp ce se suie într-o trăsură-taxi şi se îndreaptă spre gară. 

Se duc în sala de aşteptare a clasei întâi, unde scaunele sunt moi, 
instalează sticlele de şliboviţă şi oala cu tocană între ei şi se pun pe 
treabă. 

— Ar trebui să ne întoarcem şi să-i zburăm scăfârlia ticălosului de 
Nico, rage Micuţul, cu gura plină. Pe urmă ar trebui să-i dăm foc 
portarului şi să privim cum se coace. Asta-i părerea mea. Ne-am pierdut 
demnitatea. l-am lăsat să-şi bată joc de noi. N-am reprezentat 
Vaterlandul cum ar fi trebuit! 

Un agent de la Căile Ferate, care se îndreaptă spre ei să-i dea afară 
din sala de aşteptare a clasei întâi, se răzgândeşte când aude cuvintele 
Micuţului. 


Trenul hurducăie printre munţii întunecaţi şi trece graniţa fără să 
oprească. Are deja două zile întârziere. La marginea Budapestei, opreşte, 
aşteptând semnalul de intrare. 

Privirea lui Carl cade pe nişte morminte soldăţeşti, cu căşti ruginite 
atârnate de cruci rudimentare. 

— Sărmanii băieţi, spune el, cu o voce melancolică. Vaterlandul nu 
prea le oferă multe eroilor morţi, aşa-i? 

— Vaterlandul nu-i decât o adunătură de jidani şmecheri! afirmă 
Porta. 

Un pescăruş mare aterizează pe una dintre cruci. Protestează ţipând 
când este gonit de o cioară. 

Curioasă, cioara îşi vâră ciocul sub cască, se opreşte o clipă ca să-şi 
aranjeze penele, pe urmă continuă cercetarea. 

— Vite-o cum caută, spune Porta. Scârba asta neagră n-a uitat 
vremurile bune în care cadavrele soldaţilor erau lăsate pentru ca ciorile 
să-şi obţină delicatesa lor preferată, ochi de oameni. 

Un soldat le arată ciotul braţului său. 

— Bang, şi s-a rupt, nemților, explică el într-o ciudată „lingua 
franca" autohtonă, gesticulând, în acelaşi timp, frenetic cu mâna lui 
întreagă. Mulţumesc frumos. Job tvoie mati! N-avem ce mânca. 

Trenul se târăşte în gara principală din Budapesta. Trei ore de 
aşteptare. Au prioritate transporturile de trupe. 

În restaurantul jegos din gară, care duhneşte a soldaţi nespălaţi, 
încearcă să mănânce ceva. 

Meniul e foarte variat. Aleg supă de pui condimentată. Dacă ar fi să 
fie adevărat meniul, acesta conţine carne de pui, ţelină, morcovi, 
ghimber uscat, ceapă, fasole verde, ouă şi lămâi tăiate felii. Până la 
urmă, se dovedeşte a fi doar apă gălbui-albicioasă, în care cea mai 
atentă inspecţie nu poate descoperi nici măcar urme de grăsime la 
suprafaţă. Supa de pui condimentată mai e pe deasupra şi rece. 

— Supa asta-i rece! spune Porta, arătând spre farfuria sa. 

Ospătarul, în cămaşa lui unsuroasă, vâră un deget în supă ca s-o 
verifice şi dă din cap, zâmbind. 

— E caldă, domnule soldat german. 

— E rece, domnule chelner ungur! replică Porta. 

Chelnerul îl cheamă pe bucătar, un individ gras, cu o căutătură rea 
pe faţă, care apucă, fără o vorbă, lingura lui Porta şi gustă supa. 

— Caldă, rânjeşte el, dezvelind nişte dinţi negri; pe urmă se 
răsuceşte pe călcâie şi dă să plece. 

Micuţul îl înşfacă de ceafă şi-l împinge cu faţa în supă. 

— Atunci bea, ţigan nenorocit! răcneşte el, turbat. 

Bucătarul bea ca un cal însetat, pentru a nu se îneca în supă. 
Celelalte două farfurii i le varsă în pantaloni. Urmat de ameninţări 
serioase cum că-i vor zbura creierii, ţâşneşte ca o săgeată spre bucătăria 
lui. 

Când părăsesc restaurantul, purtându-şi mai departe foamea 
nepotolită, veteranul ungur dă fuga după ei. 

— N-am de mâncare, strigă el, disperat. _ 

Trenul e mai mult decât aglomerat. Nu e loc decât la clasa întâi. Işi 
pot întinde picioarele, în timp ce peste tot pasagerii sunt înghesuiți ca 
sardelele. Au loc chiar şi la toaletă, de unde râd de cei care au nevoie s-o 
folosească. 

— Pişaţi-vă pe geam, îi sfătuiesc ei, dar nu împotriva vântului, vă 
rugăm! Aici e o doamnă care vrea să se sloboade. Are careva un buzunar 
de cauciuc? 

La tot pasul, întâlneşti uniforme din toată Europa centrală. Poliţişti 
militari, cu tăbliţele lor în formă de semilună, îşi croiesc brutal drum prin 


înghesuială. Dau discret din cap în faţa civililor cu pardesie din piele şi cu 
pălăriile trase pe ochi. Gestapo. Tot timpul are loc câte-o verificare. Dă-ţi 
numai puţin drumul la gură şi vei simţi o mână grea pe umăr în clipa în 
care părăseşti trenul. 

— „Geheime Staatpolizei!" 

Şi încă o persoană dispare fără urmă. 

Trei mii de oameni se află împachetaţi în trenul special care se 
târăşte cu luminile stinse spre Germania. Germania, aşezată ca o 
tumoare în măruntaiele Europei, cu cazărmile, închisorile, lagărele de 
concentrare, spitalele, locurile de execuţie şi cimitirele ei. O ţară în care 
milioane de oameni torturați îşi petrec majoritatea nopţilor ascunși prin 
pivnițe. 

Mecanicul locomotivei ia un gât din termosul său cu cafea. Conduce 
neîntrerupt de optsprezece ore. Regulamentul spune „nu mai mult de 
opt ore", dar acum e război şi e criză de mecanici de locomotivă. 

Colegul său, fochistul, azvârle cu lopata cărbune în cuptorul încins 
de sub cazan. 

In vagoanele de clasa întâi, călătorii se pregătesc să meargă la 
culcare. Un Oberst în izmene ascultă povestea unui maior din Poliţia 
secretă. 

— La Odessa, îi puneam pe toţi să stea în picioare într-un camion. 
Când camionul o lua din loc, rămâneau cu toţii agăţaţi în aer, râde 
maiorul. Era un spectacol caraghios. 

Oberstul dă încet din cap, continuând să-şi stoarcă grijuliu un coş în 
faţa oglinzii. 

Gemete prelungi răzbat din vagonul alăturat, unde un mecanic 
român are grijă de nevasta unui colonel german. Ea fusese la Bucureşti 
în vizită la soţul ei grav-rănit. Mecanicul o sărută şi-şi plimbă palma pe 
fundul ei rotund. Ea chicoteşte şi îl împinge încet. El o întinde pe 
bancheta capitonată cu pluş, îi ridică fusta cenușie plisată în aşa fel încât 
iese la iveală suspensorul ei negru. O ridică puţin mai mult. 

Ea râde excitată, desfăcându-şi picioarele. 

— Nu, şopteşte ea. Nu trebuie! g 

O înşfacă de dos şi-o împinge spre el. In ritmul trenului, cei doi 
savurează plăcerile dragostei. 

Într-un alt vagon, o infirmieră germană stă întinsă cu fusta deasupra 
şoldurilor. Un locotenent de infanterie e cu faţa între picioarele ei. Ea îşi 
încolăceşte picioarele după grumazul lui, gâfâind de plăcere. 

Pe bancheta din faţa lor, un ofiţer din Marină trage în jos o pereche 
de chiloţei, prăzulii peste coapsele soţiei unui renumit doctor din Viena. 
Degetele lui trag de nasturii de la pantaloni. Ea priveşte fascinată la 
cuplul de pe bancheta opusă. 

Porta tocmai a încheiat o afacere în legătură cu un porc negru care 
umblă în lesă ca un câine. Carl şi Micuţul joacă barbut cu doi marinari. 
Cornetele sunt împrăştiate pe podeaua care ţine loc de masă. Intre 
aruncături, Micuţul mângâie o ţărancă unguroaică între coapse. 

— Când ajungi în Hein Hoyer Strasse, întreabă de Albert Şmecherul. 
Te va ajuta să găseşti o meserie potrivită. O muiere ca tine n-ar fi trebuit 
să se spetească într-o nenorocită de fabrică. 

— Ce-o să spună Gestapoul? întreabă fata, neliniştită. 

— Fereşte-te de ei, şi pe urmă ce naiba-ţi pasă ţie ce-o să spună? 

Urlete şi sunete ca de orgă se fac auzite în noaptea neagră. 
Mecanicul scapă din mână termosul cu cafea şi se năpusteşte la frâne. 
Colegul său e în uşă, pregătit să sară. 

Oberstul în izmene trage neliniştit cu urechea, în mână cu periuţa 
de dinţi. Maiorul sare de pe cuşeta de sus şi începe să-şi caute febril 
uniforma. 


— Avioane, strigă. N-au pace, afurisiţii! Dacă nu-i una, atunci e 
cealaltă. Ar fi timpul să se inventeze arma finală. 

— Ce se-ntâmplă? întreabă infirmiera, care stă acum cu capul între 
picioarele Leutnantului. 

— Ascultă! spune soţia maiorului către mecanicul ei. Fundul ei e 
ridicat în aer. 

— Dă-o naibii! gâfâie mecanicul, care e pe cale să termine. Şi e 
hotărât să termine chiar dacă întreaga aviaţie americană ar ataca trenul 
în acelaşi timp. O înşfacă de coapse şi se opinteşte înverşunat în ea. 

Ofiţerul de marină şi soţia doctorului sunt pe podea. Ea e deasupra. 
Sunt atât de preocupaţi de ceea ce fac, încât nu aud glasul războiului de 
afară. 

— Ce dracu? urlă Micuţul, care tocmai îi dăduse chiloţii jos 
ţărăncuţei. Nu puteau ticăloşii ăia zburători să mai aştepte zece minute? 

— Plecăm, spune Porta, luând porcul cel negru la subţioară. 

Carl se aruncă la podea şi-şi ţine mâinile deasupra capului, ca un 
mijloc de protecţie împotriva a ceea ce va veni. 

O fată în pielea goală aleargă pe coridor ţipând, urmărită de iubitul 
ei în ciorapi şi cămaşă scurtă. 

— Soldatul german poate fi numit murdar, însă niciodată nu este 
murdar, afirmă mândru un General maior. Se adresează într-un vagon 
izolat unui grup de ofiţeri români şi unguri. Nu ajunge până la ei 
zgomotul Jabo-urilor care se prăbuşesc din nori urlând şi aruncând 
proiectile-trasoare spre linia ferată. 

Pământul ţâşneşte în cascade de ambele părţi ale liniei ferate. 
Bolovani şi noroi se prăvălesc peste tren ca grindina. 

La următoarea măturare, lovesc locomotiva. Fochistul se salvează, 
aruncându-se în gol. Se dă de-a berbeleacul pe pantă, se ridică şi 
ţâşneşte înspre pădure precum un iepure. Nu e prima oară când îşi 
salvează viaţa în felul ăsta. Se aruncă într-o mică vale şi urmăreşte cu 
privirea trenul care pierde încet din viteză. | 

— Doamne Sfinte! Doamne Sfinte! icneşte el. Aştia fac curăţenie în 
toată regula. 

Tunuri automate bubuie. Un alt vagon se rostogoleşte pe pantă în 
jos, cade într-o rână şi dispare. Un vagon german şi unul iugoslav se 
ridică în aer, cap la cap, ca într-o îmbrăţişare tandră. Roţile se prăbuşesc 
cu greutate peste linii. 

Oberstul în izmene aleargă plângând peste calea ferată. Un 
proiectil-trasor trece prin el. Se rostogoleşte pe pantă ca un porc 
măcelărit. 

O pereche de roţi smulse trece drept peste el, tăindu-l în două. 

Maiorul de poliţie aleargă cu mapa sa neagră, marcată „Gekados ", 
sub braţ: o mapă conţinând condamnări la moarte. Cade într-o groapă, 
dar nimereşte în ea în acelaşi timp cu o bombă. Nu rămâne nimic din el, 
nici din mapa lui „Gekados". 

Fata cea despuiată s-a adăpostit sub un vagon-restaurant. Suflul 
unei bombe aruncă vagonul pe pantă în jos. Fata e mânjită de o latură a 
lui, precum untul de o felie de pâine caldă. 

Infirmiera şi locotenentul aleargă de-a lungul trenului. 

Nimeni nu băgă de seamă că fata poartă doar ciorapi şi suspensor. 
Aleargă drept în deflagraţia unui Jabo şi nici măcar nu simte sărutul 
morţii. 

Soţia doctorului din Viena e proiectată pe fereastră. Un ciob lung şi 
ascuţit de sticlă o despică de-a lungul. Măruntaiele ei atârnă de geamul 
spart al ferestrei. 

Ofiţerul din Marină dispare cu totul. Nu mai rămâne din el decât 
boneta, aruncată pe podeaua compartimentului. 


Majoritatea pasagerilor zac risipiţi printre pinii subţiri. Ciori zboară 
lin pe deasupra trenului distrus. 

Bombele au penetrat până în interiorul trenului, azvârlindu-i pe 
călători între pomi. Ţipete şi urlete se ridică din grămada măcelărită de 
carne, creier, oase şi membre. 

General-maiorul vomită deasupra unui cadavru. Strigătele răniților 
îneacă zgomotele produse de el. De obicei, e mândru de duritatea sa. A 
văzut destul sânge în viaţa lui şi e obişnuit cu priveliştea corpurilor 
mutilate. Dar imaginea măruntaielor vânăt-roşietice acoperite de o 
mulţime de muşte, îndopate şi lucioase, e prea mult chiar pentru un dur 
comandant german de divizie, care speră o moarte eroică. 

Puțin mai adânc în pădure, zace un ofiţer SD. Privind printr-un 
păienjeniş de ace de pin şi de lumină difuză a zorilor, vede rămăşiţele 
unei femei răstignite în vârful unui copac. Braţele i-au dispărut. 
Picioarele îi atârnă într-o parte, precum aripile unei păsări moarte. Pe cap 
încă mai are o pălărie cu o pană albastră. Probabil c-a fost lovită de 
suflu, gândeşte el, incapabil să-şi desprindă privirea de pe cadavrul 
grotesc, legănându-se în vârful copacului. Nu se poate mişca. Un par l-a 
străpuns, ţintuindu-l la pământ, dar nu simte nici un fel de durere. 

Câteva vagoane rămân pe linie. În interior, arată ca nişte abatoare. 
Răniţi şi morţi într-un amestec de oase zdrobite şi carne sfârtecată. 

Un soldat aleargă urlând de-a lungul căii ferate. Sângele îi ţâşneşte 
din umăr. 

— Ticăloşii! Ticăloşii! Uite ce-au făcut cu braţul meu! Se împiedică, 
se prăvăleşte înainte şi moare. 

Un Gefreiter care n-are mai mult de şaptesprezece ani şade pe o uşă 
smulsă dintr-un vagon şi-şi priveşte picioarele. Îi atârnă de câteva fâşii 
de tendon. Faţa îi e însângerată. Numai ochii îi sunt vii. Îşi pipăie Crucea 
de fier clasa întâi. O fărâmitură de plată pentru tinereţea pierdută. 
Mulţumirile mizerabile ale Vaterlandului pentru o generaţie trădată. 

Un tren auxiliar soseşte din direcţia opusă şi opreşte chiar în faţa 
locomotivei răsturnate. 

Un Oberstabsartzt în cizme lungi şi lustruite, de călărie, cercetează 
impasibil scena măcelului. Latră câteva ordine şi agenţi sanitari dau 
năvală cu brancarde sub braţ. Mai întâi soldaţii germani răniţi, pe urmă 
soldaţii germani morţi. Apoi civilii germani şi, în cele din urmă, cei din 
teritoriile ocupate. 

— Doamne, strigă Porta, care şade pe un parbriz între Micuţul şi 
Carl. Bombele astea ştiu să facă curăţenie. Mai ceva ca obuzele. 

— Ce-are ăla în mână? întreabă Micuţul, arătând spre cadavrul unui 
cavalerist. 

Carl se apleacă deasupra lui şi deschide mâna crispată. Apare o 
bancnotă de o sută de mărci şi trei zaruri. 

— Se pare c-a dat cu şase, spune Carl. 

— Maică Precistă din Kazan! izbucneşte Micuţul, uluit. 

— Şi-a câştigat un colţişor în rai, e de părere Porta. 

— Amărâtul! A murit cu trei şesari şi-o miză de o sută de mărci pe 
joc, oftează Carl, scoțând dopul unei sticle de şnaps. O prinsese în timp 
ce zbura prin aer, aruncată din vagonul-restaurant. 

— Jigodia aia de porc al tău haleşte un mort, rânjeşte Micuţul. 

— E mereu flămând porcul ăsta, spune Porta, clătinând din cap. A 
fost prea multă vreme împreună cu nemţii. 

Trec pe lângă ei doi agenţi sanitari, purtând pe targă un locotenent 
mort. l-a fost smuls piciorul, pe care l-au întins de-a curmezişul trupului. 
Acesta cade şi se rostogoleşte pe pantă. Lunga cizmă lustruită e 
neatinsă. Pintenul sclipeşte în soare. 

Carl culege piciorul de pe jos şi-l aşază peste leşul locotenentului. 


— Sag zum Abschied, leise servus”, cântă Porta în urma brancardei 
cu locotenentul mort. 

— Au dat destui de dracu' pe-aici, spune Micuţul. Vaterlandul e un 
ticălos lacom. 

— îţi vine să urli când te gândeşti la toţi oamenii ăştia ucişi atât de 
repede, spune Carl. 

— Un bărbat care se înduioşează la asemenea privelişti nu e un bun 
german, n-are vlagă în el, declară Porta, ridicând porcul şi luându-l sub 
braţ. 

— Sunt atât de flămând! face Micuţul. Mă-ntreb dacă ne-or da ceva 
potol. 

Se opresc lângă trupurile a două Blitzmâdel. 

— Rahat, strigă. Ce coapse! Ştie el, dracu, ce face dacă asta e ceea 
ce vrea. 

— Saltea militară de campanie model 39/40, rânjeşte Micuţul, 
ridicând curios una dintre fuste. Mai sunt şi din ăia care o fac cu cadavre, 
şopteşte el confidenţial. 

— Ai înnebunit? protestează Porta. Ai ajunge direct în iad. 

Din nişte tufişuri, răzbat până la ei blesteme şi gemete. Dau 
crengile în lături şi descoperă un Unteroffzier muribund, cu un obuz de 
20 mm, neexplodat, răsărindu-i din piept. 

— Să blestemi în halul ăsta când eşti pe ducă, spune Carl, 
contrariat. 

— Dacă nu-l vrea Dumnezeu, va trebui să-l ia Satana, spune Porta 
cel practic. 

Sanitarii îl ridică şi-l duc. Un tren-atelier înlătură rămăşiţele 
garniturii distruse. 

La Viena, călătoria lor este întreruptă pentru câteva zile. Porta vrea 
să meargă la Grinzing. 

— Întotdeauna te poţi alege cu ceva pe-acolo, le explică el celorlalţi 
doi. Trebuie să arăţi ca Frankenstein în criză, ca să pleci de-acolo fără 
să-ţi potoleşti poftele. 

La München dau peste o cunoştinţă de-a lui Porta. Un Gefreiter de la 
Vânători de Munte care sărbătoreşte ziua în care maică-sa era cât pe ce 
să moară, în urmă cu douăzeci şi cinci de ani. Este invitat şi porcul 
negru. La petrecerea aceea, învaţă să bea bere. 

Când părăsesc Munchenul, plouă; e o zi umedă şi sumbră. Vagonul 
miroase a îmbrăcăminte udă şi a trupuri transpirate. 

Carl e prost-dispus. Nu se mai grăbeşte. 

Stau înghesuiți unul într-altul pe coridor şi privesc afară la peisajul 
mohorât care trece pe dinaintea lor. Peste tot ruine. La intrarea în 
Stuttgart sunt nevoiţi să aştepte câteva ore, în timp ce are loc un atac 
aerian. 

— Ciuguleşte-l de cap pe mândrul războinic german! spune Micuţul. 

Porta muşcă, gânditor, dintr-o bucată de pâine. 

— Cât suntem de norocoşi că ne-am născut în Germania, oftează 
Carl, necăjit. 

— E vreunul pe-aici care e de părere că eu iubesc Vaterlandul şi am 
de gând să mă las omorât pentru el? întreabă Porta, provocator, 
adresând întrebarea şi celorlalţi pasageri, de asemenea prost-dispuşi. 

Micuţul se scutură de râs, şi-l fixează cu privirea pe un ţăran neamt, 
care e pe cale să ia un gât de băutură dintr-o sticlă de şnaps. 

— Dacă mi-ai oferi şi mie un gât, crezi c-aş spune „nu"? 

Țăranul îi întinde sticla, mormăind. 

Micuţul ia o înghiţitură uriaşă şi trece sticla lui Porta şi lui Carl, care 
aproape că o golesc. 


22 La despărţire spune încetişor servus 


Țăranul priveşte cu amărăciune, la ce-a mai rămas şi se hotărăşte 
să bea şi el restul. 

Într-o după-amiază ploioasă de duminică, ajung la Karlsruhe, de 
unde iau un tren regional. 

Un ofiţer saşiu de la Căile Ferate îi opreşte şi le cere actele. Îl 
cercetează pe Carl din cap până-n picioare, pufnind. Pe urmă arată spre 
porcul cel negru care-l urmează pe Porta, în lesă. 

— Ce-ai acolo? şuieră el. 

— Câinele meu! răspunde Porta, pocnind din călcâie. 

— Asta-i un porc jegos, protestează maiorul. 

— Nu, domnule, e curat! răspunde Porta. 

Maiorul dă din cap şi pleacă zornăind din pinteni. 

Călătoresc scurt timp cu trenul regional. Linia este bombardată. La 
vreo treizeci de kilometri de Germersheim, se hotărăsc să parcurgă 
ultima porţiune pe jos. Plouă cu găleata. Porcul grohăie prea tare şi e 
acoperit cu foile de cort. 

— E flămând! spune Micutul. 

— Dacă-am avea niţică făină, am putea face clătite, sugerează 
Porta, lingându-şi buzele. Şi porcilor le plac clătitele. 

— Sfinte Sisoe, clătite! Clătite cu zahăr şi dulceaţă, zbiară Micuţul, 
întărâtat. Poate că se găseşte şi nişte rom prin preajmă! Ar fi prea 
frumos. 

— Ar fi şi o masă de rămas-bun pentru Carl, înainte de-a intra în 
Purgatoriu, spune Porta! Să ştii că o să mâncăm clătite cu rom, cu zahăr 
şi dulceaţă. Al naibii să fiu, vom mânca! 

— încetează, răbufneşte Carl. Mă înnebuniţi. 

— O să ai parte de-o masă pe cinste înainte de a te livra la ticăloşii 
ăia de la pârnaie, promite Porta, solemn. 

— Chiar de-o fi să facem rost de ea cu armele, răcneşte Micuţul. Aşa 
or să afle nemernicii ăia de sedentari halitori de cârnaţi că vizitatorii lor 
vin din Est. 

După cincisprezece kilometri de discuţii, se aşază obosiţi şi uzi până 
la piele într-un şanţ de la marginea drumului, să se odihnească. 

— La naiba, am obosit, mormăie Carl, vărsând apa din bonetă. Dacă 
nu mi-aş putea vedea picioarele, aş zice că mi le-am tocit de tot. 

— N-ai nici pe dracu, spune Porta, golindu-şi cizmele de apă. Tu nu 
mai ai decât cinşpe kilometri până la ţintă, dar noi avem de făcut tot 
drumul de întoarcere şi pe urmă cine ştie dacă regimentul nostru se mai 
află la Corfu? Poate c-au luat-o din loc. Poate că-s sus de tot, în nordul 
Finlandei. Trebuie să te gândeşti la probleme de genul ăsta când 
călătoreşti în interes de serviciu militar. 

— Maică Precistă din Kazan! exclamă Micuţul, speriat. Din Corfu 
până-n nordul Finlandei! Nu cred că fac faţă. 

— Cei iubiţi de Dumnezeu sunt trimişi în lumea largă să-l 
propovăduiască, spune încetişor Porta. 

— Pe noi înseamnă că ne iubeşte al naibii de tare, e de părere 
Micuţul. 

— Hai să căutăm un loc uscat, spune Porta, ridicându-se. 


„lată, vine El pe aripi cereşti 
Și-ţi aduce minunate veşti, 


cântă Micuţul în gura mare. Vocea lui răsună peste câmpii. 

În Russheim, se aşază pe cheiul umed al Rinului şi privesc şalupele. 

— Dac-am putea subtiliza una din astea, face gânditor Micuţul, am 
putea naviga cât ai clipi până-n Olanda. 

— Şi ce-ai face în Olanda? întreabă Porta, cu mirare. Eliberatorii 


germani sunt şi pe-acolo, ştiai? 

— Eşti tâmpit, strigă Micuţul, agitându-şi mâinile prin aer. Nu ştii că 
în Olanda te afli faţă-n faţă cu marea? În gara din München am văzut o 
hartă care arăta că Anglia nu-i mai departe de Olanda decât te poţi tu 
pişa cu vântul din spate. 

— Ar fi grozav, oftează Carl. Se spune că Scoţia e foarte frumoasă. 

— Ai duce-o bine pe-acolo în calitate de antigerman, rânjeşte Porta. 

— la priviţi la curentul ăla! — spune Carl, arătând spre o şalupă care 
trece în viteză prin faţa lor cu curentul puternic de apă în spate. 

— Rinul aleargă repede! spune Micuţul. 

— Cum să nu! rânjeşte Porta. Doar trece prin Germania. 

La Sondenheim, trag la un han vechi, pe al cărui stăpân îl cunoaşte 
Porta din timpul şederii sale în Germersheim. 

Hangiul, un bătrân, e copleşit de bucurie când îl zăreşte pe Porta 
intrând pe uşă. 

Îndată ce află destinaţia lui Carl, se pune pe făcut clătite. 

— Doamne Sfinte! oftează nevasta lui. Se duce în fortăreață? Nu 
mai încetează domnii ăia să arunce oameni în spatele gratiilor? 

— Ieri a plecat un batalion pe frontul de est, declară hangiul, 
aducând clătitele. 

— Era şi un fost ofiţer din Karlsruhe cu ei, spune nevastă-sa, suflân- 
du-şi nasul. Un om atât de cumsecade. Se purta mereu omeneşte cu 
soldaţii lui. 

— Probabil că ăsta-i şi motivul pentru care l-au înfundat, e de părere 
Porta. Slujba pentru Vaterland îţi pretinde să fii dur ca oţelul Krupp, în 
caz contrar n-o să fii în stare să trimiţi pe nimeni la luptă şi la moarte. 

— Veniti de departe? întreabă nevasta hangiului, întinzându-şi şorţul 
şifonat. 

— Aşa s-ar părea, spune Porta. Venim din ţara zeilor. 

— Aşa? spune zâmbind femeia, neînţelegând o iotă. Pune o 
grămadă zdravănă de clătite în fiecare farfurie şi toarnă deasupra 
dulceaţă din abundență. 

— Cum e pe-acolo? întreabă hangiul, aprinzându-şi o pipă lungă din 
porțelan. 

— Ruine, hoituri, necazuri şi durere, dar noi nemţii încă mai putem 
trece graniţa fără paşaport, spune Micuţul, cu emfază. 

— Da, va fi o belea mare, oftează Porta, când n-om mai putea trece 
decât cu arma în loc de acte. 

— Sunteţi de multă vreme în Armată? întreabă un client dintr-un 
colţ. 

— De prea multă! se destăinuie Porta. Mi-era dor de casă după 
primul ceas. 

— Subofiţerii nu-s mai omenoşi acum? întreabă femeia. Am auzit că 
unii dintre ei au fost împuşcaţi în spate de către propriii soldaţi. 

— Din când în când, o mai păţeşte câte unul în felul ăsta, 
recunoaşte Micuţul. Un glonţ nichelat în ceafă produce impresie şi 
asupra celui mai tâmpit. 

— Singurii subofiţeri buni sunt subofiţerii morţi, zice Porta, cu un râs 
scurt. Cel puţin tac din gură. 

— Trebuie să fie îngrozitor pe front, adaugă femeia, dusă pe 
gânduri. 

— Pe pământul ăsta poţi face tot ce vrei. Trebuie doar să te pricepi, 
îi destăinuie Porta. 

— E adevărat ce se spune despre tratamentul aplicat deţinuţilor în 
fortăreață? întreabă bărbatul din colţ. 

— La Torgau ne puneau să formăm un pod viu, cu scânduri în 
spinare, şi pe urmă treceau cu camionetele peste el, spune Micuţul, 


grav, amintindu-şi de iadul de la Torgau. 

— Apără-ne, Doamne! şopteşte femeia hangiului şi-i mai pune o 
porţie de clătite lui Carl. 

Noaptea şi-o petrec la han. 

— Suntem de atâta vreme pe drum, încât o zi în plus sau în minus 
nu mai contează, spune Porta. 

În dimineaţa următoare, intră în satul Germersheim, cu Carl între ei. 
Un vânt rece bate dinspre râu şi continuă să plouă. Şi-au ridicat gulerele 
vestoanelor până peste urechi şi tremură în uniformele lor ude. Se 
opresc, privind încă o dată Rinul, înainte de a intra pe străduţa abruptă 
care duce la închisoarea militară. Carl se opreşte deodată în faţa crâşmei 
„Curtea habsburgică". 

— Mai luăm încă una mică, ultima, pentru drum? Drumul vostru! 

— De ce nu? spune Porta, care comandă cârnaţi cu salată de cartofi, 
bere şi „Wildkatze”. 

Mănâncă cu toţii în linişte înainte de a-şi continua drumul către 
închisoare. Când ajung aproape în faţa porţii, se opresc şovăitori. 

Porta se uită la Carl, zâmbind uşor. 

— Ce rahat, amice. Şi totul numai pentru că n-ai omorât câţiva 
oameni. Ştii, în general, se ajunge la pârnaie pentru c-ai săvârşit tocmai 
contrariul. Facem o plimbare prin parc? 

Se aşază pe o movilă, între copaci. Porta îşi scoate flautul din cizmă, 
Micuţul pune mâna pe muzicuţă şi cântă încet împreună privind cum 
plouă: 


So weit, so weit ist der Weg Zuriick ins 
Heimatland...” 


Porta îşi lasă mâna pe umărul lui Carl. 

— Fugi, dacă vrei! N-o să tragem şi n-o să raportăm câteva zile c-ai 
dispărut. 

— O să intrați voi la închisoare, spune Carl. 

— La naiba, exclamă Micuţul. Am mai fost! 

— N-aş ajunge prea departe. M-ar înhăţa vânătorii de capete, e de 
părere Carl. 

— Du-te-n Olanda, sugerează Micuţul. Te-ai putea ascunde într-o 
şalupă şi-ai putea înota în Anglia, prietene. 

— Nu poţi înota până în Anglia, protestează Carl. 

— Câţiva norocoşi au reuşit, spune Micuţul, optimist. 

— Cu puţin noroc, m-aş fi născut în altă parte decât în Germania, 
oftează Carl sfâşietor. 

— Da, chestiune de noroc, spune Micuţul, scuipând în vânt. 

— Vreau să vă mulţumesc pentru felul în care v-aţi purtat cu mine, 
spune Carl. N-am vorbit serios când am urlat la voi. 

— Ne-am distrat niţel, aşa-i? întreabă Micuţul. 

— Mie-mi spui? face Carl, cu un zâmbet uşor. Dar pe de altă parte, 
ar fi fost mai bine să ajung mai repede. Acum, împreună cu voi, 
închisoarea mi se pare mai sumbră. 

— Te vei obişnui în curând, îl consolează Porta. Dar nu li te împotrivi. 
Orice spun, tu execută fără comentarii. Poţi obţine orice de la viaţă dacă 
ştii cum. 

— Nu te poţi pune cu nemernicii ăia, spune Micuţul, cunoscător. Eu 
am fost ticălosul cel mai dur care le-a intrat vreodată pe mână. Tot mă 
mai bârfesc. Dar m-au frânt în două luni. 

— Dar nu te-au înmuiat! spune Carl, cu un zâmbet şiret, privind la 
trupul uriaş şi musculos al Micuţului. 


23 Atât de lung, atât de lung e drumul înapoi în patrie... 


— Nu, nimeni nu e-n stare de aşa ceva, spune Micuţul, convins. Mai 
întâi ar trebui să mă omoare! Nu, am văzut lumina de la capătul 
tunelului şi-am făcut ce mi-au spus. Pe urmă, m-au lăsat în pace. 

— Mulţumesc pentru sfat, încuviinţează Carl. N-o să-l uit. 

— Fac cinste, spune Porta, „Wildkatze!" 

Se întorc prin parc până la „Curtea habsburgică". Dau pe gât mult 
„Wildkatze". 

— Hai să terminăm povestea, spune Carl, hotărât. Mă simt mai bine 
acum, m-am împăcat cu gândul. 

Îşi aranjează ţinuta şi se verifică reciproc. 

Un fost Feldwebel, prea bătrân pentru armata lui Hitler, îi 
inspectează atent. Dă din cap, mulţumit. 

— Acum puteţi intra acolo fără grijă. Sunteţi mai corect îmbrăcaţi 
decât desenele din regulament. 

— Ţintele din tălpi! strigă gazda, îngrijorată. 

Feldwebelul le verifică cizmele. Micuţului îi lipsesc trei ţinte. 

Unul dintre clienţi dă fuga afară şi face rost de ele. Sunt gata de 
plecare. 

Îşi aruncă automatele pe umăr şi-l plasează pe Carl între ei. 

— Dacă dau peste "Cerberul" Heinrich, îi vărs pe loc rahatul din 
căpăţână, promite Micuţul, mângâindu-şi automatul. 

— Nu fă asta, spune bătrânul Feldwebel din armata Kaiserului. 
Aşteaptă până când se sfârşeşte războiul. În frământările care vor urma, 
vei putea să-l aranjezi cum vei dori. 

— Atunci o să-i smulg ochii prin cur şi o să i-i vâr în urechi, urlă 
Micuţul, turbat. 

— Uşurel, îl roagă Carl. Îmi ajung zece ani. 

Clienţii se adună în uşă să-i petreacă. 

Comandantul gărzii, un Feldwebel, îi priveşte bănuitor cu nişte ochi 
de gheaţă. Au intrat într-o altă lume. O lume rece şi sumbră. Aici nu sunt 
oameni. Numai maşinării. 

— Duceţi prizonierul în birou, şuieră el. 

Traversează toţi trei curtea. Poarta de fier se închide în urma lor. 
Câţiva deţinuţi aleargă în cerc. În mijlocul cercului stă proţăpit un 
Feldwebel, cu cizme lustruite şi cu un echipament sclipitor din piele. 
Tocul pistolului e deschis. In mână agită un baston lung de cauciuc. Cu 
ochi mijiţi, vânează greşelile din programul de instrucţie. 

Din blocul A se aude zornăit de chei. Oțel se freacă de oţel şi uşi 
grele se închid cu zgomot. Şuieră fluiere şi se aud comenzi aspre. 

În afara blocului B se face instrucţie. Pas alergător, cu saci de nisip 
în spinare. 

Trei oameni zac în mijlocul curţii. Unul dintre ei e un Oberst distrus. 
Tuşeşte şi trage să moară. 

Oberfeldwebelul îl înghionteşte în coaste. 

Oberstul e mort. 

În birou dau peste „Cerberul" Heinrich, notoriul Stabsfeldwebel 
Heinrich Lochte. 

Carl îşi goleşte buzunarele şi predă echipamentul. 

Mâini pricepute îl percheziţionează, apoi semnează câteva 
documente. 

Doi Unteroffizieri, bine făcuţi, năvălesc înăuntru. 

„Cerberul" Heinrich îl arată pe Carl în tăcere şi, înainte ca Porta şi 
Micuţul să-şi dea seama ce se-ntâmplă, închisoarea l-a şi înghiţit. 

După ce s-au îndepărtat puţin, când să intre pe Fischerstrasse, se 
întorc şi aruncă o privire fortăreței care se înalţă în ploaia deasă, cenușie 
şi sumbră. 

— E bine că ne îndepărtăm de locul ăsta blestemat, spune Micuţul, 


ridicându-şi gulerul. 

— Sărmanul Carl, amărâtul de el, oftează Porta. Închis pentru că nu 
a omorât oameni. Urâtă treabă. 

— Da, nici măcar n-are plăcerea de a şedea acolo şi de a se gândi 
că l-a răcit pe vreun ticălos de teapa lui Heinrich, spune Micuţul. 

Un camion al unui batalion de pompieri îi duce până la Karlsruhe. La 
Munchen, îşi amintesc dintr-o dată de porcul cel negru. Nu-l mai 
văzuseră de la „Curtea habsburgică". Se vorbesc între ei să plece înapoi 
după el, dar hotărăsc, în cele din urmă, că e prea riscant. 

Când ajung la Budapesta, sunt reţinuţi timp de trei zile întrucât le 
lipsea o ştampilă de pe ordinele de deplasare. 

La Belgrad, vizitează spitalul pentru a mai sta la taifas, dar nu dau 
decât peste figuri necunoscute. 

La marginea Nisei, nimeresc într-o luptă cu partizanii, iar între 
Salonic şi Atena, trenul lor e aruncat în aer. 

În Atena, Feldwebelul din biroul comandantului gării priveşte lung la 
ei şi răsfoieşte numeroasele ordine de deplasare. 

— V-aţi cam învârtit, aşa-i? Se pare c-aţi explorat, în loc să escortaţi. 
Daţi-i drumul, băieţi, mai aveţi de străbătut cale lungă. 

Rânjind, le întinde noile ordine. 

— Brest-Litovsk, exclamă Porta, aruncând o privire în documente. 

— Regimentul vostru e în Rusia, băieţi, chicoteşte Feldwebelul, şi 
dacă vouă vă trebuie la înapoiere atâta timp cât aţi pierdut la plecare, al 
„treilea război mondial" va fi pe jumătate gata când veţi ajunge. 

Aşa că o pornesc înapoi prin Praga, Berlin, Varşovia, unde sunt 
arestaţi în clipa în care Micuţul fură o găină care e proprietatea unui 
Oberst. 

La Brest-Litovsk, sunt trimişi din greşeală la Riga. Nimeni nu vrea să 
creadă că au nimerit acolo întâmplător aşa că sunt arestaţi. Eliberaţi 
după numai câteva zile, sunt trimişi în direcţia Minsk. 

— Dacă şi de-acolo ne mai trimit înapoi, spune Micuţul, obosit, o 
şterg la inamic! Trebuie să ajung din nou în luptă, ca să mă odihnesc 
niţel. 

Într-o dimineaţă, devreme, merg de-a lungul unui drum noroios. 
Tancuri şi artilerie uruie, stropindu-i în treacăt. 

În depărtare, aud urletul frontului. Mii de explozii pictează cerul în 
purpuriu. Ultima parte a călătoriei o fac pe motocicletă. 

În fine, sunt înapoi. 

— Văd că mai trăiţi, spune Oberst Hinka, deloc surprins în aparenţă. 
Cum e pe-acasă? 

— Totul e răscolit, domnule, răspunde Porta. Duşmanii noştri sunt 
puşi să ne distrugă Vaterlandul. Au început să ia lucrurile mult prea în 
serios. 

— Herr Oberst, domnule, rânjeşte Micuţul. Permiteţi să raportez, 
inamicul a aflat, în cele din urmă, ce înseamnă meticulozitatea germană! 


„Datoria voastră este să executaţi ordinele pe care vi le dau, eu, şi 
să nu comentaţi. 

Întoarceţi-vă la ale voastre, domnilor, şi nu vă încurcaţi în politică." 

Hitler către un grup de generali, 

octombrie 1937 


— Fără colonelul nostru, n-am fi scăpat nici unul. Trăgeam în tot ce 
mişca, până şi în câinii noştri de semnalizare, povesteşte un 
Obergefreiter, cu ochii bandajaţi. Companiile scăzuseră la 


cinşpe- douăzeci de oameni şi se trăgea din toate părțile. Mai bine de 
cinci sute de răniţi erau întinşi prin fabrică. O grămadă dintre ei s-au 
omorât rostogolindu-se până la macarale şi aruncându-se în gol. Nimeni 
nu se îndoia de soarta care-l aşteaptă în cazul în care cade în mâinile 
ruşilor. 

— Dar cum de-aţi scăpat? întreabă un Gefreiter din mulţimea 
adunată în jurul patului. 

— Vezi, ăsta a fost un caz deosebit. Ar fi însemnat ori sabotarea 
ordinelor, cum i se spune, ori moarte sigură, dar colonelul nostru a luat o 
hotărâre fermă şi a ordonat retragerea. Asta se întâmpla după ce i-au 
căzut amândoi fii. Fuseseră ambii locotenenţi şi comandau câte-o 
companie. Răniţii urmau să meargă cu noi, a ordonat colonelul. Au fost 
încărcaţi pe sănii şi- am pornit prin furtuna de zăpadă. O mulţime au 
murit în timpul marşului. Am trecut prin liniile ruseşti în frunte cu 
colonelul nostru, cu un automat sub braţ. Trupe de schiori ne hărțuiau 
încontinuu. Colonelul distrusese toate tunurile, astfel încât puteam folosi 
caii la transportul săniilor cu răniţi. 

— Ce dracu spui, omule? ţipă indignat un Feldwebel. Să-ţi ruinezi 
propria artilerie? Halal comandant! 

— N-ai fost acolo, frăţioare. Ar fi trebuit să treci prin asta, ca să ştii 
cum a fost. Cazaci cu săbiile scoase, schiori cu mitraliere, patruşcinci de 
grade sub zero, şi o furtună de zăpadă! Ţi-ar fi plăcut, ai, camarade? 

— Pe cine numeşti tu camarad? urlă Feldwebelul Nu vezi că sunt un 
subofițer? 

— Acum nu mai văd nimic, frăţioare! Mi-am pierdut ochii în furtuna 
de zăpadă. Gheaţa, pricepi? Pentru mine nu eşti decât o voce. 

— Orb sau nu, eşti încă soldat, Obergefreiter! rage Feldwebelul, 
stacojiu la faţă. Încă mai eşti în stare să iei poziţia de drepti. 
Controlează-ţi atitudinea, sau te raportez pentru refuz de executare a 
ordinelor. Să-ţi văd carnetul de serviciu! 

Orbul îi întinde Feldwebelului carnetul de serviciu, iar acesta 
notează, cu conştiinciozitate, numele şi unitatea într-un caiet. Peste tot 
în jurul lui horcăie soldaţi răniți. 

— Linişte, răcneşte Feldwebelul, sau vă raportez pe toți. 

Pleacă val-vârtej din spitalul de campanie. 

— Ce s-a întâmplat cu colonelul ăla al tău care şi-a aruncat în aer 
tunurile? întreabă un pionier, cu ambele picioare amputate. 

— Un Oberstleutnant de la GEFEPO a venit şi l-a luat la o zi după ce 
am trecut la ai noştri. Două zile mai târziu era în boxă. Toţi martorii erau 
de partea lui, şi generalul nostru de divizie i-a luat apărarea, dar tot l-au 
împuşcat, o zi mai târziu. Cunoaşteţi acuzaţia. Sabotarea ordinelor. 

— Porcii! se aude din colț. 

Nimeni nu e de partea Feldwebelului. 


CEAI NEGRU CHINEZESC 


Imediat ce primim ordinul de a rupe rândurile, ne târâm în bordeie 
şi ne prăbuşim pe jumătate morţi. Compania trebuia să păstreze 
„Culmile Morților" pentru încă trei zile, dar ea nu mai exista. Majoritatea 
dintre noi zac în gropi comune. Cei mai norocoşi sunt în spitalul de 
campanie. „Culmile Morților" sunt exact ceea ce sugerează şi numele — 
un iad pe pământ pentru cei în viaţă. 

Nici unul dintre noi nu are putere să se ducă după raţii. Suntem 
stăpâniţi de un singur gând: dormi, uită de cele zece zile prin care 
tocmai ai trecut! Ne împleticim până în adăpostul mucegăit şi cădem 
imediat într-un somn vecin cu moartea. 

Comenzile aspre ale armatei ne readuc la realitate. Noul nostru 


Spiess, Hauptfeldwebel Blatz, vrea să facă apelul. Încă se mai crede la 
Şcoala de subofiţeri de la Neuruppin, la fel ca şi Hauptmann von Pader, 
comandantul nostru vremelnic. 

Mărâind, şi cu moartea în suflet, ne aliniem în piaţă. 

— Unde-s ceilalţi? ţipă Blatz, isteric. 

— Ăia s-au dus, rânjeşte Oberfeldwebel Berner, obraznic, şi acum 
îngraşă pământul. 

— De la stânga la dreapta, numărați! ordonă Blatz, tăios. 

Repetă operaţiunea de mai multe ori până când e mulţumit. 

— Raportaţi morţii! Raportaţi răniții! 

— O sută douăzeci şi cinci de morţi, nouăşpe dispăruţi, patruzeci şi 
doi de răniţi, domnule, latră Bătrânul, în poziţie de drepţi. 

Blatz păleşte, dar se stăpâneşte repede. Nu degeaba îi mersese lui 
faima de teroare a şcolii de subofiţeri. Ne goneşte peste câmp. Ca să ne 
mai înviorăm, spune el. Nu e mulţumit decât în clipa în care doi oameni 
se prăbuşesc fără cunoştinţă. 

— O să mă ocup eu de nemernic! promite Gregor, arătându-şi colții. 

— Nu, fiule, va fi plăcerea mea, râde Porta, cu răutate. 

— Mai întâi îl înnebunesc pe spurcat, pe psihopatul ăsta de cinci 
bani, face Micuţul. 

Se ridică în picioare cât e de lung şi urlă, spre surprinderea 
generală: 

— Com-pa-a-a-a-nie, stai! 

— Cine-a fost ăsta? rage Blatz, căruia i se înroşeşte ceafa. 

— Fan-to-o-me-lee, vine ca un ecou din direcţia Micuţului. 

Blatz explodează într-o furie turbată şi goneşte de-a curmezişul 
înspre companie. 

— Tu! Cum te cheamă? şuieră Blatz, vârându-şi faţa aproape de cea 
a Micuţului. 

— Eu? întreabă Micuţul, luându-şi un aer tâmp şi arătându-se cu 
degetul. 

— Eşti nebun? întreabă Blatz tandru. 

— Trăiţi', Herr Hauptfeldwebel, domnule, cică sunt dat peste cap, aşa 
zic doctorii ăia din Armată, domnule, spune Micuţul, cu un accent de 
ţărănoi. 

— Te-am întrebat cum te cheamă! 

— Mă gândeam că Herr Hauptfelwebel vrea să ştie dacă sunt idiot, 
aşa credeam, domnule! 

— Ai să afli tu cine-s eu, n-avea grijă, pufneşte Blatz, ameninţător. 

— Sunt încântat să aflu cine-i Herr Hauptfeldwebel, da! Doctorii spun 
că e bine să cunosc pe cât mai mulţi. 

— Direcţia pădure! Pas alergător, nenorocitule, urlă Blatz, scos din 
sărite. 

Micuţul porneşte agale spre pădure, cu un zâmbet prostesc pe faţă. 

— Aleargă, omule, aleargă! strigă Blatz, disperat. 

Micuţul se opreşte şi-şi ţine mâna pâlnie la ureche, de parcă ar fi 
surd. 

— Aleargă, omule, aleargă! repetă Blatz. 

Micuţul vine încet înapoi. 

— Stânga-mprejur! latră Blatz. Înainte, marş! În pădure! 

Micuţul continuă să se apropie de companie. ` 

— Halt! ordonă Blatz. Culcat! Douăzeci de flotări! Rapid. Indoaie 
genunchii! Braţele întinse! 

În cele din urmă, se încurcă în propriile ordine. Sudoarea îi curge pe 
faţă. Arată ca o statuie din gresie erodată de ploaie. 

Micuţul a rămas întins pe jos, ca şi cum ăsta ar fi fost ultimul ordin 
pe care-l înţelesese. Îşi sprijină bărbia în palme şi priveşte senin la 


Hauptfeldwebelul disperat. 

— Se vede treaba, Herr Hauptfeldwebel, că nu-mi intră în cap toate 
ordinele destul de repede. În perioada de instrucţie mi-au spus că un 
ordin trebuie să fie limpede. Ziceau c-aşa scrie în regulament. Aşa că nu 
mă pot ocupa de toate ordinele în acelaşi timp, deci îl întreb pe 
Hauptfeldwebel dacă e atât de bun să-mi spună ce să fac pentru el. 

Fără o vorbă, Blatz se răsuceşte pe călcâie şi porneşte cu paşi 
apăsaţi spre comandamentul companiei. La scurt timp după aceea, 
apare alături de Hauptmann von Pader, care pare extrem de energic. 

— Ce cauţi tolănit acolo şi făcând pe prostul? şuieră el către Micuţul. 

— Herr Hauptmann, domnule, execut ordine, asta fac, răspunde 
Micuţul. 

— Ridică-te! 

Micuţul se ridică aidoma unui om foarte, foarte bătrân, ajutându-se 
de carabină. 

Hauptmann von Pader devine stacojiu. 

— Eşti consemnat în cazarmă pe timp nelimitat, spune el scurt. 

— Asta pentru ce-am mai încasat-o, domnule? întreabă Micuţul, cu 
mirare. 

— Porcule! urlă von Pader, pierzându-şi cumpătul. 

Regretă ieşirea sa din clipa în care cuvântul îi pleacă de pe buze. Un 
ofiţer prusac trebuie să fie în măsură să-şi stăpânească furia. 

— Cum vine asta, Herr Hauptmann, domnule, cum vine asta? Să 
arestezi un porc pentru că e ce e? De ce n-ar intra la răcoare întreaga 
Armată germană în cazul ăsta, pentru că nu-i nici unul în ea care să nu 
fie porc, nu credeţi? 

— Ţi-ai pierdut minţile, soldat? ţipă von Pader, cu voce spartă. Vrei 
să spui că toţi soldaţii germani sunt porci? 

— Păi, domnule, Herr Sauer, intendentul, cică suntem toţi nişte pui 
de târfă jidancă şi doctor Miler zice că nu suntem decât nişte porci 
simulanţi. 

— Atenţiune! piuie Hauptmann von Pader, vânăt la faţă. Înainte 
marş! Pas alergător! Direcţia pădure! 

Micuţul ţâşneşte ca din puşcă. Nimeni nu poate spune că nu 
execută ordinul. Ajungând în pădure, se opreşte într-un copac şi continuă 
să fugă pe loc, ţinându-l la piept şi ridicând un genunchi. 

— Ocoleşte copacul! ţipă von Pader, bătând isteric cu piciorul în 
pământ. Pas de voie! Marş forţat! Ocoleşte toţi copacii! 

Micuţul parcă are pe dracu în el. Aleargă drept peste creasta unui 
deal, dispare în valea dindărăt, apare pe creasta altui deal, fuge în 
zig-zag printre copaci, nechează fericit şi dă din copite ca un cal. 

— Halt, halt! ţipă von Pader, dar Micuţul, care-i departe, se face că 
nu-l aude şi continuă să alerge săltând şi nechezând. 

Coboară în spatele unui deal, dar mult timp după ce-a dispărut din 
vedere, îi auzim nechezatul. 

— În clipa în care omul ăla se întoarce, se precipită von Pader, să fie 
pus în cătuşe şi încuiat în beci până când îl va putea lua Poliţia militară. 

Compania rupe rândurile. Nu-l vedem deloc pe Micuţul. L-au înghiţit 
pădurile şi dealurile. Porta spune că a dezertat la Berlin şi că la viteza cu 
care alerga a ajuns acolo destul de repede. 

Hauptmann von Pader scrie un raport de câteva pagini despre 
compania a 5-a, în general, şi despre Micuţul, în mod special. Oberst 
Hinka îl aşteaptă. A auzit din alte surse de spectacolul hipic al Micuţului. 

Monoclul lui von Pader îi cade de pe ochi de uimire în clipa în care 
aude în receptor şuieratul comandantului. 

— Ce dracu faci, von Pader? Program de frecuş cu compania ta în 
timpul unei perioade speciale de odihnă ordonate de către mine? Când 


oamenii se întorc din prima linie, se odihnesc. Repaus. M-ai înţeles? 

Maiorul trânteşte receptorul cu atâta forţă încât von Pader 
asurzeşte. 

— Încă nu mă cunosc, afurisiţii, izbucneşte von Pader, dar or să afle 
ei cine sunt. 

— Să trimitem raportul la regiment, domnule? întreabă Blatz, 
inocent. 

— În viaţa mea nu vreau să mai văd un raport referitor la individul 
ăla oribil, ţipă von Pader furios, sfâşiind raportul într-o mie de bucățele. 
Pentru mine nu mai există. Niciodată să nu-i mai pomeneşti numele în 
prezenţa mea. 

Hauptfeldwebel Blatz dă iama prin companie, întrerupând jocuri de 
cărţi, confiscând provizii procurate ilegal, pretinzând de la şefii de grupă 
cifrele exacte ale muniției consumate şi împărțind corvezi în dreapta şi-n 
stânga. Când, târziu după-amiază, a ajuns, el însuşi, într-o stare de 
epuizare totală, convins că are compania a 5-a la degetul mic. 

— Sunt moi ca rahatul! îi mărturiseşte el furierului de companie. Le 
arăt eu urgent pe cine au drept Hauptfeldwebell Au sosit listele alea de 
inventar de la mecanicul-şef Wolf?! 

Furierul înghite în sec. ÎI ştie pe Wolf şi-şi dă seama că vor fi 
necazuri. 

— Listele de inventar! Au sosit? repetă Blatz. 

— Nu, Herr Hauptfeldwebel, şi mă tem că nici nu vor sosi. Wolf mi-a 
spus să, ăă..., adică să-l pup în fund, domnule. 

— Omul ăsta e nebun? spune, aproape şoptit. 

Nu-şi credea urechilor. 

Furierul dă din umeri. Nu vrea să şi-l facă duşman pe Wolf. 

Blatz se duce la Wolf. Asta-i o chestiune de disciplină. Wolf îl 
întâmpină tolănit în scaunul său rotativ, cu picioarele pe birou. Îşi 
aprinde nepăsător un trabuc cât toate zilele, fără a-i oferi unul şi lui 
Blatz. 

Alb de furie, Blatz se îndreaptă către el, dar se opreşte brusc în clipa 
în care cei doi câini-lup îşi arată colții şi încep să mârâie ameninţător. 

— Ce-ţi închipui că faci? întreabă el, tremurând de indignare. Unde 
sunt listele de inventar pe care ţi-am ordonat să le pregăteşti? Nu ştii 
cine-i Hauptfeldwebel în compania asta? 

Wolf râde zgomotos şi îndreaptă spre Blatz o sabie căzăcească. 

— Şterge-o, şi nu-ţi băga nasul în treaba mea. 

— O să-ţi pară rău! şuieră Blatz. 

— Cară-te, până nu pun câinii pe tine, rânjeşte Wolf, arătând spre 
uşă. 

Blatz pleacă blestemând şi jurând răzbunare. Păşeşte încrezător în 
josul aleii principale a satului. Trecând prin faţa Cartierului Comandan- 
tului, aude un cântat zgomotos dindărătul casei. Precaut, se uită după 
colţ şi-l vede pe Micuţul tolănit lângă o tranşee şi cântând vesel: 


Draga mea, dulcea mea, zâna mea, 
Sângerez, mor după dragoste, 
Vino-ncoace şi nu vom mai pleca niciodată 
Din acest adăpost tăcut şi solitar 

In care zac, în ger şi zăpadă. 


Blatz e pe cale să dea colţul şi să dispară, când Hauptmann von 
Pader bate în geam şi-i face semn. Acesta n-are încotro, trebuie să intre, 
oricât de puţin îi surâde ideea. 

— Blatz, goneşte idiotul ăla cântător! şuieră căpitanul furios. 
Împuşcă-l, dacă vrei! 


Blatz scurmă podeaua cu picioarele, ca o găină pe cale să ouă. 

— Herr Hauptmann..., se bâlbâie el, încurcat. 

— E un ordin! Fă să dispară de-aici bufonul ăla, ţipă von Pader scos 
din minţi. 

Blatz oftează ca un condamnat. Cu paşi nesiguri, se duce să-l 
alunge pe Micuţul. 

Dindărătul perdelei, von Pader urmăreşte scena în tovărăşia unei 
sticle de coniac. Să frângă şi să zdrobească un soldat a fost până acum 
la fel de uşor pentru el ca strivirea unei muşte. la o înghiţitură lungă din 
sticlă. Cu puţin noroc, se va întoarce la Berlin şi apoi va avea grijă ca 
aceşti şobolani sălbatici de tranşee să afle cine e el. 

Trage atent cu ochiul pe fereastră şi observă, spre satisfacția lui, că 
Blatz îi vorbeşte Micuţului. Dacă e cineva care să-l poată frânge pe 
ţărănoiul ăla, atunci cu siguranţă că, acesta va fi Hauptfeldwebel Blatz, 
teroarea oricărei şcoli de subofiţeri, zdrobitorul de oase Blatz! 

Von Pader râde în sinea lui, mai ia un gât de coniac şi începe să se 
plimbe încoace şi-ncolo prin încăperea joasă; s-a încartiruit într-un stil la 
care are dreptul un ofiţer german, cu sânge albastru. Proprietarul 
locuinţei a fost, bineînţeles, azvârlit afară şi s-a adăpostit într-o gaură din 
pământ. Baronul von Pader nu s-ar cobori să locuiască sub acelaşi 
acoperiş cu un Untermensch rus. S-ar putea să-l umple de vreo boală. A 
tras în femeia rusoaică atunci când aceasta a făcut gălăgie în legătură 
cu nişte oale şi crătiţi pe care voia să le ia cu ea. La ce dracu-i mai 
trebuiau oale şi crătiţi? I se spusese că unul dintre gloanţe a lovit-o pe 
femeie, dar nu i-a permis Feldwebelului sanitar să se uite la ea. Medicii 
germani nu trebuiau să atingă nişte Untermenschen. N-au fost instruiți 
cu atâta cheltuială ca să se ocupe de aşa ceva. Niciodată să nu fii drăguţ 
cu un rus. Sunt obraznici, ca şi negrii. Biciul, de asta au nevoie. Şi o 
execuţie din când în când nu e nici ea un lucru rău. Lui Hauptmann von 
Pader îi plăcea să spânzure oameni. Oberst Hinka se împotrivea la genul 
ăsta de practici. A dat ordin ca Untermenschen să fie trataţi asemenea 
germanilor. Dar colonelului ăstuia, plin de el, îi va pieri în curând graiul 
când îl vor duce pe Admiral Schröder Strasse. Defetist, pângăritor de 
rasă! 

Micuţul cântă din ce în ce mai tare de lângă tranşeea acoperită cu 
frunze de sfeclă. 

Hauptfeldwebel Blatz a dispărut. 

Baronul von Pader strânge din buze, înşfacă pistolul de pe masă şi 
împinge perdeaua în lături. În aceeaşi clipă, un geam din spatele lui 
zboară în ţăndări. O grenadă de mână se rostogoleşte pe podea. Ţipă 
îngrozit şi se trânteşte pe burtă. 

Micuţul năvăleşte înăuntru cu automatul pregătit, se opreşte în 
mijlocul camerei şi-şi plimbă privirea de la ofiţerul care bolboroseşte 
ceva la podea şi apoi la grenada de mână. Se apleacă, ridică grenada şi 
o aruncă elegant prin uşa deschisă. 

Von Pader se ridică greoi, îşi şterge de praf uniforma sa cenuşie şi-i 
întoarce ostentativ spatele Micuţului. 

Micuţului puţin îi pasă. Sporovăieşte vesel despre grenade de 
antrenament, partizani şi multe alte lucruri care fac parte din viaţa în 
spatele liniei frontului. 

— Herr Hauptmann, domnule, sunt sigur că nişte ofiţeri de pe-aici 
vor să vă joace un renghi. Dac-aş face rost de un şobolan mort, care mai 
şi pute niţel, l-am putea arunca în mijlocul lor. Pentru că asta nu-i glumă, 
să arunce careva cu grenade false în tine, nu-i aşa? Unde mai pui că 
sunteţi şi nou pe-aici. 

Hauptmann von Pader îşi strânge buzele şi-şi desface pumnii într-un 
efort de stăpânire. Bâjbâie la tocul pistolului. N-ar trebui să-l împuşte pe 


omul ăsta şi să spună pe urmă că a fost atacat? Se hotărăşte să nu o 
facă. 

Porta şade în faţa mecanicului-şef Wolf, la biroul masiv al acestuia; 
ducând tratative pentru patru camioane şi câteva lăzi cu provizii de la 
cantină. Wolf înfulecă o jumătate de cap de porc. Porta îşi confecţionează 
un sandvici aşa cum ştie el. 

Mai întâi o felie de pâine uscată, unsă cu un strat de untură de 
gâscă. Pe urmă, o bucată apreciabilă de şuncă afumată, presărată cu 
felii de cârnat vânătoresc şi cu câte puţin din tot ce-i mai cade în mână. 
La sfârşit, totul e acoperit cu un strat de dulceaţă de mure. _ 

Îşi deschide larg fălcile şi manevrează sandviciul enorm în gură. li 
vine greu să muşte din el, dar, până la urmă, reuşeşte. 

— Sper c-ai să te îneci, spune Wolf, optimist. 

Porta înghite şi ultima fărâmă, pe urmă ia un pui şi toarnă peste el 
un borcan de dulceaţă. 

— Nu spera prea mult, Wolf, spune el, umplându-şi gura cu carne de 
pui. Sunt în stare să înghit pe de-a-ntregul un porc mărişor, să-l ascult 
cum grohăie în mine toată ziua şi pe urmă să-l cac afară sub forma unei 
grămezi de purcei de lapte. 

— Nu m-ar mira, mormăie Wolf, încruntat, aruncând varză acră 
asupra unui picior de porc. Adu-ţi numai aminte că înfuleci din haleala 
mea şi, din câte ştiu, nu te-am poftit la masă. 

Porta râde zgomotos, relaxându-şi fălcile. 

— Nu-i nimic, Wolf, băieţaş, află că niciodată nu sunt poftit. Nici n-ar 
fi nevoie. Întotdeauna sunt gata de masă. 

Mănâncă un timp în tăcere, studiindu-se reciproc. Singurele sunete 
sunt produse de oasele care trosnesc în fălci şi de vinul care spală 
gâtlejurile. 

Wolf, bine-crescut, bea din pahar, Porta însă gâlgâie direct din sticlă. 
Wolf are propriul tacâm, Porta soarbe mâncarea direct din oală. În ceea 
ce-l priveşte, mâncare să fie. 

— Împărţim capul de porc? întreabă el, plimbând un cuţit lung de 
bucătărie între ochii animalului care domină masa cu o roşie în bot. 

Wolf mormăie ceva indescifrabil, care se termină cu cuvântul 
„rahat'. 

Porta despică în două capul porcului, oprindu-şi pentru el partea cea 
mare. O goleşte cu o sorbitură guturală prelungă, nepotrivită pentru 
stomacurile sensibile. 

Wolf îl priveşte dezgustat. 

— Spune-mi, fiule! Nu mănânci niciodată în sala de mese? 

— Se-nţelege că da, zâmbeşte Porta. Pe-acolo se găseşte de 
mâncare, nu-i aşa? 

Se tolănesc în scaune. Se fac auzite două râgâituri de mulţumire. 
Porta îşi scoate bocancii şi ciorapii şi-i pune pe masă. Din ei se ridică o 
aromă acră. Se uită ţintă la Wolf, care s-a apucat să mănânce o porţie 
caldă de budincă, şi împinge un ciorap mai aproape de el, cu degetul 
mare care nu-i din cale-afară de curat. Îşi mişcă degetele de la picioare 
cu un aer elegant. 

Fără să clipească, Wolf toarnă sos de mere peste budinca lui neagră. 

Porta începe să-şi taie unghiile. Schije de unghie îi zboară lui Wolf pe 
la ureche. 

Câinii-lup pufnesc pe nas deranjaţi şi se îndepărtează de masă. 
Ciorapii lui Porta sunt prea mult pentru nasurile lor sensibile. 

— Ce dracu pute aici, întreabă Wolf, brusc, ridicându-şi privirea de 
pe cârnatul pe care se pregătea să-l savureze. 

— Pute? întreabă Porta, nevinovat. E de aşteptat, nu-i aşa, în 
tovărăşia ta? 


— Nu deveni obraznic, fiule, îl previne Wolf mârâind. Nu uita cine-i 
mecanic-şef şi Stabsfeldwebel pe-aici şi nu uita cine-i deţinătorul Crucii 
Germaniei în argint. la ciorapii ăştia puturoşi de-aici, omule! Cine-a mai 
pomenit ciorapi pe o masă din sufragerie? Cu furculiţa îi azvârle pe 
podea. Ciorapii aterizează în faţa câinilor, care fug schelălăind. 

— Ştiu un loc unde-s trei tractoare, spune Porta, după o tăcere 
prelungită. Tracţiune integrală, cum sunt alea cu care se joacă artileria 
grea. 

— Ce fel de tractoare, întreabă Wolf, aparent dezinteresat. 

— Scule clasa-ntâi. Nu-s ruinate de ulei sau combustibil prost. Au 
venit direct de la americani, pe adresa lui Ivan. 

— Ce marcă, vrea să ştie Wolf, adunând grăsimea cu o bucată de 
pâine ţărănească din Ucraina. Dacă-s Forduri nu mă interesează. Tito a 
început să-i urască de-a binelea pe capitalişti în clipa în care i-au trimis 
câteva Forduri. Astea reprezintă răzbunarea Americii la adresa Europei, 
pentru că i-am trimis pe cap toate oile negre. 

Porta îşi clăteşte gura cu o jumătate de sticlă de şampanie din 
Crimeea, pe care o înşfacă fără a fi poftit. 

— Cine vorbeşte de Forduri? Eu mă refer la Caterpilar. Ce zici de 
asta? 

— Minti, vine din partea lui Wolf, înainte ca acesta să-şi aducă 
aminte de prima lege a cumpărării: nu te arăta interesat de ceea ce ţi se 
oferă. 

Porta deschide o cutie de carne de vacă, fără a cere permisiunea, şi 
îşi împinge conţinutul pe gât cu ajutorul baionetei. 

— Unde ţii Caterpilarele astea? 

Porta isprăveşte cutia înainte de a răspunde şi se bucură vizibil de 
nerăbdarea lui Wolf. 

— Nu le am. Ştiu doar unde se află în momentul de faţă. 

— Ne pierdem timpul, hotărăşte Wolf, brusc. Nu poţi vinde ceva ce 
nu-ţi aparţine. 

— Tu cu asta te ocupi tot timpul, râde Porta bine-dispus. Bem o 
cafea după aşa o masă modestă? 

— O să aduc şi closetul încoace dacă vrei! şuieră Wolf. la-ţi 
picioarele astea împuţite de pe masă, trogloditule! N-o să te cizelezi 
niciodată, măi! Vârânduc-ţi picioarele în farfuria gazdei, nu vei ajunge 
popular. Mă gândeam să-ţi ofer o slujbă când terminăm războiul, însă ar 
fi ca şi cum aş da drumul unui porc turbat în mijlocul lumii nefericite. 

— Mocca! Wolf îi porunceşte fără tragere de inimă servitorului său, 
un fost sergent rus, să vină cu cafeaua. 

— Omul a spus: cafea! zbiară Porta în urma rusului. 

— De când te ştiu pe tine, m-am uitat niţel mai bine la partidul ăla 
roşu şi nici nu-ţi închipui cât de mult urăsc mocirla socialiştilor proletari, 
mârâie Wolf, acru. 

— Nu beau decât Java, urlă Porta, fără a se simţi deloc insultat. 

— Java? De unde naiba crezi că pot procura eu Java? minte Wolf. 

— Scoate-ţi rahatul din urechi, Wolf, râde Porta confidenţial. Ai şutit 
trei saci de Java luna trecută. Poţi fraieri întreaga Armată germană tot 
timpul, dar pe mine nu mă fraiereşti nici o dată, amice! 

— Santos nu-i destul de bună pentru tine? Sărmanul popor german 
persecutat şi-ar da şi boaşele pentru o ceaşcă de Santos. Mai sunt şi 
câţiva din Herrenvolk care în viaţa lor n-au gustat Santos. 

— Eşti un afurisit, Wolf, zâmbeşte Porta, triumfător. În primul rând, 
eu nu sunt un sărman neamţ persecutat, de care ai pomenit adineauri. 
Pe urmă, din partea mea se pot duce dracului cu toţii. Vaterlandul şi cu 
tot ce conţine el, inclusiv steagurile, l-aş vinde şi mâine lui Ivan. N-am 
nevoie de rahatul tău amar de Santos. Vreau Java. Şi, băieţaş, dacă 


nu-mi dai acum, mâine nu vei mai avea nimic în stoc. 

Wolf întoarce capul şi urlă în urma sergentului rus. 

— Igor, Java! Aroma B! 

— Aroma A, prietene! îl corectează Porta. 

O aromă minunată umple toate încăperile. Alături de cafea, 
mănâncă tarte cu brânză. 

— Am cinci chile de ceai, spune Porta, după cea de-a patra ceaşcă 
de cafea. Ceai negru, chinezesc, cu niţel ceai verde înăuntru, adaugă. E 
treabă aleasă. Îl face pe-un mandarin chinez să ţâşnească în sus, cu 
boaşele zornăindu-i Radetzsky Marsch pe tot parcursul drumului. 

— Pe dracu! face Wolf. Ceaiul e absolut imposibil de procurat în ziua 
de azi. Ştiu sigur. Am încercat. China e destul de mare şi-i acoperită de 
ceai. Chinezii mei îmi spun că pe-acolo e destul, să se înece dacă vor. 
Dar aici nu suntem în China. 

— Relaţiile, se laudă Porta, trufaş. Posed aşa ceva. Ce-ţi doreşte 
inima? Poate o caravană de cămile, cu un harem complet şi nişte eunuci 
arabi, sau poate un submarin englezesc, cu obuze şi torpile cu tot? Nimic 
mai simplu. Scotland Yardul e pe urmele comandantului, aşa că ţi-l dau şi 
pe el. Te poţi plimba după voia inimii, Wolf! 

— Fleacuri, mormăie Wolf, indiferent. Cămile am. Cui îi mai trebuie 
cămile în ziua de azi? Cu toţii vor roţi. Ce să-ţi dau pe el? 

— Ce ai? întreabă Porta, scobindu-se între dinţi cu cuțitul de luptă. 

— Zece mii de mărci, oferă Wolf, cu o privire lacomă. Porta se lasă 
pe spătarul scaunului, râzând în hohote. 

— N-am nevoie de hârtie de şters la cur, Wolf. 

Wolf se ridică fără un cuvânt şi intră într-o cameră alăturată. Pipăie 
peretele cu degetele. Acesta se deschide şi iese la iveală un seif. 
Deconectează câteva fire şi deschide seiful. Oricare altul care ar fi 
încercat să-l deschidă ar fi fost făcut fărâme. 

Când se întoarce, Porta e cocoţat pe masă şi întărâtă câinii-lup care 
mârâie turbaţi şi dau să-l muşte. Wolf râde din toată inima. 

— Nu mai încerca să-mi hrăneşti câinii, copile! (Dă un şut unui 
cârnat de pe podea.) Te-aş putea face să-l haleşti. Cât crezi că ţi-ar 
trebui ca să dai ortu' popii? 

— Sunt destul de rezistent, zâmbeşte- Porta, prietenos. Cred că 
mi-aş acorda treizeci de secunde. 

Wolf goneşte dulăii într-un colţ. Aceştia stau întinşi şi-l urmăresc, 
mârâind, pe Porta, care coboară de pe masă. 

— Poftim! spune Wolf, împingând spre el o cutie neagră. Ţi le dau pe 
astea în schimbul ceaiului. 

Porta cercetează cu o lupă de bijutier trei diamante mari. 

— Ai haz. O să ajungi cap de afiş la circul sătesc. Ştii, ăla care 
cade-n cur tot timpul. Arată rahatul ăsta unui jidan din Amsterdam, Wolf, 
şi te va duce la doctor cât ai clipi. 

— Cum? face Wolf, insultat. 

— Ştii tu ce vreau să spun. Te afli-n treabă. Vâră-ţi cioburile astea 
unde ştii şi păstrează-le până când o să ai de-a face cu un socialist, sau 
cu alt fel de idiot. 

— Nu-nţeleg o iotă, oftează Wolf, închizând cu zgomot capacul cutiei 
negre. 

— Arăţi ca un ziar ud cu tipăritura mânjită, zâmbeşte Porta, 
sarcastic. 

— E-n regulă, las-o baltă! admite Wolf. Recunosc că-s false, dar cum 
era să ştiu că nu te-ai lovit la cap săptămâna trecută când ai fost aruncat 
în aer cu vagon cu tot? Trăim vremuri grele. Merită să-ncerc. 

— Îmi dau lacrimile, Wolf! face Porta. 

— Ce-ai zice de-o permisie de-o lună? zâmbeşte Wolf afectat. Sau 


poate o călătorie în interes de serviciu prin toată Europa? Dar de-o 
spitalizare cu o boală căreia nu-i poate veni de hac nici un doctor? Vreau 
să spun, atâta timp cât nu vrei tu să te vindeci. 

— Doamne, Wolf, prost mai eşti! (Porta dă din cap, resemnat.) Dacă 
aş vrea permisie, aş putea pleca de-aici în zece minute. Dac-aş vrea să 
mă-mbolnăvesc, am o gamă de zece mii de boli despre care tu n-ai auzit 
în viaţa ta, începând cu durerile de cap, până la ciumă şi tifos. Pe cinstea 
mea, orice spital m-ar aştepta cu covorul roşu dacă aş binevoi să le fac o 
vizită. Generalul Sauerbach, cel mai mare din ierarhie, s-ar sui urgent în 
avion pentru a se ocupa de cazul meu cât mai temeinic. Şi călătorii în 
interes de serviciu... Păi, Wolf, sunt expert în organizarea treburilor de 
genul ăsta. Hai mai bine să vedem ce mai ai tu prin seiful tău. 

— Porta, apropie-te numai de seif şi vei avea mai multe găuri în 
corpul ăla de jidan decât un ciur. Ai avea nevoie de toţi generalii-medici 
din armatele, nemţeşti şi ruseşti ca să te peticească, fiule! 

— E-n regulă, Wolf, n-am nevoie să-mi scot cizmele din picioare ca 
să număr până la douăzeci. E limpede că n-o să facem nici o afacere. 
(Porta se ridică şi se îndreaptă spre uşă. Îşi deschide tocul pistolului, 
trage piedica de siguranţă a automatului şi se retrage de-a-ndăratelea.) 
Din fericire, mai ştiu câteva persoane care cunosc valoarea ceaiului 
negru chinezesc şi a ceaiului verde. Am venit mai întâi la tine pentru că 
ne cunoaştem de mult, aşa că nu izbucni în lacrimi când o să afli peste 
zece minute c-am vândut stocul. 

— Uşurel, uşurel, zâmbeşte Wolf, încercând să pară amabil. De 
unde-ai scos-o că nu vreau să-ţi cumpăr ceaiul? 

Se aşază amândoi pe nişte perne arăbeşti. Şeful gărzii lui Wolf le 
mai serveşte cafea. Apare şi-o sticlă cu coniac Napoleon. Dintr-o cutie de 
argint, care a aparţinut odinioară unui prinţ român, răsar nişte trabucuri. 

După trei ore de discuţii aprinse, ceaiul şi-a schimbat proprietarul. 
Se duc să-l ia. Zâmbind, se acoperă unul pe celălalt cu automatele. Se 
cunosc de multă, multă vreme. 

Ceaiul e dosit după nişte baloţi imenşi de paie într-un colhoz. Wolf îl 
gustă sceptic. Experții săi în ceaiuri, cei doi chinezi, îl cercetează mult 
mai ştiinţific şi, după un timp, declară că e ceai negru chinezesc cu un 
amestec de ceai verde. 

— De unde dracu-l ai? întreabă el, bănuitor. 

— Din China, răspunde Porta. De unde credeai? Acolo se face 
chestia asta. 

— N-ai fost în viaţa ta în China, Porta! 

— la te uită! Te-am întrebat eu de unde-ai făcut rost de biştari ca 
să-ţi cumperi ceai negru? 

— Ceva nu-mi miroase a bine în treaba asta, mormăie Wolf, sumbru. 

— Ceai bun, ceai foarte bun, strigă Wung. Garantez ceai bun. Nu alt 
ceai mai bun! 

— Cred, spune Wolf, gânditor, dar am un instinct mai sigur decât 
cincizeci de jidani. E ceva în neregulă care nu-i în regulă. Îmi urlă în cap 
o sirenă de alarmă. 

— Atunci las-o baltă, spune Porta, indiferent. O să scap de el destul 
de uşor. O să vezi unde te-au dus cei cincizeci de jidani ai tăi. 

Wolf ia din nou ceai pe limbă şi ridică privirea la ceruri, ca şi cum ar 
aştepta un semn divin. Ceaiul e bun. E ceai de calitate formidabilă. Işi 
revine şi îi aruncă lui Porta o privire crâncenă. 

— Joseph! Dacă mă tragi în piept cu ceaiul ăsta, atunci Isus din cer 
şi Maica Precistă din Kazan să te aibă în pază. O să ai nevoie de mai 
mulţi. O să ai nevoie de fiecare sfânt în parte din tot calendarul ca să te 
ţină în viaţă, fiule. 

Wolf plăteşte şi pleacă cu ceaiul. 


Porta dă să se urce în maşina-amfibie a lui Wolf, dar gorilele sale îl 
îmbrâncesc brutal cu automatul. 

— Târgu-i încheiat! Nu e loc pentru tine aici, Porta! Umblă ca toţi 
ceilalţi gândaci. Numai păturile superioare ale Armatei călătoresc în 
maşini. 

— Ar fi trebuit să păstrezi niţel ceai din ăla negru şi pentru noi, 
spune, dezamăgit, Bătrânul la întoarcerea lui Porta. 

— Chestia asta e mai bună decât ceaiul! rânjeşte Porta, scoțând la 
iveală o cutie plină cu monezi vechi de aur. Ceaiul îl pişi la gard, dar 
mălaiul ăsta galben îşi păstrează valoarea. 

— Pe toţi dracii! explodează Micuţul, uluit. E destul aici pentru a 
cumpăra un ticălos de general înzorzonat cu statul său major cu tot. 

— Poate că asta am să şi fac într-una din zile, răspunde Porta 
misterios. Indivizilor ălora le va creşte preţul văzând cu ochii în clipa în 
care inamicii noştri vor începe să facă procese pentru criminalii de 
război. 

— l-ai ajuta? întreabă, dezgustat, Bătrânul, aprinzându-şi pipa cu 
căpăcel de argint. 

— Ajut pe oricine cu orice, atâta timp cât scuipă loveaua în cantităţi 
multumitoare. Vaterlandul şi agitatul steguleţelor nu sunt specialitatea 
mea. 

— Ţi-ai vinde şi propria mamă dacă ai avea ocazia, spune Heide, cu 
dispreţ. i 

— Şi de ce nu, mă rog? răspunde Porta, zâmbind. Indată ce-or s-o 
cunoască, or să fie dispuşi să-mi plătească, doar-doar oi lua-o înapoi. 
Acuma însă, vă rog să mă scuzati, mai am câteva tractoare ale Armatei 
de care trebuie să scap. Salut! 

Când revine Porta, Wolf are oaspeţi. Un ofiţer de intendenţă de la 
Armata a 4-a Panzer, care a venit să cumpere săpun aromat şi fete. 
Privirea îi cade pe un săculeţ de ceai şi uită pentru ce a venit. 

— Ce-ai acolo, Wolf, întreabă el, cu o privire lacomă. 

— Ceai, răspunde Wolf cu jumătate de glas, blestemându-se în sinea 
lui că nu a ascuns săculeţul mai devreme. Există anumite limite ale 
preţului pe care-l poate pretinde ofițerului. 

Porta zâmbeşte cu toată gura, observând licărul de lăcomie din ochii 
intendentului, şi începe, fără cel mai mic spirit de camaraderie, să 
expună calităţile deosebite ale ceaiului. Wolf n-o să profite prea mult de 
pe urma ceaiului, şi Porta e vizibil încântat la acest gând. 

— Cât e aici? întreabă intendentul cel gras, cântărind săculeţul în 
mână. 

— Un chil şi ceva, mormăie Wolf, tentat să-l pocnească pe intendent 
în boaşe. 

— Şi ce preţ te-ai gândit să ceri, Wolf? Vreau să spun, de la mine! 

— Mă tem că nu pot să vi-l vând, domnule. Nu îmi aparţine. (Scoate 
nişte coniac şi speră că ofiţerul de intendenţă îşi va pierde interesul 
pentru ceai.) În schimb, vă recomand fermecătoarele tinere poloneze şi 
slave. Sunt adevărate maimuțe pe saltea, domnule. Ştiu să dea nu 
numai din urechi, ţipă el entuziasmat. 

— Hai să revenim la problema proprietarului ceaiului, spune 
intendentul, cu un licăr şiret în dosul ochelarilor săi cu lentile groase. 
Aceştia îl fac să arate ca un broscoi aşezat pe un bolovan încins la soare. 

— Regret, domnule. Ceaiul e proprietatea unui ofiţer mare în grad. 
Wolf se bate pe umăr şi-şi trece degetul de câteva ori peste partea 
stângă a pieptului pentru a arăta cât de mare în grad este ofiţerul 
respectiv. 

— Ştiu cazuri în care s-a furat chiar şi de la ofiţeri înalţi în grad, în 
ciuda şirurilor lor de decoraţii, e de părere intendentul, umflându-şi 


obrajii. 

În sinea sa, mecanicul-şef Wolf îi dă dreptate. 

— Domnule, domnule, nu! Deloc! Eu sunt un om cinstit. N-aş fi în 
stare de o asemenea faptă. Pentru o clipă, Wolf arată ca un sfânt într-un 
vitraliu. 

Porta tuşeşte discret în colţişorul său şi-şi mai toarnă nişte coniac. 
Wolf l-a uitat de tot. Când dă să-şi toarne din nou, Wolf îi smulge sticla 
din mână, îşi umple propriul pahar şi pe cel al intendentului, cu figură de 
broscoi. Schimbă fulgerător paharul său gol cu cel plin al lui Wolf. Wolf îi 
aruncă o căutătură rea. Între Wolf şi intendentul „Broscoi" începe o lungă 
discuţie având ca subiect ceaiul. Intendentul îi explică, amabil, procedeul 
prin care ar putea, dacă ar dori, să intre în posesia ceaiului. La 
urma-urmei, e, după cum se ştie, şef al Serviciului de intendenţă al 
Armatei a 4-a Panzer. 

Wolf îi răspunde cu o ameninţare delicată, pe care intendentul o 
lasă neobservată. Are prea multe afaceri dubioase cu Wolf pentru a-şi 
putea permite să se simtă insultat. Wolf joacă tare. Dacă va da de belea, 
întreaga Armată a 4-a Panzer va avea de suferit, împreună cu el, şi 
furtuna ce se va stârni îi va afecta şi pe mulţi alţii. S-ar ivi probleme până 
şi în Admiral Schröder Strasse. 

După un timp, intendentul pleacă în tovărăşia săculeţului cu ceai. E 
în al nouălea cer. Pe de o parte, datorită coniacului, pe de altă parte, 
datorită obţinerii ceaiului. A uitat complet de domnişoarele alese pe 
sprânceană. Adoră ceaiul şi şi-a făcut socoteala că ăsta-i va ajunge 
pentru tot restul războiului, chiar dacă se va transforma într-un război de 
poziţii, cu tranşee şi cu tot soiul de gaze toxice. 

Wolf a devenit fericitul posesor al unui urs mare şi brun care bea 
bere şi aruncă cu grenade de mână. 

— Ce-ai de gând să faci cu monstrul ăsta oribil? întreabă Porta, uluit, 
în timp ce cercetează împreună cu Wolf ursul, care tocmai a sosit ca 
pasager al unui Mercedes impresionant. Şoferul, un Oberscharfiihrer SS, 
îl salută în timp ce coboară din vehicul. Ursul poartă pe cap o bonetă 
verde de ofiţer NKVD şi e servit imediat cu o ladă de bere. Wolf ştie cum 
trebuie întâmpinat un ofiţer superior rus. 

Porta râde până face crampe la stomac şi, în curând, leagă o 
prietenie strânsă cu ursul. Cei doi se pupă în stil rusesc. Wolf priveşte 
gânditor de la urs la Porta. 

— Ţi-I vând, hotărăşte el. Îţi va fi extrem de folositor pe front. 
Învaţă-l să-i halească pe „roşii" şi când vei fi în recunoaştere le va 
adulmeca ascunzişurile în locul tău. 

— Asta nu-i o idee rea, e de părere Porta, privind ursul cu mare 
interes. Am auzit că pe urşi îi poţi dresa mult mai uşor decât pe cai sau 
pe câini. L-aş putea învăţa să execute „salutul roşu" cu laba închisă. 
Băieţilor ălora cu trese din aur le va plăcea cu siguranţă. Nici măcar ei 
n-ar putea pedepsi un urs rusesc pentru că e fidel Moscovei. Mă rog, şi 
cât îţi dă voie conştiinţa să ceri pe el? 

— Nu ştiu, spune Wolf, încet. Urşii nu prea sunt specialitatea mea. 
L-am primit de la un circ rusesc falit. 

— Nu se caută pe piaţă, spune Porta, cu un aer de cunoscător. 
Siberia e plină de ei. 

— Aici nu suntem în Siberia, Porta, îi aminteşte Wolf. 

— O să ajungi şi acolo, mai devreme sau mai târziu, îl previne Porta, 
cu răutate. 

— Da, judecând după felul în care soarele pare să apună peste 
Reichul german, cu acuta posibilitate a unei noi migrații germane înspre 
Nord, poate că ai dreptate. (Wolf arată spre urs.) Se prea poate să fie 
mulţi ca el în Siberia, dar n-au învăţat toţi să bea bere şi să dea cu parul. 


— Aici te-nşeli, omule, te-nşeli! Cum de n-ai auzit până acum? 
protestează Porta. Crâşmele siberiene sunt pline de ei până după miezul 
nopţii! 

Se duc împreună să târguiască nişte Caterpilare. Când, în cele din 
urmă, se înţeleg şi Wolf le vede, băgând de seamă că sunt atât de noi 
încât nici n-a fost şters stratul protector de unsoare de pe ele, exclamă 
uimit: 

— La naiba, Porta! Ţi le-au trimis yankeii direct ţie? 

— Eşti pe aproape, se laudă Porta, gesticulând larg cu mâinile. Au 
venit pe calea ferată direct din Împărăţia Domnului, via Cercul Polar. E 
şi-o Biblie montată în dosul carburatorului! 

— Pe cinstea mea, băiete! face Wolf, plin de admiraţie. Continuă în 
felul ăsta şi-o să ajungi să te prăjeşti la soare, alături de grecii bogaţi, la 
Monaco. 

Merg împreună acasă la Wolf, ca să bea în cinstea târgului. Ursul se 
ghemuieşte într-un colţ şi le aruncă dulăilor o privire plină de dispreţ. 
Aceştia păstrează o distanţă apreciabilă. 

— Ca să-ţi dovedesc că-ţi sunt cu adevărat prieten, începe Wolf 
solemn, îţi fac ursul cadou. 

— Asta numeşti tu prietenie? întreabă Porta, bănuitor. Vrei să scapi 
de el, Wolf! E de nevândut, şi indivizii ăştia bruni halesc mai mult decât 
un neamt flămând care a trecut prin ultimele trei războaie. Să fiu sincer, 
mă cam lasă rece cadoul tău. Cu siguranţă îmi va aduce mai multe 
necazuri decât bucurii. Poţi intra foarte uşor în bucluc cu un asemenea 
monstru. Îţi mai aminteşti de scroafa pe care am avut-o? Aia, pe care nu 
ne lăsa inima să o tăiem. Dacă vecinii noştri de dincolo n-ar fi capturat-o 
pe Sofia, am fi avut-o şi acum, dar voinicul ăsta brun pare mult mai 
simpatic decât Sofia. Animalele de casă n-au ce căuta în armată. Uită-te 
la ochii lui. Ceea ce-i trebuie e un cămin liniştit în care să îmbătrânească 
în voie. Că veni vorba, cum îl cheamă? 

— L-am întrebat, dar n-a vrut să-mi spună. Vrei să vezi cum bea 
bere? 

Fără a aştepta un răspuns, Wolf aşază patru sticle de Schlosspilz pe 
masă şi îi face semn ursului. 

— Nu i le deschizi mai întâi? întreabă Porta, mirat. 

— Nu, nu, nu, nu! Asta o face el singur! 

Ursul se leagănă înspre masă, înşfacă o sticlă şi-i sfarmă gâtul cu 
dinţii. Pe urmă îşi toarnă conţinutul pe beregată cu viteza unui docher 
însetat, azvârle sticla goală spre câinii-lup şi o apucă pe următoarea. 

— Maică Precistă din Kazan! exclamă Porta, uluit. Să fiu al dracului! 
Crezi că poate fi învăţat să tragă cu un Kalaşnikov? 

— Cum să nu? spune Wolf. Învaţă-l pe urs tot ce ştii! E un animal 
foarte inteligent. A fost la Moscova într-o unitate specială înainte de-a 
ajunge la circ. 

Ursul se îndreaptă spre Porta, legănându-se, îi pune o labă uriaşă pe 
umăr şi îi dă un sărut mare şi bălos în mijlocul feţei. 

— Mă iubeşte! strigă Porta, entuziasmat. Nu prea sunt mulţi ca el! 

Porta şi Wolf sunt serviţi cu cafea. Hotărăsc să ridice tractoarele la 
miezul nopţii. De preferinţă, între orele două şi patru. Asta-i partea din 
noapte când santinelele sunt mai somnoroase. 

Motanul mare şi alb al lui Wolf hoinăreşte arogant prin cameră 
venind din magazia alăturată. 

Porta îl cheamă. Adoră pisicile. N-a încetat să sufere în urma 
pierderii lui Stalin. Motanul lui Wolf îl ignorează cu desăvârşire. Dă furios 
din coadă, când Porta îl strigă din nou şi vrea să-i ofere o bucată de 
pateu. 

— E un pisoi franțuzesc, se făleşte Wolf cu animalul său. Din Paris! 


— Se vede! Are un accentuat simţ al patriotismului. 

— Aşa-i! spune Wolf. Prizonierii mei francezi sunt singurii pe care-i 
lasă să-l atingă şi să-i dea de mâncare. 

— Nu te lasă să-l mângâi? întreabă Porta. 

— Non, monsieur! Cred că nu ne-o iartă că i-am furat Alsacia şi 
Lorena în 1870. 

— Asta a fost un gest tipic pe care-l puteau face nemţii unor vecini 
buni, recunoaşte Porta solemn. Priveşte cu admiraţie pisica, în timp ce 
aceasta trece prin faţa câinilor-lup cu coada sus şi cu un aer de profund 
dispreţ pentru toţi câinii, în general, şi pentru cei doi, în special. 

Când aude Hauptmann von Pader despre urs, se duce ţintă la 
Cartierul general al regimentului. 

— Porta cu un urs, ha! râde Oberst Hinka. Şi ce dacă? Regulamentul 
nu interzice păstrarea urşilor. 

— Vreti să şi defileze? întreabă von Pader, trăsnit. 

— Treaba ta! Tu eşti comandantul! i-o retează sec colonelul Hinka. 

Ursul defilează împreună cu compania. După un timp, toată lumea 
se obişnuieşte cu el. Singurul lucru care-l scoate din sărite e vederea 
uniformelor kaki. Acestea îl transformă dintr-un uriaş prietenos într-o 
fiară sângeroasă. Ochii i se îngustează şi sclipesc ameninţător. 

Organizăm un botez de pomină în cinstea lui şi-i dăm numele de 
Rasputin. Ursul are ceva în el care ne aminteşte de călugărul rus. Mai 
ales când bea bere. 

Wolf vine la petrecere însoţit de corul său personal. 

Între cântece se ţin discursuri. Heide se îmbată în aşa hal încât se 
lasă convertit la comunism. Mai târziu, în aceeaşi noapte, când îi revine 
puţin luciditatea, devine catolic şi se spovedeşte lui Porta, care a făcut 
parte odinioară din Corpul de preoţi. 

Bătrânul se ridică de pe bancă cu greutate. Încăpăţânat, încearcă să 
se aşeze într-un scaun rulant şi, în cele din urmă, reuşeşte. Rezultatul 
este minunat. Scaunul o porneşte prin magazie. Micuţul deschide 
politicos uşa dublă şi Bătrânul zboară de-a lungul potecii înguste drept în 
râu. Se organizează rapid un lanţ de salvare. 

— Preacinstiţi cântăreţi, bolboroseşte după ce l-au tras la mal. Omul 
ăsta, sughite el, şi îşi plimbă degetul în direcţia lui Gregor, omul... ăsta! 
Cântă ca un porc! Întocmai ca un porc! (Îl priveşte din nou pe Gregor.) Şi 
are trei capete! 

Gregor se pune pe picioare cu mare greutate. Şnapsul i-a ajuns la 
nivelul amigdalelor. Se sprijină nesigur de un tun de douăzeci de 
milimetri. 

— Trebuie să-ţi spun ceva, domnule ! sughite el, încercând să scuipe 
în direcţia Bătrânului. Trebuie să-ţi spun că eşti dobitocul cel mai tâmpit 
pe care l-am întâlnit în viaţa mea. Eşti un adevărat rahat, domnule! 

Bătrânul se prăbuşeşte peste masă, cu faţa în ornamentele florale. 

— Soldaţi germani! Habar n-au să cânte! Să fie împuşcaţi în zori! Nu 
merită să trăiască! mormăie, cu voce înăbuşită. Se apucă să mănânce 
florile de pe masă. 

— Cântaţi, nenorociţilor! zbiară Gregor, căţărat pe scăunelul tunului 
de 20 mm. Un, doi, trei, cântaţi! Gata cu trândăveala, pufneşte. Dacă nu 
suntem în stare să cântăm, nu ne mai rămâne nimic. Cântecul e... e... e 
coloana vertebrală a Armatei! Bate darabana pe tun. 

— îm... Îm... Îm... Împuşcă-mă, bâlbâie Porta, şezând beat turtă 
lângă Rasputin. 

— Împuşc pe cine vreau eu şi când vreau, îngaimă Gregor, şi vomită 
brusc peste tun. 

— O să cureţi tunu' ăla, urlă Heide, turbat. Chiar de-ai fi de o mie de 
ori Unteroffizier, o să-l cureţi, băiete! 


Tunul se declanşează, trimițând o serie de obuze de 20 mm prin 
acoperiş. Din fericire, sunt obuze perforante, şi nu brizante. 

— Gata cu prostiile, îi dojeneşte Wolf, pe un ton părintesc. Unul din 
obuze i-a smuls boneta. Suntem un cor serios, preocupat să onoreze un 
botez, şi nu o şleahtă războinică la instrucţia de tragere din parcul 
comunal, duminica de dimineaţă. 

— Feldwebel Beier va cânta următorul cântec, mugeşte Gregor, cu o 
voce groasă, căzând de pe tun. 

— O să te dau pe mâna Poliţiei militare, răcneşte Bătrânul. Încearcă 
să înghită tulpina lungă a unei garoafe. Îşi închipuie că mănâncă 
asparagus. 

— Unteroffizier Gregor Martin! zbiară Heide. Eşti o ruşine pentru 
Corpul subofiţerilor germani. Ai ajuns de râsul lumii. Unteroffizier Martin, 
eşti o pată pe onoarea Armatei! 

— Membri ai Corpului care nu pricep că trupele trebuie ţinute la 
respect printr-o disciplină severă n-ar trebui să ajungă subofiţeri, urlă 
Wolf, solemn. Încearcă să se ridice de pe scaun, însă dă greş. Aterizează, 
în schimb, sub masa sub care şade Legionarul, comandând o escadrilă 
de cămile. Se crede pe undeva, prin Sahara. 

— Mille diables, adulmeci curmalii, mon ami? Înfloresc în perioada 
asta a anului. Allah el Akbar, îngenunchează şi roagă-te! ţipă el, 
pocnindu-se pios cu fruntea de podea. 

Wolf dă să se urce iarăşi în scaunul său, dar se prăbuşeşte în ceafa 
lui Heide şi spune lumii cât e de fericit că a dat peste sora lui cea mare, 
al cărei soţ a părăsit-o din nou. 

— O să zdrobesc mutrele câinilor ălora puturoşi! rage Heide. 

— De noi vorbeşte, face Porta, insultat. (Îl ia pe Micuţul prieteneşte 
pe după umeri.) Nu pricepe diferenţele de rang din Armată, gunoiul ăsta 
brun. 

Ursul îşi înalţă căpăţâna şi mormăie ameninţător la cuvântul „brun". 

— Unteroffizier Julius Heide, spune Porta, condescendent, ai rahat 
acolo unde-ar trebui să-ţi fie creierul. Am fost cât pe ce să-ţi spun că eşti 
tâmpit ca un neamt, dar m-aş jigni pe mine însumi. 

— E un cretin, proclamă Micuţul. (Privirea i se înceţoşează şi se 
prăbuşeşte peste dulăi, care-l muşcă de picior. Din fericire, e prea matol 
ca să bage de seamă.) Julius, sughite el, nu ştii că noi, Obergefreiterii, 
suntem în anumite privinţe mai valoroşi decât ofiţerii de stat-major? N-o 
să găseşti vreun Unteroffizier sau vreun Feldwebel la Statul-Major, poate 
nici măcar un locotenent. O să aflii doar o grămadă de Obergefreiteri 
de-ai noştri, care se-nvârt prin preajmă şi mai ridică moralul din zonă. 

— Micuţul ştie ce spune, îl laudă Porta. Noi purtăm cu demnitate şi 
mândrie cele două trese care sunt acordate numai soldaţilor cu materie 
cenuşie în ţeastă. Luaţi aminte, Unteroffizieri puturoşi, continua el cu o 
voce care domină vacarmul infernal.. În unele aşternuturi, Obergefreiterii 
îi depăşesc în grad şi pe amărâţii de generali! 

— Nu uitaţi, adunătură de prăpădiţi, Comandantul suprem german 
nu-i decât Gefreiter, rânjeşte Micuţul, şters, şi n-a primit niciodată tresa 
următoare. 

— Aşa-i, spune Porta, tărăgănat, e nevoie de materie cenuşie ca să 
ajungi Obergefreiter. 

— Lasă-l să-şi poarte singur de grijă, avertizează Micuţul, ngâind 
sonor. 

— Brüder, zur Freiheit, zur Sonne”*..., cântă Porta, cu o voce 
ţipătoare. 

— Înaltă trădare, mugeşte Heide, turbat. Ar trebui să vă arestez. 


24 Fraţilor, spre libertate, spre soare... — cântec comunist german 


— Die Strosse frei. SA marschiert”..., zbieră el, încercând să acopere 
imnul comunist al lui Porta. 

— Să fie arestaţi, rânjeşte Wolf tâmp, căutându-şi pe podea, în patru 
labe, centura şi tocul pistolului. 

Satan, câinele său lup, i le aduce în bot. 

Wolf salută câinele şi-i mulţumeşte. Cu mare greutate îşi scoate 
pistolul din toc. Îl ţine cu ambele mâini întinse, încercând să-l ochească 
pe Heide. Ţeava se leagănă încolo şi încoace, ţintindu-l când pe unul, 
când pe celălalt. 

— Unteroffizier Julius Heide, lepădătură beată, eşti arestat! Dacă 
încerci să scapi, te curăţ. 

Se prăvăleşte peste masă şi pistolul i se declanşează. Un glonţ îi 
şuieră lui Heide pe la ureche şi se înfige în peretele din spatele lui. Heide 
priveşte în jur, îngrozit. 

— Partizanii, şopteşte el, ţeapăn şi tremurând de spaimă. 

— Nix partizanschi, rânjeşte Porta, şi cântă: 


"Heute sind wir rot, 
Morgen sind wir tot“. 


— Ce naiba? bolboroseşte Wolf, clătinându-se periculos şi descriind 
cercuri prin aer cu ţeava pistolului. Nu te-am nimerit, Julius? la să mai 
încerc o dată. Dacă nu-ţi reuşeşte ceva din prima... 

— Foc! porunceşte Bătrânul, pe jumătate adormit. 

Heide scoate un țipăt ascuţit de groază şi se ascunde sub masă. 
Două Împuşcături fluieră pe deasupra lui. 

— Sunt rănit, sunt mort, sanitarii! 

— Eşti un rahat, se hlizeşte Wolf, sprijinindu-se de gorila lui 
rusească. Aşteaptă numai, Julius, te aranjăm noi! Dacă ni se permite să 
lichidăm comunişti, de ce n-am face acelaşi lucru şi cu naziştii? 

— Dovedeşte-ne că eşti mecanic-şef şi responsabil cu ordinea, îl 
încurajează Barcelona, într-o beţie fericită. 

— Drept înainte, în ţinta brună, foc! urlă Bătrânul, energic. 

Wolf înşfacă un automat, îl îndreaptă spre masă şi sloboade o rafală. 
Cioburi, vin şi bere plouă peste noi. 

— O să-ţi zbor mădularul cu puşca, promite Wolf, schimbând 
încărcătorul. Eşti la fel de greu de lovit ca şi mâţa ticălosului ăstuia rus. 
— Mor, latră Heide de sub masă, fluturând un steguleţ mic din 

dantelă albă. 

Wolf se resemnează şi-l salută pe paznicul său rus. 

— Sergent Igor, suie-te pe bicicletă, aleargă la Moscova şi 
raportează c-am bătut un batalion de nazişti. 

— Bicicleta mea e-n pană, domnule! răspunde Igor, ajutându-l pe 
Wolf să se aşeze într-un fotoliu, unde acesta adoarme instantaneu. Abia 
mai apucă să-i ordone lui Igor să repare pana. 

Sanitarul îl pansează pe Heide. Vârful urechii stângi i-a fost retezat 
de un glonţ. 

La scurt timp după aceea, Wolf se trezeşte şi vrea să ne dea afară 
pe toţi. E pe cale să asmută dulăii pe noi, când, deodată, telefonul se 
porneşte să sune, furios şi nerăbdător. Gorila lui Wolf răspunde. 

— Domnul Stabsfeldwebel şi mecanicul-şef nu-i aici, spune el sec. Pe 
urmă pare că se face mai mic, pocneşte din călcâie şi ia poziţia de 
drepţi. Chiar dacă vine din armata rusească, e prizonier de atâta vreme 
încât poate deosebi anumite nuanţe vocale şi e în stare să-şi dea seama 


25 Eliberaţi strada, mărşăluieşte SA... 
26 Astăzi suntem roşii/ Mâine suntern morţi 


dacă sunt sau nu periculoase. 

— Cine-i rahatul ăla? urlă Wolf, din adâncurile fotoliului. 

— Inspectorul de la Poliţia militară, Zufall, spune rusul, cu osândă şi 
prăpăd în glas. Tot ceea ce miroase a poliţie reprezintă un pericol mortar 
în închipuirea sa, mai ales atunci când sună între orele două şi patru din 
noapte. Orele morţii. 

— Întreabă-l pe caraliul ăla imbecil, ce-şi închipuie de sună la ora 
asta! rage Wolf, făcând să răsune grinzile. Ticălosul poate suna mâine 
între zece şi unşpe. 

— Gospodin, Inspector Zufall spune că-i important, raportează rusul, 
salutând cu receptorul. 

Wolf izbucneşte într-un hohot de râs. 

— Lămureşte-o pe cotarla aia de doberman că ce-i mai important 
pentru el nu-i şi pentru mecanicul-şef al Marii Germanii de aici! 

Rusul turuie mesajul lui Wolf cu asemenea viteză, încât omul de la 
celălalt capăt al firului nu reuşeşte să-l întrerupă, trânteşte receptorul în 
furcă şi dispare din magazie să se ascundă până când se vor lămuri 
lucrurile. 

Ceva mai târziu, sună din nou telefonul. 

— Lasă că răspund eu, face Porta, sigur pe el. Noi, soldaţii 
profesionişti, nu ne lăsăm scuipaţi în pălărie de muştele astea de rahat. 
(Smulge telefonul cu siguranţa de sine a unui Rockefeiler pe cale de a 
accepta o ofertă pentru sondă secată.) Ascultă, căposule! zbiară el în 
receptor. Sună mâine între zece şi unşpe, dacă ţii morţiş să vorbeşti cu 
noi. Suntem în mijloculunui botez, aşa că-ţi poţi vâri problemele tale 
importante unde ştii, amice. Dacă vrei, poţi veni încoa' să te botezăm şi 
pe tine. Cu cine vorbeşti? Cu mine, tolomacule! Cu cine altcineva? Mă 
doare-n cur cine eşti, aşa că dacă asta vrei să aflu, nu mai e nevoie să 
vii. Fac ceva pe tine şi pe curtea ta marţială. Ţi-am mai spus. Vino, dacă 
vrei. Se vede treaba că nu ţii minte nici propriile-ţi cuvinte. E pentru a 
treia oară când îmi spui că vii. Păi atunci, pentru numele lui Dumnezeu, 
scoate-ţi degeţelul din nas şi hai! Dacă ştii să cânţi, cu atât mai bine. Am 
terminat! (Porta trânteşte receptorul hotărât. Nouă, celorlalţi, ne aruncă 
o privire superioară.) Nulităţilor ăstora de la poliţie trebuie să le vorbeşti 
cu hotărâre, explică el. Ai să vezi că imediat încep să-ţi lingă mâna. 
Acum s-a lămurit că noi şi Armata poruncim pe-aici. 

— l-auzi, i-auzi! mormăie Wolf, din fotoliu. (Are în poală un buchet 
imens de garoafe îmbibate cu bere.) Puterea e în mâinile noastre, şi când 
vom obţine victoria finală s-a zis cu marţafoii ăştia. Nu sunt decât nişte 
lipitori inutile pe visteria statului. 

— Alt cântec, ordonă Heide, care a adunat corul în cerc în jurul său. 

Cu voci înecate în bere, se pun pe cântat: 


Geht auch der Tod uns dauernd zur Seit 
geht es auch driiber und drunter, 

braust auch der Wind durchs finstere Heid, 
uns geht die Sonne nicht unter”. 


— Jos bonetele! Să ne rugăm! porunceşte Porta. 

Îngenunchem în bălți de bere şi resturi de mâncare şi ne strângem 
căştile la piept solemni. 

Porta se roagă pentru ocrotire şi pentru ca sufletelor noastre să li se 
permită accesul la „Căminul Veşnic" atunci când va sosi vremea. 


27 Chiar dacă moartea merge alături de noi,/ Şi ne urmează la fiecare 
pas,/ Chiar dacă vântul bate peste lunca mohorâtă/ Soarele nostru nu va 
apune. 


— Dar mai întâi vom rezolva acest război, tună Wolf, pe urmă vom 
avea o vorbă şi cu Dumnezeu. 

— Când o să fiu departe de frontul ăsta blestemat, în pace şi linişte 
şi-n afara oricărui pericol, n-o să mai dau doi bani pe toată chestia asta 
cu Doamne-Doamne, le explică Micuţul câinilor-lup şi ursului, dar 
înţelegeţi, prieteni, dacă nimeresc din nou acolo unde ţi se aruncă în cap 
tot felul de fiare, roşii, şi rişti să te cureţi în fiecare clipă, mă ţin aproape 
de Domnul şi sunt atât de credincios cum nici nu vă închipuiţi. Toate la 
timpul şi la locul lor. 

— O să-l aranjăm noi pe copoiul ăla nemernic, promite Wolf, cu voce 
răguşită. 

— Îi arătăm noi ce-s tipii duri, spune Gregor, străduindu-se să-şi ia o 
înfăţişare de dur. 

— Aşa-i! Bună treabă, îngaimă Julius, făcându-mi vânt cu 
rămăşiţele jalnice ale unui buchet de trandafiri. 

Gregor îşi repede pumnul cu hotărâre într-o baltă de şnaps. 

— Să bei, asta-i soluţia! Ştii unde eşti. Ştii ce-o să păţeşti. Muierile-s 
mult mai primejdioase. Nu ştii niciodată la ce să te aştepţi. V-am povestit 
cum am nimerit în aşternut cu amanta generalului meu? Căţeaua aia 
blestemată mai-mai c-a făcut să fiu împuşcat. 

Uşa se izbeşte de perete. Un omuleţ gras, într-un pardesiu mult prea 
mare pentru el, se rostogoleşte în magazie. Are un cap rotund ca o 
ghiulea şi te face să te gândeşti la capul unui porc adult. Urechile îi ies în 
lături ca nişte clape de frânare, şi sunt singurele care împiedică imensa 
lui caschetă să-i cadă peste faţă. Se îndreaptă direct spre Wolf şi-i bagă 
în ochi fasciculul unei lanterne imense, cu toate că încăperea e puternic 
luminată. 

— Mecanic-şef Wolf, confirmă el pe un ton ţipător, închizând 
lanterna. 

— Şi Stabsfeldwebel, îl corectează Wolf, aruncând câţiva stropi de 
bere în capul musafirului său. 

— Faci afaceri cu ceai, afirmă omuleţul. 

Dintr-o dată, Porta e foarte grăbit. Vede că se apropie necazuri de la 
orizont. Două gorile imense, în uniforme cenuşii-metalice, îl opresc la 
uşă. 

— Încotro, Obergefreiter? rânjeşte unul dintre ei, împingându-l pe 
Porta înapoi cu atâta forţă încât se prăbuşeşte peste masă. Nu pleca. O 
să ne distrăm niţel. Sunt sigur că n-ai văzut în viaţa ta aşa ceva. 

— Cine naiba eşti? întreabă Wolf, condescendent, bătându-l pe umăr 
pe omuleţ. 

— Zufall, inspectorul Zufall. 

— Aşa şi arăţi, spune Wolf, izbucnind într-un hohot de râs“. 

— Eşti un adevărat comediant, spune inspectorul. În curând o să ai 
nevoie de tot simţul umorului de care eşti capabil. (Işi scoate din cap 
cascheta enormă, îşi trece mâna peste ţeasta cheală şi-şi pune cascheta 
la loc.) Ştii care-i pedeapsa pentru cei care sabotează activitatea 
Statului-Major? 

— Sunt puşi la zid şi împuşcaţi, declară Wolf, pe negândite. 

— Suntem perfect de acord cu tine, zâmbeşte inspectorul Zufall, 
fericit. Mă aflu aici pentru a cerceta un caz de asemenea natură. 
(îndreaptă spre Wolf un deget gros, cu gestul unui procuror public.) Şi tu 
eşti sabotorul. 

— Nu-nţeleg ce vreţi să spuneţi, mormăie Wolf, începând să vadă 
nori negri la orizont. 

— Bineînţeles că nu, zâmbeşte Zufall, făcând un efort eroic să pară 

prietenos, dar dând greş cu totul. (Scoate din buzunar un carnet cât 
toate zilele.) Ai vândut nişte ceai ofiţerului-intendent Ziimfe, din Armata 
a 4-a Panzer. L-ai asigurat că e ceai negru chinezesc, în amestec cu ceai 
verde. 

— E interzis? întreabă Wolf înţepat, tolănindu-se într-un scaun. 

— Nu, se înţelege, râde inspectorul cu răutate, dar ai uitat să-i spui 
intendentului că în ceai mai era adăugat un articol-surpriză! 

Wolf îi aruncă o privire întrebătoare şi tăioasă lui Porta, care în clipa 
aceea trage o înghiţitură zdravănă dintr-o sticlă, ca să se învioreze. 

— Surpriză? Nu ştiu nimic despre vreo surpriză. 

— În schimb, ştie Statul-Major German, urlă inspectorul, roşu la faţă 
ca un curcan. Sunt cu toţii pe cale de a se căca de moarte şi nu-i mai 
încap closetele. 

Gregor explodează într-un hohot de râs molipsitor. Până şi cele două 
gorile de la uşă izbucnesc în râs. 

Şi inspectorul se molipseşte, dar mustăceşte discret. 

Numai Wolf şi Porta par că şi-au pierdut simţul umorului. Wolf e 
renumit pentru capacitatea lui de a vedea întotdeauna latura comică a 
lucrurilor, mai ales când e îndreptată împotriva altcuiva. 

— De unde ai ceaiul ăla? îi aruncă Zufall întrebarea, şi râsetele 
amuţesc. 

Wolf îl arată, în tăcere, pe Porta. 

— Ah, da! Obergefreiter Joseph Porta, murmură inspectorul cel gras. 
Am auzit de tine şi de mult doresc să te cunosc. 

— Sunt onorat, domnule, spune Porta, înclinându-se slugarnic. 

— Şi de unde a obţinut Herr Porta ceaiul? 

— Dintr-o paraşută, spune Porta sincer. 

— Nu-ţi bate joc de mine, şuieră Zufall, furios. Ceaiul nu creşte-n 
cer. Voi amândoi, traficanţii de ceai, sunteţi arestaţi. O mulţime de 
generali vor să vă prăjească la foc mic. O să blestemaţi ziua în care aţi 
intrat în afacerea ceaiului. 

— Noi nu ştim decât de ceai veritabil, se apără Porta. Poate că 
intendentul a băgat ceva în el în drum spre Statul-Major. 

— Probabil că le-a afectat domnilor stomacul. Dacă nu-s obişnuiţi cu 
ceaiul ăsta, îi poate apuca cufureala, sugerează Wolf. 

Inspectorul Zufall zâmbeşte fals. 

— Ceaiul a fost analizat în laborator. Conţine un fel de laxativ 
puternic, al cărui efect doctorii noştri n-au fost în stare să-l oprească. In 
curând, aceşti domni se vor căca pe ei înşişi cu totul prin gurile 
closetelor. 

— Ai pus tu ceva înăuntru? se întoarce Porta către Wolf. 

— Crezi c-am înnebunit? Sunt om de afaceri, nu sabotor ordinar. 

— Un lucru e sigur, oftează inspectorul. Ceaiul provine de la voi doi. 
Dacă inamicul ar ataca în clipa asta, ar avea o sarcină uşoară. Mulțumită 
vouă, întregul Stat-Major e scos din funcţiune. Se cacă deja de 
şaisprezece ore şi ăsta-i doar începutul. Un grup de specialişti zboară 
încoace de la Berlin. Dacă aţi avut de gând să sabotaţi, aţi reuşit mai 
presus de orice aşteptări. În treizeci de ani de serviciu, n-am văzut aşa 
ceva. 

— Nu ştim nimic despre asta, şopteşte Wolf, pierdut. Are o senzaţie 
îngrozitoare de vid în regiunea stomacului. Parcă vede aievea întregul 
Stat-Major aşezat pe un rând în latrine, cu Generalfeldmarschall Model în 
faţa formaţiei, pe flancul drept. Unde altundeva ar putea fi plasat 
Generalfeldmarschallul într-o astfel de situaţie? 

Porta priveşte neajutorat la inspectorul mic şi supraalimentat. 

— Trebuie să vă daţi seama că n-am vinde niciodată ceai laxativ. 
Până şi un idiot în delir din celulele capitonate de la Giessen ar şti că nu 


trebuie să facă una ca asta. 

— Aşa cred şi eu, răspunde Zufall. De aceea vreau să aflu de unde 
ai ceaiul ăla. Îmi închipui că n-ai început să cultivi ceai pe-aici, prin 
Rusia. 

— Am cumpărat ceaiul de la Obergefreiter Porta, declară Wolf, şi € 
convins că asta l-a spălat complet de păcate. 

— Şi mie mi-a fost trimis din cer, agăţat de o pereche de paraşute 
galbene, afirmă Porta, însoţindu-şi explicaţia cu gesturi. 

— Chiar aştepţi din partea mea să cred povestea asta? întreabă 
Zufall, care e în posesia unei mari cantităţi de neîncredere sănătoasă. 
Crede numai în ceea ce vede şi simte. De ce dracu ar arunca cineva ceai 
cu paraşuta? 

— Se vede treaba că pentru a determina Armata germană să se 
cace pe ea, spune Porta, fără a-şi da seama că are dreptate. 

— Din câte observ la voi doi, negustori de ceai, sunteţi în stare de 
orice pentru a vă asigura ieşirea din rândurile Armatei cu averi 
considerabile, spune Zufall, cu un zâmbet amar. 

— Asta aşa-i. (Wolf emite un râs forţat.) Nu-i interzis să încerci să 
aduni ceva avere, dreptu-i? 

— Oamenii cinstiţi, rareori ajung bogaţi, e de părere filosofic 
inspectorul. 

— Să zicem că doar proştii rămân săraci, sugerează Porta, încet, şi 
majoritatea oamenilor rămân săraci. 

— Oamenii săraci sunt oameni de treabă, spune Zufall, gândindu-se 
la el însuşi. Funcţionarii de stat nu se prea văd prin cercurile înstărite. 

— Nu, Doamne fereşte! vine spontan din partea lui Wolf. Bătrânul 
meu a fost şi om de treabă, şi sărac, şi funcţionar de stat. N-avea prea 
multă materie cenuşie în cap, dar avea o reputaţie bună. Nimeni nu se 
îndoia de faptul că era demn de încredere. Era împăcat şi cu Dumnezeu, 
şi cu vecinii. În zilele sfinte, îl vedeai la biserică, şi noaptea îl puteai auzi 
cum doarme somnul liniştit al drepţilor. Dacă întreaga poliţie i-ar fi bătut 
în uşă noaptea, între două şi patru, ar fi continuat să sforăie liniştit. N-a 
fost niciodată bogat. Eram nouă fraţi, şi avea bătaie de cap să ne pună 
fiecăruia o haină în spinare. 

— A călcat vreunul dintre fraţii sau surorile tale pe urmele tatălui 
tău, intrând într-o funcţie de stat? întreabă Zufall, interesat. Se şi simte 
Herr Wolf senior. 

— Pe naiba, rânjeşte Wolf. Cu toţii am moştenit-o mai mult pe mama 
în ce priveşte inteligenţa. Avea în vine ceva mai mult decât numai sânge 
german. 

— Jidănesc, poate? aruncă Zufall întrebarea, inocent. 

— N-aş jura că n-a avut. Dar un strop sau doi de sânge jidănesc nu-s 
de refuzat. Limpezesc gândirea. Şi certificatul ăsta de arian nu va mai fi 
valabil în curând. 

— Aşadar nu mai crezi în victoria finală? întreabă Zufall, cu un 
accent sumbru în glas. 

— Tu crezi? rânjeşte Wolf. 

Gorilele din uşă râd laolaltă cu noi. Numai că ele nu ştiu de ce râd. 

— Nu doresc să-ţi răspund la întrebare de data asta, face 
inspectorul, întorcând capul. 

Când ajung la Cartierul general al Statului-Major, prima persoană 
care le iese în cale e intendentul, Ziimfe. Dă fuga la Wolf. 

— Şacalule! Hienă! urlă el. O să atârni pentru asta. Cum de mi-ai 
putut face aşa ceva? Întotdeauna m-am purtat bine cu tine, ticălosule! 

— N-am vrut să vă vând ceaiul ăla, afirmă Wolf. Din contră. M-aţi 
ameninţat că mi-l veţi confisca dacă nu vi-l vând. E treaba voastră că 
l-aţi vândut Statului-Major. Şi, cine ştie, poate că tocmai dumneavoastră 


aţi amestecat praful de umblătoare în ceai. Arătaţi destul de hain, ca s-o 
fi făcut. 

— Eşti martorul meu, ţipă „Broscoiul", apucându-l pe inspector de 
braţ. Omul ăsta face acuzaţii false la adresa mea. E în slujba Armatei 
Roşii şi foloseşte arme interzise de Convenţia de la Geneva. 

Nu apucă să continue. Aleargă la closet. Se descheie, din alergare, 
la nădragi. Toate locurile sunt ocupate şi, cu un țipăt disperat, năvăleşte 
în closetele de rezervă. Şi astea sunt toate ocupate. Apăsându-şi strâns, 
cu ambele mâini, bucile rozalii, cu pantalonii fluturându-i în jurul 
cizmelor de călărie, dă fuga la fereastra deschisă, sub care se leagănă 
uşor în vânt nişte trandafiri roşii. Oftând, îşi scoate fundul dincolo de 
pervaz şi împroşcă întocmai ca o mitralieră în plin avânt. 

E o privelişte caraghioasă, dar nimănui nu-i arde de râs. Mai ales 
atunci când doi generali cu şnururi purpurii dau năvală, unul pe urmele 
celuilalt, şi practic aruncă afară un Major şi-un Oberstleutnant de pe 
scaunele lor. În Armata germană, gradul îşi are privilegiile sale, chiar şi la 
closet. 

Porta şi Wolf îi urmăresc cu interes pe generalii cu trese aurii. 
Aceştia privesc drept înainte, cu nişte ochi inexpresivi. 

— Arată ca o pereche de pisici înecate, îşi permite Porta o remarcă. 

— Păcat că individul care-a avut ideea asta nu se află aici să-i vadă, 
rânjeşte Wolf. 

„Broscoiul" revine gâfâind. Mai are să-i spună câteva cuvinte lui Wolf. 

— Eşti cel mai afurisit om pe care l-am întâlnit în viaţa mea, 
îngaimă, agitându-şi pumnul sub nasul lui Wolf. Îţi dai seama c-am fost 
arestat datorită ceaiului tău blestemat? Nu, nu, nu, iarăşi! schelălăie el, 
topăind pe culoar. Se prăbuşeşte pe un scaun din closet, dând în lături 
un Rittmeister, pe care-l întrece în grad. 

— Spune-mi, unde se basculează Generalfeldmarschall Model? 
întreabă Porta, cu interes. 

— Şi-a comandat o privată în propriul birou, explică Zufall, 
nenorocit. Slavă Domnului că n-am gustat din ceaiul respectiv. Era cât pe 
ce s-o fac, dar snobul ăla ticălos de adjutant n-a vrut să-mi îngăduie să 
iau nici o înghiţitură şi m-a dat afară din popotă. Nu-i plac funcţionarii de 
stat. 

— Dac-ar fi ştiut că-i explozibil pentru maţe în ceai, te-ar fi obligat 
să bei o găleată, rânjeşte Wolf. 

— Are altceva de făcut acum, nemernicul, spune Zufall, fericit. S-a 
căcat în neştire. 

Porta şi Wolf sunt duşi la Poliţia secretă a Armatei, care e într-o stare 
de activitate febrilă, pentru a descoperi proveniența ceaiului. După o oră 
de interogatoriu, sunt închişi în celule separate. Pompează apa afară din 
closete şi-şi pot vorbi unul altuia. 

— O să le arătăm rahaţilor ălora de nemți, când ne-or executa, că 
ştim cel puţin să murim, strigă Porta, sumbru, prin scobitura veceului. 

— Trebuie să ţinem fruntea sus, bâlbâie Wolf, neliniştit. Să zâmbim 
şi să privim înfrângerea ca şi atunci când am privit victoria. 

— Da, ne consolăm cu gândul că asta-i ultima şi cea mai mare 
înfrângere, şi mai mult decât să ne împuşte o dată n-au ce ne face, 
spune Porta, cu demnitate. 

După trei zile, cad de acord să înceapă greva foamei, dar, două zile 
mai târziu, gardienii aduc gamele, aburinde cu fasole brună, în fiecare 
gamelă plutind şi o bucată imensă de carne de porc, aşa că renunţă. 

— Mâncarea mea preferată, spune Porta cu regret, şi conţinutul 
uneia dintre gamele îi trece în stomacul micşorat cât ai clipi. 

Pun la cale o evadare. Să sape un tunel de ieşire e dificil, din 
moment ce nu au pentru treaba asta decât câte-o lingură de lemn. Un 


Obergefreiter corupt din rândul gardienilor le face rost de două joagăre, 
dar, înainte de a se pune pe treabă, întreaga afacere e încheiată. S-a 
făcut o investigaţie temeinică şi Autorităţile au impresia că au descoperit 
răspunsul. Un Lankaster MK-II englezesc a fost observat zburând pe 
deasupra liniilor. Există dovezi cum că acesta ar fi aruncat containere. 
Perioada corespunde cu cea din declaraţia lui Porta. Ceaiul provine din 
Anglia sau, în orice caz, a fost aruncat de către englezi, 

— Aţi avut noroc, oftează inspectorul Zufall, vizibil dezamăgit. 
(Arată spre un şir lung de carabine, în timp ce străbat un culoar întins.) 
Douăsprezece dintre ele sunt încărcate şi pregătite pentru voi doi. Cred 
că vom avea nevoie de ele. 

— Se spune că speranţa poate muta munţii din loc, face Porta, 
virtuos, pe un ton solemn. 

— Vă consider pe amândoi oponenții mei şi voi face tot ce-mi stă în 
putinţă să vă combat, spune" Zufall, sumbru. 

— E bine să-ţi cunoşti duşmanii, zâmbeşte Porta. 

Sunt duşi în faţa Generalfeldmarchallului Model, care s-a refăcut 
suficient de pe urma ceaiului pentru a fi în stare să-şi ţină din nou 
monoclul la ochi. E un om mic de statură, cu o faţă tăioasă, subţirel ca o 
fată mare. Curajul său personal e legendar, însă are un aer caraghios de 
învăţător. Timp de zece minute, se învârte în jurul lor, privindu-i prin 
monoclul său imens. 

— Deci ăştia, sunteţi! începe el, pe tonul său specific. Pare că scuipă 
vorbele cu ură. 

— Herr Generalfeldmarschall, să trăiţi! răcnesc Porta şi Wolf, într-un 
glas. Îşi pocnesc călcâiele violent. Sunt conştienţi că dacă acum fac o 
impresie proastă, s-a zis cu ei. 

— Aţi întrecut măsura! Model îşi mângâie Crucea de Cavaler cu 
frunze de stejar şi spade. 

— Da, să trăiţi, Herr Generalfeldmarschall! 

— Dacă v-a mai rămas ceva din ceaiul ăla îngrozitor, vă sfătuiesc 
să-l trimiteţi cadou adversarilor noştri ruşi. 

— Am înţeles, Herr Generălfeldmarschall. Să trăiţi! 

— Ar trebui să dau ordin să fiţi spânzurați de picioare... 

— Da, să trăiţi, Herr Generalfeldmarschall. 

— Dar am de gând să vă iert, dat fiind că sunteţi parţial nevinovaţi 
în afacerea asta cu partida de ceai. 

— Da, să trăiţi, Herr Generalfeldmarschall! 

Porta îi dă un ghiont lui Wolf. 

— Dar aici se spun câteva lucruri foarte interesante despre voi! 
Model îşi trânteşte mâna pe un maldăr de rapoarte adunate pe biroul 
său. 

— Da, să trăiţi, Herr Generalfeldmarschallt 

— Cer permisiunea de a vorbi, domnule! N-ar trebui crezute toate câte 
se spun, domnule, spune Porta precipitat. 

Model îşi lustruieşte monoclul şi priveşte pe geam. Apoi se întoarce 
încet, îşi fixează monoclul la ochi şi-şi trece din nou degetele peste 
decoraţiile şi fireturile sale din aur. 

— Nu v-a spus nimeni până acum că pedepsele pentru traficul pe 
piaţa neagră sunt dintre cele mai aspre? Că în anumite împrejurări, una 
dintre ele e moartea? 

— Da, să trăiţi, Herr Generalfeldmarschall, ni s-a spus! izbucnesc, 
amândoi, într-un glas. 

Model îşi îndoaie genunchii, le dă ocol celor doi de câteva ori şi-l 
priveşte pe adjutant care stă lângă perete ţeapăn ca o statuie de ceară. 
Se aşază pe marginea biroului. E atât de scund încât picioarele nu-i ating 
podeaua. 


— Metodele voastre de a face afaceri amintesc perfect de piaţa 
neagră. 

— Cer permisiunea de a vorbi, domnule. Nu, domnule, nu avem 
nimic de-a face cu piaţa neagră, domnule, strigă Porta. Nu ne atingem 
de lucruri fierbinţi, domnule, şi niciodată nu încălcăm regulamentul, 
domnule, şi, să trăiţi, nu cerem dobânzi mari. 

— Mă crezi tâmpit? 

— Nu, să trăiţi, Herr Generalfeldmarschal! 

— Am impresia că mă iei peste picior! De ce râzi, omule? 

— Cer permisiunea de a vorbi, domnule. Nu, să trăiţi, nu râd! (Porta 
începe să turuie.) Permiteţi să raportez, domnule, de vină sânt nervii, să 
trăiţi! Când mi-e frică, arăt ca şi cum aş râde, domnule. Ofiţerul medic 
spune că ăsta-i umor negru, să trăiţi! 

— Dispăreţi din ochii mei! ordonă Feldmarchallul, arătând spre uşă. 

Afară, în siguranţă, respiră amândoi uşuraţi. Politicoşi, salută un 
Generalmaior care se târăşte, palid şi chinuit, pe lângă ei. 

— Sfântă fecioară, spune Wolf, cu uşurare. A fost cât pe ce s-o 
încurcăm! Englezii sunt nişte porci nemernici. 

— Să ne facă nouă una ca asta, urâtă treabă, admite Porta, însă, 
cine ştie, poate c-o să le-o plătim noi odată. 

Cad de acord c-ar fi o afacere proastă să arunce restul de ceai. Wolf îi 
promite lui Porta douăzeci la sută dacă scapă de el, dar Porta pretinde 
cincizeci, cu garanţia că numele lui Wolf nu va fi implicat în cazul în care 
treburile vor lua din nou o întorsătură nedorită. 

Porta dă peste o divizie italiană şi, într-un timp record, vinde ceaiul 
unui intendent, care organizează în stil mare transporturi de bunuri de 
contrabandă la Milano. 

— Dac-aş fi în locul tău, mi-aş face bagajele şi-aş şterge-o în Suedia, 
spune Gregor, sumbru, când află de la Porta despre afacere. 

— Când or începe spagheţii să se cace, băiete, o să ai toată Mafia 
pe cap. N-aş vrea să fiu în locul tău, fiule, spune Bivolul. 

Pentru un timp, Porta e pregătit s-o întindă la cel mai mic semn, 
când, pe neaşteptate, apare italianul, cu penele fluturându-i în vânt, în 
faţa garajurilor lui Wolf, unde Porta îşi soarbe cafeaua de dimineaţă. 

Înainte de a apuca să schiţeze un gest, italianul se află lângă el. Dar 
nu e nici un pericol. Nu Mafia a sosit în Fiatul pentru teren, ci un italian 
fericit care-l îmbrăţişează şi-l pupă pe amândoi obrajii. E profund 
dezamăgit când află că nu mai există ceai de vânzare. 

— Trebuie să mai faceţi rost de ceai minunat ca ăla, signor Porta! îl 
imploră intendentul împăunat de la Bersaglieri, scuturând din pene în 
faţa lui Porta. Signor tovarăşe, îţi promit. Medalia italiană pentru serviciu 
militar strălucit va arăta bine pe pieptul tău! 

Dar Porta nu mai poate face rost de ceai. Nu se mai găseşte. 

După plecarea italianului, Wolf şi Porta analizează fenomenul. Porta 
ajunge la concluzia că englezii au folosit un laxativ foarte rafinat, atât de 
iscusit preparat încât nu are efect decât asupra nemților. 


„Hitler nu-i e nimănui credincios. 

În câţiva ani, te va fi trădat şi pe tine, 

Herr Generaloberst!" 

General Ludendorff către Generaloberst von Fritsch, 
primăvara lui 1936 


Himmler îl priveşte glacial pe „Gestapo Müller", în timp ce acesta fi 
raportează că SS-Obergruppenführer Heydrich a fost rănit grav la praga, 


într-un atentat, şi a fost internat în spitalul Bülow. 

— Trăieşte? şopteşte Himmler, răguşit, încleştându-şi pumnii până 
ce încheieturile i se învineţesc. Voi zbura la Praga de îndată. Pregăteşte 
plecarea. Trimite-l pe Kaltenbrunner la mine! 

— Prea bine, Herr Reichsfiihrer! 

Teleimprimatoarele se încing, serviciile telefonice sunt blocate de 
atâtea apeluri, la Praga a fost declarată starea de necesitate. Au fost 
făcute sute de arestări. Totul dă impresia unui stup de viespi răscolit cu 
un băț. 

Când vestea ajunge la RSHA, cu sediul pe Prinz Albert Strasse, 
izbucnește infernul. În urlet de sirene, cu girofarurile aprinse, 
Mercedesul negru al lui Himmler goneşte prin Berlin spre aeroportul 
Tempelhof. 

— Mai întâi trebuie să ajung la Praga, gândeşte el, lovindu-şi 
nerăbdător cu mănuşile lungile sale cizme negre de călătorie. 

În scurtă vreme, aterizează la Praga. Se năpusteşte în sus pe scările 
spitalului Bülow cu fața albă ca varul şi privirea fixă. 

Doi doctori şi o infirmieră dau să-l impiedice să intre în sala de 
operaţie, dar îi îmbrânceşte cu brutalitate şi deschide năvalnic uşa. 

— Afară, şuieră el spre doctori, care sunt pe cale să înceapă 
operaţia. 

Aceştia îl privesc cu gurile căscate pe omul mic de statură în 
uniforma de culoarea şoarecelui. 

— Afară! repetă el. 

— Dar, Herr Reichsführer, bâlbâie chirurgul-şef. Generalul e sub 
anestezie! 

— Treziţi-I! Trebuie să-i vorbesc imediat. 

— Imposibil, răspunde chirurgul-şef, clătinând din cap. Vor trece trei 
sau patru ore până când Reichsfiihrerul îi va putea vorbi generalului. 

— Dacă nu este treaz în cel mult trei ore, astfel încât să-i pot vorbi, 
vei fi executat pentru sabotaj, ţipă Himmler, cu o voce stridentă, şi iese 
val- vârtej din sala de operație. 

SS-Obergruppenfiihrer Frank se precipită pe coridor şi se prezintă în 
faţa lui Himmler. 

— Frank, începând din clipa asta, preiei funcţia lui Heydrich de 
Reichsprotektor al Boemiei şi Moraviei. Împrejmuieşte spitalul cu trupe SD 
şi, ia aminte, Frank, nimeni, dar absolut nimeni, nu intră sau părăseşte 
spitalul fără permisiunea mea personală. Frank, răspunzi cu capul de 
asta! 

În câteva minute, spitalul e rupt de restul lumii. 

SS-Gruppenfiihrer Ernst Kaltenbrunner se prezintă la Himmler, care 
se plimbă ca un leu în cuşcă pe coridor, în faţa sălii de operație. 

— General Professor Sauerbach e gata să preia personal tratamentul 
în acest caz, şopteşte Kaltenbrunner. 

— Din al cui ordin? întreabă Himmler, furios. 

— Al Fihrerului! 

— Blestem! Vine de la Berlin? 

— Da, Reichsfiihrer! A aterizat deja în Praga. 

Himmler strânge din pumni până ce trosnesc din încheieturi. 

— Eşti informat că Fiihrerul a semnat învestitura lui Heydrich în 
funcţia de ministru de interne şi Comandant suprem al tuturor unităţilor 
de poliţie? 

— Ce...? face Kaltenbrunner, uluit. 

Himmler încuviinţează nu prea încântat. 

— Şi asta nu-i tot. Am mai auzit şi altele. Pleacă imediat la Berlin şi 
preia comanda RSHA. Pune sub pază toate birourile lui Heydrich. 
Izolează-i pe colaboratorii personali ai lui Heydrich, dar, fii atent! Ai de-a 


face cu şerpi otrăvitori! 

— Fiţi fără grijă, Reichsfiihrer, zâmbeşte Kaltenbrunner. Ştiu cum să 
mă ocup de ei. 

— Sper că ştii, pentru binele tău, ii întoarce Himmler, glacial, 
zâmbetul. 

Două ore mai târziu, Himmler se apleacă deasupra patului lui 
Heydrich, fixându-i faţa palidă şi suptă. 

— Heydrich, mă vezi? 

— Foarte bine, Herr Reichsfiihrer. 

— Unde e „cutia explozivă"? Documentele tale secrete? 

Heydrich zâmbeşte, dezvelindu-şi dinţii. Ochii săi oblici îl fixează cu 
răceală pe Himmler. 

— Hărtiile, fir-ar să fie! şuieră Himmler, nerăbdător. 

Heydrich închide ochii, fără să răspundă. 

Himmler îl scutură. 

— Heydrich, documentele! Heydrich, ascultă! Începând de azi, eşti 
ministru de interne. Eşti Şeful suprem al Poliţiei germane. Documentele! 
După un timp, Himmler e nevoit să accepte faptul că Heydrich a 
căzut din nou în nesimţire. Stă, ca cioplit în piatră, la marginea patului şi 

priveşte figura lungă, tăioasă, cu ochii oblici, mongoloizi. 

În aceeaşi seară, profesorul Sauerbach î operează pe Heydrich. 
Himmler nu se mişcă de la căpătâiul pacientului. Fiecare murmur în delir 
e notat de către un stenograf. În dimineaţa zilei de patru iulie, Heydrich 
moare fără a-şi mai fi redobândit cunoştinţa. 

Himmler zboară înapoi la Berlin şi conduce personal cercetările 
pentru descoperirea dosarelor secrete ale lui Heydrich. N-au fost găsite 
niciodată. 

Din ordinul lui Hitler, i se face cadavrului autopsia. Raportul 
medicului patolog afirmă că moartea s-a datorat infecţiei organelor 
principale şi țesuturilor din regiunea splinei. Fărâme de explozibil au 
străpuns şi pieptul. E posibil ca moartea lui Heydrich să fi fost provocată 
de substanţe toxice. 


CULMILE DEMONULUI 


Un tunet crescător şi descrescător se aude neîncetat, întrerupt când 
şi când de lătratul mitralierelor. Pământul de sub noi tresare aidoma unui 
animal muribund. 

E o atmosferă încărcată. Teama ni se cuibăreşte în gâtlejuri. 
Singurul dintre noi care pare nepăsător e Porta — cântă din flaut fericit 
— dar, pe măsură ce ne apropiem de linia frontului, un sentiment ciudat 
de nepăsare pune stăpânire pe toţi. Acesta este un fenomen obişnuit la 
cei expuşi încontinuu morţii în forme violente şi neaşteptate. Mărşăluim 
în formaţie strânsă printre copaci, cărându-ne armele după bunul-plac al 
fiecăruia. 

Micuţul păşeşte alături, purtând mitraliera grea pe umăr ca pe-o 
sabie. 

— Păstraţi distanţa! se aude din faţă, dar suntem înspăimântați şi 
nesiguri, şi ne înghesuim căutând adăpost unul în altul. 

Din punct de vedere militar, e o nebunie să mărşăluieşti în formaţie 
compactă. Un singur obuz de 105 mm e în stare să radă de pe suprafaţa 
pământului întreaga companie. 

O coloană nesfârşită de răniţi trece pe lângă noi, mergând în 
direcţie opusă. Majoritatea sunt din 104 Puşcaşi, care au fost tocaţi 
îngrozitor de un baraj neaşteptat de artilerie. 

— Au fost pârliţi de obuzele-alea noi despre care se vorbeşte atâta, 
explică Julius Heide, superior. 


— Ce fel de obuze noi? întreabă Porta, degajat, dar fără a-şi putea 
ascunde o anumită curiozitate. Întotdeauna e bine să ştii ce te-ar putea 
omori. 

— Proiectilele cu aer comprimat, răspunde Julius, încrezut. Sunt în 
stare să curețe o companie în cinci minute. 

Rasputin păşeşte legănat în urma lui Porta, fără a fi deranjat de 
vacarmul frontului. 

Se zvoneşte că vom primi Tigri regali”. Heide susţine că sunt deja pe 
drum. Vin de la Kassel. A aflat-o de la un tovarăş din Partid. Gregor 
susţine că acestea abia au fost desenate pe tablă şi că Wehrmachtul nu 
va mai primi tancuri, toate vor merge la SS. Porta e de părere că vor fi 
nevoiţi să taie întreg braţul mecanizat. E prea costisitor. A auzit el că au 
început să fie trimişi oameni în Armata Roşie ca să înveţe să călărească 
precum cazacii. Dar e ultrasecret, spune el, făcând un gest de avertizare 
cu degetul. Nu trebuie vorbit despre asta. Nu ştim nimic! 

Puțin ne pasă dacă vom primi sau nu tancuri. Când eşti infanterist, 
ai şi avantaje. 

Compania face popas la liziera pădurii. Câţiva încep să-şi sape gropi 
individuale. Sunt acei indivizi mai slabi de înger, care se pun la adăpost 
şi la zgomotul făcut de-o pietricică rostogolindu-se pe cărare. 

Pădurea e un loc sinistru din care obuzele au muşcat hălci imense. 
Material de război zace risipit la tot pasul. 

Porta, care a luat-o înainte pentru a obţine veşti, se întoarce 
încărcat cu zvonuri. 

— O să luăm parte la o croazieră pe apă, strigă el, de la distanţă. 
Care nu ştie să înoate are la dispoziţie o juma de oră să-nveţe. Nu sunt 
destule bărci pentru plimbare. 

— Ce tot îndrugi acolo? se răţoieşte Bătrânul, pufăind, neliniştit, din 
pipă. Nu există nici o mare în inima Rusiei! 

— la mai gândeşte-te, Feldwebel Beier. Apă mai găseşti şi-n alte 
locuri decât în mare. Aşteaptă numai să vezi râul pe care-l avem de 
trecut. E mai multă apă în el decât îţi poţi închipui şi pontonierii spun că-i 
atât de adânc încât ajunge până în iad. 

— Şi când te gândeşti că nu suport apa, strigă Micuţul, resemnat. 
Crezi că Rasputin ştie să-noate? 

— Fii sigur că ştie, răspunde Porta, mândru, Ar putea cuceri medalia 
sovietică de aur pentru înot, dac-ar fi om. L-au supus la teste prelungite 
în toate stilurile pe când era la Şcoala de instrucţie pentru ofiţeri de la 
Moscova, şi a ajuns primul, fiule. 

— Cât e de mare râul? vrea să ştie Barcelona, înfiorându-se. 
Păţaniile lui cu râuri din trecut n-au fost dintre cele mai fericite. 

— Lat cât Oceanul Atlantic, declară Porta, încântat, desfăcându-şi 
braţele, pentru a arăta cât e de lat râul. 

— Din nou în rahat, oftează Gregor Martin dezamăgit, tolănindu-se 
în iarba înaltă. 

— Să luăm lucrurile aşa cum sunt, e de părere Bătrânul, curăţindu-şi 
pipa cu vârful baionetei. 

— De ce e nevoie să îndurăm toate astea? întreabă Barcelona, 
clătinând din cap. 

— Tu ar trebui să fii ultimul care să te plângi, se răsteşte Porta. Ai 
fost nebun după război de pe când aveai şaişpe ani. Voluntar în Spania, 
unde nu-ţi fierbea oala! 


29 Străduindu-se încontinuu să perfecţioneze armele pe care le aveau şi 
să proiecteze, altele noi, germanii ajung în ultima parte a războiului să 
construiască un nou tip de tanc, mai mare şi mai eficient decât cele de 
până atunci; acesta a primit denumirea de „Tigru regal", constituind 
replica germană la redutabilul „T-34" al ruşilor. 


— Simt că e de datoria mea să lupt pentru cei slabi, protestează 
Barcelona. Dictatura îi împinge spre sclavie. 

— Pe dracu! Rahat! ricanează Porta. Dictaturi sunt cu duiumul, dar 
trebuie să recunosc că „roşii" sunt cei mai cinstiţi. Se arată în 
adevăratele lor culori. Le place priveliştea sângelui. Şi alor noştri le 
place, dar se ascund sub camuflajul lor brun. 

— Ar trebui să mergi la nenea doctoru' să ţi se uite sub scufiţă, 
Barcelona, îl sfătuieşte Micuţul. Poate că-ţi dă o pastilă care să-ţi facă 
bine. 

— Şefii de grupă la comandant! vine un strigăt din pădure. 

Bătrânul se ridică, îşi aruncă automatul pe umăr şi porneşte agale, 
legănându-se pe picioarele sale crăcănate. Trece prin noroi şi băltoace, 
pufăind încrezător din pipa sa cu căpăcel de argint. 

— Mille diables, strigă Legionarul, va costa multe vieţi trecerea 
dincolo de potopul ăla. Dacă au un dram de minte în cap, ne vor curăța 
pe toţi înainte de-a ajunge pe malul celălalt. 

— Suntem soldaţi germani şi vom executa ceea ce ne ordonă 
Făhrerul, decide Heide, mândru. Vaterlandului îi datorăm totul. Sunt 
fericit că slujesc în Armată. Numai bărbaţii cei mai vrednici fac parte din 
ca. 

— Nu dau nici măcar o bucăţică uscată de rahat pentru Vaterland 
sau Armata sa mizerabilă, afirmă Porta, cu grosolănie. Nu-i datorez nici 
uneia nimic. Din contră, ele îmi datorează mie o grămadă! 

— Pontonierii ăia de doi bani nu se ostenesc să arunce un pod peste 
râul ăsta afurisit, ca să-l putem trece fără să ne intre apă-n cizme, 
izbucneşte Micuţul, scârbit. Aruncă o piatră în direcţia a doi pontonieri 
care gâfâie sub povara unui colac mare de sârmă ghimpată ce-l poartă 
pe un par. 

— Nu mai contează dacă dai în primire ud sau uscat, e de părere 
Barcelona, amărăt. 

— Se pare că înecul e o moarte plăcută, observă Heide, apatic. 

— La dracu, fraţilor, în cazul ăsta avem noroc cu carul, zbiară 
Micuţul fericit. Ne frământăm c-o să crăpăm în cine ştie ce mod 
îngrozitor, şi acum ne dăm seama, dintr-o dată, că n-avem de ce ne face 
griji. Totul e-n regulă. Fuhrerul şi preamilostivul nostru Dumnezeu 
german au avut grijă să ne curăţăm în mod plăcut, într-un râu din Rusia. 

— îţi spun eu altă poveste despre înec, intervine Gregor Martin. Eu 
şi cu generalul meu era cât pe ce să ne înecăm pe vremea când exersam 
invadarea Angliei. leşim noi, odată, în uneltele alea pentru debarcare, cu 
toată divizia în spate. Marina ne-a tras în mare cale lungă. La început, pe 
generalul meu l-a apucat răul de mare. Când am văzut aşa, i-am urmat 
cu toţii exemplul. Oricare divizie Panzer care se respectă îşi urmează 
generalul în toate. Il apucă pe el răul de mare, ne apucă şi pe noi. 

— Hai la mal, băieţi, ne-a ordonat el, verde la faţă, între două 
accese de vomă. Asta nu-i un loc pentru o divizie Panzer. Lasă Marina 
să-şi păstreze marea ei afurisită! 

Mi-a poruncit să pornesc motorul Horchului său de stat-major, astfel 
încât s-o putem şterge de pe cada aia de baie, săltăreaţă, în care ne-a 
ademenit Marina de îndată ce vom atinge uscatul. În clipa în care-am 
simţit fundul căzii frecându-se de ceva solid, generalul meu a urlat: 

— Jos clapele, decolarea şi haideţi să le dăm englezilor o lecţie să ne 
ţină minte. 

Am decolat şi încă cum! Credeţi-mă, prieteni, într-o secundă am 
atins viteza maximă cu Horchul supraâncărcat. Cascheta de paradă, cu 
fire aurii, a generalului a zburat de pe ţeasta lui cheală şi bastonul a 
luat-o prin aer ca un fluture. „Dar", îmi spun eu în sinea mea în clipa în 
care capul încetează să-mi mai ţopăie pe umeri, astfel încât să fiu în 


stare să privesc prin parbriz, „unde dracu' s-a dus Franţa?" N-aveam în 
faţă decât marea aia afurisită şi udă. Nici urmă de pământ. 

— Unde naiba mă duci, Gregor? a fost tot ce-a mai apucat generalul 
meu să mă-ntrebe. 

În clipa următoare, Horchul o făcea zelos pe submarinul. Nu de țărm 
se frecase nava, ci de un banc înşelător de nisip. lată-ne deci pe drum în 
jos, salutaţi, în trecere, doar de câţiva peşti francezi luaţi prin 
surprindere. Cât am stat în Horchul scufundător, admirând priveliştea, nu 
mai ţin minte. Auzisem că-i bine să rămâi într-o maşină care se scufundă 
până se umple de apă. Pe urmă, ţâşneşti din ea ca balega dintr-o vacă. 
Asta nu era o problemă pentru noi, de vreme ce maşina pe care-o 
conduceam cucerind lumea era un cabriolet. Pentru a sublinia gravitatea 
situaţiei, generalul meu şi-a pus pe cap boneta de campanie şi şi-a fixat 
la ochi monoclul de rezervă. Arăta în sus, unde ar fi trebuit să fie lumea 
obişnuită. Zâmbea, dezvelindu-şi dinţii cabalini, pe care şi-i lăsase în 
timp ce fusese la cavalerie, mulţumit de supunerea personalului din 
Cartierul său general. P-3-uri şi întreaga staţie radio erau pe urmele 
noastre, scufundându-se împreună cu noi. 

Dar, dintr-o dată, am început din nou să suim. Am descoperit 
curând cât de practic e să posezi bronhii când trăieşti sub apă. Când am 
ajuns la suprafaţă era o îmbulzeală, ca într-un magazin sătesc în prima zi 
de la inaugurare. M-am prezentat la ordine, salutând cât am putut de 
bine. Generalul meu mi-a mulţumit, rezervat, şi mi-a ordonat să dibui 
vreun mijloc de transport demn de un general, în aşa fel încât invazia să 
poată continua conform planului. Ce i se poate întâmpla unui general 
mai rău e ca lucrurile să nu decurgă conform planului, dar era mai uşor 
de spus decât de făcut rost de-un mijloc adecvat de transport. Vehiculul 
nostru se afla pe fundul înşelătorului Canal al Mânecii. 

O vreme, am călcat apa. În timpul nopţii, a venit din nou Marina aia 
îngrozitoare, cu oribilele ei şalupe rapide, şi ne-a stropit complet cu apă, 
cu toate că nu mai era nevoie. Generalul meu s-a înfuriat de-a binelea. 
Niciodată n-a putut suferi Marina. Considera că-i anormal ca fiinţele 
umane să se învârtă prin apă. Dacă preamilostivul Dumnezeu german ar 
fi dorit una ca asta, ar fi avut grijă ca poporul german să se nască 
purtând aripioare pe spate. 

— Asta e un caz de Curtea Marţială, a spus el grav, fixându-şi la ochi 
al cincilea monocilu de rezervă. A explodat de-a binelea când şi-a dat 
seama că mai întâi e salvat personalul tehnic. În timpul crizei, şi-a 
pierdut ultimele trei monocluri şi boneta sa de campanie ţesută cu fir de 
aur care a luat-o de una singură pe apă. l-am spus unui şofer de la P-4 să 
salveze boneta, iar generalul meu nu m-a uitat niciodată pentru asta. 

— Unteroffizier Gregor Martin, eşti un erou german, a spus el, 
solemn. Pentru asta vei primi Crucea pentru Serviciu de Război. Dac-am 
fi avut mai mulţi oameni de calibrul tău, l-am fi făcut pe brutalul nostru 
duşman să regrete c-a declanşat acest război! 

— Prea bine, Herr General, domnule! am spus eu, înghițind jumătate 
din Canal în timp ce salutam. 

Am ajuns la mal dimineaţa. Acolo l-am aruncat din Kübelul său 
pe-un colonel de infanterie şi pe adjutantul lui şi-am pornit ţintă spre 
Cartierul general al Corpului de armată pentru a ne plânge de Marină. 

— Infanteriştii sunt născuţi să mărşăluiască, a spus generalul meu, 
în timp ce le aruncam un „rămas-bun" condescendent celor doi 
pedestraşi, care nu păreau prea fericiţi că le-am rechiziţionat Kubelul. 

Exerciţiul de debarcare a fost abandonat. Eu şi generalul meu 
trebuia să ne mai obişnuim niţel cu înecul, dar să nu-mi spuneţi că 
moartea prin înec e una plăcută. A fost o experienţă pe care-aş putea-o 
numi amară. Generalul meu a spus întotdeauna că întreaga divizie a 


nimerit pe fundul Canalului Mânecii numai, din vina Comandamentului 
suprem. „Caporalii ăia din Boemia", cum spunea el. 

— E de dorit ca generalul tău să nu mai deţină nici un fel de 
comandă, spune Heide. Duhneşte a îngâmfare imperială. 

— Imperiali! Află, prăpăditule, că asta am fost, strigă Gregor 
mândru. Nu l-am întâlnit niciodată pe bătrânul Hohenzollern, dar 
generalul meu mi-a povestit atâtea despre el, încât nu pot decât să-l 
simpatizez. Împărații trebuie să fie născuţi pentru slujba asta! 

— Luaţi-vă armele, ordonă Bătrânul, întors de la comandantul de 
companie. Plutonul 2 o ia înainte, şi pentru asta mulţumiţi-i Micuţului, 
fiindcă l-a ofensat pe idiotul ăla de von Pader! 

Aerul vibrează şi vuieşte. Explozia are loc la mare distanţă şi, 
probabil, a fost foarte violentă. 

— Ghinionul nefericiţilor care s-au nimerit pe-acolo, spune 
Barcelona. 

— La dracu', băieţi, ascultați! strigă Micuţul, cu admiraţie. Auzi-i pe 
vecini cum se cacă. 

— Şi ce-i cu asta? face Gregor. 

Întotdeauna când suntem pe cale să-i înlocuim pe cei din prima 
linie, simţim ură pentru inamic, însă, după numai câteva zile pe front, 
începem să nutrim simpatie pentru partea adversă. Zac şi ei în aceeaşi 
mizerie ca şi noi, iar obuzele nu fac nici o deosebire. 

Cade o nouă salvă. Copacii înalţi se îndoaie sub suflu. Ne ghemuim 
involuntar. Unii dintre noi îşi pun căştile de oţel pe cap. 

— Bubuie frumos, aşa-i? face Micuţul. E surprinzător ce forţă poate 
să zacă într-un obuz. 

Mărşăluim prin pădurea ucisă. Pe trunchiurile dezgolite ale copacilor 
nu mai e nici urmă de scoarță. Când vom ajunge pe culme, ruşii ne vor 
putea vedea. Asta e locul în care companii întregi de oameni sunt 
preschimbate în tocătură. Fiecare se teme de porţiunea asta. Trebuie 
străbătută în salturi scurte, dar, de îndată ce primul grup a făcut o 
mişcare, zboară trasoare din direcţie opusă. Soldaţii ţipă după 
brancarde. Sunt cei care nu se mişcă destul de repede. 

— Plutonul 2, înainte! Mişcă! Mişcă! strigă Bătrânul, făcându-ne 
semn cu automatul. Fugiţi ca iepurii dacă vreţi să rămâneţi vii. 

Sar şi eu, părând că zbor pe deasupra pământului. Simt mitraliera 
incomodă şi grea. Pe lângă mine, ţiuie trasoare. Pământ şi foc se înalţă 
spre cer. Cu o săritură de câţiva metri, aterizez într-o groapă de obuz. 

Acum sunt bombardate culmile cu artilerie de câmp şi mortiere. 
Compania nimereşte drept sub o salvă de proiectile. Comandantul lor, 
apreciatul Oberleutnant Soest, e ridicat în aer şi corpul său pare că 
explodează în vârful unei limbi de foc. Compania a 3-a e rasă de pe 
suprafaţa pământului în câteva minute. Majoritatea sunt zdrobiţi şi 
informi. Bateriile de câmp inamice controlează culmile. 

Porta şi Rasputin se apropie în goană, învăluiţi într-un nor de praf. 
Ursul aleargă în patru labe, în salturi lungi. Pare că încearcă să-l 
protejeze cu trupul său pe Porta. De fiecare dată când se prăbuşeşte, 
ursul îl acoperă. Când, în cele din urmă, suntem în siguranţă, de partea 
cealaltă a culmilor, constatăm că acţiunea a costat compania a 5-a şapte 
morţi şi unsprezece răniţi. E puţin în comparaţie cu pierderile altor 
companii ale regimentului. 

— Sărmanii alergători de la Aprovizionare, spun eu, privind iadul 
arzător. De două ori pe zi să treci pe-aici, cu marmitele cu mâncare în 
spate! 

Când ajungem la râu, e miezul-nopţii şi un întuneric să-l tai cu 
cuțitul. Ne urcăm tăcuţi în bărcile de asalt. Nimeni nu-şi face iluzii. Am 
mai trecut prin asta. 


— O tură-n jurul portului, băieţi, chicoteşte Porta. După aceea, bere 
la discreţie. Dacă sunteţi cuminţi, la tura următoare vă puteţi plimba pe 
gratis. 

Nu râde nimeni. 

Micuţul se instalează la prora cu puşca-mitralieră. Eu car încărcătu- 
rile explozibile înşirate pe un par lung. 

Julius Heide şi cu mine trebuie să ajungem la amplasamentele 
inamicului, în vreme ce grupa ne dă foc de acoperire. Blestem ziua în 
care m-am oferit voluntar pentru cursul ăla de explozibili. Acum trag 
ponoasele. Asta echivalează cu un drum — numai dus — la ceruri. La 
urma-urmei, când m-am prezentat voluntar, pe front izbucnise deja 
infernul, şi când am revenit, majoritatea celor pe care i-am cunoscut 
îngrăşau pământul. 

— Aleargă drăceşte de îndată ce atingem pământul, îmi şopteşte 
Heide neliniştit. Avem la dispoziţie trei minute jumătate să ajungem la ei. 

Soarta noastră depinde de ce se va întâmpla în primul minut. 
Atunci, de obicei, inamicul e într-o stare de confuzie, dar după aceea 
zbârnâie şi-şi dă seama că trebuie să dispară el sau noi. Ar trebui să ne 
lichideze înainte să ajungem la ei cu încărcăturile. 

— Mai întâi de toate, păstraţi-vă capetele, ne roagă Bătrânul, în 
şoaptă. Nu faceţi pe eroii. Viaţa-i scurtă şi morţi veţi fi multă vreme. 
Faceţi ceea ce e nevoie, şi nimic mai mult. (Îl bate uşor pe umăr pe 
Julius.) Tu şi cu Sven trebuie să ajungeţi cu încărcăturile la poziţiile lor 
defensive. Fugiţi de parcă diavolul v-ar fi pe urme. N-au voie să se 
dezmeticească. Dac-o fac, s-a zis cu noi. Chiar de veţi fi răniţi de 
douăzeci de ori pe drum, trebuie să vă târâţi cumva până la 
amplasamentele alea. Hals-und-Beinbruch**! 

Barca îngustă scrâşneşte pe fundul nisipos. Dintr-un salt suntem 
afară din ea, gonim prin ceaţă şi ne căţărăm pe malul abrupt. Plămânii 
ne plesnesc de efort. Mă arunc îndărătul unui bolovan imens. Vechea 
mea rană din plămân îmi dă de furcă. Mai avem de străbătut o distanţă 
de trei metri, dar fiecare pas e plin de moarte şi primejdii. 

O mitralieră grea latră, dar din spate. Ne dau foc de acoperire. 

Betonul se înalţă deasupra noastră. Fortificațiile sunt mai puternice 
decât am crezut iniţial. Îndes încărcătura printr-o deschizătură de 
observaţie şi trag de şnurul de siguranţă. Printr-un salt lung, mă pun la 
adăpost, casc gura şi-mi înfund degetele în urechi. Peretele se 
prăbuşeşte. Explozia e îngrozitoare. Un val fierbinte trece prin mine. 

Un fulger orbitor, şi corpuri umane sunt azvârlite din adăpost. Mă 
simt ca şi cum m-ar fi mestecat Satan şi m-a scuipat din nou afară. 

Încă două explozii prelungi, răsunătoare, şi alte două adăposturi 
zboară în ţăndări, ca nişte coji de ouă. Arme automate latră zgomotos. 

Micuţul soseşte în goană cu mitraliera grea. 

— Dă-i drumul, figură! urlă el, lovindu-mă din alergare. Dacă se 
dezmeticesc, ne vor hali coaiele la micul-dejun. Păgânii ăştia ştiu ce fac. 

Bătrânul năvăleşte înainte cu restul plutonului 2 în formaţie 
desfăşurată de luptă. Cât ai clipi au şi curăţat poziţiile inamice. 

Hauptmann von Pader se aruncă greoi la pământ, în spatele 
Bătrânului. E palid ca moartea şi la limita unui şoc nervos. Îşi poartă 
casca de oţel de-a-ndăratelea. 

— De ce nu desfăşori compania? întreabă, nepoliticos, Bătrânul, 
privindu-l cu răutate. O singură lovitură în plin în poziţia asta, şi jumătate 
din companie e la maldărul de gunoi. 

— Nu încerca să-mi dai sfaturi, Feldwebel, gâfâie căpitanul. O să-ţi 
fac un raport! 


30 Urare de noroc tipic nemţească, însemnând, în traducere directă: 
„Să-ţi rupi gâtul şi picioarele". 


— Doamne Sfinte! geme Bătrânul, disperat. Mai ai şi altceva în cap 
decât numai rapoarte? Eşti pe front, Herr Hauptmann, şi răspunzi de 
viaţa a două sute de soldaţi germani. (Se ridică pe jumătate şi aţinteşte 
automatul asupra lui von Pader.) Te previn, dacă încurci treburile pe-aici, 
preiau eu comanda! 

— Drept cine te crezi? ţipă Hauptmann von Pader înfierbântat. Un 
ţăran păduchios ca tine nu poate lua comanda unui ofiţer. 

— Citeşte ordinele propriului Führer, scrâşneşte Bătrânul. Ultimele 
ordine spun că şi-un soldat de rând poate prelua comanda 
comandantului de regiment dacă vede că acesta nu e-n stare să-şi facă 
datoria. 

— N-am auzit de asta, îngaimă von Pader stins. 

— Mai bine te-ai învoi o zi, când ne întoarcem, ca să citeşti ordine, 
sugerează Bătrânul, ironic. 

Un curier se trânteşte gâfâind alături de ei. Sângele îi şiroieşte pe 
faţă dintr-o rană din mijlocul frunţii. 

— Herr Hauptmann! Comandamentul regimentului vrea să ştie dacă 
fortificațiile au fost luate. 

— Nu, răspunde Bătrânul, în locul căpitanului, atacul e oprit. 
Compania a 5-a stă prin gropi de obuz şi-şi scarpină fundul colectiv. 

— Colonelul va fi încântat să audă asta, rânjeşte curierul, aruncând 
o privire dispreţuitoare ofițerului care zace la pământ, ţinându-se strâns 
cu mâinile de cască. 

Porta şi ursul alunecă lângă ei într-o avalanşă de praf şi frunze 
uscate. 

— Ce dracu frecaţi pe-aici? strigă Porta, ignorându-l pe von Pader. 
Unde-i restul companiei? Eu şi Rasputin nu putem câştiga singuri 
războiul. 

Bătrânul face semn plutonului vecin. | se răspunde, şi compania a 
5-a năvăleşte înainte. Numai Hauptmann von Pader rămâne în urmă în 
groapa sa. Cu ochii injectaţi de groază, priveşte pământul din faţa lui, 
care e răscolit de barajul artileriei. 

Pământul pare că se ridică spre cer ca o cortină uriaşă şi din el 
ţâşnesc flăcări în gheizere gigantice. Trupuri şi echipament sunt azvârlite 
în toate direcţiile. 

Un tun cu şase cai zboară prin aer şi se zdrobeşte de pământ. 

Hauptmann von Pader cade grămadă, plângând. Stomacul îi este 
frământat de crampe. Îşi azvârle casca şi trage de guler, sfâşiindu-l. Nu 
şi-a închipuit niciodată că aşa ar putea arăta botezul focului. Simte 
pentru prima dată în viaţă că Vaterlandul îi cere prea mult. 

Groapa în care zace se cutremură. E ca şi cum toţi demonii iadului 
ar fi fost lăsaţi liberi, şi urlă împreună. Unei explozii asurzitoare îi 
urmează imediat alta. Vacarmul se ridică într-un crescendo infernal. 

Un corp se prăbuşeşte înaintea lui. Sânge, măruntaie şi creieri îi 
împroşcă faţa. 

Ţipă disperat, crezând că el însuşi a fost grav-rănit, dar era 
locotenentul de nouăsprezece ani, a cărui primă zi pe front se sfârşise. 

Plouă cu obuze. Şuierând, urlând, explodând. Foc, pământ, stânci, 
trunchiurile copacilor zboară de-a valma prin aer. Suntem într-un gigant 
stadion infernal, unde deflagraţiile aruncă nepăsătoare, ca pe nişte 
mingi, tot ce e în interiorul lui. 

— Compania mea, îngaimă von Pader, şi se ghemuieşte mai adânc. 
În groapă. 

Compania lui e departe. E angajată în ciocniri crâncene pentru 
poziţiile ruseşti. 

Zăresc două capete îndărătul unei „Maxim" şi trimit o grenadă cu 
mâner din lemn în direcţia lor. Sunt atent să nu fie aruncată înapoi. 


N-avem de-a face cu recruți. 

Grenada pluteşte drept spre cuibul de mitralieră. Un trup în 
uniformă kaki e azvârlit în aer, împreună cu o mitralieră grea. 

Alerg înainte cu puşca-mitralieră sub braţ. E un model rusesc, o 
armă excelentă pentru lupta strânsă. Mă adăpostesc după sacii de nisip 
care împrejmuiesc cuibul. Când respir aerul îmi sfâşie plămânii. Afurisita 
aia de rană! Nu voi scăpa niciodată de ea. 

Un sergent rus se năpusteşte asupra mea, dar înainte de-a apuca să 
tragă, îi sfărâm ţeasta cu patul mitralierei. Pregătesc, febril, o nouă 
grenadă. 

Ca într-o mişcare cu încetinitorul, îl zăresc pe Gregor sosind în goană 
din tufiş, străpungând un căpitan rus cu baioneta, apoi smulgând-o şi 
zdrobindu-i faţa cu patul armei. O lovitură în vintre şi dispare în tranşeea 
alăturată. 

Pe culmi, o mitralieră latră neîntrerupt. O explozie violentă mai-mai 
că-mi smulge picioarele de sub mine. Un glonţ mi-a smuls deja o 
jumătate din cizmă. Mă arde şi mă mănâncă, dar nu-i decât o zgărietură. 
Dacă ăsta ar fi fost un glonţ exploziv, întregul picior mi-ar fi fost sfâşiat, 
gândesc eu, îngrozit, în timp ce arunc pielea arzândă a cizmei. Dar poate 
aş fi fost scăpat de toate. Sau nu? Sunt aruncaţi înapoi în luptă până şi 
amputaţii. 

Cu plămânii şuierători şi dureroşi, alerg spre următoarea bucăţică 
de adăpost. In câteva minute, îmi recapăt răsuflarea. Sunt plin de sânge. 
îngrozit, mă pipăi peste tot. Totul e în regulă. 

Alergăm greoi prin tranşeea îngustă, aruncând grenade în gurile 
adăposturilor. g 

Automatele scuipă moarte. In urma noastră, jumătate din tranşee 
sare în aer. Capcana a fost declanşată câteva secunde prea târziu. Altfel, 
nici unul dintre noi n-ar mai fi fost acum în viață. Un miracol al 
războiului! 

Dau peste Porta şi Legionarul într-o groapă adâncă de obuz care 
încă mai fumegă în urma exploziei. Umplem din nou încărcătoarele, apoi 
le vârâm în buzunare, în carâmbii cizmelor şi în centuri. 

Gregor şi Micuţul alunecă alături de noi, încărcaţi cu o grămadă de 
bidoane de apă ruseşti. 

— Uite-o băutură bună pentru eroi, spune Micuţul, împărţindu-ne 
bidoanele. Vecinii cred că şi-au primit rațiile tocmai cânt am sosit noi în 
vizită. Păcat, nu-i aşa? 

Ursul e întins lângă Porta. Are o zgârietură urâtă de glonţ între 
umeri. Curăţăm rana şi-o bandajăm. Primeşte două beri ruseşti drept 
consolare şi mai-mai că înghite şi sticlele. 

— Ar fi trebuit să-l vedeţi luptând, spune Porta, mândru. Uneori îi 
apucă pe doi dintr-o dată şi-i izbeşte unul de celălalt. Se sparg de parc-ar 
fi din sticlă. 

— „Pravda" va scrie un articol straşnic despre treaba asta, râde 
Legionarul. Fără îndoială, o să spună c-am suferit pierderi atât de grele 
încât suntem nevoiţi să instruim animale în loc de soldaţi. 

— Trebuie c-a fost hrănit numai cu bolşevici, e de părere Gregor, 
scărpinând ursul în ceafă. Ce-ar fi să-l trimitem la o întrunire a Partidului? 
Ar fi haios să aibă aceleaşi sentimente şi pentru ţăranii noştri de aur. 

— Sunt sigur, consideră, Porta. Dictaturile socialiste nu sunt 
specialitatea lui. 

— La drum! Mişcarea! strigă, nerăbdător, Bătrânul. Pacea nu stă să 
aştepte să vă faceţi voi timp şi pentru ea! 

Artileria de câmp formează un baraj infernal. Ne ghemuim în gropile 
de obuz. Pământ şi pietriş plouă peste noi. Muncim din greu să ne 
dezgropăm. In aer, pluteşte un miros de acid picric de la proiectilele care 


explodează. Ni se înfinge în gâtlejuri ca aburii dintr-un butoi cu acid. 

Ruşii se retrag. Aleargă peste pământul proaspăt ras, care tremură 
ca o sălbăticiune rănită. 

Artileria noastră de la Elipsy bombardează poziţiile defensive 
ruseşti. Acolo unde cad obuzele de 380 mm, produc distrugeri de 
nedescris. Numai suflul e de ajuns ca să spulbere o fiinţă umană în 
bucățele de mărimea atomilor. 

Mă adăpostesc alături de Julius. Are una din mitralierele noi MG-42 
şi e atât de mândru de ea de parcă ar fi inventat-o el însuşi. 

— Maică Precistă din Kazan! Asta-i o veritabilă armă germană! (Îşi 
propteşte picioarele de-o stâncă.) E dificil să stai nemişcat cu o '42. 
(Râde vesel.) Cu un tocător din ăsta le poţi arăta bolşevicilor drumul spre 
casă! 

O rafală prelungă răscoleşte pământul în faţa noastră. 
Înspăimântaţi, ne aruncăm rapid pe fundul unei gropi de obuz. 

— Porcii, şuieră Heide, cu răutate. 

— Daţi-mi foc de acoperire, urlă Micuţul, din altă groapă. 

— Eşti gata? strigă Julius, coborând piedica de siguranţă a 42-iului. 

— Trage o dată, lepădătură brună, ţipă Micuţul, înfuriat. Dar vezi să 
nu mă loveşti pe mine, cârpă, că-ţi fac măruntaiele şireturi! 

Heide trage rafale scurte, bine direcționate. 

Micuţul soseşte duduind. Pentru noi e un mister cum de poate un 
asemenea munte de om să se mişte atât de repede. 

Trece pe lângă noi ca o tornadă. Ca de obicei, vorbeşte singur. 

— Las' că vin eu la voi, fii blestemaţi ai lui Stalin! Voi aţi vrut-o. 

Sar în picioare şi-l urmez. Ne căţărăm pe o pantă aproape verticală. 
Micuţul aruncă mitraliera grea peste buză şi se saltă după ea. 

— Să tragă-n Micuţul, asta vor, animale fără Dumnezeu! (Aruncă 
două grenade una după alta.) II avem pe Dumnezeul german de partea 
noastră, urlă el cu toată forţa plămânilor. Vin şi vă zbor găoazele alea 
sovietice, drept în iad! (Îşi goleşte puşca-mitralieră, cu o rafală 
prelungă), apoi sare înainte la lupta corp la corp. Trosnesc ţeste. Ar fi 
trebuit să rămâi în pat, Ivane, 

şi ţi-ai fi păstrat creierii în cap! 

Mitralierele latră violent. Grenade de mână se rostogolesc prin aer 
în ambele direcţii. 

— Cară-te, spumegă Micuţul, dându-mi un brânci, care mă azvârle 
înainte. 

Arunc o grenadă cu mâner şi o iau la fugă când explodează. 

Julius Heide e pe urmele noastre cu '42-iul cuibărit în braţe. 

— Merge ca o bombă, aşa-i? zbiară Micuţul, înfigându-şi cuțitul în 
şalele unui infanterist rus care apare dintr-o groapă cu o pâine mare sub 
braţ. 

Înşfac pâinea şi-o vâr la centură. Are niţel sânge pe ea, dar poate fi 
răzuit. 

Suntem în tranşeea îngustă de comunicaţie. Dau colţul şi un soldat 
sovietic aleargă în direcţia mea. Înainte să-mi dau seama ce se-ntâmplă, 
sunt la pământ. Un bocanc cu ţinte de oţel îmi vine spre faţă. 

N-am timp să gândesc decât: „Asta-i pentru tine, s-a zis!" Pe urmă, 
rusul e ridicat în aer, picioarele agitându-i-se în gol. Se aude un trosnet 
îngrozitor de oase şi corpul său neînsufleţit se prăbuşeşte peste mine. 

O pereche de labe blănoase îmi trec prin faţa ochilor şi un mormăit 
puternic acoperă până şi vacarmul bătăliei. M-a salvat ursul lui Porta. 

Doi soldaţi sovietici se holbează la vederea ursului, cu o cască 
germană pe cap, legănându-se prin tranşeea de comunicare. Se ridică şi, 
înşfăcându-i pe amândoi, îi zdrobeşte cu o forţă supranaturală. Apoi 
trece mai departe, galopând în patru labe. A învăţat de multă vreme 


cum să se ferească în asemenea situaţii de toate nenorocirile şuierătoare 
şi ţipătoare. Aruncă corpul unui rus în aer şi-l calcă în picioare când 
aterizează pe pământ. 

Nimeni dintre noi nu e în stare să priceapă de ce uniformele kaki îi 
inspiră o ură atât de teribilă. 

Porta e pe urmele lui. Când priveşte peste parapetul tranşeei, ursul 
şade în spatele său, dar, de îndată ce Porta ţâşneşte dincolo, îl urmează 
îndeaproape. Când Porta se pune la adăpost, ursul îl imită. Işi face treaba 
ca un infanterist veteran, călit în războiul de tranșee, care nu intră 
niciodată într-un adăpost inamic înainte de a arunca înăuntru o grenadă 
de mână. 

Un obuz al artileriei grele aterizează într-o groapă comună, 
azvârlind rămăşiţe de cadavre în toate direcţiile. Întregul teren seamănă 
cu o uriaşă măcelărie. Măruntaie, membre şi capete smulse atârnă prin 
copaci, ca şi când un nebun a încercat să-i decoreze în aşteptarea unui 
Crăciun sadic. 

Camioanele unui pluton întreg de la Transporturi, împreună cu caii, 
sunt aruncate în aer şi explodează ca nişte artificii gigantice. Stâlpi de 
telegraf se frâng precum chibriturile. Sârme şuieră prin aer. O casă 
plesneşte de sus până jos şi se prăbuşeşte în praf. Un fulger galben 
orbitor luminează cerul. În urma lor, ruşii aruncă totul în aer. Dacă în 
explozii pier şi câteva sute dintr-ai lor, n-are aparent nici o importanţă. 
Iosif Stalin n-a ascuns niciodată faptul că un milion de vieţi în plus sau în 
minus nu prezintă nici o importanţă în tabloul de ansamblu. Aşa că ce 
mai contează, în desfăşurarea planului său, câteva sute de oameni care 
sunt spulberaţi aici? 

Împing braţul spre spate şi arunc următoarea grenadă. Acum am 
ajuns la periferiile lassâului. Se pare că marea ofensivă e pe cale să 
reuşească. Ruşii se retrag pe toată linia, dar, în curând, vom ajunge la 
capătul puterilor. Ne strecurăm cu grijă pe străzile pustii. Regimentul 104 
Puşcaşi e în frunte. E nevoit să-şi croiască drum din casă-n casă. 

Înaintea noastră, merge Regimentul 6 Motociclete, iar plutonul 2 e 
înşirat pe panta dinspre râu, aproape de pod. Aşteptăm semnalul de a 
porni din nou înainte; acest răgaz scurt ne salvează viaţa. 

— Le vedeţi? ţipă Bătrânul, arătând spre cer. 

O formaţie uriaşă de bombardiere se lasă deasupra oraşului. 
Îngroziţi, ne lipim şi mai tare de pantă. 

În clipa următoare, aerul se umple de un vacarm infernal. Strada 
lungă, cu case pe ambele părţi, e ridicată în aer ca de o mână uriaşă. 
Pentru câteva secunde, totul pare să sclipească precum un miraj, apoi 
cade înapoi pe pământ, cu un urlet zdrobitor. E o privelişte fantastică. 
Oameni sunt proiectaţi în câmpul alăturat numai pentru a fi seceraţi de 
bombardierele de vânătoare, care trec razant cu pământul. 

Marea flotă de bombardiere pleacă spre est. Pare că se mistuie în 
soare. Oraşul nu mai există. A fost transformat într-un morman de bârne, 
moloz, lemn şi fier contorsionat, din care răsar, ici-colo, un picior, un 
trup, capete şi mâini. 

Vântul poartă înspre noi un miros dulceag. 

— De câte e-n stare Armata! face Micuţul solemn. Acu' o juma' de oră 
era un oraş drăguţ de raion, şi acum e-o grămadă de rahat! 

Cu respiraţia tăiată, ne aruncăm într-o tranşee, în care zac tineri ruşi 
ucişi de o salvă de tanc. Câţiva au feţele înfundate, netede precum 
cartonul. Destul de ciudat; cu toate că nu mai au profiluri, îşi păstrează 
trăsăturile individuale, astfel încât ar putea fi identificaţi. Morţii sunt 
cadeți ofiţeri care au rămas la posturile lor şi au fost striviţi de trei sute 
de tancuri. 

Atacul se rostogoleşte necruţător înainte între ruine. Moartea îşi 


cere tributul. Un soldat în kaki se prăbuşeşte cu mâinile crispate pe şale. 
Sângele îi ţâşneşte printre degete. 

Legionarul sare iute peste el şi o rafală scurtă de automat îl 
ţintuieşte la pământ. 

— Vive la mort! urlă el, fanatic. 

Micuţul râde macabru şi despică falca unui căpitan. 

— Asta o să te-nveţe minte să nu mai ţinteşti asupra Micuţului de pe 
Reeperbahn, fiule! (Se lasă la pământ tocmai la timp ca să evite o rafală 
de automat.) Jigodii sovietice parşive! ţipă el, aruncând o grenadă de 
mână. 

Năvălesc într-o pivniţă. În urma lui Porta, Răsună împuşcături, în 
toate direcţiile, zboară gloanţe. Mortar şi tencuială plouă din tavan. Sunt 
atinse câteva conducte de apă şi apa se revarsă în cascade peste noi. 

Un obiect se rostogoleşte pe coridorul nostru. Il prind şi-l arunc de 
unde a venit. O explozie cutremurătoare, şi un val de aer fierbinte vine 
spre noi. 

Bătrânul mă bate pe umăr, aprobator. Dacă n-aş fi înşfăcat 
ananasul”! rusesc pentru a-l arunca înapoi, întreaga echipa ar fi pierit. 

Curăţăm rapid pivniţa. Cei în viaţă sunt lichidaţi cu un glonţ în 
ceafă, indiferent că sunt militari sau civili. Nu putem lua prizonieri, şi 
apoi şcoala dură a experienţei ne-a învăţat că până şi cei grav-răniţi îşi 
pot aduna destulă forţă pentru a arunca o grenadă spre aceia care, cu o 
clipă mai devreme, i-au cruțat. Gropi şi adăposturi sunt curățate printr-o 
pieptănătură deasă. Punem mâna pe tot ce ne poate fi de folos. 

Porta se încovoaie sub povara a doi saci. O aromă de cafea pluteşte 
în jurul lui. 

Micuţul târăşte trei lăzi grele din lemn cu ajutorul unui afet cu roţi 
pentru o mitralieră grea. Suntem ca nebuni. Ca de Crăciun, după ce s-au 
împărţit darurile. Deschidem conserve cu mâncare şi ne îndopăm, 
indiferent de conţinut. 

O mitralieră latră cu furie. Infanteria siberiană contraatacă, dar noi 
am apucat să ne îngropăm şi sunt întâmpinați cu moarte de focul nostru 
defensiv concentrat. În restul după-amiezii, sectorul de front e relativ 
calm. 

Hauptmann von Pader soseşte şi el, încercând să pară prietenos. 

— Bună treabă, Feldwebel Beier! îl flatează el pe Bătrânul. Regret că 
n-am putut fi alături de tine în ultima parte a atacului, dar am fost țintuit 
locului de un şoc datorat bombardamentului, explică el, cu un râs forţat. 

Bătrânul se răsuceşte pe călcâie şi pleacă fără să-l salute sau să-i 
răspundă. Hauptmann von Pader îi aruncă o privire răutăcioasă. 

Micuţul se ridică zgomotos. Faţa îi e plămădită din noroi şi sânge. Se 
aşază în poziţie de drepţi înaintea comandantului său de companie, 
pocneşte din călcâie şi execută un salut impecabil, ca de şcoală de 
instrucţie. 

— Cer domnului căpitan permisiunea de-a raporta, să trăiţi! 

Hauptmann von Pader mormăie ceva indescifrabil. Dintr-o dată îşi 
dă seama cine-i cel din faţa lui. Creatura aia jalnică, semiumană, căreia a 
jurat să-nu-i mai adreseze nici un cuvânt! Se întoarce, dezgustat, dar 
Micuţul îl urmează cu încăpățânare, bătând pas de defilare şi salutând. 

— Cer permisiunea de a vorbi cu Herr Hauptmann, trăiţi! Linişte. 

— Cer permisiunea de a întreba, domnule, dacă Herr Hauptmann s-a 
aflat la comanda companiei a 5-a? 

Linişte. Acum se deplasează mai repede, dar Micuţului îi necesar 
numai un pas pentru doi de-ai lui von Pader. 


31 Ananas - grenadă defensivă, denumită astfel datorită striaţiilor 
orizontale şi verticale pe care le are, pentru a produce în momentul 
exploziei cât mai multe schije. 


— Cer permisiunea de a-i spune domnului căpitan că arată ca un 
căpitan care se află la comanda companiei a 5-a. Mă înşel domnule? 

Linişte. 

— Obergefreiter Wolfgang Creutzfeldt, clasa | A se prezintă la 
întoarcerea din lupta dusă cu vecinii, domnule. Permiteţi să raportez, 
don' căpitan, am lichidat patru ofiţeri. Am avut, de asemenea, plăcerea 
de a curăța o poziţie inamică, domnule. Îi raportez domnului Hauptmann 
că sunt încă sănătos la cap şi la trup şi pregătit cât pot de bine să-i 
tăbăcesc pe vecini la noi ordine, 'trăiţi! 

Hauptmann von Pader îi întoarce spatele, dar Micuţul se plasează 
imediat în partea lui stângă, aşa cum prevede regulamentul. Von Pader 
nu se mai poate stăpâni. 

— Eşti nebun, omule? De unde dracu' ai venit? 

— Permiteţi să raportez, don' căpitan, m-am născut în Sankt-Pauli 
din Hamburg. Acolo am văzut pentru prima oară lumina zilei, ca să zic 
aşa. N-aş spune că sunt nebun, ca răspuns la întrebarea de adineauri a 
domnului căpitan, dar am fost întotdeauna ceea ce se cheamă un pic 
sălbatic, cred. Se pot întâmpla multe într-o familie, domnule. Bătrânul 
meu a fost scurtat de-un cap la Moabitt. Frate-miu mai mare a păţit-o 
exact la fel. Dar pe el l-au aranjat la Fuhlsbuttel. Cele două surori ale 
mele stau într-un loc foarte frumos, împreună cu multe alte tinere 
drăguţe, dacă înţelegeţi ce vreau să spun, domnule, Sunt pe 
Reeperbahn. Dar li s-a suit atât de tare la cap, încât nu vor să mai aibă 
de-a face cu noi ceilalţi. Apoi domnul căpitan trebuie să mai ştie că am 
venit la Armată pe când aveam şaişpe anişori. Oamenii ăia evlavioşi, 
care conduceau şcoala de corecție în care mă aflam, recunoşteau că 
ăsta-i locul nimerit pentru mine, domnule. Se gândeau desigur că nu va 
trece mult şi-o să mă curâţ, aşa cred. Herr Hauptmann, trebuie să 
recunosc c-am fost luat la vale de trei ori, dar tot clasa I A sunt, şi mi s-a 
spus că „l-ul e de la „Inteligență“, dar nu-mi mai amintesc de la ce e 
„A"-ul, domnule. Permiteţi să raportez mai departe, domnule, cum nu mi 
se mai plăteşte solda... 

— Cară-te dracului! ţipă von Pader, căutându-şi pistolul. 

Micuţul ia poziţia de drepţi şi salută idiot. 

— Culcat! ţipă von Pader. În turbarea sa, nu găseşte altceva de 
spus. 

Micuţul cade ca un butuc într-o băltoacă împuţită şi trimite un val de 
noroi peste von Pader, care urlă ca un apucat. 

Ceva mai târziu, Micuţul şade, împreună cu noi, curăţind ţeava 
puştii-mitralieră. 

— Cât rahat împroşcă dobitocul ăla, spune el, gânditor. Şi pun pariu 
că are studii superioare. Slavă Domnului că nu-s şi eu unul dintr-ăştia. 
N-aş putea suporta. 

— Oameni ca el ar trebui să fie fericiţi că există aşa ceva ca Armata, 
constată Gregor. Altundeva nu se află nici o slujbă pentru ei. 

— Da, nu-s buni decât de paznici pe la închisori, e de părere Porta, 
turnând apă în ibricul pentru cafea. 

Legionarul vine cu o plăcintă minunată, pe care-a copt-o deasupra 
unui foc deschis. 

— Ce găteşti, Fritz? Miroase bine! se aude din poziţiile ruseşti, la 
numai treizeci de metri depărtare. 

— Servim cafeaua de după-amiază, urlă Porta, drept răspuns. 
Sunteţi bineveniţi, dar coniacul îl aduceţi voi. 

Dintr-un motiv inexplicabil, primim ordin să ne retragem la vechile 
poziţii. Totul e irosit. Din câte vedem, cei care au murit au murit 
degeaba. Dar noi nu suntem strategi, doar pedestraşi. 

Din direcţia opusă, nechează nişte cai. Adierea uşoară aduce 


mirosul lor până la noi. 

— Ce porcărie, măi oameni, strigă Micuţul. Au trimis cavaleria în 
ajutor. 

— C'est la guerre, oftează Legionarul. În război, orice e posibil. 

— Un atac de cavalerie nu-i lucrul cel mai rău care se poate 
întâmpla, consideră Porta, optimist. Am putea tăia fripturile alea pe 
copite şi ne-am asigura cu haleală pentru multă vreme. Pui mârţoaga în 
sare şi te ţine-un an. Dar nu uitaţi s-o fierbeţi înainte de-a o prăji. Dacă 
nu, are gust apos. 

— la spune, cum ai transporta tu un cal sărat? întreabă Barcelona, 
sceptic. Îmi spune mie ceva că în curând şandramaua se va muta de aici. 

— Se pare că nu mi-ai remarcat limuzina, rânjeşte Porta, arătând 
spre afetul mitralierei ruseşti. Tot ce-mi mai trebuie sunt doi băieţi de 
dincolo care să tragă la ricşă, şi Obergefreiter, din mila lui Dumnezeu, 
Joseph Porta va fi în stare să viziteze Sfânta Rusie cu eleganţă. Bătrânul 
Tolstoi spune că-n Rusia n-ai clasă dacă n-ai o pereche de roţi sub fund. 
Numai clasa muncitoare foloseşte picioarele. 

Se ridică şi pleacă să le spună noilor-veniţi cum să aibă grijă de ei 
aici, pe front. Trebuie să le intre în sânge, cât mai curând, tot ceea ce 
n-au învăţat la garnizoană. Avem nevoie de ei şi interesul nostru e să 
rămână în viaţă cât mai mult, să nu se repeadă drept într-un baraj de 
artilerie, să calce pe vreo mină, sau să li se întâmple vreo altă 
nenorocire. 

Primim doar jumătate din întăririle de care avem nevoie. În 
Germania, au ajuns la fundul sacului de multă vreme. Până şi rasiştii 
fanatici din SS primesc voluntari ruşi. Untermenschen — până când se 
prezintă voluntari. Deunăzi, am dat peste o unitate de germani negri. Nu 
cunoşteau o iotă germană. Când le-am explicat cât de caraghios arată, 
nu făceau decât să ne zâmbească fericiţi. 

Porta şade pe un muşuroi de furnici abandonat. Recruţii au făcut 
cerc în jurul lui. 

— În primul şi-n primul rând trebuie să înţelegeţi că aici scopul 
vostru e să curăţaţi inamicul şi nu, repet, nu să-i permiteţi să vă curețe 
el pe voi. Vaterlandul n-are nimic de câştigat din asta. Uitaţi ce vi s-a 
spus la Sennelager. N-avem nevoie de eroi pe-aici. Pentru a răzbate în 
meseria asta, e nevoie de creier, nu de sânge, şi pe urmă nu uitaţi nici o 
clipă, dar nici o clipă, că păgânul nostru vecin cunoaşte, la rândul lui, 
toate şiretlicurile. Ca să poţi câştiga trebuie să fii mai rapid decât 
celălalt. Omorâţi tot ce nu poartă uniformă germană. Dacă nu sunteţi 
siguri, la cea mai mică bănuială, trageţi, şi trageţi în plin. În nici un caz, 
repet, în nici un caz să nu vă aruncaţi cu capul înainte la cel mai mic 
semn. Tipii de dincolo trag salve cu adevărat, ţineţi minte, şi de-abia 
aşteaptă să vă taie linia vieţii cu o boabă bine ochită. Când sărim gardul 
ca să-l vizităm pe Ivan, căscaţi ochii după vreo groapă încăpătoare. Nu 
vă puneţi în mişcare niciodată înainte de a şti unde vă e următorul 
adăpost, şi când aţi ajuns la el, căutaţi să aflaţi imediat, repet imediat, 
dincotro se trage. Ochiţi, dar, pentru numele sfintei Elisabeta, ochiţi 
rapid! Apoi trageţi şi terminaţi repede, sau nu veţi mai trage niciodată, 
copiii mei! 

Ivan spune că băieţii lui Adolf pierd în fiecare minut un om. Dac-ar fi 
adevărat, războiul s-ar termina în curând şi astfel cei care-am mai rămas 
în viaţă ne-am putea întoarce acasă, dar, din păcate, Ivan e un mincinos 
la fel de mare ca şi noi. Minciunile şi războiul merg mână-n mână şi 
n-avem ce-i face. Minciuna e dată de Dumnezeu, aşa că suntem nevoiţi 
s-o folosim. Dar, cel mai important lucru aici e să fiţi mai rapizi decât 
vecinul. Dacă sunteţi, rămâneţi în viaţă. Când trageţi, trageţi în plin. Un 
mort pe jumătate, fie el femeie, prezintă o primejdie pentru voi. S-ar 


duce în iad fericit dac-ar putea lua şi pe unul dintre voi cu el. (Porta îşi 
ridică în aer cazmaua.) Aveţi grijă de asta. E una dintre cele mai bune 
scule pe care vi le-a dat Armata. Ingropaţi-vă cu ea la prima ocazie. 
Fiecare ciozvârtă de pământ pe care-o săpaţi cu asta vă prelungeşte 
viaţa. Cu ea puteţi despica şi ţeasta unui duşman. E o tigaie excelentă. 
Într-un tanc, o puteţi folosi ca să vă căcaţi pe ea şi să păstraţi curăţenia 
la bord. Puteţi prăji pe ea şi ouă. N-o ungeţi cu vaselină. Curăţaţi-o cu 
nisip, iarbă sau pământ. (Pune jos cazmaua şi ridică un Kalaşnikov 
rusesc.) Când mergeţi în vizită ca să aflaţi cum o mai duce Ivan, aveţi 
grijă de automatul vostru. Nu trageţi orbeşte. În filme arată bine aşa 
ceva, dar în realitate situaţia e cu totul alta. Gloanţele pe care le trageţi 
din automat se împrăştie rapid din gura ţevii. Puteţi foarte uşor împuşca 
în spate zece dintre propriii camarazi, la o distanţă relativ mică, dintr-o 
singură rafală de automat, dacă nu ştiţi de ce e-n stare. Şi nu vă holbaţi 
ca vitele când Ivan răsare sub nasul vostru. Ciomăgiţi-l, împuşcaţi-l ori 
înjunghiaţi-l. De gândit la asta vă gândiţi mai târziu, dacă aveţi timp. Aici 
n-aveţi. 

Nu vă fie milă de un vecin rănit. Vă va zbura creierii sută-n sută, în 
timp ce-o să-l ajutaţi. Nu intraţi într-o casă înainte de-a o mătura cu 
automatul sau cu o grenadă, şi cel mai important lucru dintre toate: când 
sunteţi de santinelă pe front, nu, în nici un caz, vă repet, nu închideţi o 
clipă un ochi. Pisicile par o turmă de elefanţi în comparaţie cu sunetul pe 
care-l fac băieţii de dincolo în mişcare, şi dacă pun mâna pe voi, v-aţi 
ars. După ce-au aflat de la voi ceea ce vor să ştie — şi vor afla —, o să 
căpătaţi un glonţ. Prizonierii sunt o pacoste în războiul de tranșee. 

Aşa, vom fi atacați, aproape sigur, de unităţi de tancuri. Dacă vom 
fi, atunci să nu cumva, repet, să nu cumva să vă părăsiţi groapa din 
pământ. Turtiţi-vă mai tare decât o plăcintă. Tăiaţi-o la fugă, şi veţi fi 
ucişi cu siguranţă. S-au inventat multe în ultimul timp, dar nu s-a 
inventat încă omul care să alerge mai iute decât un glonţ de mitralieră. 
Vine careva înspre voi şi nu sunteţi siguri cu cine ţine, îl împuşcaţi. Dacă 
v-aţi înşelat şi e de-al vostru, păcat! Consolaţi-vă cu gândul că oricum 
n-ar fi dus-o mult. Dacă vedeţi vreun băiat de tranşee de dincolo ieşind 
la plimbare, nu, vă rog, nu trageţi în el. E pe tarlaua lui. Dacă-l omorâţi, 
se cheamă crimă. Şi ce-i mai rău, amicii săi vor avea grijă să egaleze 
scorul cu unul de-ai noştri. 

Ei, e destul! Restul, aflaţi-l singuri. Fraierii, oricum n-or să reziste mai 
mult de-o zi. 

Face câţiva paşi de-a lungul tranşeei de comunicare şi se opreşte. 
Scărpinându-l pe Rasputin după ureche, li se adresează din nou. 

— Şi încă un mic amănunt. Întotdeauna, repet, întotdeauna ţineţi-vă 
porţiunea dintre urechi sub marginea tranşeei. Ignoraţi sfatul ăsta şi 
scăpaţi de grija următoarei permisii. Lunetiştii lui Ivan nu dorm niciodată. 
Arătaţi-vă numai scăfârlia, şi veţi avea în ea un glonţ exploziv. 

Râde zgomotos şi se îndepărtează alături de urs. La colţul tranşeei, 
se întoarce din nou şi spune: 

— Măi, rahaţilor, ascultați aici. Dacă vedeţi un cadavru cu niscaiva 
dinţi de aur, e-al meu. Îmi raportați de urgenţă! 

— Nu-i interzis aşa ceva? întreabă un puşti de şaptesprezece ani, cu 
emblema de aur a HJ“*-ului pe piept. 

— Da, dacă-i umfli tu, fiule. Atunci e strict-interzis, râde Porta, cu 
toată gura. 

În cursul nopţii, preluăm Culmile Demonului. Înlocuim un regiment 
de poliţie care, în decurs de patru zile, a fost aproape şters. Arată ca 
nişte strigoi, aşa cum arată cineva care s-a aflat câteva zile sub foc de 
artilerie. Se împleticesc de-a lungul tranşeei. Sunt cu toţii oameni foarte, 

foarte bătrâni. 

Micuţul priveşte în urma lor şi-l înghionteşte pe Gregor. 

— S-au căcat pe ei poliţaii, aşa-i? Nu-i la fel de simplu cum ai 
ciomăgi un beţiv. 

— Nu-ţi plac cei de la SCHUPOS, nu-i aşa? întreabă Gregor. 

— Nu. N-aş putea spune că ne-am iubit vreodată, rânjeşte Micuţul, 
scuipând în urma lor. 

Porta s-a ales cu o schijă de şrapnel în picior. O dezgroapă cu 
ajutorul cuţitului de luptă şi-o vâră în portofel. 

— la gândiţi-vă, să-l fi lovit asta pe careva în bilă, filosofează el. L-ar 
opri să se mai bese în biserică, aşa-i? 

— Norocul, asta contează, spune Micuţul, scobindu-se între dinţi cu 
baioneta. Dacă ai puţintel noroc, şrapnelul te loveşte în picior, în loc să-ţi 
intre-n scufiţă. Cu şi mai mult noroc, scapi neatins. 

— Închipuie-ţi că ţi-ar ciupi, jos, pendula, râde Gregor, n-ai mai avea 
cu ce să gâdili fetele! 

— Sfântă Vera din Padeborn, ţipă Porta, îngrozit. Mai bine mă 
păleşte-n cap. Femeile şi cu mine nu putem trăi unul fără celălalt. 
Suntem făcuţi să fim împreună, ca să zic aşa! 

— Că veni vorba de femei, intervine în discuţie Bătrânul conţopistul 
ne anunţă că soseşte o trupă de teatru să viziteze Corpul de armată. 

— Nu mai spune! Şi noi suntem pe Culmile Demonului, se văicăreşte 
Porta. 

Ajutoarele bucătarilor se rostogolesc în tranşee, tremurând 
îngrozite. In timpul traversării porțiunii descoperite, au fost loviți doi 
dintre ei. Trei containere au fost sparte şi s-a pierdut jumătate din raţii. 

— Voi doi ar trebui să fiţi legaţi unul de curul celuilalt şi oferiţi drept 
ţintă păgânilor ălora nemernici! îi ocărăşte Porta, furios. S-a risipit 
mâncarea! 

— De ce dracu' nu v-aţi vârât deştele în găuri, să avem cel puţin 
ceva de haleală, şuieră Micuţul, azvârlind cu o cască spre unul din 
curieri. 

Toată lumea e furioasă din cauza pierderii mâncării. Ursul mai-mai 
că smulge braţul unuia dintre bucătari. Grupa noastră se descurcă, 
mulţumită lui Porta, care a eliberat nişte conserve ruseşti. Sunt pe 
jumătate putrede, dar încă se mai pot mânca. Numai Gregor se plânge, 
dar el a fost obişnuit cu raţii de general. 

— Trebuie să fii în armata lor de multă vreme ca să poţi mânca 
rahatul ăsta, strigă el, dezgustat, aruncând o conservă departe, în „ţara 
nimănui”. 

Ursul e cel mai câştigat. Porta a făcut rost de o jumătate de găleată 
cu miere. Două pâini de armată, uscate ca lemnul, sunt sparte şi 
amestecate cu mierea. Ursul o dă gata în timp record. 

Trebuie că se pregăteşte ceva în stil mare. Din Germania vin 
coloane întregi de rezerve. Regimentul n-a mai fost întărit din 1939, dar 
noile trupe sunt slăbuţe. Mult prea tineri sau mult prea bătrâni, şi numai 
cu o spoială de instrucţie. Până şi invalizi sunt printre ei. Un picior ţeapăn 
nu mai reprezintă un handicap. Armata germană e mecanizată, aşa că ce 
contează? Cui îi trebuie două picioare? 

În primul ceas al zilei, trei dintre noii-veniţi se sfârtecă singuri în 
câmpurile noastre minate. Sunt aruncaţi în aer atât de temeinic, încât 
nimeni nu mai trebuie să se ostenească să le caute rămăşiţele. Ceilalţi 
stau aşezaţi prin adăposturi, paralizaţi de groază. Spun că vor să meargă 

acasă. 

— Şi noi vrem să mergem acasă! râde Porta. E-ncolo! arătă el cu 
degetul mare înspre Vest. Dar nu mergem. Stăm aici. Aici măcar ştim 
cine-i duşmanul. Acasă sunt copoii, gata să atârne oamenii de crengile 
celui mai apropiat copac! 

Când se porneşte tirul mortierelor, pe la ora cinci, ca de obicei, 
bibanii înnebunesc şi încep să se dea cu capetele de pereţii 
adăposturilor. Trebuie să-i pocnim până cad în nesimţire. În clipa de faţă, 
situaţia e relativ calmă. Mortierele fac gălăgie doar de dragul 
aparenţelor. Răspundem şi noi cu grenade, mai mult ca să le auzim 
zgomotul. Din punctul nostru de vedere, e o adevărată vacanţă. Putem 
şedea în linişte pe fundul tranşeei, bucurându-ne de răsăritul soarelui. E 
o vreme minunată de toamnă. leri au venit trei iepuri până la buza 
tranşeei şi ne-au privit. Micuţul a prins unul din fugă. Nici măcar lunetiştii 
lui Ivan n-au tras în el în timpul acelei curse fantastice prin „ţara 
nimănui". Când îl ridică mândru de urechi, izbucnesc aclamații de 
ambele părţi ale frontului şi căşti de oţel zboară prin aer. Nu orice 
mărşăluitor e în stare să prindă un iepure din fugă. Aşa c-am prăjit 
iepurele pentru micul-dejun de astăzi. Porta face sosul şi tocană de 
cartofi şi ne simţim ca milionarii. 

Micuţul a făcut rost de nişte trabucuri. A trecut prin faţa unui birou, 
în care cineva, nepăsător, lăsase o fereastră deschisă, şi-a subtilizat o 
cutie întreagă de pe pervaz. Ştim că sunt proprietatea lui Hauptmann 
von Pader. Asta le face de două ori mai bune. 

In depărtare, se aude un bubuit furios. Proiectilele cad la cel puţin 
douăzeci de kilometri de locul în care ne aflăm, dar pământul se 
cutremură până la noi. 

Vremea continuă să fie bună, dar întregul front pare străbătut de o 
nelinişte stranie şi lunetiştii îşi înteţesc activitatea. Într-o singură zi, au 
fost împuşcaţi în cap nouă inşi numai din compania noastră. 

Porta ridică o cască peste marginea tranşeei şi, cât ai clipi, apare o 
gaură în ea, dar Micuţul îl arde pe lunetist. 

Când trebuie să trecem prin amplasamentele pentru mitraliere 
descoperite, suntem nevoiţi să ne mişcăm ca iepurii. Lunetiştii siberieni 
sunt permanent cu ochii pe aceste porţiuni şi, cu toate că i-am prevenit 
pe bibani, tot au fost loviți doi în cursul după-amiezii. Treburi de genul 
ăsta ne înfurie. Pare atât de inutil! Să ţi se vâre o baionetă în trup în 
timpul unui atac, asta putem pricepe, dar veşnica vânătoare prin lunetă 
e absurdă. 

Hauptmann von Pader zace, pe jumătate mort de spaimă, în 
adăpostul adânc al companiei. De fiecare dată când explodează un obuz, 
se aruncă la pământ, astupându-şi urechile cu palmele. Îl privim cu 
dispreţ. Pe un comandant dur şi crud îl putem respecta, dar pe un laşnu. 
Oberst Hinka a trimis de două ori după el, dar von Pader motivează cum 
că focul de artilerie e prea concentrat pentru ca el să răzbată până la 
Cartierul general al regimentului. Ordonanţa care ne povesteşte asta se 
prăpădeşte de râs. E Obergefreiterul personal al lui Hinka, Müller, numit 
Micul Isus, pentru că seamănă cu Isus. Impreună cu o ordonanţă de la 
batalion, a cules un coş întreg de mure pe drumul de la Cartierul general 
al regimentului până la linia frontului. 

— E atâta linişte, că poţi hoinări în voie pe-acolo. 

— Nu spumegă colonelul când vede că jigodia asta verde după 
urechi nu soseşte în goană când e chemată? întreabă Barcelona, mirat. 

— Ţopăie ca un apucat, râde Micul Isus, dar rahatul ăsta de von 
Pader are relaţii atât de mari prin Admiral Schröder Strasse, că-l poate 
durea în fund de toţi coloneii. 

Micuţul adoră zorii de ziuă. E întotdeauna în picioare primul. O 


ducem precum cele mai bune familii de pe Riviera franceză, cu cafea şi 
pâine prăjită în fiecare dimineaţă. Mergem şi la vânătoare, dar nu de 
fiecare dată cu succes. Războiul le-a învăţat pe sălbăticiuni câteva _ 
şiretlicuri, le-a făcut mai iuți, dar tot reuşim să împuşcăm un mistreţ. Il 
prăjim, şi aroma pluteşte peste întreg frontul. Doi Ivani de dincolo dau 
fuga până la noi. Aduc cu ei castraveți. 

În cursul nopţii, auzim neîncetat urlet de motoare venind din 
direcţia ruşilor. Se pregătesc pentru ceva. Dacă pun la cale un atac de 
tancuri, s-a zis cu noi. Avioanele noastre de recunoaştere au semnalat 
coloane lungi în mişcare, unele dintre ele cu până la două sute de 
tancuri „Iosif Stalin”. 

Se distribuie Panzerfaust3*-uri — arme sinucigaşe. În filmele de 
propagandă par foarte eficiente, însă realitatea e cu totul alta. Dacă 
loveşti vreodată un tanc cu una dintre ele, poţi fi absolut sigur că 
următorul tanc te va zdrobi. În majoritatea cazurilor, proiectilul produce 
o flacără la lansare şi, înainte de a apuca tu să reîncarci arma, eşti 
amestecat printre şenilele tancului care te-a zărit. Dar noi suntem de 
atâta vreme pe front încât nu ne mai pasă ce se va întâmpla peste o oră. 

Micuţul stă rezemat de scara de asalt şi cântă pe muzica flautului lui 
Porta: 


Der Sieg ging an uns vorbei, 
Verbrannte uns die Finger Zum 
Todesschmaus die Wodka fliesst 
Doch niemand ist betrunken...” 


O puşcă-mitralieră tuşeşte prelung şi furios. Mortierele de tranșee îşi 
scuipă proiectilele. 

Porta îşi desprinde flautul de pe buze şi priveşte prin periscop. 

— Se pare că ne coc ceva, spune el, gânditor. 

— Hai să le trimitem câteva invitaţii, sugerează Micuţul, ca să nu se 
cheme că nu-i băgăm în seamă. Tocmai le-a sosit schimbul ălora. Nişte 
prăpădiţi de gardieni de prin Moscova trimişi încoace să audă şi ei şuier 
de gloanţe, înainte de-a fi prea târziu. l-aţi văzut cu toţii. Papiţoi, cu 
gulere scrobite şi cravată, care se tem să nu li se strice dunga de la 
pantalon. Amorsează câteva grenade şi le aruncă. „Maxim'-ul amuţeşte. 

Micuţul râde sarcastic, se sprijină din nou de scară şi-şi continuă 
cântecul: 


Aufs Wohl ist erster Trunk, 

und darauf folgt der zweite, 

der fünfte und der zehnte — dann 
der bittere, der Abschiedsschluck...98 


Atacul aşteptat nu are loc. Zilele trec şi vremea e încă bună. Nici 
unul dintre noi nu îndrăzneşte să se gândească la iarnă, la cea de-a treia 
iarnă rusească. Cel care n-a trecut în tranşee printr-o iarnă rusească nu 
ştie ce înseamnă cu adevărat iarna. Dar acum străluceşte soarele şi 
iepurii ţopăie zglobii prin spatele liniei frontului. 


34 Panzerfaust — armă antitanc, un fel de aruncător de grenade. 
Îndeosebi în ultima parte a războiului, nemţii îi făceau acestuia o intensă 
publicitate, motivând că e lesne de mânuit de către toată lumea, de la 
copii până la bătrâni. 

35 Victoria a trecut pe lângă noi,/ Ne-a fript degetele./ La sărbătoarea 
morţii curge vodca/ Dar nimeni nu s-a îmbătat... 

36 Primul pahar e pentru noroc/ Şi acestuia îi urmează al doilea/ Al 
cincilea şi al zecilea — pe urmă/ Cel amar, al despărțirii... 


Porta şi Micuţul fac rost de o portavoce electrică şi se distrează cu 
ruşii. 

— Ruschi tavarişci! urlă Porta, astfel încât ecoul străbate întreg 
frontul. Ştim că vă ştergeţi la fund cu pietriş! Veniţi încoa' şi vă arătăm 
cum să vă lustruiţi cu o mii-i-i-inunată şi moa-a-a-a-le hârtie de closet. 

— Fritz, Fritz, cârnăţăresele voastre de muieri înghit cârnaţi pe 
partea ailaltă de la cârnăţarii voştri de-acasă, vine răspunsul. 

— Grozav! rage Micuţul, fericit. Or să fie bine unse când vom ajunge 
înapoi la ele! 

— Ivane, alik?” puturos, ce crezi tu că fac băieţii pe-acasă în timp ce 
voi pârţăiţi pe aici ca fraierii! strigă Porta. Regulează la iepele voastre 
crăcănate, până le fac bucățele. Când o să ajungeţi acasă, nu veţi mai 
găsi din ele decât oasele şi părul! 

Răspunsul e o rafală îndrăcită de mitralieră. 

— Ivane, Ivane, cum să te scoatem noi în lume? Strigă Micuţul, cu 
reproş. Nu muşca mâna care te hrăneşte cu sfaturi preţioase! 

Continuă neobosiţi ore în şir, fără a se repeta nici măcar o dată. 

— Hei, vecine, bătrân ticălos! Curăţă-ţi rahatul din urechi şi ascultă 
noutăţile, zbiară Porta. La noapte îţi facem o vizită. Am ştirbit tăişurile 
cuţitelor noastre, aşa că va dura mai mult până când îţi vom tăia 
beregata! 

— Fritz, căpcăunule! Vom veni noi să-ţi tăiem mădularul ăla mititel, 
ca să-l ducem la Moscova, să aibă fetele noastre de ce râde. 

Câteva zile mai târziu, schimburile astea verbale sunt interzise de 
Cartierul general al regimentului. Dar noi aruncăm grenade cu insulte 
scrise pe ele. 

Pământul tresare ca la un cutremur, când un obuz de 380 mm cade 
în sectorul de tranşee de lângă al nostru. 

— Sfântă Maică a Domnului, chestiile astea chiar că sunt în stare 
să-ţi dezgroape cartofii, exclamă Gregor, cu admiraţie, urmărind cu ochii 
traiectoria corpurilor azvârlite prin aer. 

Zece minute mai târziu, cade încă unul, de data asta şi mai aproape 
de noi. Unda de şoc loveşte, ca un vânt fierbinte, şi-l aruncă pe 
Barcelona pe fundul tranşeei. 

— Sfinte Sisoe, îngaimă el, în timp ce se ridică. Cred c-ar fi mai bine 
dac-aş sta o ţâră de vorbă cu pilotul ăla ceresc, nu de alta, dar ca să fiu 
gata pentru o plecare bruscă. 

— Ce-ar fi să întărim paza? îl întreabă Legionarul pe Bătrân, care 
pufăie gânditor din pipa lui cu căpăcel de argint. 

— Se pare că acest război, care ne-a fost impus, va fi din ce în ce 
mai violent, imită Gregor tonul comunicatelor Wehrmachtului. 

La ora unsprezece, îl înlocuiesc pe Porta la mitraliera grea de 
companie. De-a lungul frontului e din nou linişte. Nu putem pricepe ce-a 
fost cu ploaia aceea infernală de obuze. 

Departe, în sud, se aude un tunet continuu de obuze, şi întregul 
orizont e sângeriu. Probabil că ruşii încearcă să rupă frontul pe acolo. 
Dacă reuşesc, rămânem în pom. În curând vor fi în spinarea noastră. 

— Ai grijă, cască ochii, mă povăţuieşte Bătrânul, când preiau 
serviciul de santinelă. Au înhăţat doi băieţi de la cei de lângă noi 
noaptea trecută, fără un piuit. Au o puşcă silenţioasă, aşa că ţin-te bine 
îndărătul parapetului. 

— Bună treabă, scapă cine poate, răspund eu, trăgându-mi gluga 
peste cască. ` 

Noaptea e frig. Ceaţa se ridică din pământul mlăştinos. In stomac, 
frica e ca de plumb. Bătrânul mă bate încurajator pe umăr şi dispare 
tăcut după cotul tranşeei pentru a verifica celelalte santinele. 


37 Alik — denumirea rusească în jargon pentru organul sexual masculin. 


Acum sunt singur şi înspăimântat. Prin periscop, zăresc poziţiile 
ruseşti, simt prezenţa avanposturilor. Totul pare paşnic dar, ca veteran al 
tranşeelor, ştiu că nimic pe front nu-i lipsit de pericol. Moartea nu-şi 
conteneşte niciodată pânda. 

Frontul moţăie cu un freamăt surd, ca un om care sforăie. Câteva 
proiectile de magneziu luminează terenul. La lumina lor pot distinge clar 
şoseaua înfundată dindărătul poziţiilor ruseşti. „Aleea morţii", îi spunem 
noi. E pavată cu cadavre. Nu degeaba i se spune Culmile Demonului. Nu 
e un deal propriu-zis, ci buza unei cute de vreo douăzeci de kilometri în 
pământ. 

Răsucesc periscopul. Cadavre peste tot. Sute de schelete şi corpuri 
parţial mumificate zac risipite sau în grămezi, acoperite cu murdărie 
galben-roşiatică. Chiar în faţa mea, răsare o cizmă din pământ. Restul 
trupului e îngropat. E o cizmă germană. Ceva mai încolo, îmi rânjeşte un 
craniu de sub o cască rusească. Dincolo, un braţ, cu o cârpă de uniformă 
cenuşiu-verzuie atârnând de el. Degetele mâinii arată acuzator spre 
ceruri. Un tânăr Jaeger german zace de-a curmezişul unei roţi smulse de 
tun. Povara echipamentului îi întinde trupul ca pe un arc. Vântul se joacă 
în părul său, care e mai lung decât prevede regulamentul. A urlat o zi 
întreagă şi-a murit astă-noapte. Câţiva oameni din companie au încercat 
să-l aducă de acolo, dar au fost nevoiţi să renunţe şi să se înapoieze cu 
targa goală. Lunetiştii siberieni nu cunosc mila. 

Oriunde întorc periscopul, zăresc oase, membre, braţe descărnate, 
mâini, vertebre, ochi holbaţi, sticloşi, sub căşti turtite, cadavre 
proaspete, cadavre pe jumătate putrezite, cadavre umflate de gazele 
descompunerii, care plesnesc precum baloanele, dacă se Intâmplă ca 
cineva să calce pe ele. Adierea aduce înspre mine o duhoare dulceagă şi 
greţoasă. 

Mă ia somnul şi mi-e îngrozitor de greu să rămân treaz. Pleoapele 
îmi sunt umflate, însă e periculos să aţipesc. Nu numai că un astfel de 
gest se pedepseşte cu moartea, dar, într-o clipă, te poţi trezi cu cei din 
faţă deasupra ta. Ar putea curăța o tranşee întreagă înainte ca eu să-mi 
dau seama ce se întâmplă. S-au văzut cazuri în care două companii 
inamice au luat prin surprindere o companie de tranșee şi, în clipa în 
care se năpustesc, nu sunt mulţi cei care scapă cu viaţă. 

Îmi lipesc ochii obosiţi de vizorul cu margini de cauciuc al periscopu- 
lui, îmi mişc degetele picioarelor în cizme, îmi muşc buzele, fac tot ce-mi 
trece prin cap pentru a rămâne treaz. Număr din nou cadavrele. Sunt 
mai multe decât înainte? Într-o clipă, sunt perfect treaz. Groaza îmi trece 
ca un fior de gheaţă peste şira spinării. Pentru un moment, am senzaţia 
că văd siluete întunecate. Le număr din nou şi sunt cu ochii pe cadavre. 
E un truc vechi să înaintezi împingând un cadavru înaintea ta. 

Câteva obuze explodează, cu o trombă de flăcări, chiar în spatele 
liniei. Şiruri de trasoare se apropie şuierând din direcţia unei mitraliere 
ascunse. Un mortier latră cu un plesnet sec. Apoi, totul amuţeşte. Un 
iepure, obişnuit cu războiul, ţopăie înspre stufăriş, oprindu-se să-l 
miroasă pe Jaegerul german mort. Urechile sale lungi se rotesc, mai întâi 
spre poziţiile ruseşti, pe urmă spre cele germane. 

Răsună o împuşcătură. lepurele se dă de-a berbeleacul. Am văzut 
flacăra de la gura ţevii. Mi-e de-ajuns. Îl simt ridicându-se mai încolo. Îl 
lovesc. N-o să mai împuște iepuri. Dumnezeu ştie cine-a fost, cum a 
trăit. Era tânăr? Era, în orice caz, unul din Gardă, şi era de-al fanaticilor. 

Cercetez mitraliera. Verific dacă toate încărcătoarele sunt pline. 
Viaţa noastră depinde de asta. Privesc prin periscop. Ceva se mişcă. 
Mişcare în „ţara nimănui" înseamnă duşmani. Am în mână pistolul de 
semnalizare. Să trimit un proiectil luminos în aer, ca să fiu sigur? 
Instinctul meu de linia-ntâi mă previne. Fiecare nerv din trup e în alertă. 


Plop! Vâj-j-j! Proiectilul de semnalizare împrăştie o fantomatică 
lumină albă deasupra morţilor risipiţi în peisajul răvăşit. 

Acum sunt sigur. E ceva în „ţara nimănui" care n-ar trebui să fie. 
Dintr-o mişcare sunt la mitralieră, dau la o parte husa din pânză şi cobor 
piedica de siguranţă. Mă ghemuiesc, precaut. Lunetiştii au în dotare 
telescoape noi, cu infraroşii, şi unui lunetist siberian nu-i trebuie mult să 
ia o viaţă de om. 

Mitraliera mea latră furioasă. Un şirag lung de trasoare, ca nişte 
perle, zboară înspre poziţia rusească. Un glonţ exploziv plesneşte în 
apropierea mea. Mă las pe fundul tranşeei, îngrozit. Imi culeg automatul 
de pe jos şi, după o clipă de aşteptare, ridic casca dincolo de parapet. 

Trosc! vine imediat împuşcătura. 

Schije de oţel îmi vâjăie pe la urechi. Casca se leagănă pe ţeava 
armei. Intr-o parte are o gaură apreciabilă. Zona mea e sub observaţie. 
Ucigaşul ştie că sunt aici. Acum, mă întreb dacă e doar un ucigaş 
obişnuit sau gloanţele au o semnificaţie mult mai periculoasă? O patrulă 
care să facă curăţenie sau, cine ştie, trimisă să ia prizonieri? 

Stau întins, tăcut ca un şoarece, şi aştept. Nu văd prea departe în 
nici o direcţie a tranşeei de legătură, dar anii de zile în linia întâi mi-au 
ascuţit auzul. Aş putea auzi o pisică apropiindu-se pe vârfuri. Mi-am 
pregătit automatul şi mă lipesc de marginea tranşeei. Pentru mai multă 
siguranţă, deşurubez capacele a două grenade. Patrula noastră trebuie 
să fie şi ea pe drum, dar nici ei nu fac prea mult zgomot. Acum îi aud. 
Sunt la cel puţin patru paşi depărtare. 

— Parola! Nu îndrăznesc să strig somaţia în gura mare. Cei de peste 
drum nu trebuie să audă. 

— Rahat şi şancru! vine replica delicată a lui Gregor. 

Asta-i mai bună decât orice parolă. Recunosc vocea. 

Dintr-o dată, Micuţul e în faţa mea, vârându-mi ţeava automatului în 
stomac. Slobozesc un strigăt de spaimă uşor. Nici nu l-am văzut, nici nu 
l-am auzit măcar. Trebuie că s-a strecurat încoace. 

Patrula aduce cu ea şi doi recruți. Ei trebuie să înlocuiască 
santinelele de lângă mine. Heide le dă instrucţiuni precise. 

— Nu vă arătaţi căpăţânile dincolo de parapet, că nu veţi trăi mult. 

Patrula dispare la fel de încet precum a venit. 

— Dacă pui mâna pe vreo muiere-soldat, dă-mi de veste! strigă 
Porta. O s-o ciocănim cu toţii înainte de-a o trimite înapoi. 

— S-o trimitem înapoi? strigă şi Micuţul, contrariat. Cum adică, s-o 
trimitem înapoi? Şi cu Rasputin cum rămâne!? Sărmanul urs n-a mai 
văzut femelă de vreo lună! 

Bătrânul ne ceartă în şoaptă. Nu suportă discuţiile obscene. 

Îi aud pe recruți vorbind. Sunt nebuni şi e foarte, foarte periculos. 
Dacă formaţiile de răpire sunt la lucru, sunetul vocilor e o invitaţie, şi 
cine poate fi sigur că nu sunt pe undeva prin „ţara nimănui" pândind o 
ocazie favorabilă? 

În partea inamicului se plimbă agale o cască de oţel. O cercetez prin 
periscop. Dispare pentru o clipă, apoi revine, în regiunea în care au 
amplasat o mitralieră grea. Individul ăla, pur şi simplu, vrea să fie 
împuşcat, gândesc eu, şi simt o nevoie febrilă de a-i găuri scăfârlia. O 
febră de vânător creşte în mine. Arma cu lunetă o am deja în mână, dar 
instinctul de front mă previne. Deodată, nici nu mai cutez să mă mişc 
înapoi până la mitraliera cea grea. E ceva ciudat cu casca aia expusă. Mă 
atrage ca un magnet, dar, în acelaşi timp, mă previne, tăcută. Am ridicat 
puşca pe jumătate, dar o cobor uşor, cu grijă. Recruţii din sectorul vecin 
cu al meu au văzut şi ei casca. Periculoasa febră a vânătorii a pus 
stăpânire şi pe ei. N-au mai tras niciodată până acum într-o ţintă umană 
vie. Tremurând de nerăbdare, camuflează cu crenguţe şi smocuri de 


iarbă un mic meterez pentru tragere, apoi îşi aşază în el carabinele. Sunt 
extrem de emoţionaţi. Consimt, în tăcere, să tragă unul după celălalt. 

Primul îşi lipeşte, calm, obrazul de patul armei, ia linia de ochire, 
şi-şi opreşte respiraţia; totul exact aşa cum a fost învăţat la Sennelager. 

Camaradul său îşi aşteaptă nerăbdător rândul. Va fi primul lor rus. 
Cel puţin vor avea ce povesti acasă în următoarea scrisoare. 

— Ping! sună împuşcătura. 

Un şuier lung şi o ploaie de scântei explodează înaintea ochilor 
ţintaşului. O izbitură violentă îi trimite capul pe spate. E mort înainte de 
a atinge fundul tranşeei. A 

Tovarăşul său scoate un țipăt îngrozit şi se ridică. In clipa aceea, 
simte o lovitură în tâmplă, ca de la o bucată de fier roşu. Casca îi zboară 
cât colo şi glonţul exploziv îi smulge jumătate din faţă. 

În clipa în care aud ţipătul, realizez ce s-a-ntâmplat şi dau alarma. 

Întregul pluton ajunge în pas alergător, Porta meşterind febril, din 
fugă, la aruncătorul de flăcări. 

— Ce dracu' se-ntâmplă? întreabă Bătrânul, neliniştit. Unde-i Ivan? 

— Ticăloşii ăia cu ochii mijiţi i-au curăţat pe cei doi băieţi noi, 
răspund eu. 

— Tâmpiţii! face Heide, supărat. Şi doar le-am spus să-şi ţină 
capetele la cutie. 

— C'est la guerre, oftează, obosit, Legionarul. Le vorbeşti până 
amuţeşti, şi tot nu pot — sau nu vor — să priceapă dinainte. Se pare că 
după o luptă dură, e deja prea târziu. 

Brancardierii iau cele două cadavre şi garda se retrage în adăpost. 
Curând, scurtul intermezzo e uitat. 

Cioplesc la un baston, pentru a mă ţine treaz. Toţi fac bastoane în 
timpul serviciului de santinelă, unele dintre ele sunt adevărate opere de 
artă. Îndărătul liniei frontului, ţi se oferă aproape tot ce vrei pentru un 
baston frumos ca acesta. Bastoane Volkov, li se spune. Nu pentru c-ar fi 
făcute lângă acel râu anume, ci pentru că acolo soldaţii au început să 
scrijelească pentru prima oară. 

Un şir de nori mărşăluieşte peste lună şi se lasă un întuneric total. 
Câteva pale de vânt aduc cu ele praf fin din „ţara nimănui". 

Cutiile goale de conserve, agăţate de reţeaua defensivă de sârmă 
ghimpată, zornăie ameninţător, ca şi cum ar încerca să pătrundă cineva. 
Privesc prin periscop şi ascult cu încordare, dar nu văd şi nici nu aud 
nimic. Trebuie să fie vântul, gândesc, încercând să mă liniştesc. 

Pământul mlăştinos, la sud-est de poziţiile noastre, e cufundat într-o 
beznă totală. Se spune că ruşii şi-au construit o cărare prin el sub nivelul 
solului. Sunt buni la genul ăsta de drăcii. 

Mai am de petrecut o oră până îmi va sosi schimbul. Cel pe care 
l-am prins eu e cel mai rău dintre toate. De la două la patru. Noi îi 
spunem „schimbul morţii". Dacă e să se întâmple ceva, atunci se 
întâmplă. Şi totuşi, dac-ar fi avut de gând cei de dincolo să mişte în 
noaptea asta, ar fi făcut-o până acum, îmi zic în sinea mea. Culegem 
mure şi le înşirăm pe fire de iarbă. Porta a adunat două coşuri pline. 
Avem de gând să şterpelim o oală de bucătărie de la intendent şi să 
facem ţuică. Zahăr avem şi drojdia e uşor de procurat. 

Trag cu un proiectil luminos, aşa, în dorul lelii. În timp ce coboară lin, 
acesta dezvăluie o privelişte fantastică. Singurul necaz e că, după ce 
flacăra de magneziu se stinge, şi întunericul te înghite din nou, devii şi 
mai neliniştit decât înainte. Proiectilul mai are şi însuşirea de a readuce, 
pentru scurt timp, la viaţă linia frontului. 

Degete neliniştite aşezate pe trăgaci se contractă şi trimit gloanţe, 
care plutesc pe deasupra pământului sfârtecat de obuze. 

Cu puţin ghinion, ar putea fi ultimul proiectil luminos pe care cineva 


îl trimite în văzduh. 

Tunul cel înclinat bubuie, şi o salvă de obuze brizante cade îndărătul 
labirintului de tranşee. Şrapnele şuieră pe deasupra capului meu şi se 
îngroapă în pereţii tranşeei. Pe urmă e din nou linişte! 

Un zgomot abia perceptibil, de-a lungul tranşeei de legătură, mă 
trezeşte de-a binelea. Pietricelele zornăie pe fundul ei. Intr-o clipă, devin 
o fiară sălbatică, stând încordat la pândă, cu toate simţurile în alertă, 
pregătit să întâmpin urmările. Poate fi patrula care se întoarce? Sau e 
vreun ofiţer nebun care încă se mai crede în garnizoană, inspectând 
garda? O grămadă de proaspeţi ofiţeri şi-au pierdut vieţile în felul ăsta. E 
extrem de periculos să te învârţi noaptea prin reţeaua tranşeelor. Un 
gest ca acesta îi e caracteristic lui von Pader. Ar fi încântat să surprindă o 
santinelă moţăind. 

Armez automatul, coborîndu-i piedica de siguranţă, hotărât să trag 
dacă se-ntâmplă să fie von Pader. Nimeni nu poate dovedi că l-am 
recunoscut. Niciodată nu s-ar chema crimă, ci mai degrabă autoapărare. 
N-ar fi primul idiot ucis de o santinelă neliniştită. 

Acum sunt absolut sigur că e cineva în tranşeea de comunicare. Aud 
metal ciocnindu-se de metal. Avansez niţel cu paşi de pisică de-a lungul 
tranşeei. Noaptea e neagră ca smoala. Nu văd decât la câţiva paşi în 
faţă. Un animal ţipă din direcţia mlaştinilor. Un alt țipăt îi răspunde 
imediat de la doi paşi. 

— Cine-i acolo? Parola! strig eu, încordat. 

Nici un răspuns. 

Disting o umbră imensă, ceva mai încolo, în tranşee. Apăs pe 
trăgaci, dar arma de-abia pocneşte. Fracţiunea de secundă pierdută e 
suficientă pentru ca lumea să se prăbuşească asupra mea. 

O figură imensă şi întunecată se apleacă spre mine. Ţeava 
automatului meu e împinsă în lături. Să lupt pentru a-mi elibera arma, ar 
fi curată nebunie, ar însemna sfârşitul. 

Dau drumul armei şi împing la o parte automatul atacantului, la fel 
cum a făcut şi el cu al meu. 

Câteva împuşcături explodează în aer. Un glonţ îmi smulge gulerul 
de la veston. În acelaşi timp, ceva mă loveşte brutal în stomac, dar încă 
sunt destul de mobil şi vin cu o lovitură care-l pocneşte pe celălalt în 
vintre. E un ofiţer. Simt sub palme epoleţii laţi. Îl trag spre mine şi îi 
reped în figură muchia căştii mele. Un sărut danez, cum i se spune. Nu 
l-am învăţat în Danemarca, ci la şcoala de luptă de la Senne. 

Frica de moarte îmi dă puteri supraomeneşti. Muşc, lovesc şi sfâşii 
cu unghiile, casca îmi zboară. Automatul meu a dispărut şi el. Nu reuşesc 
să ajung la cuțitul de luptă din cizmă. 

Ofiţerul rus mă atinge cu muchia palmei şi se mişcă fulgerător. 

— Svinia, şuieră el, dezvelindu-şi dinţii, încercând să mă termine cu 
o lovitură cu muchia palmei. Eschivez rapid, şi mâna lui se pocneşte de o 
piatră. Înjură turbat. 

Reuşesc să-i reped genunchiul între picioare. Se prăvăleşte înainte 
şi-mi înfig dinţii în beregata lui. Sângele îmi şiroieşte pe faţă, dar nu bag 
de seamă. Lupt pentru viaţa mea. Se zbate cu disperare să scape, dar eu 
îmi încleştez dinţii aidoma unui buldog turbat. Gura mi se umple cu 
sângele lui. Scoate o horcăitură prelungă şi un spasm teribil îi străbate 
corpul. l-am scos beregata. În spatele lui sunt şiruri întregi de siluete. 
Împing şi se agită, dar tranşeea e prea îngustă pentru a putea trece unul 
de altul. 

Dintr-o dată, îmi dau seama că nu îndrăznesc să tragă atâta timp 
cât zăcem înlănţuiţi unul de celălalt pe fundul tranşeei. 

— Ajutor! urlu eu, îngrozit. M-a înhăţat Ivan! Ajutor! 

O mitralieră latră pe undeva prin preajmă. 


— Job tvoie mati! Krupkii diavol!’ 

— Ajutor! strig eu cât pot de tare. Ajutor! Ivan e-n tranşee! 

Mă zbat pe sub corpul ofițerului rus mort şi pun mâna pe automatul 
său. Îl întorc înspre ceilalţi şi apăs pe trăgaci, dar încărcătorul e gol. Cu 
toată forţa, reped ţeava în figura celui mai apropiat dintre ei. Se 
prăbuşeşte, cu un țipăt ascuţit. Faţa nu-i mai e decât o ruină 
însângerată. 

— Job tvoie mati! vine furios de la ceilalţi. 

Se reped înspre mine. Primul dintre ei mă dă de-a berbeleacul cu 
patul armei. Nu mă mai vor viu. Patrula lor de răpitori a dat greş în 
intenţiile ei. Acum urmăresc să se întoarcă teferi şi să curețe pe cât mai 
mulţi cu putinţă în drumul lor. 

O cazma se înfige în pământ, la un centimetru de faţa mea. O evit, 
rostogolindu-mă într-o parte. O cizmă ţintuită mă pocneşte în umăr. Mă 
târăsc pe sub mitraliera grea şi mâna îmi cade pe automatul meu. Sunt 
aproape înnebunit de frică. Îl înşfac fulgerător şi trag cu el de câteva ori. 

Un soldat înalt şi slab, cu o bonetă verde a NKVD-ului, mă doboară 
din nou de pe picioare. Încearcă să mă străpungă cu cuțitul de luptă. 
Ceilalţi sunt chiar în spatele lui. O machetă şuieră prin aer, ciocnindu-se 
de automatul meu şi aruncând scântei în jur. 

— Job tvoie mati! Diavol! 

— Ajutor! Ajutor! 

Soldatul cu boneta verde ridică cuțitul său lung de luptă. E un cuţit 
siberian cu două tăişuri, ucigător. 

„S-a zis!" îmi trece prin minte. 

Patul unei arme trosneşte, zdrobind umărul bonetei verzi. Soldatul 
cade înapoi, în braţele tovarăşilor săi. 

Îl izbesc cu ţeava automatului în mutră. Cătarea i-o despică de-a 
curmezişul. Din ţeavă ţâşnesc flăcări. Pieptul celui mai apropiat rus e 
rupt în bucăţi. Schimb încărcătoarele, bag cartuş pe ţeavă şi automatul 
răpăie din nou, pentru o clipă, înainte de a se bloca. 

— Al dracului rahat nemtesc, îl înjur. 

S-a blocat un cartuş. Îl folosesc ca pe o măciucă. 

— Trage în lungul tranşeei! îl aud pe Porta strigând. 

— Sunt la cot, urlu. Trage, pentru Dumnezeu! Mă omoară! 

Sunt cufundat în vacarm. Flăcări albastre de la gura ţevilor despică 
întunericul. 

Zoresc înainte şi cad grămadă peste un rus, întins pe fundul 
tranşeei. La început, am impresia că-i mort, dar el e plin de viaţă şi se 
adăposteşte doar de focul disperat din tranşeea îngustă. Ţâşneşte în sus 
ca un arc de oţel şi dă să mă izbească folosindu-se de cazmaua cu 
muchii ascuţite. Reuşesc să-l pocnesc cu piciorul în faţă. Se sparge ca un 
ou. Îl lovesc nebuneşte până moare. 

Lupta în tranşeea îngustă e disperată. Fiecare om e orb de furie. 
Lovim, răsucim, înjunghiem, muşcăm! Când se golesc încărcătoarele, nu 
mai e timp să le schimbăm. Ne folosim armele ca pe nişte ghioage. 

Peste vacarm se aude urletul de moarte al Micuţului: 

— Căsăpiţi-i! Căsăpiţi-i! 

— Vive la mort! răsună şi strigătul Legionarului. 

Porta dă buzna, val-vârtej, cu ursul pe urmele sale. Acesta apucă doi 
ruşi şi-i zdrobeşte unul de altul. Corpurile le azvârle în aer. Mormăie 
ucigător şi-şi arată colții îngrozitori. Automatele latră, devastator, în 
spaţiul îngust din tranşee. În orice clipă pot ateriza din aer grenade de 
mână, sfâşiindu-ne în bucăţi. Dacă ruşii vor apuca să iasă din tranşee, nu 
le va mai păsa de tovarăşii lor, vii sau morţi. Vor folosi grenade, şi 
grenadele au un efect teribil în spaţiul închis al tranşeelor. 


38 Krupkii diavol — diavol nebun 


Am pus mâna pe un automat rusesc dintre cele care funcţionează. 

Trag în orice, prieten sau duşman. Unul care tocmai trecea în lungul 
tranşeei cade cu un înnebunitor urlet de moarte. li strivesc faţa cu 
cizmele. E mai bine aşa, decât să risc să mi se arunce o grenadă în 
spate. 

Auzim comenzi răguşite în ruseşte şi paşi alergători care se 
îndepărtează rapid. 

— Omorâţi-i pe rahaţi! ţipă Porta, din beznă. 

Şi un automat scuipă flăcări albastre. 

Din partea cealaltă vin rafale întregi de împuşcături. 

— Am făcut rost de-un păgân! urlă Micuţul. Luaţi-l pe Rasputin de pe 
el, băieţi! Ticălosul îmi haleşte prizonierul! 

— Stai, sus mâinile! răcneşte Gregor, precipitat, îndepărtându-şi 
automatul spre mine. 

— Nu trage, idiotule! Sunt eu, Sven! 

— Ai avut noroc, rânjeşte el, gâfâind. Eram pe cale să te trimit drept 
în sectorul rusesc al iadului! 

— la priviţi ce-am găsit, strigă Micuţul vesel, în timp ce apare 
cărând cu el un om uriaş în uniformă de locotenent rus. 

— Are ceva dinţi de aur? întreabă Porta, cu interes, aplecându-se 
asupra prizonierului. Mi s-a spus că primii zece dintre cei mai buni de pe 
la şcolile lor de ofiţeri îşi umplu boturile cu aur, ca să arate că-s din elită. 

Micuţul îl înşfacă de beregată pe ofiţerul care blesteamă. 

— Cască gura, diadia“”, să vedem dacă eşti dintre primii zece sau 
eşti numai un durac“ prăpădit! 

Ofiţerul rus îl muşcă furios pe Micuţul de mână. 

— Nu ştiu dacă dinţii lui sunt de aur sau nu, dar ştiu că-s ascuţiţi, 
şuieră Micuţul, ştergându-şi mâna de sânge. 

— De unde dracu or fi venit? întreabă Bătrânul, cercetând terenul 
prin periscop. 

— E limpede! Prin mlaştini, răspunde Heide, pe un ton superior. 

— Ptiu, drace! exclamă Barcelona, uluit. Trebuie c-au avut canoe în 
picioare de-au reuşit să treacă pe-acolo. 

— Cum ai dat de ei? întreabă Bătrânul, privindu-mă. 

— Habar n-am. Dintr-o dată m-am trezit cu ei pe cap. Îmi şterg 
sudoarea de pe frunte cu mâneca. De-abia acum realizez prin ce-am 
trecut. 

— Tu i-ai muşcat beregata tipului din NKVD? întreabă Barcelona, cu 
admiraţie. 

Dau aprobator din cap şi încep să vomit violent. 

— Pas mal, mon ami, mă laudă Legionarul, bătându-mă pe umăr. Un 
bărbat e-n stare de-o mulţime de lucruri cu dinţii lui, atunci când n-are 
încotro. 

— Am muşcat odată un cal, ne anunţă, solemn, Micuţul. Asta a fost 
pe vremea când eram la dragonii ăia nenorociţi. Un cal alb, cum erau ăia 
din gardă, îşi propteşte copitele în pieptul meu, ca şi cum urma să ne 
împerechem. l-am luat piuitul, da, da! „Muşcă-mă, capră râioasă!", strig 
la faţa aia lungă de cal şi-mi înfig dinţii în nasul lui. Şi-odată ţâşneşte-n 
sus pe picioarele dindărăt, cu mine după el, ţinându-mă în dinţi pe viaţă 
şi pe moarte. A fost nevoie de doi Wachtmeisteri ca să mă scape de 
dihania aia albă. Pe urmă, dragonii nu m-au mai vrut şi m-au trimis la 
infanterie, pe unde, de asemenea, n-am făcut prea mulţi purici. Aveau şi 
ăia cai care trăgeau mitralierele şi, când mă apropiam de ei, îi găsea pe 
toţi febra fânului. Şi uite-aşa m-am nimerit într-un puturos de 
Panzer-Regiment. 


39 Diadia (ruseşte) — unchiule 
40 Durac (ruseşte) — prost 


Hauptmann von Pader apare şi el, pâşa-pâşa, în cizmele sale cu 
scârţ. Şi-a pus până şi pintenii, iar sub braţ poartă o cravaşă. Se opreşte 
în faţa mea, se proţăpeşte pe picioarele desfăcute şi mă priveşte de sus, 
pufnind cu dispreţ. 

— Deci, tu, ludă, ai fost santinelă. De ce dracu n-ai dat alarma? 

— Permiteţi să raportez, domnule, n-am mai apucat să dau alarma. 
Au fost în tranşee înainte de a-i fi observat. 

— Nu eşti zdravăn, omule? ţipă el, şi cu faţa lui mică şi imberbă se 
schimonoseşte într-o grimasă. Vrei să spui că Untermenschul rus poate 
lua prin surprindere un soldat german? Nu cumva ţi-ai părăsit postul fără 
permisiune? 

— Nu, domnule, n-am lipsit nici o clipă de la post. 

Scoate din buzunar un portţigaret de aur şi ciocăneşte uşor pe 
capac o ţigară parfumată. Arogant, îşi aprinde ţigara şi-mi suflă fumul în 
faţă. : 

— Dacă nu ţi-ai părăsit postul, atunci ai dormit, declară el, scurt. In 
nici un alt caz n-ar fi reuşit Untermenschenii să pătrundă în tranşee. O să 
am eu grijă să fii deferit Curţii Marţiale. 

— Herr Hauptmann, vă garantez că omul ăsta n-a adormit în post! 
intervine Bătrânul. 

— Ţ-i-am cerut părerea? ţipă comandantul de companie, isteric. Pe 
moment, pare că-l va plesni cu cravaşa pe Bătrânul. 

— Domnule, sunt şeful acestui pluton şi e de datoria mea să-mi apăr 
oamenii dacă sunt luaţi la vale fără motiv! 

— Aşa! Asta-i datoria ta, aşa-i? Trebuie cumva să-ţi cer permisiunea 
pentru a mă adresa unuia dintre porcii tăi? Datoria ta e să-ţi ţii gura şi să 
vorbeşti numai când eşti întrebat. 

— Atâta vreme cât răspund de grupa asta, voi vorbi în numele 
oamenilor mei, răspunde Bătrânul, încleştându-şi fălcile. N-o să tolerez 
să fie luaţi la rost fără motiv! 

— Nu mai eşti comandantul plutonului. Vei fi judecat pentru revoltă. 

— Mai tacă-ţi fleanca, rahat scârbos! vine din formaţie o voce plină 
de dispreţ. O să te belim noi, aşteaptă tu numai! 

— Cine-a spus asta? Un pas înainte! ţipă von Pader, cu o voce de 
scapete. 

— E vrăjitoarea cea rea din mlaştină, strigă Porta, zeflemitor. Va veni 
într-una din zile şi-ţi va mânji puţica cu nămol! 

— întreaga companie va fi acuzată de nesubordonare, zbiară von 
Pader, şi o şterge în tranşeea de legătură. În curând, veţi ajunge cu toţii 
în faţa plutonului de execuţie, mai strigă acesta când ajunse în 
siguranţă. 

Porta aruncă după el cu o grenadă rusească de mână, fără a-i 
scoate cuiul de siguranţă. 

Von Pader ţipă îngrozit şi se aruncă în nămol atât de repede încât 
stropeşte până dincolo de parapetul tranşeei. Se târăşte în patru labe. 

— Am întrecut măsura, prevesteşte Bătrânul, întunecat. Are 
cunoştinţe la Berlin care ne pot face viaţa grea! 

— Rahat, face Micuţul, optimist. Avem şi noi ceva amici în Cartierul 
General al Fihrerului, nu? 

— Pe cine dracu' ştii tu în Cartierul Făhrerului? întreabă Barcelona, 
uluit. 

— Păi chiar pe Fuhrerul cel trimis de Dumnezeu să ne călăuzească, 
se-nţelege, spune Micuţul, privindu-l de sus şi dând un şut unui craniu 
care zboară cât colo. 

Hauptmann von Pader se duce personal la Oberst Hinka pentru a 
acuza compania a 5-a de revoltă. Are cu el, drept martor, şi un subofițer 
cu funcţie mare, pe Unteroffizier Baum. 


Oberst Hinka îi întâmpină tolănit pe o manta militară şi ascultă în 
tăcere tirada lor. Pe urmă, îşi ridică picioarele de pe manta şi le vâră 
într-o pereche de papuci de casă prăpădiţi, din pai. Pantalonii săi cenușii 
de călărie sunt şifonaţi şi tociţi. Există un contrast izbitor între colonelul 
cu o singură mână şi căpitanul cel elegant şi parfumat. 

— Ce caută omul ăsta aici? întreabă Hinka, arătând înspre 
Unteroffizier Baum, care, în poziţie de drepţi, face pe importantul în 
spatele lui von Pader. 

— E martorul meu, vine replica lui von Pader, care zâmbeşte, sigur 
pe el. 

— Martor? Cuvântul tău singur nu ajunge! Unteroffizier, înapoi la 
compania ta! Fuga-marş! 

— Dar e şoferul meu! ţipă von Pader, speriat, văzând că ordonanța 
şi garda lui de corp sunt trimise la plimbare. 

— Spune-mi, Herr Hauptmann, nu sunt câteva lucruri prin compania 
asta care încă nu ţi-au intrat în cap? Unde scrie că tu trebuie să umbli cu 
maşina? Nu eşti conştient că benzina-i scumpă? Nu-mi închipui c-ar fi 
vital pentru efortul de război ca tu să fii transportat cu un vehicul pe 
oriunde te duci. Mărşăluieşte ca toţi ceilalţi. E un ordin, Herr Hauptmann! 

Hinka smulge lungul raport din mâna lui von Pader. 

— la spune! Nu eşti zdravăn? Vii aici la mine şi acuzi de revoltă o 
companie formată numai din soldaţi de elită şi ceri executarea celui mai 
bun comandant de pluton din tot regimentul? (Hinka dă din cap şi 
loveşte de braţul său fals foile bătute mărunt la maşină.) Acuzaţia ta se 
respinge. E pură fantezie. O rupem în bucăţi şi-o lăsăm baltă? Sau mai 
continuăm cu prostiile astea? 

— Herr Oberst, cer ca acuzaţiile mele să fie înaintate Comandamen- 
tului de divizie. 

— Vrei să spui că pe mine mă consideri incompetent? întreabă 
Hinka, pe un ton periculos de calm, aşezându-se pe marginea biroului. 

— Prea bine, Herr Oberst! răspunde Hauptmann von Pader, alb ca 
varul la faţă. 

Buzele i se răsfrâng totuşi într-un mic zâmbet trufaş. Se gândeşte la 
prietenii săi de la Berlin. Acolo, un colonel e o nimica toată. Poate fi 
curăţat la fel de simplu ca un rahat de muscă de pe geam. 

Hinka înşfacă telefonul şi îi porunceşte adjutantului să vină la el în 
pas alergător. 

În câteva secunde, adjutantul, Oberleutnant Senditsch, e în colibă. 
Când intră, îi aruncă o privire scârbită lui von Pader. Oberst Hinka îşi 
leagănă picioarele şi-i face semn adjutantului. 

— Cine e comandantul activ al companiei a 5-a, Jenditsch? 

— N-am auzit de nici un comandant activ, domnule, răspunde adju- 
tantul, zâmbind. Până să intru în camera asta credeam că Hauptmann 
von Pader e comandantul acelei companii. 

Hinka sare de pe birou şi păşeşte foarte aproape de von Pader. 

— Trebuie să înţeleg că ţi-ai părăsit compania fără a comunica la 
Cartierul general al regimentului numele comandantului activ pe care l-ai 
numit în locnl tău pe timpul cât lipseşti? Trebuie să înţeleg că în clipa de 
faţă compania a 5-a se află pe linia frontului lipsită de comandă? 

— Herr Oberst, eu..., bâlbâie von Pader. 

— Are compania a 5-a comandant? Da sau ba? şuieră colonelul, 
zvâcnind din brațul său fals. 

— Hauptfeldwebelul meu ştie c-am părăsit compania pentru a 
înainta acuzația de revoltă, domnule! 

— Eşti nebun! strigă Hinka, turbat. Ţi-ai lăsat compania pe mâna 
unui subofițer? Dar Leutnant Pâtz, comandă el plutonul 1? 

Adjutantul râde în sinea lui, ridică receptorul şi cere compania a 5-a. 


— Cheamă-l pe locotenentul Pâtz la telefon, porunceşte el, când 
primeşte legătura. Leutnant Pâtz! Unde ţi-e comandantul? La postul de 
comandă, crezi? Du-te şi vezi, te rog! (Adjutantul fluieră uşurel printre 
dinţi în timp ce-l aşteaptă pe Pötz să revină la telefon.) Alo, Pâtz! Şeful 
nu-i acolo? Şi nu ştie nimeni unde este? Da, noi ştim!— râde adjutantul. 
E groasă treaba! Comandantul regimentului îţi ordonă să preiei tu 
comanda companiei a 5-a. Asta-i tot. Cu zâmbet discret, pune receptorul 
în furcă. 

Pentru o clipă, se lasă o tăcere mormântală. 

Hinka priveşte pe geam şi-şi umple pipa. Adjutantul se joacă absent 
cu o cravaşă. Hauptmann von Pader îşi bâţâie picioarele, nesigur. Îşi dă 
seama că s-a adus pe el însuşi într-o situaţie periculoasă. O situaţie din 
care nu-l pot scoate nici măcar prietenii săi de la Berlin. În cazul în care 
comandantul l-ar aduce în faţa Curţii Marţiale, ar fi mai mult decât 
norocos să scape doar degradat şi trimis într-un regiment disciplinar. 

— leşi afară, şuieră Oberst Hinka. Înapoi la compania a 5-a, şi să te 
păzească Cel de Sus dacă o ruinezi. O să mai auzi de mine. 

— Herr Oberst... 

— Gura şi ieşi! ţipă Hinka, furios. Tot nu pricepi că te faci vinovat de 
abatere de la serviciu de cel mai grav nivel? 

Hauptmann von Pader iese de-a-ndăratelea. Adjutantul trânteşte 
uşa după el, însângerându-i nasul. 

Se întoarce înapoi la companie cu mersul unui om beat. Se târăşte 
timp de o oră pe teren descoperit. Când un obuz plesneşte deasupra 
capului său, are, pentru o clipă, senzaţia că a fost lovit şi că pantalonii i 
s-au umplut de sânge. S-au umplut, dar cu ceva cu totul diferit. Îşi 
scoate chiloţii şi-i aruncă. Tocmai îşi trage pantalonii, când apare Porta 
cu ursul. 

— Permiteţi să raportez, Herr Hauptmann! urlă Porta, prosteşte. 
Obergefreiter Porta şi Urs Rasputin sunt în drum spre Cartierul general 
din ordinul comandantului, domnule. 

— Lasă-mă-n pace! şopteşte Hauptmann von Pader, nefericit. 

— Permiteţi să întreb, Herr Hauptmann! croncăne Porta, pocnind din 
călcâie. S-a întâmplat ceva cu curul dumneavoastră, domnule, din 
moment ce aţi renunţat la chiloţi? Permiteţi să raportez, Herr 
Hauptmann, un glonţ în cur e o treabă periculoasă, domnule. Să trimit o 
ordonanţă să vi-l îngrijească? 

— Nu s-a întâmplat nimic! i-o taie scurt comandantul. Du-te! 

Porta se lansează într-o avalanşă de saluturi, lovituri de palmă peste 
vipuşca pantalonilor şi pocnet din călcâie. Ursul mormăie ameninţător! 
Nu-i place uniforma kaki pe care von Pader şi-a făcut-o. Dispar pe 
cărarea îngustă. 

— Mă crezi sau nu, Rasputin, fratele meu brun, dar s-a căcat pe el, îi 
mărturiseşte Porta ursului, cu o voce destul de tare pentru ca să-l poată 
auzi şi von Pader. 


„Cei mai tari sunt cei mai buni şi 

cei mai buni vor supravieţui. Asta-i 

legea naturii. Noi suntem cei mai tari. Noi, poporul german". 
Adolf Hitler. 4 august 1940 


În uşa biroului SD-Obersturmbannfiihrerului Soika din RSHA se aud 
bătăi puternice. Acesta ascunde rapid o revistă pornografică sub câteva 
documente referitoare la nişte execuţii care au avut loc la Plötzensee. 

— Intră! strigă el, cu accentul său vienez, melodic. 


— Heil Hitler, Obersturmbannfiihrer! îl salută Hauptsturmführer Tölle, 
aruncându-şi, cu nonşalanţă, braţul spre tavan în stilul caracteristic 
RSHA. 

— Ei bine, Tâlle, ce te-aduce încoace? Doar n-ai venit să-mi spui că 
războiul s-a terminat, în sfârşit, şi că l-am câştigat, nu? Ce mai e nou 
prin lumea largă de afară? 

— Trupele noastre se retrag pentru a se concentra în vederea unui 
atac masiv asupra inamicului. Pumnul de fier al naţional-socialismului îl 
va zdrobi dintr-o singură lovitură nimicitoare. 

Tölle pune o mapă roz pe birou, înaintea lui Soika. 

— E urgent, zâmbeşte el, şi ridică braţul, salutând. 

Soika deschide mapa şi citeşte. 


GEHEIME STAATSPOLIZEI 

De la: Staatspolizeistelle Hamburg 

Hamburg 36 

Stadthausbriicke 8 

Geheim” Sofort? 23/11/1943 

Pentru: Reichssicherheitshauptamt 

Berlin SW 11 

Prinz-Albert Strosse 8 

În sectorul de front Jitomir, Oberleutnant Albert Wunderlich și 
Feldwebel Kurt Weith au dezertat din Regimentul 6 Vânători de munte. 
Există dovezi cum că ar fi trecut de bunăvoie la Corpul 48 de armată 
rusesc. În conformitate cu paragrafele 99 şi 9l-b ale StGB”, toate rudele 
apropiate vor fi arestate şi amănunțit interogate, pentru a descoperi 
dacă vreuna dintre ele aveau cunoştinţă mai de mult despre acest act 
de trădare. În cazul în care avea, persoana respectivă să fie deferită 
Curţii Penale şi pedepsită în conformitate cu paragrafele 98c şi 91a, 
StGb. 

Rudele cărora nu li se va descoperi nici o vină vor fi internate ca 
prizonieri într-unul dintre principalele lagăre de concentrare, ca un 
avertisment pentru ceilalţi. 

Obergruppenfi.hrer Dr. Miller 

Der Chef Der Sicherheitspolizei und des SD* 


Soika râde amuzat. Degetul său învârte vesel discul telefonului. 

— Am nevoie de toate documentele personale privitoare la Oberleutnant 
Albert Wunderlich şi Feldwebel Kurt Weith din Regimentul 6 Vânători de 
munte, cu garnizoana la Krefeld. Toate rudele de gradul unu să fie 
arestate şi aduse încoace sub escortă. Vor fi închise conform 
paragrafului 91a. Lucraţi deştept, domnilor, repet, deştept! Soika 
trânteşte receptorul. 

Cinci ore mai târziu, doisprezece oameni nevinovați sunt în drum 
spre Berlin. Nici unul dintre ei n-are habar că o rudă apropiată a 
dezertat. 

Târziu în noapte, porţile grele ale închisorii Moabitt se trântesc în 
urma lor. Nici unul nu bănuieşte că-l aşteaptă iadul pe pământ. 


COMISARUL 


O patrulă de răpitori ruşi a cules, într-o noapte, trei dintr-ai noştri. 


41 Secret 

42 Urgent 

43 St GB — Strafgesetzbuch — Codul penal. 

44 Şeful Poliţiei de Siguranţă şi al Serviciului de Siguranţă 


Oberstleutnant Strick, ofiţerul de ordonanţă, a fost unul dintre ei. 

În zorii unei zile, ruşii agită un steag alb. Un sergent conduce un om 
în feldgrau** până în „ţara nimănui", şi-l lasă acolo. E un ofiţer german. 

Un grup îl aduce înapoi. E Oberstleutnant Strick, şi s-au purtat cu el 
îngrozitor. În locul unde ar trebui să-i fie ochii sunt două răni umflate şi 
supuroase. 

Strick încearcă să-i vorbească, dar nu reuşeşte să scoată decât 
nişte gâlgâituri fără noimă. Gura, din care i-a fost smulsă limba, îi e o 
gaură însângerată. 

— Mon Dieu, mon Dieu! murmură Legionarul, şi părăseşte adăpostul. 

— înţelegi ce vorbesc? întreabă Oberst Hinka, apăsându-şi mâna pe 
umărul lui Strik. Trebuie să-ţi pun câteva întrebări. Dă din cap în semn de 
„da'" sau „nu". Ceilalţi doi mai sunt în viaţă? 

Strick face semn că „nu'. 

— Au fost şi ei torturați? 

Mâna lui Hinka se crispează pe tocul pistolului. Faţa îi e precum 
granitul. 

Strick face „da". 

— Ruşii v-au torturat? 

Strik face „nu". 

— A fost un comisar? 

Strick încuviințează obosit, se clatină şi dacă nu l-ar fi înhăţat 
adjutantul ar fi căzut de pe scaun. 

Ofiţerul medic îi administrează o injecție, iar ceva mai târziu, Oberst 
Hinka poate continua cu întrebările, 

— Comisarul vorbea nemţeşte? 

Strick face „da'. 

— Ai avut impresia că era german? 

„Da'. 

— Ai auzit rostindu-se numele său? 

Hinka se opreşte brusc, dându-şi seama că a pus o întrebare la care 
nu poate primi răspuns. Oberleutnant Strick nu poate scrie. Oasele 
ambelor mâini i-au fost fărâmate. 

Doctorul Repp opreşte interogatoriul şi dă ordin ca Oberleutnantul 
să fie dus înapoi pentru tratament de urgenţă. La scurt timp după 
internare, se sinucide în spital, cu un cuţit uitat de infirmieră pe noptiera 
lui. Îşi taie venele şi patul e înecat de sânge înainte ca vreun doctor să 
ajungă la el. 

— O să punem mâna pe porcul ăla de comisar, de-ar fi să se 
ascundă şi-n Kremlin, spune Oberst Hinka, pe un ton dur. Acum avem 
nevoie de prizonieri ca să aflăm cine e. 

Două ore mai târziu, o patrulă de luptă aduce'un bătrân căpitan rus. 

Ofiţerul de contrainformaţii al diviziei, care vorbeşte curent limba 
rusă, vine personal să-l interogheze pe căpitan. La început, rusul tace cu 
încăpățânare, dar, când vede feţele severe din jurul său şi când ofiţerul 
de contrainformaţii ameninţă că-l va da pe mâna lor, devine ceva mai 
dispus să coopereze. 

— Voienkomul“* diviziei 89 e responsabil pentru tortura aceea, 
explică rusul, cu gesturi nervoase. 

— Cum îl cheamă? întreabă Cl-stul. Bănuim c-ar fi german. 

— E un fost ofiţer care a venit în Rusia cu o misiune militară, spune 
căpitanul. Ne-a fost trimis de scurtă vreme pentru a spori disciplina. A 
început prin a executa doi comandanţi de regiment şi a aduce o mulţime 


45 Feldgrau — cenuşiu de câmp — culoarea uniformei soldaţilor din 
Wehrmacht 
46 Voienkom (ruseşte) — Comisarul de divizie 


de alte grade în faţa Curţii Marţiale. 

— Cum îl cheamă? întreabă ofiţerul interogator. 

— Îl cheamă Josef Geis, dar mi-şi mai zice aşa, adaugă căpitanul, cu 
un zâmbet. Acum e Voienkom Josef Oltin. A dat ordin precis ca toţi ofiţerii 
germani capturați de către divizia noastră să fie împuşcaţi de îndată ce 
au fost interogaţi. 

— Unde se află acum? 

— Stă ascuns într-un loc sigur, răspunde ofiţerul, ridicând din umeri. 
Tocmai la Berzina, în Obzani, într-un castel, împreună cu corpul său 
special de ofiţeri. 

— Mulţumesc, asta-i tot, spune interogatorul său, închizându-şi 
dosarul. 

— Vă gândiţi să mergeţi după el? întreabă căpitanul uluit, golind 
paharul de vodcă pe care i-l împinge ofiţerul de contrainformaţii. 

— Nu ne gândim. O vom face! 

— Lăsaţi-o baltă, spune căpitanul, cu un râs scurt. Drăguţul de 
comisar e foarte bine păzit. După câţiva kilometri, comandoul vostru va 
da peste unităţile de gardă, şi în caz c-ar trece de ele, ceea ce nu-i cu 
putinţă, n-o să se mai poată întoarce niciodată. Aveţi de străbătut o 
distanţă de peste o sută treizeci de kilometri, şi dacă n-o apucaţi pe 
şosea, va trebui s-o luaţi prin porţiuni îngrozitoare de teren mlăştinos şi 
prin păduri nepătrunse, care pot fi luate cu asalt doar cu echipament 
special. 

— O să ne ajuţi? întreabă ofiţerul de contrainformaţii. N-o să-ţi pară 
rău! (li oferă căpitanului o ţigară şi i-o aprinde.) De îndată ce comandoul 
nostru îl culege pe Herr Oltin, te vei putea întoarce la unitatea ta. 

— Cum îmi garantaţi treaba asta? întreabă căpitanul, bănuitor. 

— Ai cuvântul meu de ofiţer! 

Căpitanul pare că ar cântări oferta în minte. Continuă să-şi fumeze 
ţigara în tăcere. O striveşte în scrumieră. Ordonanţa aduce cafea şi 
coniac. 

— O să vă ajut să puneţi mâna pe ticălos, spune căpitanul dintr-o 
dată. Unul dintre ofiţerii pe care i-a executat a fost prietenul meu cel mai 
bun. 

Trasează drumul pe hartă şi-i previne de primejdiile mlaştinilor 
Jasiolda. 

— Trebuie să le ocoliţi, chiar dacă asta presupune o abatere de 
şaizeci de kilometri. Trebuie s-o luaţi prin Grolov, pe urmă în direcţia 
Ufda. E absolut necesar să aveţi cu voi o barcă pneumatică. Dacă nu, n-o 
să fiţi în stare să treceţi peste Sna, ca să nu mai vorbesc de Sluci, unde 
va trebui să ascundeţi barca. Din fericire, o barcă pneumatică plină cu 
aer e uşor de ascuns, adaugă el cu un gest al mâinii, 

— Şi cu celelalte râuri cum rămâne? întreabă Cl-stul. Sunt destul de 
adânci şi curentul e puternic. 

Căpitanul se apleacă din nou asupra hărţii şi încercuieşte câteva 
poziţii. 

— Pe-aici sunt cazemate. Sunt păzite, dar nu cine ştie ce. În general, 
e o singură santinelă. Comandoul vostru trebuie să poarte uniforme 
ruseşti şi să aibă arme şi echipament rusesc. Nu vă sfătuiesc să trimiteţi 
un comando mai mare de-o grupă. Drumul de întoarcere va fi cel mai 
anevoios. De îndată ce Voienkomul va fi luat, întreaga zonă va fi în 
fierbere. 

Stăm în tranşee, gata de a ne mistui afară în „ţara nimănui". Căpita- 
nul rus, împreună cu ofiţerul de contrainformaţii ne verifică 
echipamentul. Arată spre bidonul franțuzesc pe care Porta îl cară la brâu. 

— Aruncă asta! E nebunie curată! 

— O să crăp de sete, protestează Porta, supărat. În chestiunile alea 


mititele ruseşti nu încape destul nici pentru o vrabie! 

În ciuda mârâiturilor sale, bidonul franțuzesc e înlocuit cu unul 
rusesc, regulamentar. 

Artileria noastră ciocăneşte liniile ruseşti, pentru a le da de lucru. 
Geniştii ne călăuzesc prin câmpurile de mine. Ca fulgerul, ne năpustim în 
tranşeele inamice şi lichidăm cât ai bate din palme cele câteva santinele 
care se adăpostesc în dosul peretelui tranşeei. 

Porta are greutăţi în a-l stăpâni pe Rasputin. Ursul adulmecă ruşi şi 
mahorcă şi nu pricepe de ce nu-i omorâm, ca de obicei. 

Focul artileriei ţine pasul cu înaintarea noastră. Ne cade în faţă, 
curăţind o cărare pe care o putem urma. 

Parcurgem primii douăzeci de kilometri într-o viteză nebunească. 
Barca din cauciuc împăturită e grea şi incomodă la cărat, aşa că o ducem 
cu schimbul. 

Bătrânul ne îngăduie să facem doar popasuri scurte. Trebuie să 
trecem dincolo de Sna înainte de ivirea zorilor. 

Plămânii mei pompează şi aspiră. Simt junghiul vechii mele răni. 
Singurul dintre noi care nu se sinchiseşte de ritmul în care mergem e 
ursul. Are timp pentru ghiduşii, se suie-n copaci şi cade din ei, se 
rostogoleşte ca o minge şi-şi muşcă propria coadă. 

Trecem rapid râul Sna şi ne afundăm în pădurea de la răsărit de 
Lucitzac. Deodată, Rasputin se opreşte şi adulmecă aerul. Mormăie şi 
păşeşte atent înainte. 

— Păgânii! Sunt pe-aproape! ne previne Porta, în şoaptă. 

Îl urmăm cu grijă pe urs, dar fără a vedea sau auzi vreun semn din 
partea inamicului. 

Cu un mormăit, Rasputin dispare în pădure, ca şi cum i-ar fi diavolul 
pe urme. 

Printre copaci se zăreşte ceva întunecat. 

— Un lup sau un câine, e de părere Porta. 

— Ce prostie! boscorodeşte Bătrânul. N-avem timp de pierdut cu 
ursul ăla tâmpit care fuge după câini! Nu mai treci o dată de vârsta la 
care să ţii animale de suflet, înapoiatule? Pisici, câini, porci, şi acum un 
urs! Ce-o să urmeze? Nu m-ar mira să vii cu un elefant. 

— În timpurile vechi, se obişnuia să meargă şi elefanții la război, 
aşa că n-ar trebui să te plângi de vreunul dintre ei, râde Porta. Aia care 
aveau elefanții cei mai mulţi şi cei mai mari câştigau războiul. 

— Ce dracu făceau cu dihăniile? întreabă Micuţul, surprins. Le 
haleau? 

— Erau ca un fel de tancuri, explică Heide, şi intră într-o descriere 
lungă şi complicată a folosințelor elefanților de luptă. 

— Trebuie să fi fost ceva nostim să auzi o turmă de matahale cum 
se apropie în galop, e de părere Micuţul. Că veni vorba, de unde ştii 
toate astea? 

— Le-am citit, răspunde Heide, important. 

— În „Völkischer Beobachter", presupun! îl ironizează Micuţul. Dacă 
de-acolo le ştii, uită totul. Nu poţi crede un cuvânt din ce scriu ăia. 

Dintre copaci se aud ţipete şi mormăituri. Crengile trosnesc cu 
zgomot. 

— Ce dracu e aia? spune Bătrânul, contrariat. 

Rasputin a omorât un sergent rus de la transmisiuni. Prin tufişuri, 
până la el e numai carne însângerată. 

— Mă întreb, face Bătrânul gânditor, dacă transmisionistul ăsta a 
dat, din întâmplare, nas în nas cu ursul sau dacă ne-a ţinut sub 
observaţie tot timpul, semnalizând poziţiile noastre. 

— Cu neputinţă, răspunde Porta. Dac-ar fi fost prin preajmă, 
Rasputin ne-ar fi prevenit. Mirosul unui păgân îi întoarce stomacul pe dos 


de la distanţă. 

— Mă rog, vom afla destul de curând, presupun, mormăie Bătrânul, 
pesimist, aprinzându-şi pipa cu căpăcel din argint. 

Ajungem la Sluci după-amiaza târziu, dar aşteptăm până la miezul 
nopţii ca să-l traversăm. Dosim barca pneumatică pe malul celălalt şi ne 
ascundem în lăstăriş, care pe-aici e foarte des. Ne învelim în sacii noştri 
de dormit şi cădem imediat în nesimţire. 

De îndată ce răsare soarele, continuăm să ne deplasăm câte unul în 
şir. Descriem un cerc larg în jurul localităţii Novojeinia şi ieşim într-o 
câmpie întinsă, unde iarba are înălţimea unui stat de om. La mică 
distanţă, trece pe lângă noi o companie rusească. Ne fac semne amicale 
şi noi le răspundem voioşi. Un ofiţer călare ne studiază prin binoclu. 

Rasputin slobozeşte un mormăit ameninţător. 

— Pentru numele lui Dumnezeu, ţine bine ursul ăla nenorocit! spune 
Bătrânul, nervos. 

O luăm din nou prin pădure. Tocmai trecusem de creasta unui deal, 
când, deodată, ursul se lungeşte pe burtă, arătându-şi colții albi şi 
strălucitori. 

— Ce dracu s-a-ntâmplat cu rahatul ăsta mare? şopteşte Gregor 
agitat. 

Scot o grenadă din cizmă şi apuc cuiul de siguranţă. 

— Ai grijă ce faci cu pocnitoarea aia, mă previne Barcelona. 

Rasputin păşeşte încet şi legănat înainte, urmat îndeaproape de 
Porta, dar refuză brusc să meargă mai departe. Mormăind încetişor, 
priveşte în sus, prin coroana bogată a unui arbore cât toate zilele. 

— Ai dracului vecini! şopteşte Porta. 

Trei ruşi stau cocoţaţi în copac în tovărăşia unei mitraliere grele. A 
fost construit acolo şi camuflat de minune un adăpost clasa-ntâi. 
Mulțumită ursului, i-am văzut noi pe ei mai întâi. 

— Dă-i jos de-acolo, îi şopteşte Bătrânul lui Porta, dar fără zarvă. 

Porta se ridică şi păşeşte voios pe cărarea îngustă. Micuţul îl ţine pe 
urs, care protestează, mormăind, văzând că Porta îl părăseşte. 

— Salut, tavarişci! ţipă Porta, împingându-şi pe ceafă boneta verde, 
în stilul gradelor inferioare din NKVD. 

— Cine eşti? vine-o voce piţigăiată din copac. Parola! 

— Job tvoie mati! răspunde Porta, aţintindu-şi ghiduş Kalaşnikovul 
asupra lor. Bagă-ţi parola unde ştii, maimuţă galbenă! Vezi ce-i asta? Îşi 
arată cu degetul boneta verde de pe ceafă. 

O faţă lătăreaţă de mongol apare dintre frunze. 

— Bagăţi-o tu, ţărănoi moscovit, ţipă mongolul. Du-te-acasă şi-nvaţă 
ruseasca aia sănătoasă din Chita, ca să-nţeleagă şi ruşii buni ce 
bălmăjeşti tu acolo! 

— la vino-ncoace, bă ciocănitoare, urlă Porta, ecoul vocii lui 
răsfrângându-se prin pădure. O să-ţi trag ficatul prin amigdale, otreapă! 
— Ce vrei? strigă un sergent, arătându-şi faţa alături de cea a 

mongpolului. 

— Veniti încoa'! răspunde Porta, cu un aer autoritar. Am pentru voi 
un mesaj important. 

— Şi nu poţi să vorbeşti? întreabă sergentul arogant. 

— Idi siuda*”! urlă Porta, răguşit, pe un ton autoritar. Davai, davai! 
Sampâlitul“* vrea să vă comunice ceva. 

— Ce-are să-mi spună? 

— De unde dracu să ştiu eu, diadia? Tot ce mi-a zis a fost: „Caporal 
Joseph, mişcă-ţi fundul într-acolo şi spune-le celor trei duraki din pom 
că-i vreau aici la mine". Cred c-o s-aveţi parte de tratament special, 


47 Vino încoace! 
48 Sampolit — ofiţer politic, politruc 


râde, Porta, zgomotos. Aţi început să credeţi în Dumnezeu? 

— Eşti singur? vine din copac un glas îndoielnic. 

— Didia, diadia, te-ai lovit la cap în timp ce te suiai în pom? Mai vezi 
tu pe careva pe lângă mine? Aşa, şi acum nu mai am vreme de pierdut 
stând de vorbă cu nişte îngrămădiţi. O să mă duc înapoi la Sampolit şi-o 
să-i spun că refuzaţi să-i urmaţi ordinul. Dasvidania, micuţilor duraki! 

— Uşurel, tovarăşe, strigă sergentul neliniştit, începând să coboare 
din copac, urmat îndeaproape de către ceilalţi doi. 

De-abia pune piciorul pe pământ, că ursul îl şi înşfacă şi-l omoară 
dintr-o muşcătură. Ingrozit, mongolul îşi pierde echilibrul şi cade din 
copac. Al treilea soldat reuşeşte să-şi scoată pistolul Tokarev, dar 
Legionarul, mai iute, sloboade din automatul său două împuşcături bine 
plasate. 

Mongpolul şi-a frânt şira spinării şi sângele îi curge încetişor pe la 
colţurile gurii. Nu mai are ce căuta pe lumea asta. 

— Mergem să-i facem o vizită unui anume Herr Oltin, explică Porta, 
cu gesturi largi. Avem o invitaţie pentru el. Ne poţi spune care-i drumul 
cel mai scurt? 

Mongolul scuipă sânge. 

— De Voienkom vorbiţi? întreabă el, fără vlagă. 

— Isteţ băiat! Zece din zece, zâmbeşte Porta. Asta-i exact 
gospodinul pe care-l căutăm. 

— Cum intraţi în Olzani, e a treia casă din capătul străzii late. O casă 
roşie, cu ferestre albastre. 

Mongolul tuşeşte şi un şuvoi de sânge îi ţâşneşte din gură. 

— Ghermanski? mai întreabă el, sfârşit. 

— Cred că eşti vreun mag, râde Porta. 

Corpul mongolului zvâcneşte într-un ultim spasm şi moare. 

— Trebuie să fie o surpriză a naibii de mare pentru un individ să fie 
halit de-un urs în mijlocul unui război, face Micuţul, cercetând cadavrele 
cu ţeava automatului. 

— Se petrec atâtea lucruri ciudate în război, proclamă solemn Porta. 
Când zici că savurezi şi tu viaţa din plin, te trezeşti mort. 

— Nu-mi place ideea aia cu comisarul într-o casă roşie, spune 
Bătrânul, dus pe gânduri. 

— Şi de ce nu, mă rog? întreabă Porta. Dacă un comisar sovietic nu 
e de aflat într-o casă roşie, atunci cine dracu' să fie? 

— Nu asta vreau să spun, dobitocule, se răţoieşte Bătrânul, enervat. 
Căpitanul spunea că trăieşte într-un castel alb, şi acum aflăm că-şi duce 
zilele într-o casă roşie. Dacă ai la dispoziţie un castel, e puţin probabil să 
te muţi într-o casă, oricât ar fi ea de roşie. 

— Habar n-ai de politică, strigă Porta, scuturându-şi de praf boneta 
de NKVD-ist. Un comisar comunist care se respectă cât de cât nu se 
poate bese toată ziua într-un prăpădit de castel alb, când ştie că-l 
aşteaptă, la doi paşi, o frumoasă cocioabă proletară, roşie. 

Pe un pod îngust stau două santinele, rezemate de balustrada din 
lemn, pe jumătate putrezită. Scuipă în apă cu schimbul, din pură 
plictiseală. Sunt atât de neglijenţi încât până şi armele şi le-au lăsat 
rezemate de un stâlp. Nici nu visează că pe-aici s-ar putea întâmpla ceva 
neprevăzut. Totul în jur respiră linişte şi pace. Singurele care fac gălăgie 
sunt broaştele. 

— Saşa, m-am hotărât s-o violez la noapte pe Tania, spune unul 
dintre ei. Îţi spun eu mâine cum a fost. 

— O să te coste viaţa, murmură celălalt. 

Nu mai apucă să continuie, căci i se taie beregata. Tovarăşul său 
suferă aceeaşi soartă. Nici unul dintre ei nu i-au văzut sau auzit pe 
Barcelona şi pe Legionar îndărătul lor. 


— Vino, moarte, vino..., psalmodiază, trist, Legionarul. Aşa păţesc 
soldaţii vremelnici care nu-şi dau seama că fiecare clipă a vieţii de soldat 
e primejdioasă. 

— Au avut parte de o moarte uşoară şi rapidă, e de părere 
Barcelona. Nici măcar n-au apucat să se sperie. 

Cu ochii în patru, ne deplasăm prin Olzani şi dăm în curând peste 
casa roşie în care ar trebui să locuiască Voienkomul. Nu e decât un 
singur om de strajă. Un caporal din Vânători, care şade pe un bolovan la 
colţul casei, tăind felii dintr-o bucată de carne de porc afumată. Se 
întinde leneş şi cască zgomotos. Căscatul e întrerupt subit de laţul de 
oţel al Legionarului. 

Porta şi Micuţul se strecoară până la geam şi trag cu ochiul printr-o 
gaură din materialul de camuflaj. Zăresc o cameră joasă. Un om doarme 
întins pe o bancă de lemn. Comisarul. Pardesiul şi chipiul aruncate pe 
masă sunt inconfundabile. 

— Uite-l pe nemernicul de fost-german cum stă tolănit acolo şi trage 
la aghioase în uniforma lui Ivan! şopteşte Micuţul furios, scuipând pe 
geam. 

— O să-l înşfăcăm la fel de uşor cum înşfacă diavolul păsărica unei 
călugăriţe, spune Porta, hotărât, scoţându-şi greul Tokarev din tocul său 
galben. 

— Să n-o stâlciţi tocmai acum! previne Bătrânul. N-are voie să 
scoată un sunet. 

— Aşază-te numai aici şi apucă-te liniştit să croşetezi, îl calmează 
Micuţul. O ciocănitură uşurică între ochi cu şmecheria asta rusească, şi 
va uita că a ştiut să ciripească vreodată. 

— Doamne, ia-o mai domol, omule! şuieră Bătrânul. Aruncă-i o 
pătură în cap, dar nu-l lăsa în nesimţire, că va trebui să-l cărăm! 

— O să ne purtăm cu el întocmai cum se poartă negustorii albi de 
sclavi din Hong-Kong cu o fecioară pe care urmează s-o livreze, spune 
Porta, rânjind. 

— De ce nu-i facem de petrecanie? e de părere Micuţul. De ce să 
trecem prin toate belelele astea din cauza unui călău nenorocit care s-a 
dat cu păgânii? Oricum, or să-l curețe când ajungem cu el acasă. Hai mai 
bine să-l tăiem în bucățele şi să le agăţăm de pereţi. Mădularul lui cred 
c-ar sta bine în vaza aia cu papagali pictaţi pe ea. Pun pariu că n-au mai 
văzut aşa floare! 

— O să ajungi în faţa Curţii Marţiale dacă i se întâmplă ceva, 
ameninţă furios Bătrânul. Excursia asta s-a aranjat ca să-l aducem înapoi 
viu pe ticălos. Ordinu-i ordin. Ai priceput? 

— N-am putea să-i scărpinăm măcar puţin boaşele cu cuţitele 
noastre nemţeşti marca Solingen? întreabă Micuţul, dezamăgit. 

— Fă cum ţi-am spus! încheie discuţia Bătrânul. 

— De ce nu-i trimitem o invitaţie scrisă, cu svastici şi păsări şi tot 
ce-i trebuie? sugerează Porta. 

— O să se şteargă la fund cu ea, trage Micuţul concluzia. 

— Puneţi mâna pe el, şuieră Bătrânul. Îl puteţi dezbrăca şi aduce în 
pielea goală dacă vreţi, dar fără o zgârietură pe el, s-a-nţeles? 

— Haidem, face Porta, gata cu instrucţiunile! începutul unei 
petreceri e întotdeauna cel mai anevoios. 

În chenarul uşii, Micuţul întoarce capul şi-l priveşte pe Bătrân. 

— N-o să fie vina noastră dacă-l umflă un atac de inimă şi dă ortu' 
popii de bucurie la vederea concetăţenilor săi. 

Gregor are necazuri mari încercând să stăpânească ursul. Devine 
mereu agitat când nu-l mai vede pe Porta. 

Pătrund tăcuţi, ca nişte umbre, în camera joasă. O sticlă de vodcă 
pe jumătate plină se agaţă de privirea Micuţului. O goleşte din mers, din 


două înghiţituri lungi. 

— Fundul sus, tovarăşi, şopteşte el, punând cu grijă sticla la loc. 

În timp ce Porta se apleacă deasupra omului adormit, acesta 
deschide ochii şi sloboade un țipăt gâtuit. Instinctele l-au prevenit de 
primejdie. 

Micuţul se aruncă peste el şi-i îndeasă în gură boneta verde de 
comisar. Într-o clipă, l-au legat fedeleş. 

— Fără prostii, amice, îl previne Porta, sau s-a zis cu boaşele tale, şi 
tu ştii bine cât de puţin valorează un bărbat despărţit de boaşele sale. 

— Salut, tavarişci, îl salută Micuţul. Pleci într-o călătorie, băieţaş, 
acasă la Mafia lui Adolf! E cineva pe-acolo care vrea să stea niţel de 
vorbă cu tine. 

Părăsesc oraşul în pas alergător. Micuţul reuşeşte să ia cu el şi un 
borcan imens, plin cu gogonele. 

Când pătrund adânc în pădure, se opresc şi-i scot boneta din gură 
comisarului. 

— Tu eşti Comisarul de război Oltin? întreabă Bătrânul, în germană. 

— Niet, nietr nix paniemaiu! izbucneşte prizonierul, îngrozit. 

— Lasă vrăjeala, fiule, spune Porta, apucându-l de reverul 
vestonului. Dacă tovarăşul nostru Feldwebel spune că tu eşti Oltin, atunci 
chiar Oltin şi eşti! Ne crezi cumva tâmpiţi? 

— la trageti-i pielea peste urechi, propune Micuţul. O să-l facă să 
judece mai bine. 

— Nix Oltin, se precipită prizonierul, cu încăpățânare. 

— Atunci cine dracu eşti? urlă Bătrânul, furios. 

— Politkom Alexei Victorovici Siuzov. Nix Voienkom Josef Olţin! 

— Mărturiseşte, care era numele maică-tii? răcneşte Porta. 

— Anna Gheorghievna Polivanov! 

— Ce dracu avem noi de-a face cu târfa de mă-sa? Hai să-i tăiem 
burta şi să-i dăm lui Rasputin ce are-n ea. Tot nu şi-a luat el micul-dejun. 

— Să nu-mi spuneţi că l-aţi înhăţat pe altul, strigă Bătrânul, 
disperat, apucându-se cu mâinile de cap. 

— Bien sur que si, mon sergent” , se sufocă de râs micul Legionar. 

— Avortonul ăsta sovietic scârbos ar fi putut măcar să se prezinte, 
face acru Micuţul. Tot soldatul ştie că asta are de făcut atunci când vin 
străini să-l inspecteze. 

— la ascultă, spune Bătrânu, aşezându-se resemnat lângă 
prizonierul îngrozit. Va să zică nu eşti tu Voienkom Oltin? 

— Niet, niet, latră prizonierul, niet Hromoi5. 

— Sus cu tine, băşină comunistă, îi poruncește Porta, şi vai de tine 
dacă şchiopătezi. 

Prizonierul aleargă încolo şi-ncoace pe cărare, fără urmă de 
şchiopătat. Dar Porta îl pune să meargă în pas de defilare, să danseze cu 
Tango pe post de parteneră, să facă genoflexiuni şi să Stea într-un picior 
făcând piruete. 

— Niet Hromoi, exclamă prizonierul printre încercări. Eu Politikom 
neînsemnat! Voienkom Oltin, el mare porc! 

— Spune adevărul, face Porta, ridicând din umeri şi desfăcându-şi 
braţele. Imi pare sincer rău, Bătrânule, dar am pus mâna pe o bucată de 
rahat sovietic nepotrivită. Asta confirmă ce se spune despre ei. Ruşii 
sunt cu toţii dansatori până la unul. 

— Hai mai bine să-i aranjăm genunchiul, ca să fie şchiop, propune 
Micuţul, pe urmă-l ducem acasă şi jurăm că el e gunoiul cu pricina, 
numai că minte. Gestapoul îl va face el să mărturisească, în cele din 
urmă, că-i Hromoi. Le-au venit ei de hac unor indivizi mai daţi dracului 

decât ăsta. 

— Prostii, spumegă Bătrânul. Ce belea pe capul nostru! 

— Atunci hai înapoi, în oraş, să-i întrebăm pe unde se-nvârte 
domnul Oltin cel mare şi rău, rânjeşte Porta. 

— Putem spune că suntem nişte tovarăşi de-ai lui care-au venit la 
oraş să-l caute, e de părere Micuţul. 

— Pe voi doi, rahaţilor, să vă ia dracu! îi ocărăşte Bătrânul. De ce 
trebuie să comand tocmai eu cel mai nenorocit pluton din toată Armata? 

— Nu te poţi plânge c-ai dus-o prea greu cu noi, spune Micuţul. Dacă 
ti-ar da alţii, în curând ne-ai duce dorul. Nu sunt multe plutoane ca al 
nostru. 

— Ascultă aici, tovarişci, face Porta, bătându-l pe Politkom pe obraz, 
te-ai vârât într-o eroare regretabilă. 

— În două, intervine Tango: prima lui greşeală e că s-a născut în 
ţara lui Stalin. 

— Da, zâmbeşte Porta, dar asta-i ultima pentru el. Va trebui să te 
stoarcem, tovarăşe, că dacă nu, o să mi-i ridici în cap pe toţi amicii tăi 
comunişti. Înţelegi, ne suntem nouă înşine datori să nu-ţi dăm drumul! 

— Dau la voi cuvânt de onoare, nu spun nimic, strigă prizonierul, cu 
disperare. 

— Nu-i aşa că-i simpatic? face Bivolul. Scoateţi-vă săbiile, băieţi! 

Bătrânul se aşază pe un bolovan şi dă vertiginos din cap. Incearcă 
să judece situaţia. 

— N-avem încotro, spune el, în cele din urmă. Blestematul ăsta de 
Comisar de război trebuie să se întoarcă împreună cu noi. (li aruncă o 
privire lui Julius Heide.) Trebuie să afli de la el pe unde se ascunde 
colegul lui mai mare. Îl vom înhăţa la noapte. 

— Crezi că e prin preajmă vreun hotel în care să ne odihnim niţel şi 
să luăm o gustărică, în timp ce aşteptăm să ne prindă noaptea? întreabă 
Micuţul. 

— Mă tem că nu, spune Porta. În zona asta nu-s hoteluri bune. 
Bucătarii au intrat cu toţii în Armată. 

— Încetaţi cu prostiile astea copilăreşti, strigă Bătrânul, oţărât. E 
greu de crezut că sunteţi oameni în toată firea, şi soldaţi pe deasupra! 

— Trebuie să fii om în toată firea ca să fii soldat? întreabă Micuţul. 
Majoritatea celor pe care i-am întâlnit nu par să aibă mai mult de doişpe 
anişori. 

— Ţine-ţi gura, bămbălăule! îl repede Bătrânul. Am ajuns într-o 
situaţie periculoasă. 

— Atunci nu contaţi pe mine, strigă Porta, îndepărtându-se pe 
cărare, dansând şi cântând Heimat; deine Sterne...” 

— Şi cu prizonierul cum rămâne? întreabă Barcelona, practic. 

— Îl lichidăm îndată ce vom obţine informaţiile de care avem 
nevoie, spune Heide, glacial. 

— Poate-l împuşti tu? întreabă, sarcastic, Bătrânul. 

— De ce nu? răspunde Heide, sângeros, scoţându-şi Tokarevul. 
Ordinele Fuhrerului din august 1941 spun că toţi comisarii şi jidanii vor fi 
împuşcaţi în ceafă. 

— Prăpăditul de el, tremură de groază ca o piftie, spune Porta, 
bătându-l pe prizonier prieteneşte pe umăr. Nu-i mai rău decât oricare 
altul, chiar dacă stă sub o bonetă verde. E doar şmecher, asta-i tot, şi a 
descoperit că e mai bine să fii comisar! 

Întregul pluton priveşte spre prizonier, care, de frică, s-a făcut alb 
ca varul. E conştient că nu-i putem da drumul şi ştie, de asemenea, ce 
avem de gând cu colegul său. Se apucă febril să ne povestească despre 
Voienkom, pe care îl zugrăveşte în culori cât mai sumbre, încercând să 

ne înmoaie. 

— Comunistul şi toţi jidanii sunt ciumaţi, ţipă el, aruncând cu 
convingere înainte braţul drept. 

— Doar nu vorbeşti serios, râde Porta, din inimă. Gândeşte-te la 
toate putorile alea de evreicuţe care sunt pe lume. la să am eu vreo 
duzină dintre ele aici şi acum, să vezi ce s-ar întâmpla. 

— E limpede. Asta-i anticomunist convins şi a fost toată viaţa 
prietenul, prin corespondenţă, al lui Adolf al nostru, rânjeşte Bivolul. 

— E o cârpă de trădător al Vaterlandului, urlă Micuţul, cu dispreţ. E 
dezgustător să-l auzi pe un veritabil idealist cinstit ca el, care-i şi 
Politkom pe deasupra, spurcându-l dintr-o dată pe bunul unchi Iosif! 

Micuţul îşi adună tot pretinsul dispreţ într-o flegmă enormă. 

— Hai să-l atârnăm de picioare, ca să-i vină mintea la cap, propune 
Tango. 

— Legaţi-l de un pom, porunceşte Bătrânul, în felul ăsta îi rămâne 
măcar şansa de a fi găsit. Dacă nu dă nimeni de el, ghinionul lui. 

Legionarul şi Barcelona îl leagă pe nefericit de un copac. Micuţul 
spune că l-ar fi putut lega de un muşuroi de furnici şi astfel ar fi avut 
măcar niţică tovărăşie în caz că n-ar fi fost găsit. 

— Să trimit un mesaj la regiment? întreabă Heide, cu emițătorul 
pregătit pe ultrascurte. 

Bătrânul cântăreşte situaţia. 

— E cam riscant. Ar putea intra vreunul pe frecvenţa noastră. 

— Exclus, spune Heide, ridicând antena. O să-l trimit scurt şi rapid. 
La capătul celălalt e Oberfunkmeister Muller, şi nimeni nu transmite prea 
repede pentru el. 

Bătrânul dă aprobator din cap. 

Frecvenţele pe unde scurte sunt încărcate şi foarte animate. Se 
distinge, în mod special, o staţie foarte puternică a Armatei Roşii. 

— O poţi lăsa baltă, oftează Bătrânul, când aude forfota şi 
pocniturile haotice din aparat. N-o să reuşeşti niciodată să dai de-ai 
noştri. 

— Lasă asta în seama transmisioniştilor, i-o întoarse Heide, acru, 
mergând până la marginea scalei. 

Heide e unul dintre cei mai buni transmisionişti din Armată. 

Deodată, apare semnalul nostru de identificare. Puternica staţie 
rusească intervine mereu, cerându-ne agasant să ne menţionăm poziţia. 

— Job tvoie mati, măi rahat „roşu", transmite furios Heide înapoi în 
morse. 

Brusc, se aude semnalul de identificare, puternic şi răspicat. 

— P4-FGA-R. KARLA-4 intră pe recepţie! 

— WERNER, repetă Heide de cinci ori, cu pauze scurte, şi pe urmă 
transmite raportul cu o viteză demonică de 90. 

Oberfunkmeister Muller e la fel de rapid. Numai elita 
transmisioniştilor poate descifra un mesaj transmis cu o asemenea 
viteză. 

Gregor, care e asistent-transmisionist, pierde foarte curând firul 
transmisiunii şi nu-l mai poate prinde. Resemnat, dă deoparte carnetul 
său de mesaje. 

Heide închide staţia şi îi înmânează Bătrânului mesajul transcris 
limpede: 

CONTINUAŢI ACŢIUNEA. CULEGEŢI CÂND E COPT. RAPORTAȚI LA 
TIMPUL STABILIT. TERMINAT. 

— E de necrezut cum de-a putut concepe Untermenschul un 
asemenea emiţător, spune Heide, cu admiraţie, mângâind cu gingăşie 
micul aparat. Stațiile astea micuţe ruseşti sunt nemaipomenit de bune. 

— Da, nu există margini pentru ceea ce poate face Untermenschul 


atunci când încearcă, afirmă Micuţul, dezmierdându-şi Kalaşnikovul şi 
dând aprobator din cap. Cine altul mai are o balalaică ca asta, gata să se 
pună pe cântat la cel mai mic semn? 

Stăm tolăniţi în pădure şi moţăim toată ziua. Prizonierul ne-a spus 
că Oltin părăseşte, în fiecare noapte, popota extrem de cherchelit. Clubul 
se află într-un castel situat la mică distanţă de oraş. Ne-a desenat şi o 
hartă şi ne-a dat toate amănuntele. Pur şi simplu, nu putem da greş. 

Târziu după-amiază, Bătrânul şi Barcelona merg să-i dea de 
mâncare prizonierului şi-l găsesc atârnând în frânghii, strangulat. 

Bătrânul turbează şi ameninţă că ne va împuşca pe toţi. 

— Vreau să ştiu cine-i ucigaşul, dar imediat, urlă el. M-am săturat. 
Nu mai suport ce se-ntâmplă. 

— Ucigaşi? răspunde Porta, numai zâmbet. Ai de gând să ne insulţi? 

— Te-am putea mazili pentru asemenea vorbe, se răţoieşte şi 
Micuţul. 

— Am spus, ucigaşi! ţipă Bătrânul, înfuriat. Ah, ce grămadă 
nenorocită de ornamente sunteţi pentru Noua Germanie! Să omorâţi un 
biet prizonier lipsit de apărare, nemernici laşi ce sunteţi! Dar o să dibui 
eu gunoaiele care-au făcut-o. Doar trei dintre voi folosesc laţul de oţel. 

— He, he! N-oi fi vreun copoi? strigă Micuţul, cu admiraţie. Dac-aş fi 
avut atâta-n cap, m-aş fi băgat la Kripo. Tu eşti oricând mai dat dracului 
decât Frumosul Paul, căruia dacă-i cade insigna de partid pe jos are 
nevoie de un pluton întreg şi de Comisia de taxe şi impozite ca să i-o 
găsească din nou! 

— Viaţa-i urâtă şi grea, oftează Porta, abătut. Sărmanul păgân, nu 
mai e! Se şterge, chipurile, la ochi cu o batistă jegoasă. 

— Scârboasă treabă! strigă Bătrânul supărat. Işi împinge o bucată 
mare de tutun de mestecat în falcă şi scuipă cu necaz. 

— Era un comisar. O unealta a jidănimii internaţionale, şuieră Heide, 
glacial. Merita să fie lichidat! 

— Tacă-ţi gura aia mizerabilă, strigă Bătrânul, roşu la faţă ca un 
curcan. De o mie de ori de-ar fi dat Fuhrerul tău ordin să fie lichidaţi toţi 
comisarii, şi tot te-aş trimite în faţa unui Consiliu de război dac-aş şti că 
tu ai făcut-o! 

— Făhrerul meu? întreabă Heide, ameninţător, cu ochii mijiţi. Sper 
că şi Fuhrerul tău, Herr Feldwebel? 

Bătrânul îi aruncă o căutătură rea. 

— Tu l-ai votat la putere. Eu nu! 

— Va fi interesant de auzit ce are de spus NSFO referitor la treaba 
asta, răspunde Heide, şi începe să şfichiuie furios cu o nuieluşă. 

Porta taie felii dintr-un codru de pâine rusească. O prăjim la foc mic 
şi o presărăm cu gogonele şi cu usturoi. Are un gust minunat. 

— Asta a fost arma secretă a Spaniei Roşii pe timpul războiului civil, 
spune Barcelona, luând o îmbucătură imensă. 

— De-aia l-au şi pierdut, râde Porta. 

Când plecăm, luna e sus, pe cer. Lumina ei străluceşte ca mătasea 
prin frunziş. 

În depărtare, latră un câine şi lui Rasputin i se zbârleşte blana de pe 
ceafă. Ca de obicei e în frunte, alături de Porta. 

Ciudat, dar nu vedem nici un fel de baricade în jurul oraşului. 
Probabil, nu concep posibilitatea unui atac. Nu întâlneşti nici măcar 
patrule ale poliţiei. Totul respiră linişte şi pace. 

Pe o stradă lăturalnică, nişte soldaţi cântă, lângă prietenele lor. 
Mărşăluim în pas de gâscă şi dăm cu ochii de un maior rus. Nu ne e greu 
să-i imităm pe soldaţii ruşi. Regulamentele lor de serviciu şi instrucţia le 
imită perfect pe ale noastre. Acelaşi pas de gâscă percutant, aceeaşi 
mişcare a braţului în sus şi de-a curmezişul paftalei centironului. 


Porta observă două camioane ale personalului, parcate într-o curte. 

— la să rechiziţionăm noi căruțele alea, şopteşte el, ne vor ajuta s-o 
ştergem mai repede după ce-l vom fi cules pe ştrengar. 

Micuţul se apropie tiptil şi aruncă o privire în curte. ` 

— Sunt numai două muhaiele, pe-acolo, pe jumătate adormite. li 
putem aranja un-doi. 

— E-n regulă, încuviinţează Bătrânul. Pe ei, dar fără zgomot. 

Două secunde mai târziu, cei doi soldați de la Corpul de 
aprovizionare sunt morţi, strangulaţi. Cadavrele le aruncăm într-o 
fântână. Împingem camioanele afară din curte şi le pornim doar când 
ajung în mijlocul drumului. 

Cu o viteză infernală, ţâşnim prin străduţa îngustă. Nimeni nu ne ia 
în seamă. Aşa conduc ruşii. Deodată ne trezim într-o cazarmă cât toate 
zilele. Câteva santinele ţipă la noi, în timp ce trecem furtunos înapoi prin 
porţile deschise. 

— Job tvoie mati! le strigă Porta, drept răspuns. 

Intrăm într-o străduţă îngustă şi înfundată unde e o puşcărie. 

Un NKVD-ist ne priveşte fericit. Crede că aducem prizonieri, dar 
trebuie să-l dezamăgim. 

— Care-i destinaţia voastră? întreabă el, acru. 

— Voienkom Oltin, răspunde Porta. Ne poţi spune cum să ajungem 
la el, amice? 

NKVD-istul, cu boneta lui verde, vine direct spre camionul din frunte. 

— Al dracului dialect mai vorbiţi şi voi! De unde sunteţi? În orice caz 
nu din Tiflis. 

— Karelia, râde Porta, obraznic. Maică-mea a fost o târfă finlandeză, 
iar babacu' un cerb rus! 

— Aşa şi arăţi, amice, râde gardianul NKVD şi ne arată drumul spre 
castel. 

— Care naiba era parola pentru noaptea asta? întreabă Porta, 
încercându-şi norocul. Noi, puii de târfă din Karelia avem memoria 
scurtă. 

— Tarakan şi răspunsul Papoica. 

— Aşa, asta-i, chicoteşte Porta. Sună bine, aşa-i? Sunt mulţi gândaci 
de bucătărie pe-aici, de vreme ce-i folosiţi pentru parole? 

— Nu, răspunde NKVD-istul, şi nici petreceri! Ne oferă un pachet de 
papiroase. 

Porta îi întinde bidonul de apă. Trage o duşcă puternică din vodca pe 
care o conţine. 

Dăm înapoi din aleea înfundată şi, puţin mai târziu, parcăm 
camioanele la adăpost, sub nişte tufe mari de liliac, în parcul din jurul 
castelului. 

Porta îşi saltă Kalaşnicovul pe umăr, îşi trage casca rusească 
rotundă din oţel peste ochi şi-o porneşte agale spre un soldat care stă 
aproape de scările castelului. Heide şi Legionarul se strecoară de-a 
lungul zidului, pentru a-i cădea în spate santinelei. Toată atenţia acestuia 
e îndreptată spre Porta, care se apropie de el dansând peste spaţiul 
descoperit şi cântând încetişor: 


Sonte nisenco 
Spiciu do tebe 
Vecir blisenco 
Leciu do tebe”?. 


Vede pe jos un con de pin, îl driblează ca un fotbalist şi îl şutează 


52 Soarele asfinţeşte,/ Mă grăbesc spre tine./ Seara e aproape,/ Zbor 
acasă la tine. 


înspre santinelă, care-l opreşte isteţ şi-l pasează înapoi. În clipa 
următoare e mort. Câteva zvâcnituri din mâini şi din picioare. Legionarul 
strânge laţul de oţel ceva mai tare. Cară trupul în tufele de 
rododendroni, îi golesc buzunarele şi iau tot ce le poate fi de folos. 

— Idioţii, oftează Legionarul. Imediat ce se pomenesc departe de 
linia frontului, îşi închipuie că nu mai e nici o primejdie şi se plimbă ca 
orătăniile într-o ogradă. C'est la guerre! 

Porta îi ia locul santinelei moarte, dar se ţine la umbră în caz c-ar 
veni cineva care-l cunoaşte pe rus. 

Un orologiu somnoros sună, din turnul său, ora fixă şi cântă o mică 
melodie. 

Dinspre castel vine un grup de ofiţeri râzând zgomotos. Unul dintre 
ei se împiedică şi se dă de-a berbeleacul pe scări. 

— O-ho, Nicolaevici, nu poţi să iei tu şampania tovarăşului Oltin? 

Porta îşi saltă automatul pe umăr şi-şi lipeşte călcâiele. 

Un ofiţer gras, cu o blană verde aruncată pe umăr, îşi pocneşte cu 
degetul vârful bonetei. Un nor de şnaps şi de usturoi învăluie ceata care 
dispare în direcţia unei clădiri lungi, cântând împleticit. 

— Porci beţi, Untermenschen, murmură Heide cu dispreţ. E întins sub 
unul dintre camioane, cu puşca-mitralieră pregătită. 

Porta culege un măr dintr-un pom şi muşcă din el zgomotos. 

— E nebun, şopteşte Bătrânul, face o gălăgie ca un cal care 
mănâncă o gulie îngheţată. 

Patru femei în uniforma Armatei Roşii apar chicotind din club. Una 
dintre ele îşi ridică poalele fustei şi se aude un pleoscăit vesel. 

— Maică Precistă din Kazan, Isuse Atotputernic, exclamă Micuţul, în 
şoaptă. Ca din tun! la să le luăm noi şi p-astea laolaltă cu Hromoiul ăla 
nenorocit. _ 

Fetele se opresc lângă Porta şi dansează în jurul lui, provocator. li 
promit tot felul de bunătăţi dacă va trece pe la ele după schimbarea 
gărzii. 

— De n-ar încerca, murmură Bătrânul, îngrijorat. 

— Doamne, mormăie Micuţul, văzând că una dintre fete îşi strecoară 
mâna între picioarele lui Porta şi scoate un țipăt de plăcere, astea-s 
curve de calibru mare! 

Din club apar câţiva ofiţeri şi fetele pleacă val-vârtej. Au cu ei şi un 
câine. Acesta se opreşte, se uită în direcţia noastră, adulmecând aerul, şi 
începe să urle. 

Rasputin, care şade în cabina unuia dintre camioane, se apucă să 
sară în sus şi-n jos. Arcurile scârţâie. Îşi arată colții la câine, care aleargă 
spre noi. 

O voce tăioasă îl cheamă înapoi. 

Unul dintre ofiţeri îl priveşte atent pe Porta, în timp ce trece pe 
lângă el, şi-i ordonă să se tundă. Soldaţii ruşi sunt tunşi zero. 

Ne despiedicăm armele, dar ofiţerul pleacă fără alte comentarii. 

— La dracu', geme Bătrânul. Nu mai suport situaţia asta. 

— E palpitant, aşa-i? spune Micuţul, trăgând adânc aer în piept. E 
grozav să te gândeşti că stăm tolăniţi aici, în chiar mijlocul vizuinei lui 
Ivan. Destul de aproape ca să-l scuipăm între ochi, numai să vrem. 

— Ăştia s-ar căca cărămizi, dac-ar şti că suntem aici, rânjeşte 
Gregor, nepăsător. 

— Că veni vorba, cât o să mai atârnăm pe-aici? întreabă Micuţul, 
nerăbdător. Dac-aş conduce eu plutonul, aş da năvală, aş umfla prada 
şi-aş şterge-o. 

— Da, încearcă numai o atare tâmpenie şi-o s-o ştergi cu o divizie 
întreagă pe cap, şuieră Bătrânul, îndesând furios tutun în pipa sa cu 
căpăcel de argint. 


Vântul se înteţeşte. Luna intră între nori şi bezna e desăvârşită. 

— Dumnezeul german e cu noi, şopteşte Barcelona, în zeflemea. 

— Pe bune că e! Aşa scrie şi pe paftalele noastre, râde Bivolul. 

Un grup de ofiţeri zgomotoşi coboară, tropăind, pe scări. Un 
locotenent pipernicit îl muştruluieşte pe Porta pentru cizmele murdare şi 
părul lung. 

— Te prezinţi la mine dimineaţa pentru două ore de instrucţie de 
pedeapsă, piuie locotenentul. Cum te cheamă? 

— Soldat Serpelin, domnule! răspunse Porta imediat, pocnind din 
călcâie. 

— O să te ţin minte, promite locotenentul şi pleacă. 

— Fii sigur că-l vei ţine minte, rânjeşte Gregor, cu convingere. 

— Picioarele mele vor să adoarmă, se vaită Barcelona. 

— Eu stau întins pe un bolovan, spun eu. 

— Dă-l la o parte, mă sfătuieşte Gregor, căscând din toată inima. 

— Sau mişcă-te tu, spune Bătrânul, pe un ton iritat. 

Mă rostogolesc într-o parte de pe bolovanul imens pe care stau şi-mi 
cade automatul, care pleacă zornăind, în jos, pe povârniş. 

Dintr-un copac, o pasăre scoate un țipăt pătrunzător. Ceilalţi mă 
înjură furioşi şi mă spurcă. Doar Micuţul râde. Nu-i pasă ce se-ntâmplă 
atâta vreme cât se-ntâmplă ceva. E ca un copil mare, unul care îşi 
închipuie că nu i se poate întâmpla nimic rău. 

Rasputin e neliniştit. Se lipeşte de parbriz, care dă să sară din loc. 
Gregor trebuie să se ducă să-l potolească. 

Pentru câtva timp e linişte, doar dinspre castel răzbate sunet de 
melodii şi cântece. Un câine urlă prelung şi lugubru. O patrulă a gărzii 
trece pe drum. Auzim comenzi aspre şi zornăit de arme. 

— Drace, exclamă Barcelona, suntem în rahat până la gât! Porta nu 
poate ieşi din post. Chiar dacă ăştia se şterg la cur cu pietriş şi nu cred în 
Dumnezeu, tot or să descopere, în curând, că nu-i unul de-al lor! 

— O s-o şteargă înainte de a ajunge ăia la el. Micuţul e optimist. Nici 
unul care n-are doar rahat între urechi n-ar sta să-i aştepte pe vecini să 
le spună că el e din tarlaua ailaltă. 

Bătrânul îşi împinge automatul în faţă. 

— Crezi c-ar putea fi schimbul? 

— Posibil, dar ar putea fi şi o patrulă. O să aflăm. 

Porta mărşăluieşte încolo şi-ncoace, călcând cu piciorul întins, în stil 
rusesc. Cheamă o pisică care tocmai trecea, cu coada în sus, peste 
spaţiul descoperit. Aceasta se apropie încet de el. O ridică şi se-apucă 
s-o mângâie. 

— O să-l sugrum pe nemernic dacă va căra înapoi cu el o mâţă 
sovietică, şuieră Bătrânul. 

— O să-i spălăm creierul ticălosului şi-o să facem din el un bun 
nazist, rânjeşte Micuţul, fericit. Scoatem noi ideologia comunistă din el! 
Am rezolvat şi cazuri mai grave decât un biet ţărănoi „roşu". Îl vom face 
să înveţe Mein Kampf pe de rost. 

Câteva tancuri pornesc să se încălzească. Aerul vibrează de 
zgomotul motoarelor grele Otto. 

— T-34, spune Heide, cunoscător. 

În capătul celălalt al oraşului, duduie camioane grele. Se fac auziţi 
paşi alergători şi răsună comenzi. 

Ne ciulim urechile şi ascultăm, dar nu poate fi nimic grav de vreme 
ce în club continuă petrecerea. 

Ferestrele sunt larg-deschise şi luminile inundă terenurile din jurul 
castelului. Nimănui nu pare să-i pese de camuflaj. Probabil că nu mai 
consideră aviația germană ca fiind periculoasă. 

Voci de femei ţipă încântate. Desluşim râsete şi cântece. Un 


acordeon lucrează din plin şi femeile ţipă din nou. Se aude tropăitul 
dansurilor ruseşti. 

— Acum se dezbracă, face Micuţul, lingându-se pofticios pe buze. 
Nu există nimic mai distractiv ca atunci când o pun cu toţii grămadă în 
mijlocul duşumelei şi toate fundurile goale ţopăie în sus şi-n jos, ca un 
cârd de heringi zbătându-se sub soarele de august. 

— Porc neruşinat, îl ocărăşte Bătrânul. N-ai nimic altceva în cap? 

— Hai să mergem să aflăm ce se-ntâmplă, propune Micuţul. Imi 
place să fiu, cum se spune, un voyeur. 

— Ar fi haios, râde Bivolul, încântat la acest gând. Pe urmă, când 
păgânii îşi vor fi terminat treaba, putem începe noi. 

— Am auzit că putorilor ruseşti le place deasupra bărbatului, 
mărturiseşte Micuţul. Dacă ne-am vâri niţel ochii acolo, am putea lămuri 
problema o dată pentru totdeauna. 

Ne uităm cu invidie la Porta, care stă tăcut şi priveşte prin fereastra 
deschisă. Se întoarce, se uită la noi şi plescăie din limbă: 

— Nu credeţi c-ar trebui să crestăm niţel javra asta de comisar 
ruso-german când om pune mâna pe el? întreabă Micutul, nerăbdător. 

— Potoleşte-te, îl previne Bătrânul, tăios. 

Am senzaţia că stăm întinşi aici de ore în şir; tot corpul mă mănâncă 
şi mă furnică. 

Câteva bufniţe fâlfâie din aripi printre copaci. O cucuvea cu coarne 
ţipă sinistru. 

Deodată îşi face apariţia, în capul scărilor castelului, o siluetă 
masivă, înfăşurată într-o mantie amplă. Bărbatul îşi trece mâna peste 
capul cu desăvârşire chel. Soldatul care aleargă în întâmpinare îl salută, 
oferindu-i chipiul şi tocul pistolului. 

— C'est lui”, şopteşte Legionarul, răguşit. Fiţi gata! 


Nach der Tür zur. Hintertreppe, 
Auch als Hintertuir bekannt, 

lebt im Haus ein schwarzer Kater, 
der dort seine Wohnstatt fand...* 


cântă comisarul în gura mare. 

— Las' că-i arătăm noi motani, murmură Gregor, trăgând dintr-un 
chiştoc stins de ţigară. 

Comisarul schiţează câţiva paşi de dans. E beat şi face trei paşi 
înainte şi doi înapoi, pe urmă izbucneşte într-un hohot de râs. 

Porta răsare din tufişuri, calcă apăsat pe cărarea acoperită cu pietriş 
şi-şi aruncă prosteşte casca în aer. 

— Ce dracu, băi javră, urlă comisarul uluit, eşti beat, nemernicule? 

— Job tvoie mati, bătrâne, strigă Porta, râzând prosteşte. 

— Stoi, nenorocitule! zbiară comisarul. 

— Job tvoie mati, repetă Porta insulta. 

— Stai! rage comisarul turbat şi se năpusteşte pe scări în jos. Stai, 
fiu al tuturor mongolilor puturoşi din stepă. Pentru asta te bag în carceră 
la Vladimir. 

Porta se opreşte în faţa tufelor de liliac în care stă ascuns plutonul. 
Comisarul se precipită spre el. 

— Hienă calmucă împuţită, ce-ţi închipui tu? 

— Uşurel, bătrâne, uşurel! şuieră Porta, vârându-şi ţeava automa- 
tului în stomacul comisarului. 

— Ce dra... 


53 Ele! 
54 Lângă uşa de la scara din dos,/ Denumită şi uşa dosnică/ Trăieşte în 
casă, un motan negru, / Care şi-a găsit acolo adăpost. 


Restul se pierde în greaua manta care-i este aruncată pe cap. O 
pereche de mâini straşnice îi striveşte aerul din plămâni. 

— Acasă la familie te duci, uscătură a pădurii germane! rânjeşte 
Micuţul. Acasă în bunul şi dragul Vaterland! 

Comisarul se zbate şi se luptă cu disperare. Gregor şi Barcelona îl 
înşfacă de picioare şi-l doboară la pământ. Micuţul îl cuprinde într-o 
îmbrăţişare zdrobitoare şi se trânteşte greoi asupra lui. 

— Bagă de seamă, îl previne Bătrânul. Nu-l strânge pe nenorocit 
până crapă. 

Porta îşi ridică Tokarevul şi-i prăvale patul în ceafa comisarului. 

Cu un geamăt surd, matahala se frânge. Îi legăm rapid mâinile la 
spate, şi-i trecem un laţ în jurul gâtului, care se va strânge la cea mai 
neînsemnată mişcare. Comisarul, legat-fedeleş, e aruncat într-un camion 
ca un sac de cartofi. 

Micuţul se aşază peste el. Porta porneşte camionul, cu un zgomot 
care face aerul să vibreze. Un stol de corbi din apropiere e trezit din 
somn şi protestează croncănind. 

— Dacă scăpăm cu bine din treaba asta, o să mă duc la Mass în 
fiecare duminică, de-aici încolo, promite solemn Bătrânul, încleştându-şi 
mâinile pe automat. 

— De data asta e comunistul care ne trebuie, aşa-i? întreabă 
neliniştit Micuţul. Sunt destui dintre ei pe-aici, ca să te poţi înşela. 

— Dac-o fi. ăla sau nu, e ultimul pe care-l mai culeg, afirmă Gregor, 
cu hotărâre. 

— E-n regulă, face Bivolul. Şchiopăta ca un ţap cu trei picioare. El 
trebuie să fie Hromoiul cu pricina. 

— Va avea o surpriză când va da ochii cu conaţionalii săi, râde 
Barcelona. 

— Pe urmă o să i se crape dovlecelul acestui afurisit cu stele pe 
umăr, spune Micuţul, sec. 

— Va fi spânzurat, confirmă Heide, brusc. 

— Ar trebui spânzurat de cinci ori, adaugă Gregor. 

— Da-a-a-a! şi cu corzi de pian, cum fac ăia din Plötzensee, propune 
Micuţul, radios. 

Al doilea camion, cu Legionarul la volan, ne urmează aproape. Porta 
conduce ca un diavol. Suntem nevoiţi să ne agăţăm de marginile 
camionului pentru a nu fi azvârliţi afară. 

În curând, lăsăm în urmă localitatea Juraciski, după care Porta o 
coteşte de pe şoseaua principală pe un drum lăturalnic, spart şi 
desfundat, fără a reduce însă viteza. 

— Va sfărâma osiile, strigă Bătrânul, bubuind în peretele cabinei cu 
patul automatului. Porta se face că nu-l aude şi măreşte şi mai mult 
viteza. 

Rasputin are o labă pe după umerii lui Porta şi mormăie drăgăstos, 
în timp ce-l linge pe ceafă. Ursul e fericit să-l revadă. 

Bătrânul sparge gemuleţul din spatele cabinei cu ţeava automatului. 

— Micşorează viteza, căpiatule, mai că ne omori aici, în spate! 

— Şi ce dacă? Ce contează că muriţi într-un fel sau altul? In timp ce 
vorbeşte, calcă apăsat pe frână şi suntem aruncaţi cu toţii, violent, de 
peretele cabinei. 

Trei indivizi din Poliţia militară rusă, fiecare cu automatul în poziţie 
de tragere, au făcut un cordon de-a curmezişul drumului şi agită în cerc 
un felinar roşu. 

— Treci peste ei, ordonă Bătrânul, tăios. 

Porta schimbă viteza şi aprinde farurile. Ruşii sunt orbiţi cu totul. 

Greul camion pentru transport de trupe sare înainte. 

— Vino, moarte, vino..., fredonează Legionarul. 


Cei trei poliţişti sunt azvâărliţi în aer. Unul dintre ei aterizează cu 
zgomot pe capotă, dar alunecă drept înainte. Simţim hurducăturile pe 
care le fac cele trei perechi de roţi când trec peste el. Ceilalţi doi rămân 
laţi în urma noastră. 

Cu o viteză ameţitoare, Porta goneşte pe drumul îngust de pădure şi 
întoarce brusc volanul. Vehiculul semiblindat saltă peste un deal şi se 
avântă deasupra unui pod şubred din lemn, care tremură ameninţător. 
Celălalt camion ne urmează fără şovăire cu aceeaşi viteză nebunească. 

Podul se prăbuşeşte în urma noastră, cu un trosnet răsunător, şi 
dispare în râu. 

— Ce-ţi trebuie pentru a răzbate e câte puţin din tot norocul din 
lume, rânjeşte Micuţul, mulţumit. 

La scurt timp, ieşim din nou în şoseaua principală şi Porta opreşte 
pentru o clipă. 

— Unde naiba suntem? întreabă el, privind în jur. 

— Bineînţeles c-am greşit drumul, răspunde Bătrânul, îmbufnat, 
cercetând harta. De ce dracu trebuie să conduci atât de repede? Ai 
luat-o spre Racov. Trebuie să ne-ntoarcem. 

— Să ne-ntoarcem? ţipă Gregor, îngrozit. Eu, nu! 

— Înapoi cu cel puţin douăzeci de kilometri, spune Bătrânul. Trebuie 
să ajungem la Gavia, dar nu-i periculos decât la încrucişarea de drumuri 
de la Uda. Acolo au un punct special de control, aşa a spus căpitanul ăla. 
Trecem prin el cu viteza maximă! E un punct-control obişnuit, fără arme 
grele. Dacă trag în noi, tragem şi noi în ei. (Ne lungim după scândurile 
remorcii şi punem puştile-mitralieră în poziţie de tragere.) Ceva 
probleme? 

— Vom fi la timp acasă, pentru a ne lua cafeaua? întreabă Porta. 

— Gura, i-o retează Bătrânul, şi se caţără în camion. 

La Volozin, Porta întoarce şi-o ia direct spre Ivje, fără să dăm cu 
ochii de vreun suflet omenesc. 

Se crapă de ziuă când ne apropiem de încrucişarea de drumuri de la 
Lida. 

— O să aibă parte de-un cântecel de balalaică de-o să le piară 
piuitul, spune Micuţul, ridicându-şi Kalaşnicovul. 

— Nu zi „hop" până n-ai sărit şanţul, îl previne Bătrânul. 

În timp ce rosteşte aceste cuvinte, Porta frânează violent, blocând 
roţile. Ţâşneşte ca fulgerul din cabină şi deschide capota. Pretinde că 
face reparaţii. 

— Ce-i? şopteşte Bătrânul. 

— Rămâneţi înăuntru, ne previne Porta. Jumătate din armata 
vecinului stă la intersecţie şi se holbează prin binoclurile ei comuniste. 
Cu siguranţă că-i caută pe băieţii cei răi care le-au şterpelit Hromoiul. 

Precaut, Bătrânul îşi potriveşte binoclul îndărătul unuia dintre 
îngustele orificii de tragere ale camionului. 

— Au dat alarma! Nu-ncape îndoială. In spatele casei sunt patru 
tancuri. Acum îşi rotesc turelele în direcţia noastră. Trebuie s-o ştergem 
urgent. Poţi să întorci aici? 

— Lasă asta-n seama mea, îl repede Porta. Ţineţi-vă bine. O să ne 
mişcăm, şi încă repede. 

— Unde dracu sunt ceilalţi? întreabă Barcelona, privind înapoi spre 
şosea. 

— S-au oprit la cotitură, spune Tango. Trebuie că i-au văzut pe 
păgâni înaintea noastră. 

— Voi, porci fascişti, nu veţi scăpa, mârâie comisarul, care şi-a 
recăpătat cunoştinţa. 

— Hromoi, închide gura şi vorbeşte când eşti întrebat! spune 
Micuţul, călcându-l greoi pe stomac. Dacă nu, te servim lui Rasputin 


drept mic-dejun. 

— N-o să ţină, îngaimă Barcelona, în timp ce Porta începe să se 
deplaseze uşor înainte. Dar îndată ce vom încerca să întoarcem,ne vor 
termina cu tunurile lor de pe tanc. 

— Mie nu mi se poate-ntâmpla nimic rău, spune Micuţul, sigur pe el. 
O să mor fericit şi fără durere. După mine, pot trage cât poftesc. 

— Virează, pentru numele lui Dumnezeu!, şuieră Bătrânul, la 
capătul răbdării. 

— încă nu, spune Porta. Mai încolo. Atunci o să pot întoarce dintr-o 
mişcare, fără a fi nevoit să dau înapoi. 

Micuţul se zgâieşte dincolo de marginea camionului. 

— Colcăie de bonete verzi. O să ne facă tocană, dacă pun vreodată 
mâna pe noi! 

— O să vă soarbă ochii, promite comisarul, încărcat de ură. 

— Mai întâi îţi vom tăia noi ţie burta de sus până jos, îl asigură 
Micuţul, ştergându-şi cuțitul său lung şi ascuţit de luptă de buza 
superioară a prizonierului. Şi pe urmă te vom ciopârţi niţel şi prin alte 
locuri, ca să aibă amicii tăi de ce râde, iar braţele tale de comunist ți le 
vom atârna pe după gât. 

Un tanc se rostogoleşte dindărătul unei case şi se opreşte în mijlocul 
drumului. 

— Dobitocii ăia îşi închipuie că vrem să trecem printre ei, rânjeşte 
Porta. Numai un rus îngrămădit poate gândi astfel. 

— O să vă spulbere, râde comisarul, sarcastic. 

— Nu mai spune, clămpău comunist! (Micuţul îl înţeapă în piept cu 
cuțitul.) După ce ne-am distrat îndeajuns cu tine, vom face o excursie 
prin orăşelul tău de baştină şi vom hali ochii maică-tii la micul-dejun. 

— De tine am să mă ocup personal, promite comisarul, nebun de 
furie. 

— Mănânci rahat, i-o întoarce Micuţul. Nu mai ai de trăit decât vreo 
cinci zile. După aceea te vei legăna de-o bucată de frânghie nemţească 
şi ciorile îţi vor sta pe umeri jucându-se cu tine. 

Porta avansează încet în viteza întâi. Eu îmi muşc buzele de 
încordare şi-mi lipesc puşca-mitralieră de umăr. 

— Ţineţi-vă bine! strigă Porta, răsucind volanul. Motorul urlă la 
turație maximă. 

Ne năpustim peste câmp. Camionul se leagănă şi e cât pe ce să se 
răstoarne, dar reuşim să ajungem înapoi la şosea. 

— Foc, ţipă Bătrânul, şi toate trei puştile-mitralieră scuipă foc în 
direcţia soldaţilor NKVD-işti, uluiţi. Câţiva dintre ei se prăbuşesc, dar apoi 
se aude un pocnet scurt îndărătul nostru şi un proiectil cade pe şosea 
chiar în faţa noastră. 

Un alt tun de pe tanc bubuie şi obuzul explodează mai aproape. Pe 
urmă, dăm colţul. Camionul e pe două roţi, gata să se dea peste cap. 

La zece kilometri în spate dăm peste celălalt camion. Le facem 
semne cu mâna, fără a micşora viteza. 

Porta se avântă în pădure de-a lungul unui drum, care nu-i mai lat 
de doi paşi, şi se opreşte sub nişte copaci. In depărtare, desluşim uruitul 
tancurilor, care, în scurt timp, trec pe lângă noi pe şoseaua care duce la 
Ozmiana. 

— Mai departe, ordonă Bătrânul, făcându-i semn şi celuilalt camion. 

După câţiva kilometri, un urlet adânc ne face să ridicăm privirea. 
Mai jos, deasupra şoselei, se precipită o Cioară”. Ţâşneşte drept în sus, 
pe urmă vine: peste noi într-un picaj asurzitor. E atât de jos, încât îl 
vedem limpede pe pilot. 


55 Cioară — denumirea dată în jargon soldăţesc avionului rusesc de 
recunoaştere Polikaspov PO—2. 


Două bombe cad drept înapoia noastră, dar nu fac decât să arunce 
în aer o mulţime de bolovani şi praf. 

— Băşica aia e-n legătură directă cu bonetele verzi, strigă Porta. Un 
roi de tancuri vor încerca în curând să se agaţe de fundul nostru. 

— Îl aranjez eu, izbucneşte Heide, răsucindu-şi automatul. 

— Nici nu-l atingi cu puţa aia de furnică! face Gregor, cu dispreţ. Nu 
ştii că Ciorile-s blindate contra focului de automat? 

— Untermenschul din carlingă nu e, şuieră Heide, cu răutate. 

Cioara vine din nou spre noi, de data asta coborând din direcţie 
opusă. 

Heide deschide imediat focul. Gloanţele zăngăne şi ricoşează de pe 
laturile blindate ale Ciorii. 

Bombele explodează şi înapoia noastră. 

Heide trage ca un nebun, dar fără a-l lovi pe pilot. 

— Încă unul din tembelii ăia care trag în oameni fără să-i 
nimerească, strigă Porta, înfuriat. Genul ăsta de idioţi ne aduc pe cap 
toate necazurile războiului! 

Cioara dispare cu un vacarm asurzitor. Nu vedem nici un tanc. Ne 
continuăm drumul, ţinându-ne pe lângă liziera pădurii, în cele din urmă, 
drumul e înghiţit de iarba înaltă, dar pământul e atât de solid încât ne 
putem deplasa în continuare. 

Deodată, Cioara planează peste noi cu motoarele oprite, ca o umbră 
uriaşă. 

Pilotul ne zăreşte şi începe să arunce bombe. Şrapnelele rup găuri 
mari în ambele camioane. 

Zburăm val-vârtej la adăpostul copacilor. Micuţul stă cu 
puşca-mitralieră pregătită, pentru a trage în Cioară când s-o întoarce. 

— O să-i tăiem noi băşitul în scaunul pilotului, şuieră Bătrânul, cu 
buzele strânse. 

— Uite-l! strigă Porta, arătând cu degetul. 

— L-am prins! urlă Micuţul, proptindu-şi patul armei în umăr. 

Cele trei puşti-mitralieră trag simultan. Un şir lung de dâre de fum îl 
îngroapă pe pilot, care se prăbuşeşte înainte. Aparatul de zbor se 
leagănă şi-şi îndreaptă botul în sus. Pilotul e aruncat înapoi. 

Încântaţi, îi urmărim zborul mortal. Nu există un singur soldat în 
întreaga Armată care să nu urască Ciorile. 

Avionul zboară drept în crestele înalte ale copacilor şi, câteva 
secunde mai târziu, liniştea e sfâşiată de o explozie gigantică. Bombe, 
benzină, tot ce se afla la bordul Ciorii sare în aer într-o flacără orbitoare. 
Un deget de foc galben-roşiatic ţâşneşte pe deasupra pădurii şi se 
transformă într-o ciupercă uriaşă de fum negru. 

— Un comunist mai puţin, spune Heide, strângând picioruşele 
crăcanului puştii-mitralieră. 

— Îmbarcarea! ordonă Bătrânul. Să-i dăm drumul înainte de a ne lua 
tancurile urma. 

Ceva mai încolo, o cotim în pădure. larba ajunge până la mijlocul 
camioanelor. 

— Să sperăm că nu-i nici un buştean de-a curmezişul drumului, 
mormăie Porta, neliniştit. 

— Dac-o fi vreunul, o să facem o tumbă care cu siguranţă c-ar 
valora o grămadă de bani la un circ, e de părere Bivolul. 

Mergem de-a lungul Seciarei, ocolim Selva şi dispărem în pădurea 
Bialovieier. Acum drumul devine imposibil. Crengile şi tufişurile se 
înlănţuiesc, formând tunele lungi. Trecem prin ele, într-o semiobscuritate 
sinistră, în ciuda soarelui arzător de toamnă. Nici măcar lui Rasputin nu-i 
place. Devine greu de stăpânit în clipa în care o turmă de porci mistreți 
ne taie calea în goană şi dispare în pădure. 


Micuţul vrea să tragă în ei, dar Bătrânul se opune. 

— Prostănacilor, ne bombăne când vede că suntem cu toţii de 
părerea Micuţului. Începeţi să trageţi, şi o să ne trezim cu întreaga 
Armată Roşie pe cap. Nu uitaţi că în pădurile astea sunt unităţi mari de 
partizani. 

Acum ne putem mişca folosind doar viteza întâi. Suntem nevoiţi să 
navigăm încontinuu pe lângă gropi imense şi pe povârnişuri abrupte. 
Motoarele fierb. 

Ne oprim o clipă. Din depărtare ajunge la noi urlet de motoare grele. 
Tancurile ne-au luat urma. 

— Va să zică, Cioara chiar a fost în legătură cu ticăloşii ăia patru, 
spune Tango, scărpinându-şi neliniştit pieptul îngust. 

— Ce porcărie, face Micuţul, privind înapoi în direcţia uruitului 
profund. 

— Acum v-au înhăţat, se bucură comisarul, triumfător. Imediat ce-o 
să ieşiţi din pădure, v-aţi ars! 

— Gura, trădător împuţit, şuieră Micuţul, împungându-l cu cuțitul 
său de luptă, sau te va păgubi ursul de ficat. 

— Taie-i urechile, sugerează Porta. Oricum nu ascultă ce-i spunem 
noi, aşa că la ce-i mai sunt bune? 

— O să afli tu îndată, rânjeşte comisarul, veţi vedea ce-nseamnă să 
fiţi târâţi îndărătul tancurilor alea! 

— Bătrânule, dă-mi voie să-l pun la punct pe căcatul ăsta, strigă 
Porta, furios. 

Bătrânul nu răspunde. 

Acum putem, auzi zgomotul tancurilor chiar şi prin vacarmul 
propriilor motoare. Se apropie de noi încontinuu, iar noi suntem uşor de 
găsit. Urmele late ale cauciucurilor se disting limpede în pământul 
afânat. 

— Nu poţi merge mai repede? strigă Bivolul, agitat. 

— Bineînţeles, fiule, rânjeşte Porta, dar o să cazi în cap! 

— Cât mai e pân-acas'? întreabă Micuţul, nerăbdător. 

— Al naibii de mult, răspunde Bătrânul, morocănos. 

Porta frânează atât de brusc încât Bătrânul zboară peste prelată. 
Dacă parbrizul n-ar fi coborât, cu siguranţă şi-ar fi rupt gâtul. 

Porta a oprit camionul în ultima clipă, exact pe muchia unei 
prăpăstii. Stăm ca paralizaţi şi privim în hăul care se cască sub noi. 

— Până aici, şi nici un pas mai departe, oftează Bătrânul, abătut. 

Are dreptate. E imposibil de întors camionul şi încă şi mai imposibil e 
să ocoleşti hăul ăsta enorm. Îndărătul nostru se aude din ce în ce mai 
tare duduitul sinistru al motoarelor. Tancurile se apropie cu fiecare clipă. 

— Goliţi camioanele! porunceşte Bătrânul! Pas alergător, băieţi! 

Înşfăcăm grenade de mână şi muniţie şi umplem toate 
încărcătoarele. Din fericire, în camion sunt şi două încărcătoare 
automate de glonţ, aşa că terminăm treaba repede. 

— În pădure, ordonă Bătrânul, şi răspândiţi-vă! 

Porta şi Tango toarnă benzină peste ambele camioane, aruncă în 
cabină canistrele goale şi se reped la adăpost în lăstăriş exact în clipa în 
care primul tanc îşi face apariţia la lizieră. E un bătrân Landsverk 30. 

— De unde naiba l-or fi luat şi p-ăla? şopteşte Bătrânul, cu mirare. 
Din câte ştiu, n-au avut război cu suedezii de când s-au inventat 
tancurile. 

— Nu, dar au avut cu Finlanda, răspunde Heide, care le ştie pe toate. 
Regimentul de dragoni „Nyelanda" le-a dat mult de furcă. 

Landsverkul trimite o rafală prelungă de mitralieră înspre camioane, 
crezând că ne-am adăpostit de cealaltă parte a râpei. Gloanţele, urmate 
de o dâră de fum, muşcă din copaci cu un zgomot surd. 


Două BA-64 apar la cotitură. Stau strânse unul lângă celălalt, ca 
dovadă că echipajele lor sunt lipsite de experienţă. Ceva mai în spate, 
vine cel mai periculos dintre ele, un Humber MK—II. Trapa turelei se 
deschide şi un ofiţer cercetează cu atenţie pământul. 

— Un Starschi Leitnant**, spune Porta. După cum deschide turela 
înainte de a şti unde suntem, probabil că e sătul de viaţă. 

— Poate că i-au spălat comuniştii atât de tare creierul încât nici nu 
mai ştie cum îl cheamă, e de părere Bivolul. 

— N-ar trebui să folosească săpun prea tare la spălatul creierelor, 
face Micuţul, cu seriozitate, despiedicând puşca-mitralieră. 

— Gura! şopteşte Bătrânul. 

Şeful plutonului rusesc şi-a îndreptat binoclul exact în direcţia 
noastră. Trapele celorlalte tancuri se deschid şi ele. Un sergent obez iese 
pe brânci din Landsverk. 

— Au şters-o! exclamă el, furios. l-or fi tăiat Hromoiului beregata 
până acum. 

— Să le fie de bine, strigă un ofiţer-procuror din primul BA—64. 

Micuţul îl înghionteşte pe comisar, care a fost din nou redus la 
tăcere cu o bonetă îndesată în gură. 

— Tovarăşii tăi nu par să te aibă la inimă. Aşa păţesc toţi oamenii 
răi. Îţi scuipă toţi în cap, şi tu nici nu bagi de seamă. 

Comisarul îi aruncă o privire ucigătoare. 

Locotenentul ridică braţul şi motoarele se opresc. Comandanții celor 
patru tancuri sar jos şi se îndreaptă spre camioanele părăsite. 

— Câinii germani au turnat benzină peste ele, dar n-au mai apucat 
să le aprindă, spune locotenentul şi râde sonor. 

— Aici e boneta Hromoiului, strigă un caporal, ridicând boneta verde 
a comisarului Să sperăm că-l vor curăța pe nenorocit înainte de a pune 
noi mâna pe ei. 

Micuţul îl înghionteşte din nou pe comisar şi dă din cap încurajator. 

— Adevăraţi tovarăşi de-ai tăi, nu-i aşa? 

Bătrânul ridică o mină magnetică. Legionarul încuviinţează din cap 
şi se strecoară până la cel mai apropiat tanc. Porta şi cu mine trebuie să 
ne ocupăm de ultimele două. Eu mă tem de Humber, aşa că-l ia Porta. 
Heide se târăşte înspre Landsverk, iar bătrânul dispare în lăstărişul des, 
împreună cu restul plutonului. 

Mai am doar câţiva paşi până la cel mai apropiat BA—64. Toate 
trapele sunt larg deschise. Atâta vreme cât mă apropii de el neobservat, 
nu va fi nici o problemă să arunc mina printr-una din ele. 

Legionarul a ajuns la şenilele tancului său. Din două salturi, ajung la 
al meu şi arunc încărcătura prin' trapă. 

Explozia e îngrozitoare. Suflul mă proiectează prin aer şi mă izbeşte 
de un copac gros. O turelă de tanc smulsă se înfige în pământ, în spatele 
meu. 

O jumătate de om e mânjit de ea. Pentru câteva clipe, îmi pierd 
cunoştinţa. 

Mitralierele latră în jurul meu. Plutonierul deschide focul asupra 
celor patru comandanţi, care stăteau lângă camioane uluiţi. Cu toţii 
dispar într-o mare de flăcări. A fost o idee bună din partea lui Porta să 
îmbibe camioanele cu benzină. 

— Vezi? îi spune, jubilând, Micuţul comisarului, în timp ce stăm 
lângă epavele încinse. Dumnezeul nostru german tot cu noi ţine! 

— N-o să vă meargă, susţine comisarul, cu încăpățânare. Mai aveţi 
încă de trecut de mlaştinile Pripiet! 

— Vom trece, se laudă Porta. Ne-am instruit împreună cu 
comandourile speciale ale ţânţarilor de mlaştină. 


56 Prim-locotenent 


— Idiotule! şuieră comisarul. 

Dialectul său saxon ne sâcâie enorm. Gregor îl povăţuieşte să înveţe 
bine germana înainte de a ajunge în faţa Curţii Marţiale. 

— Toţi saxonii sunt trădători, consideră Heide, dând să-l atingă pe 
comisar, care evită lovitura. 

— Lasă-l în pace, porunceşte Bătrânul. Vă puteţi prezenta voluntari 
pentru plutonul de execuţie după ce-l va fi condamnat Curtea Marţială. 

— Şi asta numiţi voi dreptate? exclamă comisarul. Să condamni un 
om înainte chiar de a începe judecarea! 

— Da, şi genul ăsta de dreptate l-am învăţat de la porcii tăi sovietici, 
strigă Bivolul, făcând un semn binecunoscut cu degetul la beregată. 

Coborâm de-a lungul povârnişurilor abrupte şi traversăm fundul văii. 
Bătrânul ne goneşte fără milă. Ne vrea cât mai departe cu putinţă de 
vehiculele distruse. E sigur că au păstrat permanent legătura prin radio 
cu unitatea lor de bază. 

Când se lasă întunericul, facem popas şi dormim toată noaptea şi 
aproape toată ziua următoare. În depărtare, putem desluşi zgomotul pe 
care-l fac unităţile de securitate care piaptănă pădurea. 

Comisarul ascultă atent, cu ochii holbaţi. Se agaţă şi de cea mai 
mică speranţă. Nu acceptă faptul că-l vom omori înainte de a fi 
capturați, chiar dacă Micuţul îl face să miroasă încontinuu cuțitul său 
lung şi ascuţit de luptă. 

Tot ce e inutil e abandonat, pentru a ne putea mişca mai repede. 
Bezna e atât de groasă încât nu putem vedea decât la câţiva centimetri 
în faţă. Muşchiul pe care păşim absoarbe orice sunet. Pe unde mărşăluim 
noi, e o linişte desăvârşită. Nici măcar strigătul unei păsări sau orăcăitul 
unei broaşte. 

Mi-e teamă că i-am pierdut pe ceilalţi şi, pentru o clipă, mă opresc. 
Bivolul se loveşte de mine şi de crăcanul puştii-mitralieră. 

— La ce dracu' ai înţepenit aşa, băiete? şopteşte el, supărat. Aruncă 
prostia aia! 

— Bătrânul mi-a ordonat s-o iau cu noi, răspund eu, şoptit. 

— E un sadic afurisit, zice Bivolul. 

Ne deplasăm în linişte peste muşchiul gros. Avem senzaţia că 
mergem pe cauciuc. Deodată, mă lovesc de spinarea unui om. 

— Mujic staraşit borof”! strigă el, furios. 

Fără un cuvânt, îmi înfig cuțitul de luptă în spinarea lui. Scoate o 
horcăitură şi se prăbuşeşte. Îl înjunghii din nou. În nici un caz nu trebuie 
să alerteze celelalte santinele care trebuie să mai fie prin preajmă. 

— Ivan! îi şoptesc îngrozit lui Gregor, care e în spatele meu. 

— Santinela rusească şi-a închipuit, probabil, c-aş fi un tovarăş din 
apropiere. 

Stăm întinşi pe burtă, tăcuţi ca şoarecii, în spatele cadavrului. 
Sânge cald îmi curge peste mâini. 

— Alex, ce s-a întâmplat? vine o voce neliniştită din beznă. 

Gregor dispare în tufişuri. Se aude un scurt țipăt îngrozit. Pe urmă e 
din nou linişte. 

Gregor i-a tăiat beregata. 

— Murdară treabă, şopteşte el, ştergându-şi cuțitul de pantaloni. 
Cred c-a avut în el sute de găleți de sânge! 

— Alex, Piotr, ţineţi-vă gurile! urlă o voce răguşită din lăstăriş. Ştiţi 
bine că porcii ăia de nemti vin pe-aici! După ce-om pune mâna pe ei, 
puteţi urla cât poftiţi, dobitocilor! 

— Pe el! ordonă Bătrânul. 

Porta şi Legionarul sunt înghiţiţi de întuneric. 

La scurt timp după aceea, un urlet de groază răsună în pădure. Încă 


57 Ţărănoiule, ai grijă, mistreţule! 


unul. Se stinge într-o gâlgâitură prelungă. 

Cu toţii ne lipim de pământ şi ne ţinem respiraţia. 

— Aia doi au împuţit toată treaba, scrâşneşte Bătrânul, înfuriat. 

— Poate că i-au tăiat mai întâi mădularul, rânjeşte Micuţul, tâmp. 

— Ne-a văzut înainte de a apuca să-i facem de petrecanie, explică 
Porta, răsărind din tufişuri. S-o ştergem. Cred că s-a auzit urletul ăla 
până la Moscova. 

— Oamenii ar trebui să înveţe să se stăpânească atunci când sunt 
omorâţi, declară Micuţul, tare. 

— N-o să treceţi niciodată dincolo! afirmă comisarul, maliţios. 

— Dacă nu-ţi ţii gura închisă, o să-ţi smulg eu personal limba aia 
împuţită, face Porta, scrâşnind din dinţi. 

— Gata cu vorba, şi la drum! porunceşte Bătrânul. Întreaga pădure 
trebuie să fie în alarmă din cauza urletului. 

Păşim în echilibru deasupra unei punți înguste. Bineînţeles că 
Bivolul cade în apă, cu un pleoscăit infernal, iar când Micuţul dă să-l 
ajute, cade şi el. Curentul râului e foarte puternic şi avem de furcă până 
să-i scoatem din apă. Micuţul ne scapă de două ori. Când, în cele din 
urmă, îl tragem la mal, se năpusteşte asupra Bivolului. 

— Ai făcut-o într-adins, răcneşte el cu o voce care poate fi auzită la 
distanţă de kilometri. 

Legionarul e nevoit să-l liniştească, pocnindu-l cu muchia palmei. 
Când Micuţul e în halul ăsta, e singurul lucru pe care i-l poţi face. Bivolul 
ar trebui să se ţină un timp mai la distanţă. Micuţului i-ar putea veni 
oricând ideea de a-i vâri cuțitul în spate. 

În cele din urmă, ajungem pe malul celălalt. Pământul din pădure e 
mai uşor de străbătut la pas. Deodată, în faţa noastră se aprinde o 
flăcăruie. Bătrânul se opreşte de parcă s-ar fi izbit de un zid. Flăcăruia 
apare din nou şi zărim o faţă palidă sub o cască rusească. 

Se aude o bufnitură surdă şi un geamăt slab. Rusul a fost lecuit 
pentru totdeauna de obiceiul fumatului. 

Plutonul se adună din nou într-un şanţ, din apropierea şoselei. 

Bătrânul, vizibil neliniştit, deschide neîncetat căpăcelul pipei sale şi-l 
închide la loc, cu un mic pocnet, un obicei pe care-l are când e îngrijorat. 

— Serghei, idi siuda! vine brusc o voce guturală din direcţie opusă. 
Câinii ăia germani oricum nu trec pe-aici. 

— Nu fii atât de sigur, se aude din josul şoselei. Tipii ăia 
cenuşiu-verzui sunt nişte diavoli! Cu ei nu ştii niciodată. Sper ca Maica 
Precistă din Kazan să le trimită la toţi ciuma pe cap. 

— Soldaţi de paie! Rahaţi cu centură la mijloc, mormăie Micuţul, 
dispreţuitor. Dorm în post, aşa-i? Ar trebui împuşcaţi. Sărmanul Stalin, 
trebuie să facă război cu asemenea gunoaie! 

— Blestem! înjură Bătrânul. Dacă ne întoarcem, vor da de noi, şi 
totuşi nu putem rămâne aici — îşi mângâie gânditor bărbia. Hai să 
mergem înainte, ca şi cum am fi de-ai lor. Trebuie să-i surprindem şi să-i 
lichidăm fără zgomot. 

— Nu sunt mulţi, şopteşte Heide, altfel i-am fi auzit. 

Heide are dreptate. Când soldaţii stau şi aşteaptă să se-ntâmple 
ceva, e imposibil să nu se producă un oarecare zgomot: careva şuşotind, 
arme ciocnindu-se una de alta, cineva care să tuşească. Oamenii de rând 
n-ar numi asta un zgomot, dar pentru o formaţie de luptă experimentată 
e suficient ca s-o prevină. 

Ne strecurăm cu grijă dincolo de şosea, câte unul, cu automatele 
pregătite. Un automat explodează chiar în spatele meu. Simt că-mi 
plesneşte capul. Porta trage la câţiva centimetri de urechea mea. 

Un urlet de groază domină vacarmul. 

Din beznă, automatele scuipă flăcări albastre. Rafalele violente ţin 


câteva minute, apoi coboară, peste pădure, o linişte paralizantă. E ca şi 
cum noaptea şi-ar încorda auzul în urma urletului împuşcăturilor. Auzim 
vocea răsunătoare a Micuţului: 

— Totu-n regulă! Patru păgâni mai puţin. 

Tango e mort. Prima rafală de automat i-a spart pieptul. L-a salvat 
pe Bătrânul, care se afla exact în spatele său. 

Stăm o clipă în tăcere lângă silueta lui însângerată. 

— Şi-a terminat ultimul tangou, spune Porta, închizând ochii 
cadavrului. 

— Şi-mi promisese că mă va învăţa să dansez. Am auzit că-i cel mai 
straşnic dans cu o muiere, spune Micuţul, aşezând mâinile lui Tango 
peste pieptul său sfâşiat de gloanţe. 

Heide goleşte buzunarele lui Tango şi-i ia plăcuţele de identitate. 
Obiectele personale vor fi trimise familiei. Nu sunt multe. Soldaţii din 
linia-ntâi sunt aproape întotdeauna săraci: ei culeg doar fructele 
necazului şi-ale morţii. 

Spre est, în direcţia localităţii Rozanii, se ridică o flacără, colorând 
cerul roşu-aprins. E atât de departe încât nu ajunge până la noi trosnetul 
împuşcăturii. 

Pe drumul prăfuit, apar două şenilete, hurducăind. Farurile lor sunt 
direcționate înspre marginile drumului. 

Tăcuţi, ne lipim de pământ şi aşteptăm să treacă de noi. Îi distingem 
clar pe infanterişti, în picioare, cu armele pregătite. 

— Genul ăsta de acţiune mă nelinişteşte, oftează Porta, vârându-şi 
în gură un pumn de mure. Aşa un picnic şi-ajungi să înţelegi ce trebuie 
să simtă un lup care are pe urme o haită de oameni înarmaţi cu puşti de 
vânătoare. 

— Nervii te pot face s-o iei razna, explică Micuţul, cu seriozitate. Am 
aflat-o de la un doctor pentru scrântiţi, de la Torgau, căruia i-am dat o 
mână de ajutor ca să fie executat. Spunea ceva despre o chestie de-i 
zice insulină şi despre diabetici, care ţi se suie-n cap când se sperie. 

— Dacă-i adevărat ce spui, înseamnă că avem cu toţii diabet de ani 
de zile, şi noi habar n-am avut, e de părere Gregor. Nici nu mai ştiu de 
câte ori era să crap de spaimă. 

Dimineaţa târziu, ajungem la cotul Horinului, dar trebuie să 
aşteptăm lăsarea întunericului înainte de a ne încumeta să-l traversăm. 
Râul e foarte lat. Avem nevoie de cel puţin douăzeci de minute ca să 
vâslim până dincolo, opintindu-ne zdravăn. 

Găsim barca de cauciuc unde am lăsat-o. O despăturim şi-o 
pregătim pentru umflare. Ne tolănim sub tufişurile dese şi moţăim. 
Printre picături, jucăm zaruri şi mâncăm câteva cutii cu conserve. 

Porta ar vrea să facem o cafea, dar Bătrânul se opune. Timpul trece 
încet când eşti nevoit să stai degeaba. Aşteptăm lăsarea întunericului. 
Nu îndrăznim să ne mişcăm prea mult, de teama unor eventuale 
santinele ascunse de-a lungul râului. Terenul pare gol şi pustiu, dar în el 
se poate ascunde un batalion întreg. Un comandou în spatele liniilor 
inamice nu-şi poate permite luxul de a deveni nepăsător nici o clipă. 

Deodată, Micuţul saltă capul şi ascultă încordat. 

— Ce se-ntâmplă? întreabă Bătrânul neliniştit, ridicându-se în coate. 

— O cireadă întreagă de păgâni se îndreaptă încoace, murmură 
Micuţul. Sunt pe puţin o companie, şi vin ca şi cum Isus i-ar mâna cu 
biciul din Templu. 

— Eşti sigur? întreabă Heide, nu prea convins, punând mâna pe 
puşca-mitralieră. 

— Fireşte că sunt sigur, răspunde Micuţul, ţâfnos. Mă ştii tu pe mine 
şi urechile mele să ne înşelăm vreodată? 

Acum putem auzi şi noi ceilalţi. O coloană zdravănă e pe drum, 


exact pe direcţia în care ne aflăm noi. 

— Împrăştiaţi-vă! ordonă Bătrânul, tăios. Camuflaţi-vă cu crengi şi 
frunze şi nu trage nimeni fără semnalul meu. 

Acum distingem clar zornăitul armelor. Bidoane de apă se ciocnesc 
de cutii cu măşti de gaze. Zgomotul trădează o coloană în marş. 

Sudoarea îmi şiroieşte pe faţă. Dinţii îmi clănţăne precum 
castanietele. Dacă ne descoperă, n-avem nici o şansă. 

— Kampaniia, pienie! (Companie, cântă!) 

Chiar în faţa noastră se apucă să cânte: 


Ti obiciala, 

Mene u vie lubiti, 
Ni s chim ne znatis, 
I iosici curatis 

I dlia mene siti.®’ 


După ce compania cântătoare a trecut de noi, Bătrânul îi ordonă 
Legionarului să afle dacă au fost întărite santinelele de pe malul râului. 
Îşi dezbracă rapid vestonul, dă la o parte toate armele, îşi vâră 

cuțitul de luptă în carâmbul cizmei şi dispare tăcut în trestii. Trec 
aproape două ore, şi începem să ne întrebăm dacă nu cumva l-or fi 
înhăţat ruşii, când se întoarce cu respiraţia tăiată. 

— La vreo treizeci de metri pe mal în jos e un dobitoc care sforăie 
într-o groapă, ne spune el, scuipând în râu. Ceva mai încolo e încă unul 
ca el. Şi ăla sforăie. Am făcut un ocol prin pădure şi era cât pe ce să mă 
ciocnesc de un al treilea, cu o puşcă-mitralieră. Merita să-i fie furată. 
Sforăia atât de tare, că-l auzeai de la distanţă. Merde, alors, eram atât de 
aproape de el, că m-ar fi putut auzi şi-un măgar surd! 

— Şi ăstora li se spune soldaţi, ocărăşte Micuţul, cu dispreţ. Să 
sforăie în post. Ar merita să li se taie beregata! 

— Lichidaţi-i! ordonă Bătrânul. 

Douăzeci de minute mai târziu, santinelele erau moarte. Laţurile din 
cablu de oţel sunt rapide şi tăcute! 

Cu grijă, dăm barca la apă. Curentul e atât de puternic încât ne 
poartă o bună bucată de drum în jos. 

Un răcnet răguşit vine de pe malul opus. 

— Stoi! Kto??? 

Un automat trosneşte furios. Țintaşul se distinge clar de malul 
nisipos. Porta îl omoară cu o rafală scurtă. Sărim din barcă în clipa în 
care izbucnesc strigăte de pe malul pe care îl lăsăm în urmă. 

— Ghermanschi, idi siuda! 

Se aude imediat o pocnitură seacă şi o rachetă luminoasă ţâşneşte 
pe cerul nopţii. Râul şi ambele maluri devin sângerii. 

Ne adăpostim îndărătul bărcii, până când se stinge proiectilul, dar 
imediat o rachetă de semnalizare împrăştie stele roşii şi verzi peste cer. 

Din spatele pădurii, se ridică o salvă întreagă de proiectile. 

— Ce dracu au de gând? murmură Porta, îngrijorat, holbându-se la 
ploaia de lumină a unei rachete de semnalizare. 

Desumflăm rapid barca şi-o împachetăm. Va trebui s-o luăm cu noi 
ca să trecem Sluciul. Fără barcă, n-am răzbate nicicând. 

Comisarul încearcă să fugă, dar Porta îl ajunge din urmă şi-l 
trânteşte la pământ. | se strânge mai tare laţul în jurul gâtului. ÎI 
slăbisem niţel, dar iată dovada că niciodată nu trebuie să slăbeşti 
vigilenţa în timpul luptei. 


58 ** Mi-ai promis/ Că mă vei iubi veşnic;/ Nicicând să nu iubeşti pe altul/ 
să nu te uiţi la altul,/ Să trăieşti doar pentru mine. 
59 Opreşte! Cine-i acolo? 


— Dac-aş fi în locul lui, mai degrabă m-aş lăsa omorât aici, spune 
Bivolul. Dacă va pune SD-ul mâna pe el, îl vor frige de viu în propria-i 
osânză. 

— Avem ordine! spune Bătrânul, scurt. Şi le vom duce la îndeplinire 
întocmai. Pe urmă pot face cu el ce vor. Nici el nu i-a cruțat pe 
Oberleutnant Strick şi pe ceilalţi doi. 

Traversăm Sluciul fără probleme şi, după ce am distrus barca, ne 
continuăm drumul rapid prin pădure. 

În timpul nopţii ajungem la marginea mlaştinilor. Bătrânul ordonă să 
transmitem un mesaj Cartierului general al regimentului. 

Heide pregăteşte staţia de transmisiuni. Semnalul de recunoaştere 
ajunge imediat. Suntem aşteptaţi înapoi în cursul următoarelor douăzeci 
şi patru de ore. 

— Trebuie să aibă santinele pe-aici, bien sur que si, spune 
Legionarul, privind cercetător la pădurea deasă de trestii. 

— Fără-ndoială, răspunde Bătrânul, scurt. Păstraţi distanţa, fir-ar să 
fie! De câte ori să v-o mai spun? 

Porta e în frunte, ca de obicei, alături de urs. Deodată, ridică mâna, 
făcându-ne semn să ne oprim. 

Fără o vorbă, ne aruncăm cu toţii pe pământul mlăştinos. Broaştele 
orăcăie asurzitor. Mormolocii se zbenguie în apa verzuie şi nămoloasă. În 
depărtare, ţăcăne o puşcă-mitralieră. Ne apropiem de linia frontului. 

— Stoi! Kto? vine un strigăt răguşit din faţa noastră. 

— Cine dracu-i ăsta? şopteşte Porta, ţinându-se strâns pe lângă urs, 
care îşi arată colții; blana de pe ceafă i se zbârleşte. 

— Parola! Cine-i acolo? 

— Un prieten cu vărsat de vânt din Leningrad, strigă Porta, vesel, în 
ruseşte. 

— Parola! vine cu încăpățânare din desiş. 

— Am uitat-o, amice, n-o fi cumva job tvoie mati? râde Porta, sonor. 

— Din ce unitate eşti, nesănătosule? 

— Tancuri, iubitule, strigă Porta, de răsună pădurea. 

— Regimentul? 

— 87 Gardă, râde Porta, nepăsător. 

— Numele comandantului? 

— Colonel Curâncreier, strigă Porta spre el. Niciodată n-a avut 
bunul-simţ, diadia, să se prezinte în faţa mea! 

— Ridică-te, avorton leningrădean, vorbeşti ca un fascist finlandez. 
Scarpină cerul, prăpăditule, că trimit un glonţ prin tine! 

Porta se ridică, rezemându-şi automatul de pământ. Să tragă din 
poziţia în care se află ar însemna pură sinucidere. 

— Linişte! îi şopteşte el lui Rasputin. Taci! Jos, jos! 

Ursul pricepe şi se lipeşte de pământ îndărătul bolovanului. 

— înaintează, arătare nebună, strigă santinela invizibilă. 

Porta face încet doi paşi înainte. 

— Alexis, mişcă-ţi fundul încoace, strigă santinela. E aici un neghiob 
de tanchist din regimentul tău care nici măcar nu ştie cum îl cheamă pe 
comandant. Tu trebuie să-l ştii! 

Porta stă pe loc cu mâinile deasupra capului. 

Un automat latră. Cine a tras, asta n-a aflat-o Bătrânul niciodată. 

Porta cade fulgerător pe locul în care se află. 

— Ghermanschi, ghermanschi, se aud ţipete isterice din toate 
direcţiile şi se declanşează o furtună de împuşcături. 

Legionarul scoate un țipăt ascuţit şi cade. Umărul său drept a fost 
sfâşiat. E lovit şi la gât, şi sângele ţâşneşte ca dintr-o fântână arteziană. 

E nevoie de toate bandajele mele şi de ale lui pentru a opri 
hemoragia. 


Micuţul şi Bivolul se năpustesc înainte ca nişte avalanşe, cu puştile 
lor mitralieră la şold. 

Rasputin are impresia că lui Porta i s-a întâmplat ceva. Cu un urlet 
sălbatic de furie, se năpusteşte înainte cu toată forţa şi, pur şi simplu, 
spulberă o santinelă rusească. 

Pădurea mişună de ruşi. Ne retragem spre mlaştină, trăgând cât 
putem de repede. 

Se lasă noaptea. Rachete luminoase ţâşnesc pe cer, explodând cu 
un pocnet sec deasupra vârfurilor copacilor. Pădurea e luminată ca ziua. 

Arunc o grenadă de mână pe lângă Porta, care zace întins sub încru- 
cişarea de focuri a două puşti-mitralieră. Cade drept într-unul dintre cui- 
buri şi puşca e aruncată în aer. Muniția explodează cu un urlet prelung. 

Ne precipităm înainte. Rasputin e ca turbat. Capul şi pieptul îi sunt 
scăldate în sânge. Loveşte şi muşcă trupurile mutilate. 

În cele din urmă, scăpăm. 

Îl târâm pe Legionar după noi pe o foaie de cort. A pierdut atât de 
mult sânge, încât nu se mai poate ţine pe picioare. Mai tot timpul e fără 
cunoştinţă. Când îşi revine, geme sfâşietor. Crede că i-a fost smuls 
braţul. Nu ajută la nimic să-i arătăm că braţul e încă la locul lui. Dar are 
noroc. Glonţul exploziv i-a lovit arma. Dacă i-ar fi lovit umărul în plin, i-ar 
fi zburat tot braţul. 

Odată ajunşi în mlaştini, ne putem odihni puţin. Ne apasă o linişte 
amenințătoare. Nu putem pricepe unde au dispărut ruşii, dar nu pot fi 
prea departe. Nu auzim decât orăcăitul broaştelor. 

— Trebuie că sunt milioane de râgâitoare din alea, spune Porta, 
şoptit. 

— Gălăgioase creaturi, murmură Gregor drept răspuns. 

O rachetă luminoasă se înalţă fluierând. Ne culcăm rapid în trestii şi 
tăcem ca pământul. Într-o asemenea lumină, se poate vedea şi cea mai 
mică mişcare. Dar ursul devine neliniştit şi se ridică pe labele dindărăt. 

Un automat latră. Rasputin urlă sălbatic şi se prăbuşeşte. 

Porta ţâşneşte înainte, fără să ia în seamă gloanţele. Ursul plânge 
ca un copil. O parte din cap i-a fost smulsă. Îi linge tandru faţa lui Porta, 
se ghemuieşte şi moare. 

Încă două rachete luminoase se înalţă şovăielnic, dar zgomotul 
piere încetul cu încetul. 

— Ivan va plăti pentru asta, scrâşneşte Porta. O să-i tai beregata 
fiecăruia dintre nemernicii ăia fără Dumnezeu pe care-i voi întâlni de 
acum înainte. 

Nici unul dintre noi nu spune nimic. ÎI înţelegem. Tot plutonul 
ajunsese să-l îndrăgească pe urs. Il tragem după noi pe o foaie de cort. E 
greu, dar ne descurcăm. Nu suportăm să-l lăsăm în urmă, ca pe atâtea 
gunoaie ale unui câmp de luptă. 

Puțin mai departe, în urma noastră, răsună comenzi aspre şi 
trosnesc arme automate. Se pare că aceştia încearcă să-şi facă curaj 
urlând şi trăgând cu armele. E o prostie din partea lor. Nu fac decât să ne 
dezvăluie nouă poziţia în care se află. 

— Trebuie să ajungem cât mai curând la cărarea prin mlaştină, 
spune Bătrânul, obosit şi descurajat. 

— Sper că n-am trecut de ea, face Gregor, îngrijorat. 

În urma morţii lui Rasputin, Porta e cu moralul la pământ. S-a zis cu 
vorbăria lui obişnuită. Nici măcar nu răspunde la întrebări. Se duce 
încontinuu la urs şi-i mângâie blana drăgăstos. 

— Trebuie să-l scoatem din starea asta înainte s-o ia razna, spune 
Bătrânul. 

— O bucată de muiere îl lecuieşte imediat, face Micuţul, care n-are 
altceva în cap. 


În cele din urmă, găsim cărarea care trece prin mlaştină. Se leagănă 
sub picioarele noastre precum o barcă pe valuri. Aici trebuie să fii extrem 
de atent. Aluneci şi cazi în mlaştină, şi s-a zis cu tine. In câteva secunde, 
mâlul verde şi bolborositor se va închide deasupra ta. Pentru totdeauna! 

— Opriţi focul! Strângeţi rândurile! vine o voce guturală din spatele 
nostru. Porcii ăia de nemți n-au putut ajunge prea departe. 

Zboară rachete luminoase, ca nişte mici comete, pe deasupra 
pădurii şi a mlaştinilor. O puşcă-mitralieră slobozeşte o rafală prelungă 
de undeva, dindărătul nostru. 

Legionarul îşi revine şi scoate un țipăt ascuţit. 

Gregor îi astupă repede gura cu palma, dar e prea târziu. Trebuie 
să-l fi auzit. 

— Acolo! Înainte! Prindeţi-i vii! 

Deşurubez căpăcelul câtorva grenade şi-mi verific Tokarevul. Voi 
avea nevoie de el pentru mine. Nici unul dintre noi nu vrea să cadă viu în 
mâinile ruşilor. Ştim ce ne aşteaptă în spatele liniilor în uniforma 
inamicului. 

Micuţul îl saltă pe Legionar în spinare. Merge mai repede decât dacă 
l-am trage după noi. Trebuie să avem grijă să nu-l pocnim de vreun 
obstacol. 

O pornim în pas alergător pe cărarea mişcătoare. 

— Numai prin mlaştină puteau s-o ia, vine un strigăt din urmă. 
Plutonul lui Dobroşin formează un lanţ cu armele! Înainte, marş, 
puturoşilor! 

Bătrânul ridică pistolul de semnalizare deasupra capului şi trage 
imediat două proiectile consecutiv. Pe cer strălucesc învăpăiate şase 
stele portocalii, care se pot vedea de la Kilometri distanţă. 

— Jos! ne porunceşte. Dar deja se aude un zgomot ca al unui tren 
lung de marfă gonind printr-un tunel. 

O mitralieră grea latră furioasă, dar răpăitul ei e înecat de 
îngrozitoarea explozie a primelor obuze. Pădurea şi mlaştinile sunt 
răscolite şi ridicate într-un zid de foc. Oțel şi pământ ţâşnesc în sus 
înaintea noastră. Copaci întregi zboară precum suliţele prin văzduh. 

Bătrânul a trimis semnalul în aer conform planului. E un specialist în 
domeniul ăsta. 

— O dată au fost şi ei pe fază, laudă Gregor artileria. 

Grupa noastră se urneşte înainte. Trebuie să ne menţinem în faţa 
barajului de obuze nimicitor pentru a reuşi să ajungem înapoi. 

— În curând vei fi acasă, frăţioare, rânjeşte Micuţul, cu răutate, 
înghiontindu-l pe comisar în coaste cu automatul. Or să-ţi taie boaşele! 
Lui Adolf nu-i plac lichelele de-alde tine care-o pun cu fetele în stilul 
obişnuit! 

— Adolf habar n-are ce-i aia, spune Gregor, grosolan. A lui s-a oprit 
din creştere de pe când avea şapte anişori. 

— Am auzit că se sloboade în timp ce se holbează la fotografii 
porcoase, pe care i le trimite din Scandinavia, în colete de Cruce Roşie, 
un amic din Partid, zbiară Micuţul vesel. 

— Gura! îl repede Bătrânul, acru. Incă n-am ajuns înapoi. 

— Împuşcaţi-mă, imploră Legionarul! Nu mai pot să îndur! 

— O să ţi se cerceteze căpăţâna când ne-om întoarce, prietene, 
spune Micuţul. Oricum intri în spital. O să te înveselească ăia imediat. 
Când o să stai tolănit pe-acolo şi o să-ţi pudreze curul păsărelele alea în 
halate albe din BDM! 

O baterie de „orgi ale lui Stalin" îşi scuipă rachetele. E o senzaţie ca 
şi cum chiar miezul lumii ar exploda sub noi. O porţiune de pădure e pur 
şi simplu rasă. 

Artileria germană continuă să tragă împrăştiat asupra poziţiilor 


ruseşti, pentru a ţine infanteria lor pitită în tranşee şi a ne ajuta pe noi să 
traversăm linia frontului. Ruşii ripostează. Nu trag doar cu „orgile lui 
Stalin", ci şi cu artileria grea. 

Vălătuci groşi de sulf ne sfâşie şi ne rod gâtlejurile şi plămânii. 
Putoarea TNT-ului ne face greață. Vomităm. Avem senzaţia că suntem 
sugrumaţi de duhoarea pătrunzătoare a explozibililor. 

Un obuz vine şuierând şi pământul ţâşneşte înspre cer. Mii de 
fărâme de oţel încinse ţiuie prin aer. 

Eu mă duc de-a berbeleacul într-o groapă de obuz fierbinte şi 
fumegândă. Gâtlejul mă arde, nasul mi-l simt ca pe o rană deschisă. E ca 
şi cum toţi demonii iadului au fost sloboziţi deodată şi încearcă să 
întoarcă pământul pe dos. Copaci, pământ, pietriş, colibe — toate sunt 
azvârlite înspre înălţimi, se prăbuşesc şi sunt azvârlite din nou. 

În drumul lui spre un adăpost, Micuţul înşfacă un mic burduf din 
piele de la un cadavru. Alunecă pe fundul gropii de obuz, într-o avalanşă 
de nămol şi adulmecă, bănuitor, conţinutul burdufului. 

— Aha! Extras de pişat de târfă turcoaică! anunţă el, cunoscător. Tot 
e mai bun decât nimic. (Cu o râgâitură prelungă dă burduful mai 
departe.) Cerule, ce lovitură de ciomag pe spinarea vechii mele mânarii 
patriotice, declară el. Nu există alt Dumnezeu decât Germania, şi Adolf e 
profetul ei! 

— O să ţin minte asta, strigă Heide indignat. Spânzurătoarea 
naţional-socialistă va tremura de plăcere când te vei legăna în ea! 

Globuri roşii de lumină străbat întregul front, trimițând stele sub 
cerul întunecat. Obuzele vin încoace într-un baraj, ţesut strâns, ca un zid 
de flăcări şi oţel ţâşnind din pământ. Lumea explodează, mii de vulcani 
iau naştere încontinuu. 

Aplecaţi, alergăm înainte, străpungem poziţiile defensive ale 
inamicului, aruncăm în urmă grenade de mână. Puşti-mitralieră răpăie. 
Un lung şir de mine de baraj sare în aer. Pe urmă ajungem la ultima 
porţiune a mlaştinilor. 

O umbrelă de paraşute luminoase coboară încet înspre pământ, 
luminând noaptea ca şi cum ar fi o zi senină de vară. 

— ldi siuda ciaroşco, ghermanschi“, se aude din urmă. 

Cunosc mlaştinile şi sunt exact pe urmele noastre. Asta e calea pe 
care vin atunci când culeg prizonieri. 

Bătrânul se opreşte, suflând din greu, şi-şi ţine mâna la inimă. E 
aproape sfârşit. Dar e şi mult mai în vârstă decât noi ceilalţi. 

— Grenade! În mutrele lor! Îndată ce... îşi arată... feţele 
blestemate... dintre trestii..., gâfâie el ordinul. 

Arunc prima grenadă, însă explodează în mlaştină şi nu produce nici 
o pagubă. 

Porta se adăposteşte îndărătul trupului ursului mort. MG-42-ul latră 
furios. Rafale scurte şi bine direcționate se înfig în urmăritorii din frunte, 
azvârlindu-i în mâl. 

Arunc o nouă grenadă, care explodează în mijlocul unui grup inamic. 

Urlete de groază sfâşie aerul. 

Porta trimite o rafală secerătoare înspre soldaţii adunaţi în păpuriş. 

Ne retragem puţin câte puţin. Aleargă — întoarce-te — trage — 
aleargă — întoarce-te — trage. 

O schijă de obuz i-a sfâşiat braţul comisarului şi sângele îi şiroieşte 
pe mână. Nimeni nu se ocupă de el. Oricum îl vor spânzura. 

Ne pregătim pentru ultima porţiune. 

Tocmai mă săltasem pe jumătate deasupra ridicăturii de pământ, 
când Bătrânul scoate un țipăt scurt şi alunecă înapoi. Îngrozit, mă aplec 
asupra lui. 

Arată rău. Spinarea îi e o rană însângerată. Carne sfâşiată, zdrenţe 
de uniformă, oase, piele şi sânge. Îşi ridică privirea spre mine, cu un uşor 
zâmbet pe buze. 

Aprind o ţigară şi i-o pun în gură. 

Heide sare lângă noi, scoţându-şi, din mers, bandajele de 
prim-ajutor. Pe urmă Porta. Oblojim rana cât putem de bine şi-l purtăm 
între noi. De-abia băgăm de seamă focul concentrat al infanteriei. 

— O să-l tai fâşii pe comisarul ăla nenorocit, urlă Micuţul, turbat. 
Totul e numai din vina lui, trădător împuţit! 

— Să-l duceţi viu înapoi, geme Bătrânul, îndurerat. Heide, tu 
răspunzi! 

Bătrânul ştie el ce face. Heide e un sclav al regulamentului. Mai 
degrabă s-ar lăsa sfâşiat de gloanţe decât să nu dea ascultare întocmai 
unui ordin. 

Deodată, apar în jurul nostru căşti familiare şi bluze de camuflaj 
galben-verzui. Înspre noi se întind mâini care ne ajută să intrăm la 
adăpost. 

— Maică Precistă din Kazan, am reuşit! geme Porta, şi se trânteşte 
pe fundul tranşeei. 

Ni se oferă sticle cu apă, între buzele crăpate ne sunt vârâte ţigări 
aprinse. Vestea circulă ca fulgerul de-a lungul liniilor. 

— S-au întors şi l-au adus! 

Medicul regimentului se ocupă personal de Bătrân şi de Legionar. 
Sunt duşi imediat în spatele poziţiilor, atât de repede încât abia apucăm 
să ne luăm rămas-bun de la ei. 

Barcelona preia comanda plutonului şi suntem cu toţii mulţumiţi de 
alegere. Nu-l va putea înlocui niciodată pe Bătrân, dar are experienţa 
necesară pentru un bun comandant de pluton. 

Comisarul e dus direct la Cartierul general al regimentului, unde ÎI 
aşteaptă nerăbdători doi ofiţeri din SD. Unul dintre ei, Sturmbannführer 
Walz, dă drumul unui şuvoi de înjurături la adresa lui şi-i repede un pumn 
în figură. 

Oberst Hinka se pune între ei. 

— Eu comand aici, Sturmbannführer, spune el, tăios, îmbrâncindu-l 
înapoi pe ofiţerul SD. 

— Zău? şuieră Walz. Dacă nu sunt greşit informat despre acest caz, 
prizonierul e un comisar politic şi un dezertor din Reichswehr“!. Cu alte 
cuvinte, aceasta e o chestiune politică şi nu prezintă o prea mare 
importanţă militară. 

— Ar putea fi privită problema şi din punctul ăsta de vedere, face 
colonelul Hinka, şovăielnic. 

— Deci ne-am înţeles? zâmbeşte Sturmbannfiihrerul, rece. 
Prizonierul e în custodia RSHA, aşa că îmi voi asuma eu această, 
responsabilitate şi mă voi întoarce cu el la Berlin. 

— Îmi pare rău! Prizonierul rămâne aici până când voi primi un ordin 
scris din partea superiorilor mei în legătură cu predarea lui. 

— Am aici un astfel de ordin, Herr Oberst, şi vreau să văd că-i daţi 
ascultare, strigă Walz, triumfător. 

— Accept ordine numai din partea Generalului-Comandant sau a 
Comandantului Armatei a 5-a Panzer, afirmă Oberst Hinka, brusc. 

— Prin asta trebuie să înţeleg că refuzaţi să ne încredinţaţi acest 
prizonier? întreabă SD-istul, ameninţător, făcând un pas spre Hinka. 

— M-ati înţeles corect, Sturmbannführer, zâmbeşte Hinka, 
aşezându-se uşor pe marginea mesei. 

— Vă daţi seama, Herr Oberst, că afacerea asta vă poate costa 
scump? scrâşneşte Walz, roşu la faţă ca un curcan. 

— Consider că puteţi lăsa în seama mea lucrul ăsta, răspunde, 
Hinka, aprinzându-şi liniştit un trabuc. 

Ofiţerul din SD îşi muşcă buza. E clar că de-abia se poate stăpâni, 
dar ştie că, pentru moment, nu poate trece peste cuvântul lui Hinka. 

Îşi făgăduieşte în sinea lui să se ocupe destul de curând de ofiţerul 
ăsta închipuit din Wehrmacht. Nu e departe ziua în care toată puterea va 
fi în mâinile Reichsfăhrerului SS. 

— Îmi permiteţi să-l interoghez pe prizonier? 

— Nu! 

— Vă daţi seama ce spuneţi? întreabă Walz, uluit. Aveţi de gând să 
sabotaţi munca Serviciului de Siguranţă? 

— Dacă îmi aduceţi un ordin în regulă semnat de Generalul-Coman- 
dant, mă voi pune îndată la dispoziţia voastră. 

— Fiţi încredinţat că vă voi aduce un ordin semnat cum trebuie, 
zâmbeşte, periculos, ofiţerul SD, trăgându-şi încet mănuşile. Veţi mai 
auzi de noi, Herr Oberst, şi n-ar fi exclus să-l însoţiţi pe prizonier când va 
fi luat. În clipa de faţă, puteţi fi considerat un ofiţer care a încercat să 
împiedice munca Serviciului de Siguranţă. 

Se răsuceşte spre prizonier, care stă încadrat de doi gardieni din 
Poliţia militară. 

— Te vom spânzura de douăzeci de ori până când o să crapi! Te vom 
face să cerşeşti moartea! Scuipă cu ură în figura comisarului. 

Pumnul comisarului aterizează în mijlocul trăsăturilor fine ale 
ofițerului SD şi în clipa următoare sângele îi ţâşneşte din nasul spart. 

Trei împuşcături răsună, una după alta. Comisarul cade la podea, 
horcăind. De sub corpul său, se lăţeşte o baltă mare de sânge. 

Pentru o clipă, domneşte o confuzie generală. Poliţiştii militari şi-au 
scos pistoalele, dar nu se pot decide în cine să tragă. 

Oberst Hinka a rămas în aceeaşi poziţie, legănându-şi nepăsător un 
picior. Adjutantul îşi aprinde o ţigară şi se apucă să sufle inele de fum 
spre tavan. 

— Lohse, eşti cel mai mare idiot în cizme, ţipă Strumbannfiihrerul 
Walz către însoţitorul său. De ce dracu a trebuit să-l împuşti pe 
comunistul ăsta? Ce-o să le spun ălora de la Berlin? 

— Eventual, că SD Haupststurmfihrer Lohse a lichidat un prizonier 
preţios! zâmbeşte Oberst Hinka, amabil, aranjându-şi mâneca goală a 
uniformei. 

— Asta se va raporta, Lohse, ţipă Walz, turbat. Eşti de multă vreme 
în SD! Îţi va fi îngăduit să tragi, te asigur. Dar o vei face în brigada lui 
Dirlewanger, şi vei începe de jos de tot! 

Pleacă fără să-şi ia rămas-bun. 

O oră mai târziu, comisarul e îngropat la mică distanţă, în pădure. În 
pământ e înfiptă o scândură cu numele său. 


„Oamenii vor căuta să vadă întotdeauna numai părţile bune ale 
tuturor lucrurilor, care, ele însele, nu se vor schimba. 

Iosif Stalin către Molotov, 

iulie—193'7 


Închisoarea de tranzit de la Osmita, situată la cinci kilometri 
distanţă de oraşul Cita, e cunoscută ca fiind cea mai „sigură" închisoare 
din lume. In orice caz, e cea mai sumbră şi mai sinistră închisoare, 


construită din beton cenuşiu. De fapt nu e o închisoare în sens strict, în 


care prizonierii să-şi execute sentințele, ci o placă turnantă pentru masa 
imensă de fiinţe omeneşti care se scurge încoace, din toate închisorile 
din Rusia, pentru a lua calea Siberiei. 

La Osmita, prizonierul îl întâlneşte pentru întâia oară pe cel mai 
mare vânător de oameni al lumii, micuțul şi zâmbitorul soldat siberian 
de convoi, cu temuta nagaică atârnându-i peste umăr. Cel mai adesea, e 
îmbrăcat într-o manta care-i ajunge până la glezne şi poartă o căciulă 
căzăcească albă, înaltă, având creştetul purpuriu şi, prinsă de ea, o 
cruce verde. In ciuda staturii sale mici, are în el ceva înspăimântător. 
De-a curmezişul pieptului, îi atârnă un Kalaşnicov, cu tamburul său 
rotund plin cu gloanţe. Intr-o parte, are o sabie căzăcească în teaca ei 
din piele neagră. In faţă, în dreptul stomacului, spânzură un toc negru, 
deschis, din care apare patul unui nagan. Pistolul e prins de un şnur alb, 
care trece prin ambii epoleţi şi cade pe piept. 

Când prizonierii ajung la Cita, sunt daţi în custodie acestor bărbați 
mărunți, cu crucile lor verzi pe căciulă. Pentru cei mai mulţi, aceasta e o 
experienţă cutremurătoare. In trenurile de prizonieri pentru Cita, soldații 
aveau voie să-i lovească doar la ordinul unui ofițer, dar micuţii bărbați cu 
cruce verde pot folosi temuta nagaică pe propria răspundere. Îndată ce 
au semnat pentru primirea prizonierilor, nagaica începe să şfichiuie prin 
aer, semănând teroarea pe unde se abate. Înainte de a ajunge convoiul 
la Osmita, cei mai slabi au fost omorâţi, în chinuri. 

Ce se întâmplă în interiorul zidurilor închisorii de tranzit nu ştie 
nimeni cu precizie. 

Insă prizonierii sunt aduşi, pe orice cale, la o supunere animalică. 
Atunci când pleacă, transportaţi pe sute de sănii, trei săptămâni mai 
târziu, toată viața le-a pierit deja de pe chipuri. 

Aceşti soldaţi- poliţişti mărunți au ajuns celebri de când marele 
deşert al Siberiei a devenit cel mai mare centru de exterminare al lumii. 

Cel puţin patru milioane de prizonieri de război germani au trecut 
prin Cita şi au fost „educaţi" la Osmita, sub plesniturile muşcătoare ale 
nagaicăi, înainte de a fi trimişi în minele de pe cursul râului Kolâma, din 
Siberia, sau în lagărele care zac risipite peste Novaia Zemlia. Numai un 
procent foarte mic dintre ei s-au mai întors în Germania după război. 


A FOST CRIMĂ? 


Hauptfeldwebel Blatz s-a aventurat în linia frontului pentru a verifica 
el consumul de muniţie, pe care îl consideră prea mare. Nu e mulţumit în 
general de starea disciplinei de care dau dovadă oamenii din linia întâi. 
S-a plâns la NSFO, care, spre oroarea lui, i-a ordonat să inspecteze 
comandoul de tranşee. 

Ziua în care Blatz ajunge pe front e cu desăvârşire liniştită. Se 
loveşte mai întâi de câţiva dintre cei mai uşor răniţi care stau întinşi 
într-o adâncitură din teren. 

— Simulanţi nenorociţi, urlă el. O să vă încing cururile în aşa hal 
încât veţi putea prăji ouă pe ele. Afară, marş, marş, pui de cioară! Îi 
goneşte prin tranşee, îi pune să ţopăie înainte cu genunchii îndoiţi şi cu 
puştile în mâinile întinse şi să se târască pe periculoasele porţiuni 
descoperite. În mod ciudat, în această dimineaţă, nu sunt lunetişti. 

— Unde sunt toţi lunetiştii ăia siberieni? ţipă Blatz, triumfător. 
Numai minciuni. Rapoarte falsificate şi mincinoase, dar pe mine nu mă 
păcăliţi! O să aflaţi voi cine sunt! E timpul să punem la cale câteva 
consilii de război pe-aici! 

Sângele musteşte prin bandajele răniților. Când unii comandanţi de 
pluton protestează, sunt repeziţi tăios. 

— Pentru mine, rănit e celcare nu mai poate mişca! Tot restul e 


simulacru! Sânge, aţi spus? În vremurile de demult, bolnavilor li se lua 
sânge. Era sănătos. Aşa şi astăzi. Prea mult sânge îl face pe soldat leneş. 

Ceva mai târziu, se hotărăşte să inspecteze cuiburile avansate de 
mitralieră. Cu puţin noroc, poate descoperi şi-o faptă gravă care să 
necesite condamnarea la moarte. 

În cele din urmă, ajunge la mitralierele grele de companie din 
poziţiile avansate. De la distanţă, aude un sforăit răsunător. Tremură de 
încântare şi jubilează la gândul că va aresta santinela adormită. 

Precaut, se caţără peste palisadele de pământ şi se rostogoleşte în 
tranşeea îngustă de comunicare. Pe fundul tranşeei zace santinela, 
ghemuită ca un câine ud. Nu numai că doarme, dar a avut şi obrăznicia 
să se învelească într-o şubă din blană de miel şi să-şi pună sub cap o 
pernă albastră cu puf. 

De mitraliera grea atârna o bucată de carton pe care stă scris, cu 
litere mari şi neîndemânatice: 


DRAGĂ DOMNULE HAUPTFELDWEBEL, 

VĂ ROG TRECEŢI ÎN LINIŞTE! 

NU DERANJAŢI ÎNAINTE DE ORA 13,00! 

VĂ MULŢUMESC FRUMOS, DOMNULE! 

AL VOSTRU PREASUPUS SERVITOR, 
OBERGEFREITER WOLFGANG CREUTZFELDT. 


Blatz nu ştie dacă să urle sau să plângă. Alege prima variantă, arma 
verificată şi consacrată a fiecărui subofițer care nu ştie ce să facă: 
continui să urli cât de mult şi până la urmă îţi vine vreo idee. 

Micuţul crapă un ochi şi-şi duce degetul la buze. 

— Hei, încetează cu urletul, omule! Nu vezi că-ncerc să trag un pui 
de somn? 

— Dormi în post! strigă Blatz, cu o voce care se frânge de câteva ori 
de mânie. 

— Se-nţelege că dorm! Ce-i rău în asta? Micuţul zâmbeşte cu toată 
gura. 

— Recunoşti, în faţa mea, că dormeai în timpul serviciului de 
santinelă? 

— Şi de ce nu? Dormeam! Şi visam ceva frumos. Se făcea că 
Hauptfeldwebelul era agăţat în sârmele de-acolo din „ţara nimănui" şi 
noi trăgeam în el cu puşca. De fiecare dată ne holbam la tine cum 
ţopăiai ca un purice! Ştii tu! 

— Dormitul în post te va costa capul, băieţaş! strigă Blatz, 
triumfător. Ridică-te în picioare! Eşti arestat! Nu facem tevatură multă 
pentru porci ca tine, Creutzfeldt, vei fi judecat după procedura de urgenţă 
când ne vom întoarce la companie, iar doi din cei trei judecători vom fi 
eu şi ofiţerul-comandant. Vei fi împuşcat, Creutzfeldt, ţi-o garantăm noi! 

— De ce spune Hauptfeldwebelul încontinuu „noi'? Mai sunt şi alţii ca 
tine? Tot aşa nişte poame? 

— Aşteaptă numai, porcule! zbiară Blatz, sigur pe el. 

— Dacă Hauptfeldwebelul e sătul de viaţă, îl sfătuiesc să-şi ridice 
capul, aşa cum face acum, zâmbeşte Micuţul. Lunetiştii siberieni vor fi 
fericiţi să pună un glonţ într-un asemenea cap. Îmi aminteşte de-un 
câine pe care l-am avut odată, spune el, dus pe gânduri. 

— Ridică-te, urlă Blatz, scos din sărite. Vorbeşti cu un superior! Eşti 
arestat, omule. Dacă încerci să-mi scapi, o să-mi folosesc arma şi va fi o 
plăcere s-o fac asupra ta! 

— Te-ai lovit cumva la căpăţână când veneai încoace? întreabă 
Micuţul renunțând dintr-o dată la ipostaza sa de amic de la ţară. Arăţi ca 
un peşte norvegian care s-a rătăcit în drum spre Suedia. Arest, Curte 


Marţială, pluton de execuţie, împuşcat pentru încercare de evadare! 
Toate conform cărţuliei tale afurisite, aşa-i? Ascultă aici, băi potaie, 
surogat de subofițer! Ai venit încoace să ne muşti de cur pe noi, porcii de 
tranşee, şi-ţi închipui c-ai să scapi aşa uşor? Ştim noi ce-ai fost înainte 
de-a ateriza aici, fiule. Ştergător de rahat la o grămadă de girafe în 
Grădina zoologică din Berlin, asta ai fost. 

— De unde ştii...? face Blatz, uimit. 

— Ce dracu-ţi pasă? Ştiu, şi-ţi ajunge, burtă-verde! Şi mai ştiu ceva. 
Că n-o să-ţi mai vezi girafele vreodată! 

Zâmbetul Micuţului devine tăios şi necruţător. 

— Eşti arestat, repetă Blatz, neliniştit, bâjbâind la tocul pistolului. 

— la deştele de pe pocnitoare! (Micuţul îşi ridică automatul 
ameninţător.) Nu încerca. Sunt gloanţe dum-dum în chestia asta. Ce 
părere ai dacă ţi-ar ajunge boaşele în gât, Blatz? 

— Ameninţi un superior? Asta-i revoltă! Ridică-te în picioare! 

Micuţul se ridică încet şi Blatz îşi dă seama dintr-o dată cât e de 
mare. 

— Ţi-ar conveni, aşa-i? rânjeşte Micuţul crunt. Curte Marţială cu tine 
în juriu şi cu puţoiul ăla de Hauptmann drept preşedinte. Condamnare la 
moarte. Bum! Şi ţi-ar plăcea să mă legi de stâlp cu mâinile tale, aşa-i, 
lepădătură mizerabilă? 

— Da, şi asta am să şi fac! ţiuie Blatz. Şi lovitura de graţie tot eu o 
s-o trimit în hoitul tău împuţit, să ştii! 

— Eşti complet ţicnit, râde Micuţul, zgomotos. Un porc turbat, asta 
eşti. Acum fii atent: nu există nimeni, nici tu şi nici altcineva din armata 
asta de oameni care să-l lege pe Obergefreiter Wolfgang Creutzfeldt de 
vreun stâlp, dar el te va curăța pe tine şi pe alţi câţiva cretini în uniformă 
ca tine. Nu tu m-ai arestat, Blatz! Eu te-am arestat pe tine! Nu ştiai că eu 
sunt un agent comunist! 

— Eşti nebun, omule, ţipă Blatz, simțind groaza căţărându-i-se pe 
şira spinării. Se află în faţa unui ucigaş psihopat? Sunt ele oare 
adevărate poveştile alea despre omoruri care se petrec pe front? Nu, nici 
un soldat german disciplinat n-ar face una ca asta. Lasă-mă să trec, ţipă 
el isteric, încercând să-l îmbrâncească într-o parte pe Micuţul. 

— Ce-i cu graba asta, amice? zâmbeşte Micuţul, glacial. Stai mai 
întâi să lămurim câteva lucruri. Tu m-ai arestat, dar asta nu s-a putut. Ai 
vrut o Curte Marţială, o s-o ţinem aici. Gata, am ţinut-o şi, din păcate, eu 
te condamn la moarte. Aşa că în cinci minute de-acum încolo îţi vei lua 
zborul de pe front, îmbrăcat ca un îngeraş din ăla tâmpit de-al lui 
Doamne-Doamne! 

— Ameninţi un subofițer şi refuzi să execuţi ordinul. Cer să fiu lăsat 
să trec. Sunt Hauptfeldwebelul şi superiorul tău direct, bolboroseşte 
Blatz, privindu-l. 

— Gura, lopătar de rahat de girafă! Nu mai eşti decât un cadavru 
care se bâlbâie! Haide! Fii bărbat! Nu e prima oară când iei parte la o 
execuţie. Tu însuţi ai spus c-ai fost de multe ori la Morellenschlucht, dar 
presupun că nu-i prea vesel să participi la propria-ţi execuţie! 

— N-ai îndrăzni să faci una ca asta, piuie Blatz, terorizat şi parcă 
făcându-se mai mic. 

— Ascultă, avorton de girafă, tu nu mi-ai lăsat altă soluţie, nu-i aşa? 
Tu ai pornit întreaga tărăşenie. Tu te-ai apucat să ţipi despre curţi 
marţiale şi plutoane de execuţie şi despre tot restul de tâmperiii 
războinice, şi asta pentru că eu închisesem niţel ochii! Să ştii că sunt 
împotriva pedepsei cu moartea. 

— Ajutor, ajutor, crimă! urlă Blatz, cu disperare. 

Micuţul îl cercetează cu indiferenţă. 

— Vocea aia a ta e cunoscută de ambele părţi ale frontului. Crezi c-o 


să vină careva să te-ajute? Când ai trecut dincolo de palisade, băieţaş, 
toată lumea a ştiut unde o s-o sfârşeşti. 

— Atunci ăsta-i complot! ţipă Blatz, deznădăjduit. 

— Nu mai spune, omule! Porta zice că suntem cu toţii condamnaţi la 
moarte din clipa în care ne-am născut. Dumnezeu hotărăşte şi un înger 
mare şi negru, cu o ditamai sabie, a venit la mine în timp ce soileam şi-a 
ziS: „A Sunat ceasul lui Hauptfeldwebel Blatz!" 

Blatz se târăşte plângând pe fundul nămolos al tranşeei. 

— Tovarăşe Creutzfeldt, nu mă omori. 

— Tovarăşe Blatz, trebuie! Ridică-te şi fii băiat bun, ca să terminăm 
treaba repede şi uşor! 

— Tovarăşe, lasă-mă să trăiesc! Am doi copii acasă! 

— Ai pe dracu, tovarăşe Blatz! Nici nu eşti însurat. Ţi-am spus că 
ştim totul despre tine. N-ai regulat în viaţa ta nimic altceva decât o 
femelă de girafă la Grădina zoologică din Berlin, dar n-a ieşit nimic din 
osteneala aia! 

— Tovarăşe Creutzfeldt, nu fă din tine un ucigaş de rând! Mi-ai 
plăcut întotdeauna! Eşti un soldat bun! 

— Da, şi-am apreciat lucrul ăsta, râde Micuţul din inimă, şi-l trage pe 
tremurândul Blatz sus, lângă el. La naiba cu prostiile astea. O să am grijă 
să fii îngropat ca un erou, în aşa fel încât Vaterlandul şi familia ta să fie 
mândri de tine! 

— E crimă, ţipă omul osândit, zbătându-se disperat. 

Micuţul îl ţine zdravăn şi, când ajung în dosul mitralierei grele, îl 
pocneşte cu patul armei de-l lasă fără cunoştinţă. 

— Vezi că-ţi sosesc invitaţiile de la Scaraoţchi! mormăie Micuţul, ca 
pentru el, şi ridică deasupra parapetului capul omului leşinat. Lunetiştii 
siberieni sunt din nou la post şi trimit patru gloanţe în faţa cărnoasă a lui 
Blatz. 

În curând, soseşte schimbul. 

— Ce-i asta? întreabă Barcelona, uimit, arătând spre cadavru. Doar 
nu l-ai împuşcat? 

— Crezi că-s ţicnit? răspunde Micuţul! De ce să-i las pe băieţii 
vecinilor fără slujbă? Sunt doar membri ai aceleiaşi uniuni, nu? 

Heide îi aruncă Micuţului o privire bănuitoare, în timp ce se apleacă 
peste cadavru. 

— Ce cauţi? întreabă Micuţul, ameninţător. 

— Semne de la muchia unei palme, zâmbeşte Heide, veninos. 

— Ştii ce păţesc informatorii, Julius? întreabă Micuţul, jucându-se 
cu Kalaşnicovul. 

— Ştiu, răspunde Heide, privind cu interes la cele patru găuri de 
gloanţe. Şi mai ştiu şi ce păţesc ucigaşii! 

— Şi eu, zâmbeşte Micuţul. Am avut în familie. Ghilotina la 
Plötzensee. ac, şi jos cu ţăcălia ta! 

— Patru găuri, gândeşte Heide, cu voce tare. Cred c-a stat acolo sus 
toată ziua. Aş căuta o explicaţie a dracului de bună pentru asta dac-aş fi 
în locul tău, Micuţule. Ştiu ce s-a-ntâmplat şi fără să fi fost aici. 

— Aşa? Şi ce s-a întâmplat? 

Heide saltă cadavrul şi-l ridică încet dincolo de parapet. O 
împuşcătură intră în capul mortului. De data asta e un glonţ exploziv 
care distruge întreaga faţă. 

Heide dă îngrozit drumul cadavrului şi-şi şterge creierii de pe faţă. 

Porta râde ca o hienă. 

— l-ai dat Micuţului o mână de ajutor mai mare decât ai fi vrut. 
Dovada s-a dus. 

Heide se uită temător la trăsăturile distruse ale cadavrului. 

— Sunteţi martorii mei, strigă el, turbat. Aţi văzut cu toţii cele patru 


găuri! 

— Nu, Julius, nu! rânjeşte Porta. Mai trăia când l-ai ridicat. Dac-aş fi 
în locul tău, aş avea grijă, Julius, fiul meu! 

— Ce adunătură de escroci, scrâşneşte Heide, vizibil neliniştit. 

Micuţul saltă cu nonşalanţă cadavrul pe umăr. La corpul de gardă îl 
trânteşte la Picioarele Feldwebelului sanitar care smulge brutal plăcuţele 
de identitate şi scotoceşte prin buzunare după efecte personale. 

— Aruncaţi gunoiul ăsta peste celelalte, le porunceşte el asistenţilor. 

Micuţul se întoarce agale, fluierând fericit, înapoi la adăpostul 
Plutonului 2, unde dă nas în nas cu Bivolul. 

— Deştept lucrat, fiule! Numai despre asta vorbesc toţi. Sper că nu 
se poate dovedi nimic. 

— Nimeni nu poate, râde Micuţul, confidenţial. Nu când vii de pe 
Reeperbahn şi l-ai avut pe şeful Nass drept dascăl! 

După-amiază, Micuţul e chemat la biroul comandantului, unde se 
mai află şi un ofiţer magistrat. 

— Ai fost singur cu Hauptfeldwebel Blatz în postul de mitralieră grea! 
Ce s-a întâmplat? 

— Herr Hauptfeldwebel s-a năpustit asupra mea, pentru că mă 
tineam la adăpost sub peretele tranşeei. 

— Se trăgea? 

— Nu, domnule, doar dacă erai destul de ţicnit pentru a scoate 
căpăţâna la iveală. De aceea mă ţineam la fereală. Am încercat să-i 
explic asta şi domnului Hauptfeldwebel. N-a vrut să creadă ce-i spuneam 
şi-a zis că-s un nemernic laş, căruia îi este frică de Untermensch. A zis să 
iau poziţia de drepţi, şi-am luat-o. Ordinu-i ordin, domnule! 

— Şi tu n-ai fost lovit? îl priveşte ofiţerul magistrat, bănuitor. 

— Nu, domnule! Eu luasem poziţia de drepţi stând în genunchi, să 
trăiţi! Herr Hauptfeldwebel n-a vrut să creadă că existau cu adevărat 
lunetişti, aşa cum îi spuneam eu, şi a vrut să-i vadă cu ochii lui. l-am 
arătat cu degetul pe unde stau cuibăriţi diavolii ăia cu ochi mijiţi şi cu 
pocnitorile lor şi Herr Hauptfeldwebel şi-a iţit capul ca să se uite la ei. 
Dacă i-a văzut sau nu, asta nu vom afla niciodată, domnule, nu credeţi? 
În orice caz, s-a auzit o bubuitură faină şi figura domnului Hauptfeldwebel 
dispăruse, să trăiţi! 

— Nu cumva l-ai ridicat tu deasupra parapetului? întreabă ofiţerul 
magistrat, ameninţător. 

— Domnule, se poate? face Micuţul, profund jignit. 

— Mă rog! Tu şi cu Hauptfeldwebelul Blatz nu eraţi tocmai ceea ce 
se cheamă prieteni, nu-i aşa? Cel puţin din câte-am auzit. 

— A avut Hauptfeldwebelul ceva cu mine? întreabă Micuţul, uimit. 
Mie-mi era simpatic! Glumeam adesea împreună. 

Ofiţerul magistrat ridică din umeri, dă din cap resemnat şi-l priveşte 
nesigur pe Hauptmann von Pader. 

— Şterge-o! Să te ferească Al de Sus dac-o să fac vreodată rost de 
dovezi împotriva ta. 

După ce Micuţul a plecat, von Pader loveşte furios cu pumnul în 
masă. 

— Totul îmi spune c-a fost crimă! Nu putem găsi nici o dovadă? Ar fi 
cea mai fericită zi din viaţa mea, ziua în care l-aş vedea pe individul ăla 
îngrozitor legat de un stâlp, în faţa plutonului de execuţie. 

— Ucigaşii sunt decapitaţi, spune ofiţerul magistrat, cu răceală. 

— Şi mai bine! strigă von Pader. Aş avea plăcerea să fiu martor. 

— Herr Hauptmann, în primul rând noi nu avem ucigași... 

— Obergefreiter Creutzfeldt e un ucigaş, ţipă von Pader, cu un licăr 
sălbatic în ochi. 

— Nu mai mult decât tu sau eu. E de dorit să fie cum spui tu. Dar nu 


există dovezi. Dimpotrivă. Îl cred pe Creutzfeldt că spune adevărul. 
Hauptfeldwebel Blatz era în stare să se poarte atât de prosteşte. 

Von Pader îşi toarnă coniac şi goleşte rapid două pahare. Nu bagă 
de seamă că ofiţerul magistrat nu s-a atins de al lui. 

— Prietene, spune von Pader confidenţial, aplecându-se asupra 
mesei. Am relaţii la Berlin. Ţi-ar plăcea să vii în curând cu mine la Berlin, 
să lucrezi acolo? Trebuie numai să inspectez puţin linia frontului când va 
fi niţică vânzoleală. Pe urmă, voi avea experienţă de front şi pot pleca. 

— Nu prea înţeleg ce vreţi să spuneţi, Herr Hauptmann. 

— Oare n-am putea noi doi să găsim dovezi pentru crimă? 

Ofiţerul magistrat se ridică brusc şi-şi îmbracă mantaua. 

— Herr von Pader, cred că eşti porcul cel mai infam pe care l-am 
întâlnit în viaţa mea. Mi-e ruşine că port aceeaşi uniformă cu a dumitale. 
Ţine minte, fiecare cuvânt al acestei discuţii va fi raportat colonelului 
Hinka. Presupun că vei avea nevoie de relaţiile tale de la Berlin. 

— N-ai nici un martor, ţipă von Pader, roşu la faţă ca sfecla. 

— Vom vedea noi pe cine va crede Oberst Hinka. Nu prea ţi-ai făcut 
prieteni cât ai stat în Regimentul 27 Panzer! 

Ofiţerul magistrat trânteşte uşa cu destulă forţă pentru a face 
tencuiala albă din tavan să ningă pe podea. 

Hauptmann von Pader sare în Kubelul său şi goneşte spre staţia de 
transmisiuni de la Kowel, unde trimite o chemare specială către Bendler- 
strasse. 

Prietenul său, SS-Brigadefiihrer Ahlendorf, şeful SD-ului din Interior, 
îi promite o legătură urgentă cu Berlinul şi o adresă către SS. 

În culmea bucuriei, von Pader se întoarce la companie şi se 
hotărăşte să mai arunce pentru ultima oară o privire asupra liniei 
frontului. Cine ştie? Poate că i se va ivi ocazia să încheie socotelile cu 
Creutzfeldt. 

— încotro, domnule? întreabă şoferul său, Obergefreiter Bluhme. 

— Pe front! 

— Unde? exclamă Bluhme, nevenindu-i să-şi creadă urechilor. 

— Ai jeg în urechi? Am spus pe front! 

— Bineînţeles, domnule, cum să nu! rânjeşte Bluhme, şi ţâşneşte cu 
o viteză de parcă nu l-ar putea duce pe von Pader acolo destul de 
repede. 

— Păstrează-ţi observaţiile tâmpite pentru tine! 

În tranşee se iscă o agitaţie generală când observăm că von Pader a 
venit la noi. 

Se plimbă ţanţoş prin tranşeea de legătură, inspectează avanpostu- 
rile, priveşte prin periscop. 

— Aşadar, ăsta-i bastionul care ţine la distanţă valul mongol. 

Dintr-o dată se simte parcă mai mare. Îşi aranjează noua lui cască 
de oţel. 

— Unde e duşmanul? îl întreabă pe Barcelona. 

— La două sute de metri mai încolo, domnule, rânjeşte Barcelona. 

— Se ţin departe de vedere, porcii ăia laşi. Untermenschen, asta 
sunt. 

— Să nu credeţi că s-au săturat de viaţă, domnule, zâmbeşte 
Barcelona. Dacă Herr Hauptmann ar sta de partea cealaltă şi-ar privi prin 
periscoapele lor, n-ar vedea nici aici nimic. Asta dacă n-ar fi vreun 
dobitoc precum Hauptfeldwebel Blatz. 

— Ţine-ţi gura, şuieră von Pader, veninos. Simte inima bătându-i 
puternic în piept. lată-l aici! Un ofiţer din armata Fuhrerului. Un cruciat 
german luptând împotriva hoardelor păgâne ale Asiei. Cântă încetişor 
„Wacht am Rhein". 

Barcelona îl urmăreşte mirat. Von Pader continuă să meargă prin 


tranşeea de comunicaţie, unde se împiedică de Micuţul care şade pe 
fundul tranşeei cu o găleată de cartofi fierţi în faţă. 

— Ţi se apropie sfârşitul, Creutzfeldt. Von Pader face un gest 
semnificativ cu degetul de-a curmezişul beregatei. 

— Herr Hauptmann e cumva vreun prezicător? vrea să ştie Micuţul, 
pocnind din călcâie din poziţie aşezat. 

Dintr-o dată, ciocănitul gongului umple tranşeele de zgomot. 

— Alarmă! Alarmă, Panzer! 

— Ce se-ntâmplă? întreabă von Pader, neliniştit, privind la Micuţul 
care continuă să-şi îndese cartofi în gură. 

— Sunt maimuţele alea galbene care vin cu ceva blindate, bag 
seamă, răspunde Micuţul, nepăsător, oferindu-i lui von Pader un cartof 
fierbinte. Furios, acesta îl azvârle cât colo. 

Micuţul se ridică încet şi dă jos prelata de pe mitraliera lui grea. 
Într-o clipă, tranşeea e plină de oameni. 

Aerul vibrează la uruitul ameninţător al motoarelor. Un zid de foc se 
înalţă la mică distanţă în spatele poziţiilor. Un baraj. Şuieră obuze şi 
tună. Dar asta nu-i nimic deosebit pentru nişte veterani ai liniei frontului. 
Un baraj obişnuit la foc continuu, aşa cum fac ruşii de obicei înainte de a 
lansa un atac local de blindate. Lui Hauptmann von Pader i se pare că 
s-au deschis larg porţile iadului. Clănţănind din dinţi, se aruncă la 
pământ, alături de Porta şi Micuţul care-l privesc încântați. 

— Acum iar se cacă pe el, bălălăul, face Micuţul, plesnind de 
bucurie. 

Von Pader îşi apucă disperat casca de oţel. 

— Se ţine de ţăcălia lui de tinichea şi uite-l cum tremură ca o piftie, 
râde Porta. 

Cad obuze de mortier, aruncând pământ asupra lor. 

Von Pader dă un țipăt de groază, convins că i-a sosit ultima clipă. 
Nu-şi dă seama că ăsta nu-i decât începutul. A ştiut dintotdeauna că în 
război mor oameni mulţi. Era un fel de a muri pe care l-a considerat 
întotdeauna ca fiind ceva ales şi nobil, dar şi foarte dureros. Acea 
minunată moarte de erou pe care le-a descris-o în atâtea rânduri 
cadeţilor ofiţeri. Ce se-ntâmplă aici e însă cu totul diferit. Aici nu-i nimic 
minunat. Noroi. Schije ţipătoare de oţel. Rămăşiţe de hoituri! Braţe şi 
picioare smulse! Gura i se umple de fiere. Îi iese pe nas şi i se scurge pe 
bărbie. Frumoşii lui pantaloni cenuşii de călărie făcuţi la comandă îi sunt 
plini de mult. 

Suflul îl aruncă ceva mai încolo, în tranşee. Porta îl târăşte înapoi şi-l 
împinge în cuibul de mitralieră. 

— Doamne, cum pute! spune el, ţinându-se delicat de nas. Aşa 
se-ntâmplă cu toţi puţoii ăştia puşi la şapte ace. Vin păşind ţanţoşi şi 
pleacă târându-se ca păduchii! 

— Nu mă lăsaţi, camarazi! plânge von Pader. 

— O să te aruncăm în faţa unui T-34, când vor veni încoace, promite 
Micuţul. 

— Camarazi, suntem camarazi! 

— Sigur, sigur, camarade Herbert, zâmbeşte Porta, numai să nu uiţi 
asta când s-o opri gălăgia, bine? 

Von Pader plânge şi-şi ţipă nenorocirea în acord cu tunetul bombar- 
damentului. 

Mitraliera grea răpăie înspre valul de atac în kaki, ce se apropie 
încet cu urlete guturale. 

— Uraaa Stalino! Uraaa Stalino! 

— Ridică-te şi priveşte şi tu, îl sfătuieşte Porta, înghiontindu-l cu 
piciorul pe căpitanul care plânge. Vecinii vin să ne viziteze. Cu tine vor să 
stea de vorbă! 


Dar bravul ofiţer al Fiihrerului stă trântit în noroiul tranşeei, 
implorând doi porci împuţiţi de front să-l ajute. 

Un nou val kaki de ruşi năvăleşte peste reţeaua de sârmă ghimpată. 
Sclipesc lopeţi şi baionete. Prin aer zboară grenade. Tancuri T-34 se 
rostogolesc înainte, peste brazdele adânci tăiate de obuze ca o turmă de 
zimbri sălbatici. Cu o bufnitură asurzitoare, grelele vehicule ajung în faţa 
sârmei ghimpate. 

Se opresc pentru a trage. Un fulger orbitor, şi obuzele spulberă 
siluetele cenuşii în zdrenţe. 

Panzerfausturile latră furioase. Giganţi de oţel se rup în bucăţi. 
Turele zboară prin aer, împreună cu bucăţi de trupuri omeneşti. 

Bezna devine şi mai deasă. Deodată, întreaga scenă e scăldată 
într-o mare albă de lumină orbitoare. Tancurile T-34 şi-au aprins farurile. 
Un lucru pe care-l fac numai ruşii: are un sinistru efect psihologic. 

Puştile-mitralieră urlă. Soldaţi în uniforme cenuşii sunt azvărliţi 
înapoi, zdrobiţi sub şenilele late ale tancurilor. 

— Servus, Herr Hauptmann, rânjeşte Micuţul, smulgând mitraliera 
grea de pe afet. 

Porta aruncă vreo câteva grenade, îşi salută cu nonşalanţă 
comandantul de companie şi-l urmează pe Micuţul dincolo de buza 
tranşeei. 

— Nu plecaţi! Nu mă părăsiţi, camarazi! ţipă ofiţerul Fuhrerului care, 
timp de cinci ani, a propovăduit onoarea şi gloria de a muri pentru Führer 
şi Vaterland. Se ridică şi priveşte înspre monştrii urlători de oţel care se 
apropie de el, legănându-se şi sărind. 

Fascicule de lumină se opresc asupra lui. 

— Camarazi, ajutaţi-mă! Nu vreau să mor! 

Raza unui far îl urmăreşte încontinuu. Îşi astupă urechile cu mâinile, 
urlând nebuneşte. 

Turela unui tanc se răsuceşte încet. Un obuz explodează şi-l acoperă 
cu pământ pe ofiţerul îngrozit. Cu ghearele şi cu dinţii îşi croieşte drum 
afară şi se târăşte, urlând ca un animal rănit, de-a curmezişul câmpului 
de bătălie. 

Un T-34 se apropie cu toată viteza, dar trece cu puţin pe lângă el, 
fără a-l zdrobi. 

Se ridică în picioare şi aleargă înainte prin lumina orbitoare a faruri- 
lor, cu ambele mâini apăsate pe urechi. Casca şi-a pierdut-o. Zgomotul e 
îngrozitor. Oriunde se întoarce, nu află decât explozii de obuze de la T-34 
şi răpăit de puşti-mitralieră. 

Sare într-un şanţ, aleargă ţipând prin tranşeele de legătură, fără a 
şti încotro se îndreaptă. Nu observă un T-34 care soseşte zburând pe 
deasupra unei ridicături de pământ şi aterizează, cu un trosnet, la câţiva 
paşi în urma lui. 

În clipa următoare, e la pământ. Şenilele late îl înhaţă, îl dau peste 
cap, zdrobindu-i picioarele şi mâinile. Nu-l mai invocă pe Führer sau pe 
vreunul dintre oamenii şi lucrurile pe care le-a venerat. Strigă, plângând, 
după mama lui, de ale cărei lacrimi şi-a bătut joc când a intrat în Armată. 

Tancurile T-34 răscolesc linia germană a frontului şi se întorc la bază 
în cursul nopţii. Soarele răsare şi colorează cerul în roşu deasupra 
frontului liniştit. 

Plutonul 2 şade, bucurându-se de razele firave ale soarelui de 
toamnă. În curând va veni iarna, cumplita iarnă rusească. 

Porta împarte cărţile. jucăm tabinet. Din când în când aruncăm o 
privire prin periscop. Astăzi sunt mai multe trupuri acolo, afară. Unii 
dintre ei nu sunt încă morţi, dar nu putem să ieşim să-i aducem. Se vor 
ocupa de ei lunetiştii siberieni. 

Chiar în faţa locaşului mitralierei grele, e o moviliţă îmbibată de 


sânge. În masa cenuşiu-roşiatică sclipeşte un epolet de argint, cu două 
stele aurii. E tot ce-a mai rămas din mândrul ofiţer al Fuhrerului, 
Hauptmann von Pader. 


